
Introducere 


„Le quotidien s’invente avec miile manieres de braconner“ 
spune Michel de Certeau 1 . în vremurile de care ne ocupăm, uliţa, 
strada, piaţa, târgul şi „spectacolul" sunt elemente esenţiale în 
construirea acestui cotidian; un cotidian ce solicită ochiul instruit 
să decodeze limbajul trupului, imaginile şi simbolurile puterilor 
regăsite în sărbători şi ceremonialuri, pelerinaje şi suplicii. Auzul 
capătă aceeaşi importanţă, căci „spectacolul" are nevoie de un 
public şi atunci zgomote şi muzici, trâmbiţe şi ţimbale, strigările 
armăşeilor şi gemetele victimelor, zornăituri de lanţuri şi 
scârţâitul roţilor, murmurul norodului şi glasul puterii îl anunţă 
direct sau indirect despre tot ceea ce se întâmplă, organizat sau 
neorganizat, în apropiere. în aceste condiţii, orice act, orice fapt 
sau faptă, orice eveniment se pot transforma într-un „spectacol" 
gata oricând să-şi primească spectatorii. Aşadar, ne putem 
imagina în ce fel curge viaţa de zi cu zi în oraşe, viaţă punctată 
de „evenimente ordinare" şi care se încadrează în limitele 
cotidianului - logodne, nunţi, botezuri, întreceri, certurile din 
uliţă, moartea şi pomenirile, hora de duminică, pedepsele comune 
- şi evenimentele extraordinare care presupun gândirea unui 
scenariu, folosirea unei recuzite cum se întâmplă în cazul nunţilor 
notabilităţilor, sărbătorilor publice, cultului moaştelor şi 
relicvelor, ceremoniilor religioase şi de încoronare, supliciilor 
sau execuţiilor 2 . 


1 Michel de Certeau, L’invention du quotidien. I. Arts de faire, Union 
Generale d’Editions, Paris, 1980, p. 10. 

2 Mitchell B. Merback, The Thief, the Cross and the Wheel. Pain and 
the Spectacle of Punishment in Medieval and Renaissance Europe , Reaktion 
Books, London, 1999, p. 18. 

Ce este spectacolul public? Studiile din acest volum în¬ 
cearcă să identifice „punerea în scenă" a evenimentelor 
menţionate mai sus, acordând termenului de „spectacol public" 
o definiţie destul de largă: tot ceea ce la un moment dat reuneşte 
un public fie ca actor activ şi implicat în desfăşurarea acestora, 
fie doar ca spectator care priveşte, comentează, ia aminte, se 
sperie, se amuză, propagă un exemplu, o experienţă individuală 
dar trăită alături de ceilalţi. Lansând invitaţia autorilor de a 
participa cu studiile lor pe această temă, am evitat să le limităm 
perspectivele printr-o definiţie strictă a expresiei. Provocarea 
indirectă, dar incitantă a avut drept rezultat o serie de analize 
care oferă răspunsuri şi unghiuri de abordare diferite. Punctele 
de tangenţă ne-au permis să le grupăm în cele trei mari teme: 
ceremonii şi sărbători, suplicii şi pedepse între spectacol şi 
moravuri, pregătirea pentru moarte. 

Fiecare act presupune o pregătire, un set de gesturi şi 
conduite ritualizate, un limbaj şi un vocabular adaptat fiecărei 
situaţii în parte. Există o relaţie de putere între organizator, de 
regulă o autoritate recunoscută şi legitimă, şi subiecţi/cetăţeni. 
O sărbătoare sau un supliciu, un ceremonial sau o execuţie 
adună în locurile publice mulţimile invitate, obligate, atrase, 
„angajate" în spectacolul ce se derulează sub privirile lor. 
Individul-spectator, actorul-participant îşi asumă un set de roluri 
şi mai ales poartă mesaje către ceilalţi. Punerea în scenă şi 
dramatizarea a unor astfel de „manifestări" nasc o serie de 
întrebări la care autorii au încercat să ofere posibile răspunsuri. 
Ce semnificaţie le atribuie cei care le iniţiază? Cum le 
interpretează cei care le privesc? în cazul pedepsei publice, de 
exemplu, efectul (emoţional, educativ, moral) este vizibil? 
Reacţiile şi comentariile spectatorilor se coagulează în jurul 
căror idei? Care sunt beneficiile pentru fiecare dintre ei? Cui 
se adresează sărbătorile, carnavalurile, festivităţile organizate 
de „municipalităţi"? în ce context şi cu ce scop se pun în 
scenă? întrebări la care autorii vor încerca să răspundă, 
construind grile de lectură astfel încât cititorul să descifereze 
nu numai maniera de desfăşurare a unui eveniment, ci şi 
posibilitatea de a regăsi interpretările şi semnificaţiile acestor 
reprezentări în trecut. 



1. Ceremoniile şi sărbătorile publice sunt o caracteristică 
a societăţilor umane, dar ele primesc semnificaţii aparte în 
funcţie de epocă, de puterea care le utilizează şi organizează, 
de publicul căruia i se adresează 3 . Din veacul al XVI-lea şi 
până în veacul al XlX-lea, feslivismul serveşte puterii ca 
element de legitimare şi de comunicare. Se realizează astfel o 
punte între domn, prinţ, jude regal, prefect şi supuşi, 
credincioşi, cetăţeni, norod. Adunat în piaţă, în târg, pe uliţă, 
pe stradă, în sala tronului sau în curtea bisericii, poporului i 
se oferă o clipă din măreţia puterii. Este un timp în care orice 
conflict, orice disensiune încetează, iar bucuria, afundarea în 
desfăşurarea ritualului, trăirile laice sau religioase fac din 
participant parte din ceremonialul însuşi. Boieri şi ţărani, nobili 
şi orăşeni, preoţi şi mitropoliţi, domni şi prinţi se regăsesc în 
scenariul creat şi iniţiat astfel încât să oglindească perfecta 
coeziune a corpului social. 

Ceremoniile şi sărbătorile oficiale s-ar putea înscrie într-o 
categorie a evenimentelor „fericite" ale unei comunităţi, ori 
altfel spus „plăcute" privitorilor, chiar dacă ţelul lor primar nu 
este amuzamentul sau distracţia publicului. Publicul însă este 
esenţial pentru întreaga dramatizare a unui ceremonial public, 
ca participant activ sau dorit la faţa locului pentru a vedea, cu 
sufletul la gură, impresionat, indignat, murmurând sau râzând 
cu gura până la urechi de cele derulate sub privirile sale. 
Indiferent de cum am califica prezenţa publicului, el este în 
cele din urmă ţinta şi beneficiarul gesturilor cărora le este 
martor. 


3 Sărbătorile oficiale legate de viaţa la curtea monarhilor europeni în 
epoca barocă atrage interes din ce în ce mai mare în lumea cercetătorilor. 
Nunţile, botezurile, intrările triumfale, spectacolele de curte în cea mai 
generoasă definiţie beneficiază de un inventar al tipăriturilor care le-au 
consemnat. Vezi pentru cultura festivalurilor în Europa occidentală Helen 
Watanabe-O’Kelly, Anne Simon, ed. Festivals and ceremonies: a biblio- 
graphy of works relating to court civic and religious festivals in Europe, 
1500-1800, Mansell, London, 2(XX). Digitalizarea tipăriturilor referitoare la 
descrieri ale festivalurilor, sărbătorilor etc. în Europa secolului al XVII-lea 
constituie un proiect comun al Bibliotecii Herzog August din Wolfenbiittel, 
British Library din Londra ţii Universitatea Warwick, rezultatele pot fi văzute 
la adresa http://www.hab.de/bibliothek/wdb/festkultur/index.htm (accesat la 
30 septembrie 2006). 

Asemenea evenimente generează scenarii bine pregătite şi 
în care identificăm elemente comune. Alaiul de preoţi, în frunte 
cu cele mai înalte feţe bisericeşti, episcopi, mitropoliţi, patriarhi, 
are un loc bine stabilit în fiecare act. Procesiunile şi slujbele 
religioase grandioase se desfăşoară atât în cadrul unui ritual 
de încoronare, cât şi în vreme de secetă sau epidemii când 
cultul moaştelor este reactivat. Guvernatori şi guvernaţi se 
adună împreună la masă: ospeţele şi banchetele publice 
prilejuite de victoriile militare, mesele domneşti oferite cu 
ocazia marilor sărbători religioase - Ajunul Crăciunului şi 
Crăciun, Sfântul Vasile şi Bobotează - sau la încoronare. Se 
elaborează texte şi imagini care îşi găsesc întrebuinţarea numai 
într-un anumit context: panegirice şi oraţii, poezii şi piese de 
teatru, discursuri şi liturghii, molitve şi slujbe, imnuri şi cântece 
liturgice, tablouri şi portrete, steaguri şi prapuri, instrumente 
esenţiale în reprezentările scenice ale puterii. 

Restabilirea ordinii, reaşezarea lucrurilor în starea lor 
firească, reiterarea reprezentărilor despre lumea exterioară şi 
despre propria comunitate sunt în cele din urmă ritualuri 
asigurând buna funcţionare a lumii. Autorităţile politice sunt 
examinate aici în ipostaza lor de protectori legitimi - sau în 
căutare de legitimare - ai ordinii şi ai rânduirii cumsecade a 
supuşilor, care în schimb le datorează obedienţă şi ascultare. 
Scurtcircuitele în acest contract social implicit sunt inevitabil 
penalizate, iar studiile din al doilea grupaj ne oferă două analize 
privind reglarea acestor derapaje la nivelul puterii politice şi 
al comunităţii. 

2. „Dramatic sau derizoriu, spectacolul pedepsei este 
integrat cotidianului 1 * 4 . Suplicii şi pedepse corporale, execuţii 
şi defilări ale condamnaţilor, expuneri de capete sau dări prin 
târg adună norodul curios atunci când trâmbiţe şi tobe îl scoate 
din casă, atelier, prăvălie, biserică. De fapt, participarea 
poporului este necesară, dorită, cerută de puterea ce îşi afirmă 
şi reafirmă dreptul la controlul asupra violenţei 5 . „Teatrul 
ororii" (cu precădere execuţiile publice) este menit să restaureze 


4 Arlette Lebigre, La justice du roi. La vie judiciaire dans l’Ancienne 
France , Editions Complexe, Paris, 1995, p. 136. 

5 Arlette Farge, La vie fragile. Violence, pouvoirs el solidarites â Paris 
au XVlIIe siecte, Hachette, Paris, 1986, 201. 

ordinea pe care persoana vinovată a dezechilibrat-o cu fapta 
sa, să restabilească legea prin pedeapsa fizică aplicată 
delicvenţilor 6 . Acest instrument al puterii, care ar trebui să 
impresioneze, să înfricoşeze, să prevină comiterea de fărădelegi, 
face parte dintr-un „ritual 14 ce se perpetuază la nesfârşit în 
căutarea eficacităţii. în jurul lui un întreg vocabular al 
pedagogiei sociale se construieşte: exemplu, pildă, luare-aminte, 
înfrânare, înspăimântare, „venire în simţire 44 etc., expresii care 
întăresc valoarea moralizatoare a spectacolului pedepsei. 

3. O lume în care moartea este omniprezentă duce la 
transformarea acesteia într-un adevărat spectacol. Boli, 
războaie, violenţa comportamentelor, conflictele creează mediul 
în care moartea este o „prezenţă 44 constantă. Şi pentru că 
moartea oricum va veni, doar ceasul este necunoscut, creştinul 
are datoria de a se pregăti. Suflet şi trup, intrinsec legate printr-o 
preocupare exacerbată, devin elemente principale în acest ritual 
al morţii. Pelerinajul şi penitenţa reprezintă una dintre etapele 
iniţiale în pregătirea sufletului, când credinciosul pleacă în 
căutarea iertării păcatelor. 

însemnările boierului Grigore Andronescu seamănă cu o 
cronică a morţii, o oglindă a Bucureştiului de la începutul 
veacului al XlX-lea. In fapt, autorul reţine tot ceea ce este 
„spectaculos 44 în rutina cotidiană, nunţile prietenilor, domnilor, 
vecinilor, botezurile şi alaiurile domneşti, defilările militare şi 
intrările intempestive ale soldaţilor, cutremure sau ciumă, ploi 
sau secetă. Dar dintre toate aceste evenimente ordinare ale 
vieţii de zi cu zi, moartea îi reţine cel mai mult atenţia, astfel 
încât Andronescu notează, ca într-un registru de stare civilă, 
decesele asupra cărora se opreşte, mai mult sau mai puţin, în 
funcţie de importanţa persoanei, raporturile de afecţiune sau 
spectacolului regizat 7 . Aşadar, „familiară 44 şi „oribilă 44 în acelaşi 
timp 8 , moartea nu trece neobservată chiar şi-ntr-un mare oraş 
cum este Bucureştiul, darămite în Craiova anilor 1830 unde 


6 Richard van Diilmen, Theatre of Horror , trad. în Ib engleză de 
Elisabeth Neu, Polity Press, Cambridge, 1990, pp. 1 şi 105-106 

7 însemnările Androneştilor, publicate cu un studiu introductiv de llie 

Corfus, Bucureşti, 1947. , , 

8 Arlette Farge, La vie fragile. Violence, pouvoirs el solidarites a Paris 
au XVIIIe siecle, p. 215. 

înmormântarea unui mare negustor devine un eveniment 
monden. 

Această ultimă etapă din viaţa oricărui creştin are deja o 
„recuzită" aparte şi-o „scenă" de desfăşurare. Şi, ca-n orice 
scenariu, nimic nu este lăsat la voia întâmplării: iertarea, diata, 
datoriile, moştenirea şi moştenitorii, ura sau iubirea, regretele 
şi împlinirile şi mai presus de toate „măreţia" sau „modestia" 
unui spectacol intrinsec legat de parcursul creştinului în 
cucerirea unui loc în lumea de dincolo. De la aşezarea trupului 
până la purtarea pe uliţe şi slujbele religioase, de la trasul 
clopotelor şi alaiul făcliilor aprinse, de la pomeni şi sărindare 
la ultimul sărut şi pumnul de ţărână aruncat într-un „cimitir" 
unde gloata se adună, aproape totul primeşte tuşele unei 
„publicităţi" voite sau implicite. 

Publicul de azi este invitat să privească spectacolul vieţii 
şi morţii de altădată prin intermediul acestor mici secvenţe. 
Studiile de faţă deschid alte piste de cercetare şi stârnesc mult 
mai multe întrebări decât răspunsurile oferite de noi. Autorii 
au punctat câteva dintre ele, iar cititorul este provocat să 
găsească altele. 

Ceremonii şi sărbători 




Măria Pakucs WILLCOCKS 


Sărbătoare în oraş: festivaluri 
si ceremonialuri publice în Sibiul veacului al 
XVI-lea 


Preliminarii la sărbătoare: ordinea socială ca 
ideal civic 

începând cu mijlocul secolului al XVI-lea, există un efort 
coerent şi sistematic de coagulare a comunităţii de cetăţeni în 
jurul idealului de „ordine şi disciplină exprimat programatic 
în statutul oraşului din 1589 1 . Prin regulile instituite, atât 
autorităţile publice cât şi corporaţiile sociale şi profesionale 
încearcă să definească şi să impună un model de comportament 
civic şi moral în respectul ierarhiilor politice şi sociale şi al 
unor norme de bună convieţuire. Comportamentul bun este 
implicit în regulamentele scrise, astfel că el se construieşte în 
opoziţie cu atitudinile negative, dăunătoare şi supuse pedepsei 
şi care sunt descrise şi amintite în diferitele legi şi statute ale 
Sibiului. Reglementările oficiale amendau manifestările 
excesive şi zgomotoase din viaţa publică şi privată a indivizilor. 
Motive de îngrijorare pentru autorităţile oraşului erau de pildă 
preumblarea nocturnă şi beţia, care deranjau ordinea adminis¬ 
trativă prin consecinţele lor inevitabile, adică scandal, bătaie, 
promiscuitate şi nesupunere. Jocul de cărţi şi petrecerile după 
lăsarea întunericului erau de asemenea interzise. Gărzile de 
noapte aveau sarcina să îi prindă pe contravenienţi, să îi aducă 


1 Corpus statutorum Hungariae municipalium. A magyar torvenyhatosâgok 
jog.szabâlyainak gyujtemenye, voi. I, ed. Sândor Kolozsvâri şi Kelemen Ovâri, 
Budapesta, 1885, p. 542. Vezi şi argumentul mai pe larg în Măria Pakucs, 
„Gute Ordnung und Disziplin": Patterns of Social Discipline in Sibiu 
(Hermannstadt) in the Sixteenth Century, în „New Europe College Yearbook 
2003-2004“, Bucureşti, 2005, pp. 180-181. 

în casa sfatului şi să îi amendeze proporţional cu delictul 
comis 2 . 

în 1565, Sfatul oraşului şi centumvirii 3 au introdus prin 
ordonanţă regulile pentru diferitele ocazii de petrecere şi 
convivialitate: 

„1. în vecinătăţi în zilele de duminică sau în alte zile de 
sărbătoare gazda nu trebuie să ofere mai mult decât un fel de 
mâncare. In Miercurea Cenuşii gazda oferă un fel, iar 
vecinătatea un fel, fără să se facă nici un fel de banchet, iar 
în ziua următoare toţi să fie mulţumiţi şi liniştiţi, fără alte 
petreceri şi ospeţe. 

2. Atunci când un ucenic este angajat, la petrecere să nu 
se ofere mai mult de două feluri şi să se renunţe la orice alte 
lucruri de prisos. De asemenea, să nu fie invitaţi sau chemaţi 
mai mulţi oaspeţi decât încap la o masă. 

3. La numirea unui meşter este voie să fie invitaţi oaspeţi 
la două mese şi să nu se ofere mai mult de două feluri de 
mâncare. 

4. Tot aşa la încheierea unei logodne fiecare să se 
mulţumească cu câte două mese de oaspeţi, iar la nuntă cu 20 
de mese, iar nimeni să nu încalce aceasta fără aprobarea 
preacinstitului Sfat sub amenda de 1 florin pentru fiecare masă 
în plus“ 4 . 

Regula celor două feluri de mâncare se regăseşte într-un 
statut al breslei pielarilor din 1546: normele din diferitele 
compartimente ale vieţii urbane nu se contrazic între ele 5 . 

Vecinătăţile, micro-organisme sociale care coagulau 
gospodăriile de pe aceeaşi stradă, erau la rândul lor menite să 


2 în socotelile consulare ale oraşului apar încă din 1556 amenzile pe 
care persoanele care încălcau regulamentele au fost obligate să le plătească. 

3 Consiliul lărgit al Sibiului, format din o sută de bărbaţi aleşi din 
breslele oraşului; centumvirii îi alegeau pe cei 12 membri ai Sfatului 
orăşenesc şi persoanele care urmau să ocupe celelalte funcţii politice, juridice 
sau economice din oraş şi totodată aprobau şi deciziile importante ale 
conducerii. 

4 Corpus statutorum, pp. 537-8 (traducerea mea din limba germană). 

5 Handel und Gewerbe in Hermannstadt und in den Sieben Stiihlen 
(1224-1579), ed. Monica Vlaicu et al., hora Verlag, Sibiu, 2003, doc. 123, 
p. 359. 

definească norme de comportament social şi moral: nepartici- 
parea la înmormântări, la sărbătoarea din Miercurea Cenuşii 
sau la paza nocturnă erau la fel de nocive şi amendabile ca şi 
cearta, bătutul cu pumnul în masă sau jocul de cărţi şi zaruri. 
Statutele vecinătăţilor din Sibiu, păstrate în scris începând cu 
anul 1563, inventariază atitudinile, gesturile şi faptele 
dezaprobate şi stabilesc amenzile corespunzătoare 6 . 

Băieţii şi tinerii care intrau în diferitele bresle ale oraşului 
ca ucenici şi calfe învăţau atât meseria care urma să le asigure 
traiul, cât şi normele de bună purtare în societate. Slugile şi 
fetele în casă erau de asemenea supuse supravegherii: le era 
interzisă rămânerea în taverne sau în alte locuri de întâlnire 
după lăsarea serii. Ba mai mult, fetele care refuzau să intre în 
serviciul „oamenilor credincioşi", preferând căminul unor văduve 
sau al necetăţenilor, trebuiau să plătească impozit (1565) 7 . 
Ordinea socială era periclitată şi de femeile bătrâne de 50-60 
de ani care dacă se căsătoreau cu un bărbat tânăr erau obligate 
la plata unei amenzi de 100 de florini, sumă fabuloasă la vremea 
a ceea, din ea putându-se cumpăra de pildă aproximativ 20 de 
kilograme de piper sau 25 de covoare turceşti (1577) 8 . 

Regulamente orăşeneşti şi aşa-numitele legi somptuare, 
cerând respectarea liniştii publice pe timp de noapte sau 
restrângerea exagerărilor în îmbrăcăminte şi la nunţi şi botezuri 
sunt o constantă a istoriei medievale europene. 9 Politica de 
disciplinare socială condusă de autorităţile politice ale unei 
comunităţi, în special urbane dar nu exclusiv, a fost identificată 


6 Statutele vecinătăţilor sibiene din secolul al XVI-lea au fost publicate 
de Franz Zimmermann, Die Nachbarschaften in Hermannstadt. Ein Beitrag 
zur Geschichte der deutschen Stadtverfassung und -Verwaltung in 
Siebenburgen, în „Archiv des Vereins fur siebenbiirgische Landeskunde", t. 
XX, nr. 1, 1885, pp. 47-202. 

7 Corpus statutorum, voi. I, p. 539. DJAN Sibiu, Fondul Magistratul 
oraşului şi scaunului Sibiu, Inventar 211, Acte administrative. Protocoale 
de şedinţă, nr. I, 417r. 

8 Fr. Schuler von Libloy, Siebenbiirgische Rechtsgeschichte, voi. 1, 
Einleitung, Rechtsquellen und Staatsrecht, Sibiu, 1867, p. 134. 

9 Neithard Bulst, Feste und Feiern unter Aujlagen. Mittelalterliche 
Tauf-, Hochzeits und Begrăbnisordnungen in Deutschland und Frankreich, 
în Feste und Feiern im Mittelalter. Padeborner Symposion des Mediăvisten- 
verbandes, ed. Detlef Altenburg, Jorg Jarnut, Hans-Hugo Steinhoff, Jan 
Thorbeck, Sigmaringen, 1999, pp. 39-51. 

în oraşele germane încă de la sfârşitul evului mediu, iar 
amploarea pe care a luat-o în secolul al XVI-lea nu reprezintă 
decât o consolidare a conceptelor şi instrumentelor cu care se 
opera în cadrul acestei politici. Secolul al XVI-lea marchează 
totodată perioada de rafinare a mecanismelor de control social 
în mediile urbane, deoarece acum apare şi dominanta solida¬ 
rităţii şi coeziunii unui corp de cetăţeni, transformând astfel 
simpla coerciţie într-o ideologie coerentă 10 . 

Un alt instrument al disciplinării sociale a fost creat prin 
adoptarea Reformei de către întreaga comunitate a saşilor 
ardeleni, care a adus printre altele şi o schimbare a raporturilor 
de forţe dintre instanţele de autoritate în favoarea celor laice. 
Disciplinarea religioasă a indivizilor este preluată în mare parte 
de către sfatul orăşenesc, care şi-a asumat de pildă sarcina de 
a asigura prezenţa la serviciul divin a credincioşilor, de a 
amenda excesele din cadrul ceremoniilor religioase cum ar fi 
botezul copiilor sau revenirea în biserică a lăuzelor, precum şi 
alte atribuţii care în trecut ţinuseră de autoritatea bisericii. 
Rigoarea noii dogme luterane în cazul Sibiului s-a răsfrânt 
inevitabil şi asupra normelor de moralitate şi comportament 
pe care cetăţenii trebuiau să le asimileze. Alături de sarcinile 
spirituale, pastorii la rândul lor erau îndemnaţi să ofere un 
exemplu de cumpătare în vorbe şi în îmbrăcăminte. 

In ciuda a ceea ce scurta introducere de mai sus ar părea 
să descrie, viaţa în Sibiu nu era nici pe departe un şir nesfârşit 
de constrângeri. De fapt, ordonanţele şi legile municipale nu 
interzic sărbătoarea, petrecerile sau mesele, ci doreau doar să 
traseze anumite limite temporale, spaţiale şi finaciare în care 
acestea să se încadreze, limitări urmărind să încurajeze mo¬ 
deraţia şi să elimine excesele. 


Ritualuri civice în Sibiul veacului al XVI-lea 

De-a lungul unui an calendaristic existau multe ocazii, unele 
obişnuite, tradiţionale şi repetate de generaţii, iar altele 


10 R.W. Scribner, Social Control and the Possibility of an Urban 
Reformation, în Popular Culture and Popular Movements in Reformation 
Germany, The Hambledon Press, Londra, 1987, p. 177. 

extraordinare. Botezul, logodna, nunta, intrarea într-o breaslă, 
examenul de meşter făceau parte din evenimentele care 
presupuneau convivialitate, bună dispoziţie şi reiterarea 
coeziunii de familie sau cea profesională. Vecinătăţile ordonau 
prin statut întâlnirea tuturor capilor de familie cel puţin o dată 
pe an, în Miercurea Cenuşii, când se făcea bilanţul fiscal al 
anului anterior, se alegea capul vecinătăţii, dar se şi participa 
la o masă comună. Absenţa de la acest eveniment nu era privită 
cu ochi buni, fiecare membru al vecinătăţii trebuia „să fie de 
găsit acasă" în acea zi". Breasla aurarilor, cea mai bogată şi 
influentă politic în Sibiul veacului 16, organiza şi cele mai 
fastuoase ospeţe, mese la care participau meşterii aurari din 
toate oraşele săseşti 12 . 

Oraşele europene au o lungă tradiţie de ceremonialuri 
publice şi festivaluri. Cel mai popular dintre ele era bineînţeles 
„sărbătoarea nebunilor", carnavalul, care avea loc de Lăsata 
Secului, înainte de intrarea în postul Paştelui. Aceasta consta 
din procesiuni, jocuri publice, reprezentări ale unor evenimente 
politice, care aveau loc în piaţa oraşului. în general, breslele 
erau cele care organizau aceste sărbători, iar către sfârşitul 
secolului al XV-lea conţinutul lor trebuia aprobat de către 
consiliul oraşului. Festivaluri erau organizate de asemenea şi 
cu ocazia târgurilor anuale şi a sărbătorilor religioase - 
hramurilor, festivaluri populare ce atrăgeau un mare număr de 
participanţi. în secolul al XVI-lea, desigur că eforturile de 
disciplinare socială ale autorităţilor au avut ca ţintă şi aceste 
desfăşurări publice dezordonate 13 , al căror conţinut religios 
fusese înlocuit cu preocuparea pentru mâncare, băutură, dansuri 
şi alte forme de socializare în afara rutinei cotidiene. 

Obiectul discuţiei următoare sunt însă ceremonialurile 
publice civice, prin care înţeleg ritualurile ce însoţeau eveni¬ 
mentele importante pentru viaţa politică a oraşului, la care 
alături de oficialităţi luau parte şi comunitatea de cetăţeni sau 


11 Zimmermann, Die Nachbarschaften, pp. 47-202. 

12 Gustav Seivert, Die Stadt Hermannstadt. Eine historische Skizze, 
Sibiu, 1869, pp. 68-9. 

13 Alison Stewart, Paper Festivals and Popular Entertainment. The 
Kermis Woodcuts of Sebald Beham in Reformation Nuremberg, în „Sixteenth 
Century Journal", XXIV/2, 1993, pp. 322-7. 

reprezentaţii acesteia, fie în postura de participanţi activi, fie 
în cea de privitori, auditori, spectatori. Edward Muir este un 
devotat cercetător al ritualurilor urbane din epoca modernă 
timpurie, astfel că observaţiile şi concluziile lui îmi vor călăuzi 
argumentele în cele ce urmează 14 . 

Singura funcţie oficială din cadrul comunităţii saşilor care 
presupunea acordul principelui Transilvaniei era cea a judelui 
regal, cu funcţii militare şi juridice, dar şi reprezentative în 
relaţia cu celelalte stări politice ale principatului. Până acum 
am reuşit să identific două surse în care numirea unor juzi 
regali ai saşilor este explicit descrisă ca un ceremonial public. 
Prima dintre ele este o notă din registrul cu acte administrative 
ale oraşului, care pe lângă procese-verbale, diverse sentinţe 
judecătoreşti şi contracte de vânzare-cumpărare confirmate de 
Sfatul sibian, conţine şi listele funcţionarilor sibieni aleşi anual. 
Primul nume din aceste liste era primarul oraşului Sibiu, iar al 
doilea era judele regal. Pentru anul 1570, în dreptul numelui 
lui Augustin Hedwig apare scris: „în ziua de 8 ianuarie în 
şedinţa dietei de la Mediaş a fost ales de către maiestatea sa 
Ioan al II-lea şi în ziua de 16 a fost introdus în funcţie şi făcut 
cunoscut (honorifice inauguratus et publicatus) la Sibiu de 
către Mateus Nagy, omul regelui" 15 . 

A doua sursă privind ceremonialul de inagurare al unui 
jude regal o reprezintă însemnările lui Albert Huet. Ziua de 1 
februarie 1577 a constituit momentul deschiderii drumului lui 
Huet către cea mai înaltă funcţie politică a saşilor. Atunci, 
Albert Huet a fost ales membru în sfat pe poziţia 11 din listă, 
deoarece dispariţia din viaţă a doi senatori a deschis locurile 
acestora în senatul sibian. Tot în aceeaşi zi însă un eveniment 
nefericit în familie, moartea judelui Augustin Hedwig, a adus 
şi ocazia pentru un salt rapid în cariera politică. Iată perspectiva 
lui Huet asupra evenimentelor: 

„în anul 1577 în duminica Iudica, adică în a 24-a zi a lunii 
Martie, domnul Christoff Bathori, voievodul Transilvaniei şi 


14 Edward Muir, Ritual in Early Modern Europe , Cambridge, University 
Press Cambridge, 1997, pp. 229-68. 

15 DJANS, Fond Magistratul oraşului si scaunului Sibiu, Acte adminis¬ 
trative. Inventar 211-Protocoale de şedinţă, nr. 2, p. 25r. 

comite al secuilor, a trimis de la Alba Iulia doi consilieri secreţi 
şi înalţi comisari, pe Apaffy Gergely şi Kendi Sandor, care 
mi-au înmânat funcţia de jude regal cu o scrisoare de numire. 
A treia zi după aceea am fost declarat în primăria oraşului în 
faţa preacinstitului sfat şi a centumvirilor, după care însoţit de 
către sfat şi de către comunitate, purtând steagul oraşului şi cu 
cei doi comisari în urma mea, am trecut pe sub steag, după 
care întregul sfat şi cei mai bătrâni centumviri au fost oaspeţii 
mei la 5 mese, unde am oferit şi dăruit celor doi comisari două 
perechi de cupe aurite" 16 . 

Albert Huet a fost alegerea cea mai fericită pentru funcţia 
de jude regal, care era puntea de legătură a naţiunii săseşti cu 
celelalte naţiuni politice ale Transilvaniei şi cu autoritatea 
centrală a principatului. Familia lui Huet se bucura de prestigiu 
în oraş, tatăl Georg fusese la rândul lui jude regal al saşilor 
între 1539 şi 1543. Tânărul Albert şi-a făcut studiile la Viena 
şi a fost notar al cancelariei Ungariei din capitala imperială 
până în 1574 17 , când s-a întors în oraşul natal. 

Dată fiind personalitatea covârşitoare a lui Huet, precum 
şi potenţialul său de om politic al cetăţii, nunta lui a reprezentat 
un eveniment politic important nu doar pentru omul Albert 
Huet, ci şi pentru oraşul său natal şi pentru întreaga „naţiune" 
săsească. Deşi în 1575, anul încheierii căsătoriei sale, în oraş 
erau în vigoare mai multe ordonanţe care prescriau numărul 
de oaspeţi şi de feluri de mâncare permise la nunţi, acestea nu 
au fost valabile şi în cazul lui Huet. Nesocotirea legilor oraşului 
de a căror aplicare era el însuşi responsabil cred că se poate 
explica tocmai prin această raţionalizare a evenimentului, 
însemnările pe care Albert Huet le-a lăsat despre evenimentele 


16 însemnările autobiografice ale lui Albert Huet au fost publicate în 
mai multe variante de lectură, dintre care am folosit-o pe cea oferită de 
G.A. Schuller.Z eitgeschichtliche und biographische Aufzeichnungen auf 
den Deck- und Titelblăttern ălterer Biicher, în „Korrespondenzblatt des 
Vereins ftir siebenbiirgische Landeskunde“, tom 30, nr. 4-5, 1907, p. 37. 

17 Acesta etapă esenţială din cariera lui Huet nu este cunoscută 
biografilor săi. El apare cu această funcţie într-o donaţie făcută lui Huet de 
către împăratul Ferdinand în 1558. Vezi de pildă Fr. Teutsch, Der Sachsengraf 
Albert Huet. Vortrag gehalten im grofien Horsaal des ev. Gymnasiums in 
Hermannstadt am 19. Dezember 1874 , Sibiu, 1875. 

care au precedat şi însoţit căsătoria lui cu nepoata unui alt 
important om politic sibian ne arată că el a fost mai interesat 
de contabilizarea rangului şi numărului invitaţilor şi de 
cadourile pe care aceştia i le-au făcut 18 . Numărul şi tipul 
cadourilor era un indicator simbolic al poziţiei sociale al 
ambelor părţi. Această căsătorie a fost introdusă şi în calendarul 
evenimentelor comunitare ale oraşului: în ziua următoare a 
fost organizat un turnir, o alergare la cerc (Ringrennen), iar 
Albert Huet a ţinut să noteze cine a câştigat premiile puse în 
joc, un covor şi trei linguri de argint. Ultimele cuvinte ale 
acestui inventar sec de nume şi obiecte- lasă să se întrevadă 
amuzamentul şi distracţia pe care aceste jocuri le aduceau 
spectatorilor: „Peter Ludwig, naşul soţiei mele, a călărit şi el 
şi ne-a făcut pe toţi să râdem căci a rupt patru lănci 1 * 19 . 

Albert Huet a activat în funcţia de jude regal până la 
moartea sa în 1607. Abilităţile lui politice, juridice şi lingvistice- 
au fost puse în slujba naţiunii sale, într-un proiect politic 
ambiţios pe care îl vom descoperi parţial în cele ce urmează. 


între 1576 şi 1582, timp de şapte ani şi trei mari campanii 
militare, regele Poloniei Ştefan Băthori a înfruntat armatele 
ţarului Ivan al IV-lea cel Groaznic. Odată chemat pe tronul 
Poloniei din Transilvania, Ştefan Băthori s-a implicat cu mult 
curaj în marea politică europeană din nordul continentului 20 . 
Războiul cu ţarul Rusiei, Ivan al IV-lea Vasilievici, cunoscut 
şi ca Ivan cel Groaznic şi numit „duce al Moscoviei" în 
izvoarele occidentale, a fost declanşat de invaziile acestuia în 
teritoriile stăpânite de cavalerii gladiferi în Livonia şi Lituania. 
Prima victorie însemnată a armatei polone a fost capturarea 
cetăţii Polatsk (în rusă Polotsk, azi oraş în Bielorusia). 
Următorul obiectiv al regelui a fost cetatea Pskov (astăzi 
Pleskov în Rusia, Pleskau în limba germană), al cărei asediu 


18 Schuler von Libloy, pp. 36-38. 

19 Ibidem. 

20 Vezi cel mai recent Norman Davies, God's Playground. A History of 
Poland. Revised edition , voi. I, The origins Io 1795, Oxford, Oxford 
University Press, 2005, pp. 319-325. 

a început în august 1581. Ţarul a apelat la ajutorul papei 
Grigore al XlII-lea pentru intermedierea unui armistiţiu, sub 
pretextul începerii unei cruciade comune antiotomane. Alegerea 
ţarului pentru dificila ambasadă în Rusia, la recomandarea 
cardinalului Comendone, a căzut asupra iezuitului Antonio 
Posevino. Acesta, după ce s-a întâlnit cu regele Poloniei, a 
fost primit în audienţă şi la Moscova în septembrie 1581, la 
curtea ţarului. Din relatările lui Posevino aflăm că ţarul s-a 
arătat încântat de lectica în care este purtat papa şi de faţa rasă 
a iezuitului, fiind însă evaziv în toate chestiunile diplomatice 
pentru care acesta se afla la curtea lui. 21 între timp, asediul 
cetăţii Pskov era în plină desfăşurare, iar Băthori l-a lăsat în 
fruntea oştilor sale pe însuşi cancelarul curţii, vestitul Jan 
Zamosyki. Iarna grea nu l-a descurajat pe Zamoyski, ai cărui 
cavaleri îngheţau în şeile cailor. Armistiţiul dintre Ştefan 
Băthori şi Ivan cel Groaznic a fost pecetluit prin pacea de la 
Yam Zapolski, pe data de 15 ianuarie 1582, tratatul fiind semnat 
în prezenţa lui Antonio Posevino. Cetatea Pskov a fost predată 
lui Zamoyski. 

Regele Ştefan Băthori a pus în mişcare un întreg aparat de 
propagandă în jurul acestui război. Fiecare dintre victoriile 
sale era urmată de un raport către stările poloneze, de al căror 
sprijin financiar Băthori avea nevoie, şi de scrisori trimise la 
curţile europene în care îşi anunţa reuşita asupra armatelor 
ţarului. Astfel de scrisori au ajuns şi la Sibiu, la judele regal 
Albert Huet. Prima misivă a fost trimisă după capturarea 
Polatskului în urma asediului din 1579. Cea de a doua trans¬ 
mitea ştirea încheierii păcii cu Ivan cel Groaznic şi luarea 
cetăţii Pskov. Cu ambele ocazii, Huet împreună cu sfatul 
Sibiului a hotărât sărbătorirea acestor victorii prin festivităţi 
publice în oraş. 

Cele două festivităţi sunt diferite în conţinut şi punere în 
scenă. JosephTrausch, neobositul editor al lexiconului autorilor 
germani din Transilvania, în 1869 ştia încă de existenţa în 
manuscris a două texte conţinând descrierile celor două 


21 P. Pierling, S.J., Un arbitrage pontifical au XVIe siecle entre la 
Pologne el la Russie, Bruxelles, 1890. 

festivaluri 22 : „Descriptio festi in memoriam expugnate per 
Stephanum Bâthori, Regem Poloniae et Principem Transylva- 
niae, Arcis Polocensis in Lithuania anno 1579. Cibinii celebraţi 11 
(Descrierea sărbătorii ţinute la Sibiu în anul 1579 în memoria 
cuceririi cetăţii Polotsk din Lituania de către Ştefan Bâthori, 
regele Poloniei şi principele Transilvaniei) şi „Descriptio festivi- 
tatis cujusdam in memoriam initae, inter Stephanum Bâthori 
Regem Poloniae et Basilium, Magnum Moscoviae Ducem, 
Pacis Cibinii d. 14 Februarii 1582 scenicae celebratae“ (Descri¬ 
erea festivităţii sărbătorite scenic la Sibiu în ziua de 14 februarie 
1582 în memoria păcii încheiate între Ştefan Bâthori regele 
Poloniei şi Basilius, marele duce al Moscoviei). Conţinutul 
acestor manuscrise originale ne sunt cunoscute în traducerile 
în limba germană ce au fost publicate în secolul XIX. Este 
vorba de două variante, dintre care prima este în fapt un rezumat 
al variantelor originale latineşti, publicat în 1839 de către 
Joseph Benigni 23 . A doua traducere este mai lungă şi a fost 
inclusă într-o extinsă notă de subsol de către Gustav Seivert în 
istoria oraşului Sibiu din 186 9 24 . Fiind mai detaliată, am ales 
să lucrez cu varianta oferită de acesta din urmă. 

Alături de textele menţionate mai sus, victoria lui Ştefan 
Bâthori la Pleskov a fost cântată în Transilvania şi de Johann 
Decani, a cărui „Ode gratulatoria Stephano Bâthori de victoria 
relata de Moschis" a fost tipărită în 1580 la Braşov. Nici din 
această publicaţie nu se cunoaşte astăzi nici un exemplar. 25 


22 Schriftsteller-Lexikon der Siebenbiirger Deutschen , ed. Joseph 
Trausch, voi. I, Braşov, 1868, reprint Koln, Bdhlau Verlag, 1983, seria 
Schriften zur Landeskunde Siebenbiirgens nr. 7, p. 249. 

23 B.J., Beschreibung zweier Hermannstădter Volksfeste aus der ersten 
Hălfte des sechzenten Jahrhunderts, în „Blătter ftir Geist, Gemuth und 
Vaterlandskunde. Beiblatt zum siebenbiirgischen Wochenblatt", Braşov, 1839, 
pp. 167-170. 

24 Gustav Seivert, Die Stadt Hermannstadt , p. 71-4. Fie amintiţi aici 
şi autori care au discutat existenţa acestor sărbători: Eugen Filtsch, Geschichte 
des deutschen Theaters in Siebenbiirgen , în „Archiv des Vereins fur 
siebenbiirgische Landeskunde", 21, 1887, nr. 3, pp. 519-520; Olga Beşliu, 
Centrul istoric al Sibiului. Imagine fi simbol, în „Historia Urbana" tom IX, 
2001, nr. 1-2, p. 63, autoarea preluând de fapt informaţia de la Emil Sigerus, 
vezi Ibidem, nota 12. 

25 Schriftsteller-Lexikon, voi. I, p. 249. 

Alte asemenea texte omagiale au fost scrise şi în Polonia, iar 
campania nordică a regelui a devenit şi subiectul unor tipărituri 
ce exploatau senzaţionalul ei: povestea „istoriilor septentrio¬ 
nale", publicată la sfârşitul secolului al XVI-lea, era anunţată 
în pagina de titlu ca fiind „foarte folositoare şi amuzantă de 
citit" 26 . 

Să revenim la Sibiu şi la modul cum mai-marii oraşului 
au văzut de cuviinţă să împărtăşească victoriile suveranului 
lor. 


Festivalul din toamna anului 1579 

Primul moment crucial al campaniei nordice a lui Băthori 
a fost victoria de la Polatsk, un bun pretext pentru sibieni să 
organizeze întreceri, să pună în scenă un duel şi să participe 
la o fastuoasă procesiune a cetăţenilor. Iată şi versiunea în 
limba română a textului publicat de către Gustav Seivert în 
1859: „ 

„în anul 1579, înaintea sărbătorii sfântului apostol Matei, 
adică în a patrusprezecea duminică după Trinitas, adică pe 12 
ale lunii octombrie, un sol al principelui Băthori 27 i-a adus 
judelui regal al Sibiului, Albert Huet, un document la care 
erau adăugate şi scrisori de la Wolfgang Kovăchoczy şi Martin 
Berzewitzei, cavaleri ai pintenului de aur, care conţinea vestea 
cuceririi oraşului Polock din Lituania la 3 septembrie, sub 
conducerea personală a lui Ştefan Băthori, rege al Poloniei. 


26 Septentrionalische Historien oder warhaffte Beschreibung der 
furnembsten polnischen, lifflandisclien, moscowiterischen, schwedischen und 
andern Geschichten. So sich bey Regierung beeder Konigen in Polen Stephan 
und Sigismundi defi dritten dieses namens, von anno 1576. bifi auff das 
1593. Jar zugetragen. In zwey Bticher kurz verfasset. Deren das erste hie 
bevor durch d. Laurentium Miillern, damahls f. churlăndischen Hoffrath, 
beschrieben und in Druck geben. Das ander aber, sampt einen Appendice 
und Continuation defi ersten, jetzt newlich durch einen Liebhaber der 
Historien mit grossem fleifi zusammen gezogen worden. Sehr nutzlich und 
lustigzu lesen, publicate de Laurentius Miiller, Ambert, 1595, Herzog August 
Bibliothek, Wolfenbiittel, A: 254. 17 Quod. (1). 

27 Este vorba de Cristofor Băthori, vărul lui Ştefan Băthori, care a 
preluat funcţia de principe al Transilvaniei în 1576. 

Magistratul 28 i-a anunţat imediat pe cetăţeni de o sărbătoare 
solemnă, mai apoi pe clerici, să-L slăvească pe Dumnezeu cel 
Atotputernic în biserică, prin intonarea cântului ambrosian după 
cum e obiceiul. Breslelor li s-a poruncit ca în ziua următoare 
să îmbrace zalele de fier şi membrii să fie înarmaţi, sub 
steagurile fiecăreia dintre ele. Locul de adunare se afla în 
afara oraşului, în „Schiitzenwerkslatt", unde se aruncau bile la 
ţintă, jocuri la care participau şi cetăţeni din tagma cavalerilor. 
Vechiul obicei era ca victorioşii să fie premiaţi din fonduri 
publice cu covoare şi alte premii. în timp ce aceştia practicau 
tragerea la ţintă, la ora 11 Albert Huct i-a invitat pe primar 29 , 
pe membrii sfatului şi reprezentanţii de seamă ai comunităţii 30 
să se aşeze la masa întinsă în Piaţa Marc, în faţa casei sale. 
Aici erau pregătite diferite feluri cu peşte şi carne, vin de Vinţ 
şi Sebeş, dar chiar şi vin de Malvasia, cu care cei de faţă au 
închinat din pocale de aur pentru sănătatea regelui, a principelui 
şi a familiei acestuia, a consilierilor lui Christof Băthori, mai 
cu seamă a lui Johann Galfi şi a lui Alexander Kendi, iar 
aceasta a durat atât de mult, încât însăşi sănătatea oaspeţilor 
a fost pusă în pericol, deoarece au început să se ameţească. 
Mesenii au fost înconjuraţi de o mulţime de tineri, cărora 
judele regal le-a aruncat bani întru amintirea acestei sărbători: 
a început o înghesuială şi o bătaie hazlie, mâini trosnite, bucurie 
şi veselie amestecate cu gâlceavă. în apropierea mesei cu 
oaspeţi se ridicau flăcări dintr-un rug imens, în jurul căruia o 
hoardă de ţigani se bătea cu beţe şi în loc de bile aruncau unii 
în alţii cu pietre mânjite cu noroi, iar la sfârşitul bătăliei au 
dansat în jurul rugului. Nu departe de acesta se afla şi un butoi 
uriaş, din care a fost oferit tuturor celor care se adunaseră 
acolo vin gratuit. 

între timp a luat sfârşit şi jocul de la Schiitzenwerkstatt şi 
în jurul orei trei şi-au făcut apariţia cetăţenii sub conducerea 


28 Sfatul oraşului. 

29 Blasius Rhaw. 

30 Centumvirii sau „sfatul lărgit" îi cuprindea pe reprezentanţii breslelor 
care nu erau de regulă eligibili în sfatul oraşului, dar aprobau anual 
componenţa acestuia şi participau la deciziile politice cele mai importante. 
Sancţionaţi oficial în 1495, centumvirii capătă tot mai multă vizibilitate în 
conducerea oraşului în a doua jumătate a secolului al XVI-lea. 

celor doi comandanţi de oaste, membrii ai senatului, Lukas 
Ennyedi şi Johann Renner, în felul următor: în faţă cei doi 
comandanţi pe cai, urmaţi imediat de către purtătorul de steag 
al vameşului Sibiului, funcţie îndeplinită pe atunci de către 
senatorul Georg Lucius, numit şi Tschukasch 31 , şi care steag 
purta stema principelui 32 . Acesta era urmat de către miliţia 
orăşenească, pe jos, grupată în două secţiuni şi îmbrăcată în 
diverse veşminte; în mijlocul acesteia venea cavaleria, avându-1 
în frunte pe Michael Haller de Hallerstein însoţit de servitorii 
acestuia. Acesta era urmat de către Petrus Wolff, numit şi 
Farkasch Torquatus, iar al treilea era mai marele peste grajduri 
Laurentius, care ţinea în mâna dreaptă frâiele calului lui Albert 
Huet, acoperit cu cele mai noi harnaşamente. Urmau apoi doi 
cavaleri, dintre care unul era îmbrăcat din cap până în picioare 
în zale şi arme, pe un cal înalt; acesta purta steagul oraşului, 
numit şi banderium, pe care se puteau vedea două săbii sub o 
coroană de aur. Celălalt cavaler, purtând o cască aurită, ducea 
steagul lui Albert Huet, iar după el urma restul cavalerilor. 
Coloana era încheiată de o femeie pe un catâr, care reprezenta 
cetatea proaspăt cucerită, Poloczk. în această ordine s-au 
deplasat până în piaţă, aranjaţi după bresle şi companii. Aici, 
la semnul dat de clopote, tunurile *au fost aprinse cu un tunet 
puternic, amplificat peste măsură de multele tunuri din 
bastioanele şi turnurile dintre zidurile cetăţii, dar mai ales de 
cele patru tunuri aşezate în mijlocul pieţei. Acestea din urmă 
au izbucnit atât de violent, încât sticlele de la ferestrele au fost 
făcute ţăndări, ba chiar şi ţiglele de pe acoperişul văduvei 
unui anume Anton Italianul, numită în ungureşte Olasz Antalne. 
Aceasta, cuprinsă de teamă şi devenind astfel singura persoană 
mâhnită în toiul veseliei generale, a alergat la masa lui Albert 
Huet, rugându-1 pe acesta şi pe oaspeţii săi, în numele Dom¬ 
nului nemuritor, să pună capăt zgomotelor îngrozitoare produse 


31 Georg Hecht, Lucius în latină şi Tschukasch (csukâs) în maghiară - 

32 Vama aparţinea veniturilor vistieriei Transilvaniei, de aceea steagul 
vămii poartă stema princiară. Oraşul Sibiu arenda vama în fiecare an de la 
principii ardeleni, astfel că responsabil cu colectarea taxelor era de regulă 
un membru al Sfatului orăşenesc. în 1579 Georg Hecht a fost ales în această 
funcţie. 

de tunuri, dacă nu doreau ruinarea sigură a casei ei din cauza 
acoperişului deja distrus. în mijlocul veseliei generale nu se 
dă multă atenţie nenorocului vreunuia; totuşi, ca această amă¬ 
râtă femeie să nu sufere din cauza ghinionului, în timp ce tot 
oraşul sărbătoreşte, judele regal a îndemnat-o să fie veselă şi 
i-a promis că va acoperi pagubele din bugetul public. După 
terminarea mesei, care a durat până la ora cinci către seară, şi 
după ce steagurile au fost puse la locul lor iar cetăţenii trimişi 
acasă, oaspeţii s-au ridicat de la masă şi au salutat gazda, care 
după ce a răspuns mulţumirilor, l-a însoţit acasă pe primar 
împreună cu întreg senatul, după cum se cuvine. Aici au fost 
primiţi de o masă lungă aşternută în aer liber, acoperită cu 
diferite feluri şi vinuri, din care s-au înfruptat doar puţin. A 
urmat o serie de dansuri naţionale şi italieneşti, precum şi 
cântările la fluier şi trompetă ale haiducilor, astfel că această 
zi a fost petrecută cu diferite lucruri plăcute până la ora nouă 
seara, când frecare s-a întors la ai lui“. 

Notele sarcastice ale textului, mă refer aici la efectele 
vinului asupra comesenilor, se datorează de bună seamă 
autorului, ca observator şi cronicar al evenimentului. Acestea 
mă îndeamnă să cred că acest text nu a fost scris la comanda 
lui Albert Huet, altminteri nu şi-ar fi găsit locul într-un discurs 
oficial. Mai mult, din vocabularul folosit în descrierea 
realităţilor sibiene înclin să cred că autorul era străin de oraş 
şi de obiceiurile lui. Deşi identitatea şi motivaţiile scribului ar 
fi fost un punct de plecare important în analiza acestui text, 
pentru moment voi stărui mai degrabă asupra conţinutului său 
- evenimente şi participanţi la festivitate. 

Există trei momente importante ale zilei, marcate şi prin 
menţionarea orei. Dimineaţa au loc cele două evenimente 
paralele: masa luată în public de către oficialii oraşului şi 
jocurile cavalereşti la care participă membrii breslelor, deşi 
ochiul observatorului urmăreşte şi derularea ceremonialului 
public din piaţă. Momentul vizual cel mai impresionant este 
procesiunea, intrarea în oraş a cetăţenilor în ordine strict 
ierarhică. Desfăşurarea steagurilor, a zalelor şi armelor, tropotul 
copitelor trebuie să fi fost un spectacol impunător, o demons¬ 
traţie a forţei militare a cetăţii. Efigia purtată pe catâr avea 

menirea să facă cunoscute motivul şi ocazia pentru toată cere¬ 
monia, ea reprezentând oraşul cucerit de regele Ştefan Bâthori. 

Masa oficială 33 probabil că a fost aleasă ca parte din festival 
datorită prezenţei trimişilor lui Bâthori, aceştia urmând să îl 
informeze pe rege despre onoarea şi cinstea cu care faptele lui 
de arme sunt sărbătorite la Sibiu, la iniţiativa credinciosului 
supus al maiestăţii sale, Albert Huet. Astfel, erau demonstrate 
şi afirmate nu numai relaţiile de putere din interiorul 
comunităţii, ci şi cele cu autoritatea centrală. Pe de altă parte, 
planurile politice ambiţioase ale lui Huet aveau nevoie de 
sprijinul şi bunăvoinţa Bâthoreştilor, deoarece poziţia saşilor 
în dieta Transilvaniei era destul de fragilă, iar protecţia 
principelui era un scut politic relativ eficient. 


Spectacol dramatic în Piaţa Mare: festivalul din 1582 

Dacă pentru cucerirea cetăţii Polotsk, Albert Huet a decis 
să ofere o mare masă şi să dea dovada magnanimităţii sale, 
vestea încheierii păcii dintre Ştefan Bâthori şi Ivan cel Groaznic 
în 1582 a produs o reacţie de un calibru sporit. Succesul regelui 
Poloniei a fost din nou răspândit în mediile politice interne şi 
internaţionale cu ajutorul tiparului în mod special. Discursul 
lui Christophor Warsevicius, un apropiat al regelui de fapt, în 
care se aduceau laude pentru pacea încheiată pe 15 ianuarie, 
a fost tipărit la Magdeburg 34 şi difuzat în toată Europa. 

Urmare a semnificaţiei deosebite a evenimentului, al doilea 
„festival" este mult mai elaborat atât din punctul de vedere al 


33 Pentru secolul al XVI-lea nu am găsit până acum informaţii despre 
asemenea banchete publice. Dintr-o sursă bistriţeană despre ceremoniile 
organizate în 1684 cu ocazia desemnării fiului lui Mihail Apaffi ca succesor 
la tronul Transilvaniei aflăm că încă din 1620 era obiceiul ca oficialităţile 
oraşului să ia masa împreună: Otto Dahinten, Geschichte der Stadt Bistritz 
in Siebenburgen, Bohlau Verlag, Koln, 1988, seria Studia Transylvanica 14, 
p. 91. 

34 Christophori Warsevicii Ad Stephanvm Regem Polonice Oratio: Qva 
Cvm loanne Magno Moscorvm Dvce XV. lanuarij ad Zapolsciam confectam 
pacem gratulatur , tipărit la Magdeburg în 1582, Herzog August Bibliothek, 
Wolfenbiittel, A: 204 Hist. (4). 

ceremoniilor cât şi al participării active a cetăţenilor la o mani¬ 
festare comună. Aplecându-ne din nou asupra textului tradus 
de Gustav Scivert în istoria sa despre oraşul Sibiu, iată cum 
este descrisă acea zi: 

„în anul 1582, în ziua sfântului martir Valentin 35 a sosit un 
trimis al principelui Sigismund Bâthori 36 , Petrus Literatus din 
Alba Iulia, trimis la Sibiu ca să aducă o scrisoare a principelui 
cu fericita veste a păcii încheiate între regele Poloniei, Ştefan 
Bâthori şi marele principe al Rusiei, Vasile (Basilius). Albert 
Huct şi primarul oraşului s-au bucurat foarte tare şi au trimis 
un mesager ca să se bată tunurile la orele cinci spre scară a 
aceleiaşi zile şi să se strige în toate părţile organizarea unei 
sărbători pentru ziua următoare. 

Ziua următoare a fost senină şi cât se poate de potrivită 
pentru celebrarea unei sărbători. Senatorii s-au adunat devreme 
în casa sfatului şi după ce fiecare şi-a spus părerea, au hotărât 
ca înainte de toate să fie aduse rugi Domnului pentru sănătatea 
principelui şi pentru acest eveniment fericit, mai apoi ca bucuria 
acestei sărbători să fie cinstită cu salve de tun, iar în cele din 
urmă ca evenimentul însuşi să fie prezentat printr-o reprezentaţie 
scenică. Johann Auner, parohul oraşului, a fost însărcinat cu 
îndeplinirea primei părţi a acestei hotărâri, iar Emerich Biitner, 
colectorul de taxe, cu organizarea celei de a doua părţi, în timp 
ce Albert Huet însuşi şi-a asumat grija celei de a treia. 

La ora unu după prânz, după ce toate clopotele au bătut de 
trei ori, Auner împreună c u toţi clericii a înălţat rugi şi imnuri 
speciale pentru această sărbătoare. înainte de predică predi¬ 
catorul Daniel a citit psalmul 118 din cartea lui David, după 
care Auner însuşi a dat tonul imnului sfântului Ambrozie, îm¬ 
brăcat în straiele ceremoniale după vechiul obicei al bisericii 
romane păstrat de către saşi, 37 şi a atras spre cântare mulţimea 


35 14 februarie. 

36 Fiul lui Cristofor Bâthori; a preluat cârma Transilvaniei în 1581. 

37 Veşmintele liturgice catolice, bogat ornamentate, au fost păstrate în 
serviciul divin al saşilor după Reformă: Evelin Wetter, Das vorrefor- 
matorische Erbe in der Ausstattung siebenburgisch-săchsischer Pfarrkirchen 
A.B. Altarbildwerke - laşa sacra /Abendmahlsgerăt - Paramente, în 
Humanismus in Ungarn und Siebenburgen. Politik, Religion und Kunst im 
16. Jahrhundert, ed. Ulrich A. Wien si Krista Zach, Bohlau Verlag, Koln, 
2004, pp. 37-56. 


30 



participanţilor din jurul bisericii. Serviciul divin a fost încheiat 
cu muzică şi cu binecuvântarea apostolică. 

între timp, judele regal i-a trimis pe Lucas Enyedi, un 
membru al Sfatului, şi pe Georg Dollert să aducă hainele, 
giuvaericalele, diademele, sceptrele, veşmintele preoţeşti şi alte 
obiecte necesare, precum şi oameni care să joace în scene. 
Judele scăunal al Sibiului, Blasius Weiss, pe care ungurii îl 
numeau Feyer, a poruncit ca doi bravi oameni de arme, 
pricepuţi în lupta unu la unu, adică Seruatius Bierkoch, care 
urma să apere tabăra regelui Bâthori, să se bată cu Urbanus 
Salamon, un om de o origine mai joasă, care să imite grosolănia 
şi încăpăţânarea moscoviţilor. Amândoi s-au îmbrăcat cu zale 
şi coifuri demne de toată mirarea, au încălecat pe cai puternici. 
Fiecare avea în mâna dreaptă o lance mai groasă decât un braţ 
de om şi cu un trident ascuţit în vârf. Locul de desfăşurare a 
luptei, în Piaţa Mare, a fost ales de către senat, care urmărea 
confruntarea din casa primarului Johann Wayda şi care a stabilit 
şi premiul învingătorului. între timp, din casa lui Albert Huet 
răsunau un ţimbal şi patru trompete, care au dat împreună 
semnalul de începere a luptei. Tot atunci au izbucnit şi tunurile 
din piaţa în care croitorii obişnuiesc să îşi vândă hainele, 
împreună cu alte tunuri din piaţă 38 , cu atâta putere, încât cele 
mai multe ferestre de sticlă ale caselor s-au spart şi ţiglele de 
pe acoperişuri au căzut. Lupta a început în mijlocul acestei 
larme şi ca de obicei, zeiţa Fortuna a fost însoţitoarea celui 
curajos: Seruatius şi-a aruncat adversarul de pe cal de trei ori, 
dar l-a dominat şi cu înfăţişarea sa atunci când i-a smuls coiful 
de pe cap. în cele din urmă, Seruatius a fost învingătorul. Dar 
în piaţă se mai aflau alţi doi călăreţi, acoperiţi cu butoaie lungi 
din lemn şi înarmaţi cu beţe lungi cu care se aruncau unul pe 
altul de pe cal. Această luptă mai puţin serioasă a stârnit mai 
mult râsul decât admiraţia privitorilor. 

După ce acestea au luat sfârşit, s-a mers în Piaţa Mare, 
care a servit de scenă pentru reprezentaţia teatrală. Pe latura 
nordică, în faţa casei lui Thomas Hedcl, se afla regele Poloniei 
înconjurat de armata sa, stând pe tron şi dând ordinul pentru 
cucerirea oraşului Pskov. Oraşul asediat era reprezentat de o 

baracă ridicată din scânduri noi, aflată în mijlocul pieţei, în 
care stătea o statuie - efigie înaltă de 5 stânjeni (100 m), cu 
un steag rusesc în mâna dreaptă. Pe cealaltă latură nordică 
(adică în sud), în faţa casei lui Thomas Bomelius, se afla 
Basilius, marele principe al Moscovei, stând pe un tron şi 
înconjurat de un număr mic de soldaţi. înspre est, în faţa casei 
lui Anton Olasz italianul, stătea Amurat, mare stăpânitor al 
Turciei, în mijlocul ienicerilor săi. în fine, pe latura vestică, în 
faţa casei lui Michael Hedel se arăta Gregor al XlII-lea, capul 
bisericii romano-catolice; alături de el stătea cel mai mare 
dintre cardinali în veşmintele cuvenite rangului său şi era 
înconjurat de mai mulţi înalţi clerici şi principi, printre care se 
afla şi un călugăr din ordinul augustinilor, care număra cu 
degetele rugăciunile adresate Domnului, pe un rozariu. 

Astfel era aranjată scena, pe care principii purtau stofe de 
aur şi mătase, precum şi diademele sfinte şi însemnele princiare. 
Ceilalţi aşteptau cu atenţie ordinele principilor săi. Băthoi i, 
după ce şi-a trimis armata să ducă tunurile pentru blocarea 
oraşului Pskov într-un loc mai potrivit, a dat ordin de tragere. 
Tunurile au fost trase până când scândurile s-au prăbuşit, iar 
steagul statuii a fost luat. Băthori a folosit steagul ca semn al 
victoriei sale şi l-a arătat tuturor oamenilor săi. Moscovitul, 
surprins de această întâmplare şi cuprins de frica faţă de viitor, 
l-a trimis imediat la rege cu un tratat de pace pe solul Martin, 
acoperit de un veşmânt din lână neagră, dar din pricina 
încălcării promisiunilor anterioare, a primit un răspuns negativ. 
După aceea, solul a fost trimis cu o altă scrisoare a principelui 
său la papa de la Roma. înaintea lui mergea un alt mesager, 
Barthoîomăus, care sufla din corn. Odată ajuns în acest fel în 
faţa marilor bisericii, oratorul a coborât de pe cal şi a întins 
Papei scrisoarea cu onoarea cuvenită. în ea se afla scris că 
Băthori, inamicul său neîmpăcat, a invadat ţara sa şi că astfel 
principele moscovit se adresa pentru sfat şi ajutor papei, pentru 
ca acesta, prin mijlocirea sa şi prin prestigiul său, să poate 
negocia pacea între el şi inamicul său. Papa l-a ascultat cu cea 
mai mare atenţie pe vorbitor, după care l-a trimis pe cardinalul 
său ca ambasador plenipotenţiar cu o scrisoare către ambii 
monarhi. Ambasadorul, aşezat într-o trăsură nouă trasă de doi 
catâri, a înmânat mai întâi scrisoarea regelui Poloniei, şi aceasta 

avea următorul conţinut: sfântul părinte a auzit din gura multora 
şi din cererea umilă a lui Basilius că regele şi-a pătat mâinile 
cu sânge creştinesc, a invadat ţara moscoviţilor şi a nimicit-o 
cu mulţimea tunurilor şi armelor sale, de aceea papa îl roagă 
pe rege ca pe un fiu iubit să termine războiul şi să încheie 
pacea cu moscoviţii, neîndoindu-se că ambele părţi îi vor 
asculta povaţa. După retragerea ambasadorului papal, regele 
i-a chemat pe consilierii săi şi după ce a ascultat părerea 
fiecăruia, s-a arătat dispus să încheie un armistiţiu sub anumite 
condiţii. Informat asupra acestei decizii, ambasadorul a urcat 
în trăsură şi s-a îndreptat către moscoviţi, să le ducă vestea 
acceptării unui armistiţiu de către polonezi. Foarte mulţumit 
de ofertă, moscovitul şi-a exprimat speranţa că pacea va putea 
fi menţinută în continuare, şi s-a arătat dispus să se retragă din 
Livonia şi să cedeze câteva fortăreţe atunci când polonezii vor 
ridica asediul cetăţii şi îşi vor retrage armata. După ce 
ambasadorul i-a comunicat acestea regelui, acesta a acceptat 
întocmirea unui document public, sub oblăduirea papei, despre 
încheierea unei păci. Cardinalul s-a întors la papă şi i-a relatat 
cu fidelitate cele întâmplate. în timp ce acestea se petreceau 
între creştini, sultanul din Orient l-a trimis pe solul său, ceauşul 
Benedictus Magnus, îmbrăcat în stofă de mătase şi ţesături 
adevărate din oraşul Damasc, însoţit aşa cum e obiceiul de un 
mesager suflând în corn, să meargă la regele Poloniei ca să îi 
ureze noroc la asediu dar şi ca să îl convingă să continue 
războiul, lăudându-i faptele de vitejie. în acelaşi timp a mai 
trimis un alt sol la ţar cu o scrisoare secretă prin care îî sfătuia 
să nu accepte pacea cu polonezii, căci puterilor lor erau pe 
sfârşite. Această acţiune demonstra abilităţile secrete ale 
turcilor, care se străduiau să profite de lipsa de unitate a 
creştinilor şi să sprijine un război interminabil. De îndată ce 
regele Poloniei a primit actul oficial al tratatului, şi-a urmat 
armata cu cele două steaguri amintite deja cu ocazia eveni¬ 
mentului din 1579 şi cu steagul capturat, şi s-a îndreptat către 
moscovit, pe care l-a invitat cu prietenie la el şi s-au îndreptat 
împreună să îl salute pe papă, trecând pe lângă Pskov şi Amurat. 
Amândoi au recunoscut în prezenţa papei că erau gata să 
încheie pacea în ciuda acestui duşman plin de falsitate şi că 
nici unul dintre ei nu trebuie să aibă încredere în el. S-au 

îndreptat apoi spre locuinţa judelui regal, unde au fost primiţi 
cu sunete de trompete şi ţimbal de la fereastră. Mulţimii i-a 
fost oferit gratuit vin dintr-un butoi uriaş aflat în piaţă, iar la 
sfârşitul sărbătorii, deoarece gloata încă mai aştepta, i s-au 
aruncat şi bani. Cu această ocazie, au fost aruncaţi bani şi din 
bradul ridicat în faţa casei, după vechiul obicei. Mulţimea 
numeroasă nu a reuşit totuşi să îi adune pe toţi, aşa că în ziua 
următoare, când au fost organizate un banchet şi un joc 
cavaleresc, mulţi mai căutau încă monede în pârâiaşul care 
trecea prin faţa casei." 

Asemenea reprezentaţii publice erau obişnuite în toate 
comunităţile urbane europene. Edward Muir este de părere că 
aceste procesiuni locale reprezentau ordinea socială din acel 
oraş, crescând totodată reputaţia membrilor breslelor şi 
oficialilor în ochii celorlalţi cetăţeni tocmai prin noutatea şi 
ingeniozitatea unor asemenea puneri în scenă 39 . 

Victoria lui Bâthori asupra lui Ivan cel Groaznic a fost 
sărbătorită în Polonia în 1583, cu ocazia căsătoriei lui Jan 
Zamoyski cu Gryzelda Bâthori, fiica regelui. în piaţa din 
Cracovia a fost ţinută o „maskarada": o procesiune cu care 
alegorice şi cu personaje costumate. „Carul victoriei" purta 
efigiile statelor inamice, prizonieri şi prada de război. Provincia 
Livonia care fusese miza războiului polono-moscovit era repre¬ 
zentată de o femeie. Inamicul şi generalii săi erau reprezentaţi 
încătuşaţi şi multe afişe luau în derâdere epitetele cu care Ivan 
cel Groaznic se împopoţonase înainte de începerea ostilităţilor. 
Oameni în vârstă şi cu plete albe înconjurau carul, purtând şi 
lumânări cu parfum dulce: ei reprezentau decăderea şi descom¬ 
punerea puterii duşmanului 40 . 

Să revenim însă la Sibiu şi la ecoul victoriei lui Bâthori în 
capitala saşilor ardeleni. Deşi anonimul autor al relatării nu ne 
spune explicit cum anume s-a desfăşurat această punere în 
scenă, putem presupune că personajele rosteau replici care le 
însoţeau gesturile şi mişcările. Desigur că intriga acestei 
reprezentaţii se construieşte din tuşe foarte groase, aproape 
caricaturale. Finalul apoteotic în care personajele bune, regele 


39 Muir, p. 238. 

40 Davies, p. 252. 

Poloniei şi papa, se îndreaptă spre locuinţa lui Albert Huet 
este neîndoielnic prilejul pentru judele regal de a-şi reitera 
poziţia de lider politic al comunităţii sale, angajat în chestiunile 
internaţionale spre binele naţiunii sale. 


Posibile interpretări ale spectacolului public 
la Sibiu în veacul al XVI-lea 

în cele ce urmează voi insista mai mult asupra celui de-al 
doilea festival, încercând să evidenţiez câteva din aspectele 
interpretabile într-un context cultural mai larg, european. Este 
cât se poate de evident din lectura textului că sărbătoarea 
organizată în 1582 comportă mai multe elemente structurale: 
liturghia în biserică, turnirul şi apoi punerea în scenă a eveni¬ 
mentelor ce au dus la victoria lui Băthori, ca într-un jurnal de 
ştiri „avant la lettre“. 

Duelul, precum cel dintre Servatius Bierkoch şi Urbanus 
Solomon, era un exerciţiu clasic în turnirurile cavalereşti din 
Europa 41 . Parodia duelului în care binele învinge răul era totuşi 
un element surprinzător în aceste festivităţi solemne, deoarece 
zeflemeaua şi sarcasmul făceau parte de regulă din arsenalul 
carnavalului şi al burlescului, ocazii în care răsturnarea ordinii 
fireşti era permisă, ba mai mult, urmărită. în veacul al XVI-lea, 
turnirul medieval a trecut printr-o serie de transformări, 
devenind mai mult decât o confruntare a forţelor individuale. 
Desfăşurarea de forţe şi amuzamentul privitorilor, diferitele 
punerile în scenă, care urmăreau să uimească prin ingeniozitatea 
lor erau acum în centrul organizării turnirurilor 42 . în logica 
desfăşurării festivalului din Sibiu, duelul regizat împreună cu 
parodia lui au avut un dublu ţel: cel cavaleresc, în care sunt 
puse în valoare abilităţile militare ale combatanţilor, şi cel 


41 Helen Watanabe-O’Kelly şi Pierre Behared., Spectaculum Europaeum. 
Theatre and Spectacle in Europe. Histoire du spectacle en Europe (1580- 
1750), Harrasowitz, Wiesbaden, 1999, p. 595. 

42 Kerstin Retemeyer, Vom Turnier zur Parodie: spătmittelalterliche 
Rilterspiele in Sachsen als theatrale Ereignise, Vistas, Berlin, 1995, seria 
Berliner Theaterwissenschaft, nr. 1, p. 98 în special. 

moralizator în care binele este ajutat inevitabil de către soartă 
să triumfe. Mai apoi, acţiunile urmărite cu sufletul la gură de 
publicul ce gusta asemenea confruntări i-au oferit de asemenea 
lui Albert Huet timpul necesar să pregătească „acţiunea de 
stat" 43 : costumele, personajele şi scenariul. Desfăşurarea specta¬ 
colului public conform unui script este o altă caracteristică 
modernă a festivalurilor şi turnirurilor europene din secolul al 
XVI-lea. 

Marele inovator în această privinţă a fost împăratul Maxi- 
milian I (1493-1519), un mare iubitor de jocuri cavalereşti 44 . 
Urmaşii săi au fost la rândul lor amatori de sărbători. în 1530 
prima istorie a turnirurilor a fost publicată de către Georg 
Riixner 45 ca o dovadă a interesului renăscut pentru acestea 
mai ales în spaţiul german. Opera lui Riixner a fost imediat 
reluată şi retipărită de nenumărate ori, sau inclusă în alte 
publicaţii interesate de turniruri. 

Cum arăta un turnir în secolul al XVI-lea? Un posibil 
model ar putea fi festivităţile organizate la Viena în 1562 de 
către Maximilian (viitorul împărat Maximilian al II-lea), în 
cinstea tatălui său, împăratului Ferdinand, din relatarea lui 
Hans von Francolin, heraldul curţii vieneze 46 . Timp de două 
săptămâni, la sfârşitul lunii mai şi începutul lunii iunie, cinci 
mari evenimente au ocupat oraşul: diferite turniruri şi puneri 
în scenă, bătălii, în timp ce punctul culminant a fost atins cu 
mimarea unui asediu pe Dunăre, cu operaţii militare navale şi 
pe uscat. Gloanţe, fum, „cadavre" aruncate în apă şi sânge din 
belşug au făcut parte din butaforia ce crea o puternică iluzie 
de real. Francolin, cel care a descris cu lux de amănunte 
desfăşurarea operaţiunilor, nu pregetă însă să îşi liniştească 
cititorii, reamintindu-le că totul era plănuit dinainte şi 


43 Acesta este termenul folosit de Joseph Benigni în traducerea sa a 
descrierii festivalului. 

44 Retemeyer, p. 44. 

45 William Henry Jackson, The Tournament and Chivalry in German 
Tournament Books of the Sixteenth Century and in the Literary Works of 
Emperor Maximilian I, în The Jdeals and Practice of Medieval Knighthood. 
Papers from the first and second Strawberry Hill conferences, ed. Christopher 
Harper-Bill şi Ruth Harvey, The Boydell Press, Woodbridge, 1986, p. 50. 

46 Jackson, p. 68. 

cascadoriile erau trucate 47 . într-un turnir organizat de principele 
elector de Saxonia, Moritz, în 1553, scenariul aprobat dinainte 
de către principe prevedea şi victimele care trebuiau să se lase 
aruncate în râu 48 . Kerstin Retemeyer numeşte aceste asedii şi 
cuceriri de cetăţi „evenimente teatrale", şi tot aceeaşi autoare 
ne convinge că în secolul al XVI-lea gusturile se schimbă: 
turnirurile fac tot mai mult loc decorurilor şi scenariilor şi 
devin forme artistice 49 . Succesul unui turnir depinde acum, 
aşa cum am amintit, de ingeniozitatea scenariului şi de resursele 
puse la bătaie în privinţa costumelor, decorurilor şi a focurilor 
de artificii intrate acum în modă. Bineînţeles, scenariile nu 
erau întotdeauna „inocente", deoarece erau un mijloc perfect 
pentru anunţarea intenţiilor sau orientărilor politice ale 
patronilor. Aşa de pildă a fost cazul în 1549, atunci când regina 
Maria a Ungariei a organizat un spectacol cavaleresc în Olanda 
în cinstea fratelui ei, împăratul Carol Quintul şi a fiului acestuia 
Filip. Mesajul ascuns în scenariul jocului, în care prinţul însuşi 
reuşeşte să recupereze sabia de aur din castelul tâlharilor, era 
foarte clar: regina dorea ca acesta să fie succesor la tronul 
Imperiului Romano-German 50 . 

Spectacolul pus în scenă sub coordonarea lui Albert Huet 
la Sibiu în februarie 1582 este la rândul lui încărcat de 
semnificaţii pe care publicul probabil că ştia să le descifreze. 
Una dintre acestea am menţionat-o deja şi se referea la poziţia 
pe care Huet dorea să şi-o afirme şi reafirme în ochii membrilor 
Sfatului şi ai celorlalţi locuitori ai oraşului. în continuare, alte 
straturi de interpretare se desfac la o citire atentă a descrierii 
sărbătorii. Actorii, costumele şi poziţia lor pe marea scenă a 
oraşului indică fără echivoc categoria în care personajul politic 
real pe care îl joacă se încadrează în viziunea politică a 
conducătorilor cetăţii. Adeziunea şi sprijinul pentru tabăra lui 
Băthori împotriva lui Ivan cel Groaznic nici nu se puneau în 
discuţie. La fel ca şi proverbiala perfidie a orientalilor, 


47 Thurnierbuch: Warhaffie eigentliche und kurtze Deschreibung aller 
Kurtzweil und Ritterspiel, so ... Herr Maximilian ... bey Wien ... lassen 
halten, ed. Hans von Francolin, 1578, Herzog August Bibliothek, 
Wolfenbuttel, M: Hn 4° 30. 

48 Retemeyer, p. 45. 

49 Retemeyer, p. 98. 
so Jackson, p. 70. 

reprezentaţi de sultanul acoperit de veşminte luxoase, care 
urmărea doar să dezbine unitatea creştinilor. Aici avem de-a 
face cu o situaţie paradoxală, în care saşii ce au întors spatele 
catolicismului şi au îmbrăţişat confesiunea luterană doar cu o 
generaţie în urmă trebuie totuşi să identifice în Papă un liant 
al solidarităţii occidentale şi în cele din urmă creştine împotriva 
otomanilor. Pe de altă parte, sultanul era suzeranul Transilvaniei 
şi cele trei stări ale principatului ardelean erau obligate să îi 
arate supunere. Nuanţele politice şi religioase se suprapun în 
tensionata relaţie dintre reprezentările despre alteritate sau bine 
şi rău; ele nu se ajustează cu uşurinţă la schimbările de pe 
harta politică, perpetuându-se de la o generaţie la alta în 
imaginarul colectiv. 

Albert Huet, aşa cum am văzut, şi-a petrecut „ucenicia" în 
ale politicii la curtea imperială de la Viena. Deşi în însemnările 
sale nu aminteşte ca eveniment politic marcant la care a participat 
decât funeraliile lui Carol Quintul 51 , mai mult ca sigur că a 
auzit şi a citit despre spectacolele organizate în oraşul austriac 
în timpul şederii sale acolo. Nu este greu de presupus că aici 
şi-a format concepţiile şi gustul pentru astfel de dramatizări, în 
care scena devine întregul oraş, iar spectatorilor, cetăţenilor urbei, 
li se oferă prilejul de a se distra şi a se informa în acelaşi timp. 
Piaţa Mare a Sibiului a fost de-a lungul timpului „un simbol al 
unităţii comunităţii", după cum consideră Olga Beşliu 52 . Ea era 
un loc de întâlnire a negustorilor veniţi la Sibiu în vremea pieţei 
săptămânale şi a iarmaroacelor, marcând viaţa economică a 
oraşului, dar şi „piaţa publică" găzduind evenimente ieşite din 
ritmul cotidianului precum cele două spectacole prezentate aici, 
sau execuţiile publice - toate fiind prilejuri de întâlnire, 
interacţiune şi coeziune. Piaţa Mare a devenit scena desfăşurării 
ambelor producţii discutate aici: procesiunea cetăţenilor în primul 
festival şi punerea în scenă a evenimentelor care au dus la 
semnarea păcii dintre Ştefan Bâthori şi Ivan cel Groaznic cu a 
doua ocazie. 


sl Schriftsteller-Lexikon, voi. II, Koln, Bohlau Verlag, 1983, p. 224, 
nota I: quator imperatorum aulas familitariter ex officio frequentarim, 
quorum priori Carolo V. Romanoruni Caesari cujus exequiarum pompae 
seu celebrationi interfui... 

52 Beşliu, p. 62. 

Până acum am vorbit aproape exclusiv despre persoanele 
politice cheie implicate în aceste sărbători. Desigur că Albert 
Huet a fost principalul motor în spatele ambelor acţiuni, dar 
ţinta lor erau orăşenii din Sibiu. Este important de subliniat 
faptul că participanţii activi la festivităţi au fost bărbaţii, membri 
ai Sfatului şi membri ai breslelor şi ai contingentelor înarmate 
ale Sibiului. Aceştia erau şi persoanele active politic în viaţa 
de zi cu zi a oraşului, din rândurile lor se alegea teoretic 
senatul sibian şi reprezentaţii lor erau coagulaţi în Sfatul Lărgit, 
adunarea centumvirilor ce lua parte la deciziile politice mari. 
Am văzut că seniorii centumvirilor erau prezenţi de asemenea 
şi la ceremoniile de instalare în funcţie a celor ce depuneau 
jurăminte înainte de preluarea oficiilor lor, fie ei senatori sau 
juzi regali. Colaborarea dintre Senat şi centumviri era crucială 
pentru pacea şi liniştea din oraş. Am argumentat în altă parte 
că locuitorii Sibiului aveau conştiinţă şi cunoştinţe politice, la 
fel şi o bună stăpânire a instrumentelor de control asupra 
puterii 53 , negociate de-a lungul câtorva generaţii. Marele şoc 
prin care a trecut Sibiul în 1556, când judele regal Johann 
Roth a fost ucis ca urmare a nemulţumirii centumvirilor faţă 
de o decizie politică a acestuia, combinată cu izbucnirea unui 
incendiu care a distrus jumătate din oraş 54 , a fost unul din 
prilejurile nefericite în care tensiunile dintre Sfat şi cetăţeni au 
pus la încercare înţelegerea contractuală pe baza căreia 
funcţiona sistemul politic din oraş şi conform căreia senatul 
era legitimat în exercitarea conducerii politice atâta vreme cât 
lucra întru „folosul comun" 55 . 


53 Pakucs, Gute Ordnung und Disziplin, pp. 183-184. 

54 Gustav Giindisch, Der Hermannstădter Aufstand des Jahres 1556, în 
Ai/s Geschichte und Kultur der siebenburger Sachsen, Koln, Bohlau Verlag, 
1987, pp. 219-224. 

55 Klaus Schreiner, Teilhabe, Konsens und Autonomie. Leitbegriffe 
kommunaler Ordnung in der politischen Theorie des spăten Mittelalters 
und der friihen Neuzeit, în Theorien kommunaler Ordnung in Europa, ed. 
Peter Blickle, Miinchen, 1996, p. 47. De asemenea Eberhard Isenmann, 
Ratsliteratur und stădtische Ratsordnungen des spăten Mittelalters und der 
friihen Neuzeit. Soziologie des Rats - Amt und Willensbildung - politische 
Kultur, în Stadt und recht im Mittelalter - La viile et le droit au Moyen Age, 
ed. Pieire Monnet si Otto Gerhard Oexle, Vadenhoek & Ruprecht, Gottingen, 
2003, pp. 217-477. 

Alte personaje care sunt prezente în descrierea primului 
festival sunt tinerii, adolescenţii, al căror comportament plin 
de energie este o trăsătură naturală a vârstei, amuzantă şi 
reconfortantă atâta vreme cât este supravegheată 56 . Meniţi să 
adauge culoare sărbătorii din piaţă sunt şi ţiganii, marginali 
prin excelenţă ai oraşelor săseşti, toleraţi pe lângă acestea 
pentru că adeseori îndeplineau muncile grele sau nedemne. 
Din registrele de socoteli ale Sibiului aflăm că ei erau plătiţi 
să adune câinii vagabonzi din oraş sau să cureţe de mizerii şi 
baligă pieţele oraşului şi curtea Casei Sfatului, dar şi ca zilieri 
în diferitele proiecte de construcţie şi reparaţie în oraş. 

Muzicanţii, prezenţi la fereastra lui Albert Huet cu trompete 
şi ţimbaluri, aveau şi ei o organizaţie profesională şi beneficiau 
de un statut ca orice breaslă din oraş. Rolul lor însă era unul 
foarte practic: ei trebuiau să fie prezenţi în turnurile oraşului 
alături de paznici şi să anunţe imediat orice eveniment, în 
special incendiile. Cei care erau de serviciu trebuiau să sufle 
din fluier la orele exacte şi între acestea. „Cel care lipseşte de 
la veghe sau adoarme câteva ore, meşterul său trebuie să îl 
pedepsească cu 3 dinari pentru fiecare oră“, ameninţa un articol 
din statutul muzicienilor. Alte amenzi erau date pentru cei 
care nu exersau la orele stabilite, lipseau prea mult din pauza 
de masă, cei care se purtau prosteşte şi se băteau în turn, cei 
care nu se prezentau la chemarea trompetei, cei care mergeau 
să cânte la nunţi fără aprobarea starostelui, cei care furau sau 
pierdeau instrumentele 57 . 

Organizarea festivităţilor publice din Sibiu a impus şi 
măsuri de precauţie, astfel că paza în oraş a fost întărită, iar 
soldaţii au primit o plată suplimentară 58 . Victimele, aşa cum a 
fost biata văduvă a cărei casă a fost afectată de suflul salvelor 
de tun şi a cărei reparaţii urmau să fie suportate pe cheltuiala 


56 Măria Pakucs, Behavior Control in Sibiu in the 16th century between 
norm and practice, în Bonnes et mauvaises moeurs dans la societe roumaine 
d’hier et d'aujourd'hui., ed. Constanţa Vintilă Ghiţulescu şi Ionela Băluţă, 
NEC-EDR, Bucureşti, 2004, p. 43-60. 

57 Seivert, Die Stadt Hermannstadt, p. 61-2, nota 1. 

58 Vezi registrul vamal din 1579, DJANS, Fond Magistratul oraşului şi 
scaunului Sibiu, Socoteli vamale, Inventarul 197, nr. 33, p. 12r. 

oraşului, şi alte pagube produse în timpul tumultului nu sunt 
neobişnuite pentru asemenea sărbători comune. 


Câteva concluzii 

Propagandei lui Bâthori i-au fost adăugate alte straturi de 
propagandă politică de către Albert Huet. Probabil că intenţiile 
acestuia s-au îndreptat în două direcţii: una către regele însuşi, 
care desigur că a aflat cu satisfacţie despre eforturile saşilor 
de a-i onora victoriile şi alta către sibieni, cărora dorea să li 
se impună ca lider politic şi moral, cu calităţi de om politic de 
mare talie. Greu de spus care motiv a cântărit mai mult. Este 
sigur că politica externă dusă de Huet imediat după numirea 
sa a asigurat succesul mai multor iniţiative politice importante 
pentru evoluţia întregii comunităţi a saşilor transilvăneni. 
Bunele relaţii cu familia Băthoreştilor, începând cu Ştefan 
Bâthori, principe al Transilvaniei şi mai apoi şi rege al Poloniei 
din 1575, cu Cristofor Bâthori, principe al Transilvaniei în 
locul vărului său, ba chiar şi cu instabilul Sigismund Bâthori 
în ultimul deceniu al secolului al XVI-lea au permis atingerea 
unor obiective ale lui Albert Huet. Cel mai important dintre 
acestea a fost aprobarea şi acceptarea a noului cod juridic al 
saşilor inspirat din dreptul roman, un proiect început de către 
Universitatea Saşilor deja în 1545, dar dus la bun sfârşit abia 
în 1583. Huet însuşi a făcut călătoria la Cracovia împreună cu 
delegaţia oficialilor saşi la cancelaria regelui Ştefan Bâthori şi 
a fost reprezentatul Sibiului la momentul confirmării altor 
privilegii politice şi comerciale ale oraşului 59 . 

Spectacolele organizate la Sibiu în 1579 şi 1582, dincolo 
de interesele politice de mare calibru ale judelui regal Albert 
Huet, au creat momente de coagulare a locuitorilor oraşului în 
jurul unor valori şi simboluri cu care se identificau, începând 
cu reprezentările despre politica internaţională, schematice dar 


59 Joharin Georg Schaser, Denkwiirdigkeiten aus dem Leben des Albert 
Huet Hermannstădter Konigsrichters. Ein Beitrag zur Geschichte seiner 
Zeit , în „Transsilvania", 1833, tom II, p. 104. 

eficiente, trecând prin complicata ţesătură a reprezentărilor 
morale şi etice asupra binelui şi a răului, până la reprezentările 
despre puterea militară şi politică a cetăţii în care trăiau. Sibiul 
era o cetate care, aşa cum aflăm din statutul oraşului din 1589 
ieşit de sub pana aceluiaşi Albert Huet, urma să dăinuiască, ca 
şi până atunci, „cu bună pace şi unitate, căci nici o sfadă, 
ceartă sau discordie, nici ura, invidia poporului, bunăoară nici 
cu răscoală sau trădare nu a fost distrusă şi nici ruinată 1 * 60 . 


Corpus stalutorum, voi. I, p. 543. 

Sorin IFTIMI 


Ceremoniile Curţii domneşti la Crăciun, 
Anul Nou şi Bobotează (secolele XVII-XIX) 


Subiectul de faţă presupune evocarea unei epoci în care 
gustul pentru ceremonie, pentru fast, era mult mai viu decât în 
timpurile moderne 1 . Oamenii ştiau să se bucure mai intens, să 
marcheze într-un mod festiv momentele pe care le credeau 
importante. în acele vremuri o zi nu semăna cu alta, fiecare 
săptămână era diferită, în funcţie de calendarul bisericesc şi 
de ciclurile agrare. 

A vorbi despre duhul sărbătorilor înseamnă a redescoperi 
timpul sacru, al calendarului creştin, care este un timp ciclic, 
în care doar ceea ce se repetă, hieratic, are însemnătate, 
înaintaşii noştri respirau acest timp, trăiau în Veşnicie; era 
modul lor de a se raporta la Eternitate (aveau oare cu adevărat 
simţul Istoriei, sau acesta este un sentiment modern?). E un 
timp care se sustrage letopiseţelor şi documentelor medievale 
clasice, emise, în marea lor majoritate, pentru acordarea unor 
proprietăţi şi privilegii. Timpul linear, cel al „evenimentelor", 
al accidentelor, timpul istoric, înregistrat de letopiseţe, rămâne 
pe un plan secundar. Având astăzi un mod de viaţă foarte 
diferit de cel al înaintaşilor, bătăile ceasului nostru interior nu 
se mai suprapun peste clipitele timpului tradiţional, nu îl mai 
putem retrăi cu intensitatea şi încărcătura de altădată 2 . 

Ceremoniile Curţii domneşti, trebuie privite nu doar ca 
un spectacol public 3 , ci şi ca pe o formă de manifestare a 


1 John Huizinga, Amurgul Evului Mediu, (trad. H.R. Radian), Bucureşti, 
Meridiane, 1993, passim. 

2 Nicu Gavrilută, Reforma calendarului fi declinul modern al sărbătorii, 
în AŞUI, seria soc.-pol., 1997, 1, pp. 27-32. 

3 Pentru aceste ceremonii ca Spectacol vezi Gheorghe Macarie, Barocul - artă 
fi mentalitate în Moldova tui Vasile Lupu, voi. 1, Iaşi, Cronica, 2005, pp. 56-58. 

Puterii 4 . Acestea subliniază modelul unei societăţi strict 
ierarhizate, în care rangul şi eticheta jucau un rol foarte 
important, fiind afişate cu orice prilej. Ele indicau locul fiecărui 
individ în cadrul piramidei sociale. Este aceasta şi o chestiune 
de imaginar istoric, o probă despre imaginea ideală pe care o 
societate o proiectează despre sine. 

Fastul, strălucirea acestor manifestări au fost remarcate în 
repetate rânduri. Ele au fost definite ca un mod de trăire baroc, 
în care „a părea“ era mai important decât „a fi“, iar jocul 
aparenţelor trebuia întreţinut cu orice mijloace 5 . Era acesta un 
mod de viaţă „compensatoriu", în care statutul domnilor ro¬ 
mâni, tot mai golit de putere reală, se manifesta cu intensitate 
deosebită în planul simbolic al ceremoniilor, imitând modelele 
împărăteşti^ bizantine (şi chiar otomane). Era un mod de a 
susţine că împărăţia Creştină nu a murit, că aceasta ar putea 
renaşte într-o zi, precum pasărea Phoenix, şi că moştenitorii 
legitimi, de la care se poate aştepta această faptă măreaţă, erau 
domnii din Moldova şi Valahia. Probabil de aceea marile 
sărbători de peste ani purtau denumirea de „hramuri împără¬ 
teşti"; ceremonialul desfăşurat în asemenea ocazii, prin mo¬ 
mentele sale, duce la retrăirea unui timp împărătesc, cel al 
Curţii bizantine. Cu greu putem surprinde, în lungul şi 
complicatul şir al acestor ceremonii, elemente provenite „de 
jos" din mediul „popular" (agrar şi rural), chiar dacă această 
căutare a reprezentat o tentaţie permanentă. 


4 Vezi, pentru aceasta, remarcabilele studii ale istoricului Radu G. Păun: 
Sărbătoare şi propagandă în Ţările Române. Strategiile gestului şi 
cuvântului, în SECE, 1995, 4, pp. 7-24; idem. Literatura encomiastică şi 
mirajul puterii absolute (I), Texte româneşti inedite, în RIS, II, 1997; idem, 
Istorie şi ortodoxie. Panegirice româneş ti la curtea tui Scarlat Vodă Calli- 
machi al Moldovei (1812-1818), în voi. Cornelia Papacostea Danielopolu 
in memoriam. Bucureşti, 1999, pp. 131-144 (număr special din „Buletinul 
Societăţii de Studii Neoelene“); idem, «Legitimatio Principis» ou lesavoir 
du pouvoir. Les modeles politiques de Nicotas Mourocordato (1680-1730), 
în voi. Pouvoirs et mentalites. A memorie du Professeur Alexandru Duţu, 
Bucureşti, 1999, pp. 89-110; idem, Dinamică politică şi reprezentare rituală. 
O molitvă de încoronare copiată de Dioni.sie Eclesiastul, în SMIM, 1999, 
17, pp. 75-91; idem, încoronarea în Ţara Românească şi Moldova în secolul 
al XV 111-lea. Principii, atitudini, simboluri, în RI, 1995, nr. 7-8, pp. 743- 
759. 

5 Gheorghe Macarie, op. cit., p. 51. 

Caracterul solemn, sacru, este dat şi de ceremoniile reli¬ 
gioase, care se împletesc organic cu cele civile. O încercare de 
a le separa unele de altele, chiar ca metodă de lucru, ar fi din 
start sortită eşecului. Cu toate acestea, putem remarca cere¬ 
moniile religioase săvârşite la Spătărie, în incinta Curţii 
domneşti, precum şi prezenţa clerului la diverse momente 
călăuzite mai mult de protocolul Curţii decât de acela al 
Bisericii. Este interesant modul în care, în afara clerului 
moldovean, este prezent la ceremonii şi clerul grecesc, al 
mănăstirilor de la Locurile Sfinte (Ierusalim, Muntele Athos, 
Muntele Sinai ş.a.). în mod surprinzător, pe lângă clerul ortodox 
şi reprezentanţii bisericii catolice din Iaşi îşi au locul lor, bine 
stabilit, în cadrul acestor ceremonii. 

Mai putem distinge paliere diferite ale ceremoniilor, în 
care se face loc şi categoriilor sociale mai modeste, slujitorimii, 
orăşenilor şi chiar calicilor, aflaţi cu toţii sub protecţia 
„paternalistă" a domnului. Darurile în îmbrăcăminte sau bani 
făcute către aceste categorii, reprezentau şi o obligaţie, nu 
doar un capriciu ce ţinea de bunăvoinţa domnului, de dorinţa 
sa de popularitate. 

Atunci când vine vorba despre ceremoniile Curţii domneşti, 
principala sursă istorică este cunoscută sub numele de Condică 
de ceremonii, redactată de vtori-logofătul Gheorgachi Suţu, la 
1762, din porunca domnului Grigore Callimachi 6 . Există o 
scriere similară şi pentru Ţara Românească, rămasă din păcate 
inedită, şi atribuită lui Ianache Văcărescu 7 . La acestea se adaugă 
relatările călătorilor străini, în general cunoscute şi folosite cu 
asemenea prilejuri 8 . Tema sărbătorilor de iarnă la curţile 
domneşti a mai fost abordată conjunctural, ca o pată de culoare, 


6 Vezi ediţia critică, Dan Simonescu, Literatura românească (le 
ceremonial. Condica tui Gheorgachi, (Bucureşti, 1939) şi mai ales 
voluminosul şi valorosul studiu de aici; din păcate lucrarea a devenit deja 
o raritate bibliografică. Vezi şi textul din „Manuscriptum", X, 1973, pp. 
140-145. 

7 Cf. Dan Horia Mazilu, Recitind literatura română veche, voi. II, 
Bucureşti, Editura Universităţii, 1998, p. 407. în privinţa oratoriei protocolare 
vezi mai ales subcapitolul Sărbătorile fi elocinţa, pp. 420-424. 

8 Călători străini despre Ţările Române, voi. I-X, Bucureşti, Editura 
Academiei Române, 1968-2001. 

însă adesea scopul urmărit de autori a fost acela de popu¬ 
larizare, de deschidere spre categorii cât mai largi de cititori 9 . 
Pentru a avea imaginea completă a acestor ceremonii, ar trebui 
urmărită întreaga serie, cuprinsă între Naşterea şi învierea 
Domnului, între Crăciun şi Paşti. Din raţiuni de spaţiu, a trebuit 
să ne rezumăm, în acest text, doar la sărbătorile de iarnă: 
Crăciun, Anul Nou şi Bobotează. 


Ceremoniile de Crăciun ale Curţii domneşti 

Un călător, Franco Sivori, care a petrecut în Muntenia ziua 
Naşterii Domnului, în timpul lui Petru Cercel, nota că în această 
ţară Crăciunul se sărbătoreşte în chip deosebit: „oamenii îşi 
fac daruri unul altuia, iar toţi duşmanii se împacă 11 . „Şi toţi cei 
mai de seamă din ţară şi mulţi chiar dintre cei mai mici în 
rang vin la Curtea principelui pentru a i se închina, aducând 
daruri, care un lucru, care altul" 10 . 

în Moldova, darurile aduse pentru domn erau depuse la 
Spătărie. Grigore Ureche scria: „plocoanele ce vin de la oraşe, 
la Născutul lui Hristos" erau adunate de către marele clucer 11 . 
Paul de Alep nota că boierii din Moldova şi Ţara Românească 
aveau obiceiul de a aduce daruri domnului, cu trei zile înainte 
de Crăciun, fiecare după rangul său. Domnul le dăruia în 
schimb veşminte de onoare, dar în dimineaţa marii sărbători 12 . 

Acelaşi Paul de Alep scria despre marea vânătoare 
domnească că era un obicei străvechi din preajma Crăciunului. 
La porunca domnului (Matei Basarab) se bătea toba pentru a 
se aduna slujitorii rânduiţi pentru această treabă, la steagul lor. 


9 A. Sacerdoţeanu, Sărbători de iarnă scoase din caierul vremii. Din 
trecutul nostru (I), în „Albina", XXXVI, nr. 15, din 22 decembrie 1933, p. 
3; partea II, în loc. cit. XXXVI, 1934, nr. I, din 5 ianuarie 1934, p. 3. Idem, 
Sărbătorile domneşti şi creştineşti povestite de cronicari şi istorici. Din 
trecutul nostru, în „Albina", 44, 1941, nr. 22-23, p. 3 (ne semnat). 

10 Franco Sivori, în Călători străini, III, p. 11. 

11 Grigore Ureche, Letopiseţul Ţării Moldovei, ed. Petre P. Panaitescu, 
Bucureşti, Editura Academiei Române, 1958, p. 70. 

12 Călători străini, Paul de Alep, p. 109. 

Aceştia alcătuiau un alai mare, mergând înaintea caleştii 
domneşti. Convoiul era încheiat de alţi slujitori ce băteau tobele 
sau suflau în trâmbiţe şi goarne „potrivit datinii domnilor 
Moldovei şi Ţării Româneşti, datină împrumutată de la turci". 
Potrivit lui Paul de Alep, slujitorii participanţi la această 
vânătoare alcătuiau o adevărată armată: „erau peste 10 000 de 
oşteni, aleşi dintre cei mai viteji şi neînfricaţi: sârbi, bulgari, 
albanezi, greci, unguri, turci şi munteni" 13 . Seara, domnul se 
întorcea cu mare pompă. In spatele trăsurii domneşti veneau 
care încărcate cu vânat: mistreţi, iepuri, vulpi, urşi, apoi cocori, 
fazani, găini de pădure şi porumbei sălbatici. Toate acestea 
erau predate la cuhnea domnească marelui şufar şi bucătarilor 
de sub ascultarea sa, ce aveau să pregătească ospăţul 
Crăciunului. Era un obicei străvechi al domnilor să dea „cu 
prilejul ajunului Crăciunului şi a Sâmbetei Luminate" un ospăţ 
domnesc din acest vânat, în a doua zi de Crăciun. 


Ajunul Crăciunului 

Ritul slujbei din ajunul Crăciunului se făcea „după ritualul 
de la Constantinopol": se trăgeau clopotele, şi se intra în 
biserica domnească dis-de-dimineaţă, ieşindu-se abia după 
amiază. Toate citirile şi rugăciunile se cântau cu o psalmodie 
duioasă 14 . 

Aflat în Bucureşti, în 1707, călugărul rus Ipolit Vâşenski 
descrie sărbătoarea din ajunul Crăciunului, subliniind luxul 
vestimentar: „Boierimea e îmbrăcată toată în aur, iar voievodul 
în samure azurii. Pe preasfinţi îmbrăcămintea era din aur cu 
pietre scumpe şi mărgăritar" 15 . 

Din Condica de ceremonii a logofătului Gheorgachi (1762) 
ştim că foarte de dimineaţă domnul pleca din „casele 
dinlăuntru" spre Spătărie („Sala tronului") unde se aşeza în 


13 Ibidem, p. 108. Pentru vânătorile domneşti în Moldova vezi Dimitrie 
Cantemir, Descrierea Moldovei, trad. Gh. Gutu, Editura Academiei Române, 
1973, p. 237. 

14 Paul de Alep, în Călători străini, VI, p. 109. 

15 G. Bezviconi, Călători ruşi în Moldova şi Muntenia, Bucureşti, 1947, 
p. 84. 

scaun şi primea, de la spătarul II, însemnele domniei (topuzul, 
sabia împărătească, cuca), primite de la sultan, cu prilejul 
investirii sale. Apoi domnul străbătea Divanul Mic şi Divanul 
Mare, cele două săli în care breslele de curteni şi slujitori 
aşteptau orânduite de o parte şi de alta. De aici ajungea la 
paraclisul Curţii domneşti (la Iaşi, „Biserica de la Poartă"), 
unde era aşteptat de Mitropolit, episcopi şi de marii dregători 
ai ţării. După care se închina la icoana Mântuitorului Iisus 
Hristos şi la icoana Precistei, stând cu picioarele pe piatra din 
mijlocul naosului 16 {onfalos- ul, marcat uneori, în vechime, cu 
acvila bicefală bizantină). După ce se închina şi către Uşile 
împărăteşti, se aşeza în strana domnească. La timpul cuvenit, 
Domnul săruta Evanghelia din care urma să se citească la 
slujbă. Apoi era pomăzuit (miruit), iar la sfârşitul liturghiei 
primea anafură din mâna Mitropolitului. 

Darea cupei. O ceremonie deosebită în această zi era 
oferirea cupei cu anafură domnului. Unul dintre vornicii de 
poartă, împreună cu un păhărnicel merg la Cupărie şi aduc 
cupa respectivă în biserică. Blagoslovită de mitropolit, o 
primeşte al doilea paharnic, care „ia credinţa" (degustă) şi o 
dă apoi domnului, care atinge cu degetele anafura din cupă, 
apoi degetele le atinge de buze 17 . Numai după darea cupei 
primeau şi boierii miruirea şi anafura. Acest obicei nu era 
specific doar Crăciunului, ci se repeta la toate hramurile îm¬ 
părăteşti (Sf. Vasile, Bobotează şi Paşti). 

Molifta colivei. Coliva domnească de la Crăciun era ridicată 
de marele vistier. Prezenţa colivei în zilele Ajunului şi Naşterii 
Domnului a fost explicată prin cultul morţilor. în zilele 
sărbătorilor de iarnă spiritele strămoşilor coboară pe pământ, 
iar cerul este deschis până la Bobotează (6 ianuarie). Coliva 


16 Gheorgachi, în Dan Simonescu, Literatura românească de ceremonial, 
pp. 275-276. 

17 Dan Simonescu, op. cit., pp. 115-116; textul lui Gheorgachi, p. 277. 
Această împărtăşanie simbolică, în care domnul abia atinge anafura, era 
menită probabil să evite pericolul otrăvirii. Este cunoscut episodul din 1615, 
când principele Wisnioweicki a fost otrăvit la Iaşi, de Crăciun, la împărtăşania 
cu pâine nedospită, chiar de către preotul său duhovnic (cf. Călători străini, 
voi. IV, p. 401). 

simbolizează, însă, şi zădărnicia planurilor anticreştine şi 
credinţa în victoria Creştinătăţii 18 . 

Ploconul vânătorilor domneşti. La ieşirea din biserică, 
îndreptându-se spre Divanul cel Mic, Domnul era întâmpinat 
de căpitanul de vânători însoţit de câţiva vânători domneşti, 
care îi închină vânatul lor 19 . Acest vânat nu provenea de la 
Vânători-Neamţ, cum se crede în mod curent, ci era adus din 
marea Branişte domnească de la Bohotin (la sud-est de Iaşi, 
între Jijia şi Prut) 20 , singurul loc în care este atestat un asemenea 
corp de vânători domneşti, ce avea ca obligaţie aprovizionarea 
Curţii, încă din veacul XVII. Cerbi, ciute, capre, râmători 
sălbatici (mistreţi) şi iepuri erau puşi de-a rândul în zăpadă. 
Prezentarea vânatului de către slujitorii specializaţi ar putea fi 
o sugestie asupra faptului că se renunţase la obiceiul marilor 
vânători domneşti din preajma sărbătorilor, în care erau 
antrenaţi numeroşi slujitori, ca într-un exerciţiu militar. 

Din paraclisul Curţii, arhiereii şi boierii veliţi îl însoţesc 
pe domn în Sala tronului (Spătăria), unde aveau loc ceremoniile 
de după-amiază. Aici domnul era „colindat" de preoţii bise¬ 
ricilor domneşti (preoţii bisericii de la Poarta Curţii domneşti, 
care era paraclisul său personal, şi preoţii „despre doamna"). 

Colindatul cu icoana hramului. In Spătărie (Sala tronului) 
avea loc vechiul obicei al preoţilor de a merge cu icoana 
Naşterii lui Hristos pe la casele credincioşilor 21 . Ceremonia 
din Spătărie era, însă, condusă de marele logofăt. în timp ce 


18 Dan Simonescu, op. cit., pp. 116-117. 

19 Gheorgachi, p. 277. 

20 Sorin Iftimi, Evoluţia istorică a Braniştii de la Bohotin, în IN, 
VIII-IX, 2002-2003, p. 12. Condica lui Constantin Mavrocordat conţine o 
însemnare din noiembrie 1742, privitoare la o carte domnească dată vătafului 
de vânători Tănasă, prin care „să aibă a da poruncă vânătorilor să aducă 
vânat nelipsit, la curtea gospod“ (N. lorga, Studii şi documente, VI, p. 395, 
nr. 1426). 

21 Dan Simonescu, op. cil., pp. 153-155. Dragomir Demetrescu, 
Obiceiuri vechi bisericeşti, BOR, XXXI, 1907-1908, pp. 1163-1171; vezi 
şi N. Popescu, Colinde şi icoane, în „Arta şi tehnica grafică", decembrie 
1937, 2, p. 58. Paul de Alep (1642) amintea şi el obiceiul preoţilor, dascălilor 
şi copiilor de a cutreiera oraşul cu icoana hramului, pe la casele dregătorilor, 
cântând „Fecioara astăzi “ (condacul de Crăciun) şi alte cântece religioase, 
după ce mai întâi l-au colindat pe domn ( Călători străini. Paul de Alep, 
p. 109). 

cântăreţii domneşti intonau troparul şi condacul paznicului, îşi 
făceau intrarea preoţii şi diaconii de la paraclisul domnului şi 
de la cel al doamnei, purtând icoana Naşterii lui Iisus între 
două sfeşnice de argint, cu lumânări aprinse. Icoana era luată 
de mitropolit care, după ce o săruta, o înmâna domnului. Acesta 
o săruta la rândul său. Atunci se slobozeau tunurile şi se făcea 
şănlic (zarvă) cu meterhaneaua (muzica militară). Icoana trecea 
apoi din mână în mână, fiind sărutată de toţi arhiereii şi marii 
dregători. După aceea se aşezau cu toţii pentru a asculta oraţia 
(i encomionul ) diaconului. 

Oraţiile domneşti 22 . Acestea erau „un vechi obicei al ţării“, 
potrivit spuselor lui Ghcorgachi, care se ţinea la toate „praz¬ 
nicele împărăteşti" de peste an (Crăciun, Sf. Vasile, Bobotează 
şi Paşti). Diaconul curţii rostea, în numele preoţilor ce veniseră 
în ajunul Crăciunului, cu icoana, o cuvântare într-un stil 
artificial şi retoric, realizată prin compilarea meşteşugită după 
diverse texte bisericeşti ( Mineele lunii decembrie, Evanghelia 
lui Matei, troparul Mărire întru cel de sus ş.a.) 23 . Era invocată 
steaua răsărită deasupra Vithleem-ului care i-a călăuzit pe cei 
trei magi de la Răsărit („împăraţii Perşilor") ce au adus daruri 
la ieslea unde se născuse Mântuitorul 24 . Domnului, care în 


22 Dan Simonescu, Literatura românească de ceremonial, 1939, passim; 
idem, Padini cu prilejul Crăciunului din manuscrisele noastre vechi, în 
„Arta şi Tehnica Grafică", 10, 1939-1946, p. 42-45; idem, Oraţiile domneşti 
la sărbători şi nunţi. Bucureşti, 1941; Dan Horia Mazilu, Recitind literatura 
română veche , voi. II, Bucureşti, Ed. Universităţii, 1998, cap. Oratoria 
taică , p. 405-446 şi notele bibliografice de la p. 473-479. 

23 „Cu arătarea stealii carele, ca un vestitor cu glas mare, au străbătut 
toată lumea şi au povăţuit pre împăraţii cei ce să închină stealilor, a să 
sârgui să vie la închinăciunea împăratului celui vecinie. Şi iată steaua care 
o văzuse la Răsărit, mergea înaintea lor, până ce au venit de au stătut 
deasupra unde era Pruncul" ( Evanghelia tui Matei, II.9). 

24 Dan Simonescu, Literatura românească de cemoniat, pp. 28-30. Un 
cunoscut scriitor şi rostitor de asemenea discursuri protocolare, la mijlocul 
veacului XVIII, a fost Ştefan Văcărescu. Despre un discurs scris de el, 
pentru a fi rostit, potrivit titlului, La Măria Sa Vodă, cu prilejul Crăciunului, 
precum şi despre o altă oraţie, rostită de el la Anul Nou, în numele 
jupăneselor, către doamna ţării, vezi Dan Horia Mazilu, Un orator baroc: 
Ştefan Văcărescu, în lucrarea sa, Recitind literatura română veche, pp. 429- 
430; Idem, Proza oratorică în literatura română veche, Minerva, Bucureşti, 
1986, voi. II, p. 135 şi urm. Textul unei Oraţii de Crăciun, rostite în 1816, 
la curtea de la Iaşi, în domnia lui Scarlat Callimachi, a fost publicat recent 

lumea pământească era corespondentul lui Iisus („Unsul"), prin 
actul miruirii, i se aduc, de asemenea, daruri din partea supu¬ 
şilor săi. Preoţii paracliselor domneşti primesc bacşiş câte un 
galben, iar diaconul ce a rostit oraţia, la fel. 

După ieşirea acestora, întreaga ceremonie a icoanelor şi 
oraţiilor se repetă, Domnul primind pe egumenii greci ai mănăs¬ 
tirilor închinate. Vin astfel călugării de la Sf. Mormânt, Sinaiţii 
şi Sfetagoreţii, cu icoane în mâini. 

Acelaşi lucru se petrecea şi a treia oară, fiind primiţi 
protopopul cu preoţii din Iaşi. 

Tradiţia darurilor şi a ospeţelor. Gheorgachi consemnează 
că obiceiul vechi, până la Grigore Ghica vodă 25 , era să se facă 
masă mare în Spătărie, „însă fără caftane şi zvoreală, în cântări 
bisericeşti şi cu meterhanea şi cu ţigani" lăutari. Din economie, 
dar şi din spirit de imitaţie, s-au înlocuit ospeţele copioase cu 
o trataţie mai uşoară. Prin grija marelui cămăraş, se aducea la 
Spătărie vutcă 26 şi confeturi („ce se cheamă confeţioane “), 
după moda turcească, deşi tot turceşti erau şi cuvintele de pe 
lista veche: sarmale, pastramă, mezeluri... Toţi cei de faţă 
fiind serviţi de aşa numiţii „copii din casă" (pajii domneşti), 
în sarcina vel cafegiului cădea o dare specială, numită fota , 
constând într-o anumită cantitate de cafea, pe care o punea 
acum în faţa domnului. Filigene aburinde de cafea erau 
împărţite oaspeţilor de aceiaşi copii din casă. 


de Radu G. Păun, în voi. Cornelia Papacostea Danielopolu in memoriam, 
op. cit., pp. 133-134. Textul are un filon „naţional", vorbind despre virtuţile 
romane ale locuitorilor Moldovei, în contrast cu „elinii care şi-au pierdut 
înţelepciunea"; ca dovadă a virtuţilor romane renăscute este invocată, în 
mod surprinzător, victoria lui Ştefan cel Mare de la Dumbrava roşie din 
Bucovina, împotriva Poloniei. 

25 Este vorba de una dintre primele domnii ale lui Grigore II Ghica: 
1726-1733; 1735-1741 (cu o mică întrerupere). 

26 Putea nu era băutura spirtoasă de astăzi, ci un fel de lichior, dulce 
şi parfumat, de consistenţa nectarului; pe la sfârşitul veacului XVIII, costa 
cam 2 lei litrul. Cf. Ioana Constantinescu, O lume intr-o carte de bucate. 
Manuscris din epoca brâncovenească. Bucureşti, 1997, passim\ Marius-Aleo- 
dor Teodorescu, Auzit-aţi de vutca cea gustoasă?, în MI, 1998, nr. 10, pp. 
59-60. Costandin Sion scria despre un grec, Anghelachi, precum „şi au luat 
poreclă de pe meşteşugul mumei lor, care era vutcăriţă, şi făcea vutcă bună 
de anghetică, pe la casele boiereşti cu care se lipisă, mai mult de casele 
boierilor Păşcăneşti (Cantacuzino, n.n.)“, în Arhondologia Moldovei, 
Minerva, Bucureşti, 1973, p. 15. 

Ceremonia din Ziua Naşterii 

De dimineaţă, tot în Spătărie, domnul, în prezenţa boierilor 
veliţi, îmbrăca „haina împărătească", cabaniţa 27 , iar marele 
spătar îi înmâna celelalte însemne ale domniei: cuca, sabia 
împărătească şi sceptrul 28 . 

Slujba religioasă. în această zi, Utrenia se ţinea în „Biserica 
cea mare" (la Iaşi Sf. Nicolae - Domnesc). Asemănarea cu 
ceremonialul obişnuit la Bizanţ este evidentă. 

împărţirea făcliilor de ceară era o ceremonie de certă 
sorginte bizantină, menită să dea mai mult fast întregii slujbe. 
Aceasta se făcea la vremea polieleului (cântarea psalmilor 134 
şi 135) ce se intona numai la marile sărbători. Lumânările de 
ceară curată, foarte scumpe, erau făcute pe cheltuiala Vistieriei 
ţării. Cele pentru domn şi beizadele erau frumos împodobite 
şi poleite sau pictate cu migală. Lumânarea domnului era ţinută 
de vel cămăraş, iar cele ale beizadelelor erau încredinţate unor 
„copii de casă" 29 . Urma oficierea Sfintei Liturghii, după toată 
rânduiala bisericească. 

După slujbă domnul se întorcea în Spătărie unde, aşezat 
pe tron, primea închinările boierilor şi curtenilor. Urma acelaşi 
tratament ca în ajun, cu vutcă, confeturi şi cafea. Meterhaneaua, 
fanfara militară de modă otomană, cânta în curtea dinlăuntru, 
în „meidanul curţii domneşti" 30 . 

Amintitul izvod din domnia lui Alexandru vodă Suţu (1818- 
1821) consemnează pentru ziua de Crăciun că „pe la zece 
ceasuri din noapte" 31 mitropolitul şi episcopii se întâlnesc la 
biserică, pregătind venirea domnului. Domnul ieşea în „odaia 
cea mare" îmbrăcat cu cabaniţa, şi îmbracă pe marele postelnic 
şi pe marele spătar cu caftan de serasir, mergând imediat spre 
biserică. După săvârşirea Sfintei Liturghii, domnul trecea în 
Divan, aşezându-se în scaun, având pe marele spătar alături, 


27 Cabaniţa era mantia îmblănită primită de la sultan la investirea sa în 
funcţie; vezi şi H. Dj. Siruni, Domni români la Poarta Otomană, passim. 

28 Dan Simonescu, op. cit., pp. 118 şi urm. 

29 Gheorgachi, ecl. cit., p. 280. 

30 Ibidem, p. 281. 

31 Este vorba de ora orientală, potrivit căreia ziua începea cu ora 6 
seara. Ar fi vorba, deci, de ora 4 dimineaţa. 

îmbrăcat cu caftan şi încins cu sabia domnească, „şi toţi veliţii 
boieri, cu rezmurile şezând la laviţă". Se servea cafea şi vutcă, 
trăgându-se din pistoale şi „puşti", după care meterhaneaua 
cânta, prin grija lui seder aga. „Iar sărutări de mână nu se 
face în această zi" 32 . 

împărţirea darurilor. Paul de Alep consemna faptul că 
boierii din Moldova şi Ţara Românească „au obiceiul să aducă 
domnului, cu trei zile înainte de sărbătoare, daruri, fiecare 
după rangul său" 33 . în schimb, domnul făcea daruri boierilor 
în dimineaţa zilei de sărbătoare, oferindu-le veşminte de 
onoare 34 . în Sala tronului, marii dregători erau dăruiţi cu haine 
scumpe, de fir, căptuşite cu samur, cu haine de damasc 
„carmesin" (roşu-cărămiziu, foarte preţioase), cu caftane şi 
feregele 35 . 

La ieşirea din biserică, domnul punea să se arunce cu bani 
pentru oşteni şi calici. în această zi „Principele dă veşminte şi 
mâncare tuturor cerşetorilor din oraş" 36 . 

Se împărţeau celor săraci mâncare bună şi haine din postav 
ieftin, aduse uneori special de la Bistriţa. Franco Sivori povestea 
că domnul dăruia veşminte tuturor curtenilor, dregătorilor, 
slujbaşilor şi oştenilor, care se ridicau la vreo 1500 de inşi, 
fiecăruia după treapta sa, unora ţesături de mătase, altora stofe 
de lână. Arhiereii şi egumenii primeau veşminte de cinste, din 
satin, preoţii şi diaconii veşminte din bumbac („în dungi, de 
culoarea răşinei") 37 . Pentru ceilalţi preoţi, călugări şi pentru 
mulţimea de săraci, se aşeza o masă mare, deosebită, iar la 
sfârşitul ospăţului li se împărţeau bani şi basmale 38 . 


32 Cf. V.A. Urechia, Istoria românilor. Curs făcut ta Facultatea de 
litere din Bucureşti, publicat sub direcţia..., Bucureşti, 1891-1901, tom XII 
(1800-1821), p. 43. în notă se face trimitere şi la alaiul de Bobotează, la 
anexe (Cod. XCVII, fila 22). 

33 Călători străini. Paul de Alep, p. 108. 

34 Ibidem, p. 108. 

35 Ibidem, III, p. 74 (Francesco Vincenti). Paul de Alep arăta şi el că, 
înaintea ospăţului, domnul îmbrăca pe boierii ţării cu veşminte de cinste, 
după obiceiul rangurilor, la marile sărbători ( Călători, VI, pp. 112-114). 

36 Ibidem, p. 11. 

37 Ibidem, p. 113 (Paul de Alep). 

38 Ibidem, p. 113. 

Del Chiaro, aflat în serviciul lui Nicolae vodă Mavrocordat 
nota, la 1716, că domnul acorda o mare atenţie străinilor de la 
curte (secretari, dascăli, doctori ş.a.) cărora le trimitea în dar, 
de Crăciun câte un porc viu, găini vii şi ceva vânat 39 . Şi preoţii 
bisericii catolice primeau daruri de la domn cu prilejul marilor 
sărbători 40 . 

Ospăţul de la Spătărie 41 . Fusese obiceiul ţării, „la domnii 
cei vechi, când giugul ţării era mai uşor“, să se facă masă 
mare în Divanul cel Mic, pe cheltuiala Vistieriei 42 . 

Când se aşeza domnul la masă, prin grija hatmanului şi a 
agăi, se făcea şănlic, slobozindu-se tunurile şi se auzeau trâm¬ 
biţele. Medelnicerul cel mare, în caftan nou, servea pe domnul 
la masă, umplându-i blidul cu „lingura cea mare de argint" 
(polonicul). Urmau preparatele din vânat, roade ale vânătorii 
domneşti din preajma Crăciunului. Marele clucer avea grija 
„mezelilor" 43 ce se aduceau de la beciul domnesc, iar vel va¬ 
meşul se îngrijea de confeturi 44 . Un complicat tipic era urmat 
la închinatul paharelor, făcându-se urări către „împărat, către 
domn şi chiar către soţia acestuia 45 . 

Meterhaneaua (fanfara militară otomană) şi tarafurile de 
ţigani erau sub ascultarea marelui armaş („intendentul" oştirii). 


39 Ibidem, VIII, p. 382. 

40 Ibidem, IX, p. 304. 

41 Dorina Tomescu, Ceremonia ospeţelor la curtea domnească în secolul 
al XVIII- lea, în „Muzeul Naţional", Bucureşti, XV, 2003, pp. 111-119; 
Lucian Lefter, Ospăţul în Moldova: ritual de comuniune fi fţest al puterii, 
în „Opţiuni istoriografice", Iaşi, II-VI, 2001-2005, pp. 81-93. 

42 Gheorgachi, p. 281. 

43 Mezel, mezilic (pl. înv., mezele, mezilea) din turcescul meze (cf. 
Dicţionarul limbii române, tom VI, Bucureşti, Ed. Academiei, p. 466). 
„Morun şi alte mezeluri" (A. Veress, Documente privitoare la istoria 
Ardealului, Moldovei fi Ţării Românefti, Bucureşti, 1939, XI, 336). 

44 Confeturile erau o noutate la noi, după moda de la Stambul. La 
început, ele nu se serveau decât la Curtea domnească. Gheorgachi notează 
cu haz că boierii, după ce mâncau dulciuri pe săturate, mai ascundeau şi 
prin năframe, dându-le discret „feciorilor" aflaţi în slujba lor, să le ducă 
acasă, pentru coconii cei mici (p. 283). 

45 O asemenea oraţie scrisă pentru închinarea paharului de Crăciun, 
datată 25 decembrie 1818, a fost publicată de Gh. Ghibănescu, în revista 
„Th. Codrescu", Iaşi, an I, 1916, p. 182. 

Protopsaltului şi cântăreţului II li se dă şi lor câte un pahar 
de vin din cele mici, „şi prin pahar li se pune galbeni bacşiş, 
cât este porunca Domnului, prin mâna lui vel cămăraş“ 46 . 

Când se aduceau sfeşnicele aprinse, prin grija marelui 
medelnicer, era semn că ospăţul se apropie de sfârşit 47 . Dimitrie 
Cantemir arăta că semnul pentru sfârşitul ospăţului era „şervetul 
pe care domnul îl punea pe masă“. Marele postelnic, atent la 
acest semnal, bate în pământ cu bastonul de argint al dregătoriei 
sale 48 . Atunci mesenii se ridică pentru a saluta pe domn. Apoi 
ei merg pe rând de sărută mâna domnului, după ce golesc o 
cupă de vin, îngenuncheaţi în faţa tronului. 

După servitul cafelei, în Divanul cel mic, boierii se împrăş¬ 
tiau pe la gazdele lor din oraş. Uneori, însă, îi ţinea domnul 
până seara, când invita şi pe jupânesele boierilor, ce avuseseră 
masa separată în „casele despre doamna 11 , făcând astfel giocuri 
şi alte veselii. Apoi, „când s-au îngreuiat giugul ţării cu 
mucareruri şi alte adaose cheltuiale, s-au scuturat şi veseliile 
mesilor, făcându-se rar o masă sau două“ 49 . 

Alte ceremonii de Crăciun. In a doua zi de Crăciun, veneau 
dascălii Şcoalelordomneşti, cu ucenicii cei mai aleşi. întâi dască¬ 
lul cel mare, elinesc, se închina domnului şi punea pe ucenicul său 
cel rânduit a spune „engomion elinescu“, adică o oraţie. Apoi 
sărutau mâna domnului şi primeau bacşiş. Urma al doilea dascăl 
elinesc, cu ucenicul său. Apoi veneau dascălii şcolii slavoneşti, cu 
ucenicii lor, ce rosteau oraţiile în limba română 511 . 

în a treia zi de Crăciun veneau egumenii greci ai mănăsti¬ 
rilor închinate, salutând pe domn şi aducându-i plocoane. 
Obiceiul era să aducă toţi câte un miel, iar care nu puteau găsi 
miei la acea vreme se înfăţişau cu câte un viţel mic, un curcan 
sau găini. Domnul îi poftea să şadă pe laviţă, fiştecare pe 
rânduială şi li se da cafea, întrebându-i cum petrec la sfintele 
mănăstiri. La plecare domnul se despărţea de ei urându-le: „Şi 
la anul!“ 51 . 


46 Gheorgachi, p. 282. 

47 Vezi şi Paul de Alep, în Călători, VI, p. 113. 

48 Dimitrie Cantemir, Descrierea Moldovei, p. 233. 

49 Gheorgachi, p. 283. 

50 Ibidem, p. 284. 

51 Ibidem, p. 285. 

Ceremoniile de Anul Nou ale Curţii domneşti 

Deşi în Evul Mediu românesc anul bisericesc, adoptat şi 
de cancelaria domnească, începea de la 1 septembrie, anul 
financiar începea la 1 august, iar anul agricol îşi avea, în mod 
firesc, începutul primăvara, în luna martie, totuşi s-a păstrat 
vie şi tradiţia calendarului roman, folosit în ţările vecine, 
catolice, conform căreia anul civil îşi avea începutul la 1 
ianuarie 52 . 

Călugării noştri aveau un motiv în plus de a socoti anul de 
la această dată: ei erau consideraţi de către misionarii apuseni 
ca aparţinând Ordinului Sfântului Vasile, deoarece mănăstirile 
în care slujeau aveau la bază regulile fixate de Sfântul Vasile 
cel Mare, al cărui hram era în ziua de 1 ianuarie 53 . în această 
zi erau schimbaţi sau realeşi egumenii mănăstirilor. 


Ajunul Sfântului Vasile 

în această zi, Potrivit lui Gheorgachi, prin grija hatmanului 
şi a agăi, se aduna toată slujitorimea la Curte, cu zapcii lor şi 
cu puştile în mână. După sfârşitul slujbei de scară ( Vecerniei ), 
domnul ieşea de la Biserica cea mare, împreună cu toţi 
dregătorii, însoţit de mitropolit şi arhierei, mergând la Spătărie. 
Acolo boierii se aşezau „după orânduială" şi li se dădea câte 
un pahar de vutcă, confeturi şi cafea. Mai întâi domnul ridica 
paharul la gură, moment în care „se face şănlic de slobozirea 
tuturor tunurilor, cu foc mărunt", apoi cânta fanfara militară, 
meterhaneaua, în bătătura Curţii. Urmau „ţiganii obicinuiţi ce 
cântă la masa Domnului", făcând şi ei „o zicătură de un 
scopos". După marii boieri veneau şi alte rufeturi, „cu semnele 
slujbei lor, de fac ţeremonia Anului Nou". 


52 Pentru începutul anului de la 1 ianuarie în Moldova vezi Ion lonaşcu, 
Cronologia documentelor din Moldova şi Ţara Românească, în DIR. 
Introducere I, Ed. Academiei, 1956, pp. 416-419; vezi şi controversatul 
studiu al lui Alexandru Nichitici, începutul anului calendaristic in cancelaria 
statului moldovenesc medieval, în „Pergament". Anuarul Arhivelor Republicii 
Moldova, Chişinău, an II, 1999, pp. 217-240. 

53 Călători străini, VII, p. 298. 

Reînnoirea dregătoriilor. S-a scris că la acest soroc se 
reînnoiau dregătoriile 54 . Din porunca marelui spătar, toţi boierii 
depuneau însemnele dregătoriei lor în Spătărie (sala tronului) 
sau în Sala Divanului. Se adunau laolaltă în primul rând toiege 
aurite, argintate, colorate, dar şi câte o sabie, un buzdugan, un 
lanţ de argint sau altele de acest fel, după care se retrăgeau 
„cu inimele îngheţate 11 . în acea noapte, domnul, după cum 
găsea cu cale sau după cum îl îndemna capriciul, hotăra soarta 
fiecărei dregătorii 55 . în realitate, această reînnoire a dregăto- 
riilor avea cel mult un caracter simbolic, scenariul ceremoniei 
fiind mult mai puţin dramatic decât s-a susţinut până acum. 


Prima zi a noului an (Sf Vasile). 

Cu trei sau patru ceasuri mai înainte să se crape de ziuă, 
se adunau la curte toţi boierii ce jinduiau la dregătorii şi îl 
însoţeau pe domn la slujba de dimineaţă (Utrenia), fără însem¬ 
nele dregătoriei lor, ca şi cum ar fi fost scoşi din dregătorii. Se 
făcea slujbă în Biserica ce Mare (adică Sf. Nicolae- Domnesc), 
cu polileiu şi împărţirea făcliilor de ceară curată precum 
odinioară la curtea împăraţilor bizantini, la fel ca la Crăciun. 
Gheorgachi arată că „ieşind domnul din biserică, toate rufeturile 
curţii aştern pe jos năfrămile lor, cu însemnele cele de slujba 
lor, de la uşa bisericii şi până la Spătărie, şi vel vistiernicul 
merge înaintea domnului, dându-le bacşiş". Mitropolitul, 
arhiereii şi boierii cei mari, fiind invitaţi la o cafea, în Spătărie, 
aruncă şi ei bacşiş, însă numai pe covoarele copiilor din casă. 

Odată ajuns în Spătărie, domnul se aşeza în tronul ţării, iar 
boierii intrau „pe rânduială, de sărută mâna domnului, de Anul 
Nou". Marele postelnic, maestrul de ceremonii al Curţii, intro¬ 
ducea, unul câte unul, pe boierii cărora domnul binevoia să le 
încredinţeze dregătoriile. Astfel, veliţii boieri erau căftăniţi, 


54 O contribuţie mai veche este cea a lui A. Sacerdoţeanu, De anul nou. 
Din trecutul nostru, publicată în ziarul „Albina", XXXIX, 1936, nr. 1, p. 3 
(Textul este iscălit cu pseudonimul S. Răzeşul). 

55 Gradea, Uricariul, XVII, pp. 392-399 (reprodus după ziarul 
„Universul", nr. 2, 4 ianuarie 1891). 

marele cămăraş aşezându-le pe umeri câte un caftan, după 
care primeau şi toiagul viitoarei dregătorii. Uneori această 
numire în dregătorii se făcea şi de Bobotează. Urmau numirile 
dregătorilor de rangul al doilea, care nu primeau toiag, ci doar 
un caftan potrivit stării lor, din partea cămăraşului al doilea. 
Boieriile de rangul trei erau confirmate verbal. Spre deosebire 
de marii boieri, rangurile inferioare trebuiau să sărute nu doar 
mâna, ci şi poala hainei domnului. 

Tradiţia darurilor de Anul Nou. Tot acum, la Spătărie, 
dregătorii aduceau daruri domnului de Anul Nou. Recent a 
fost semnalat cazul diacului Matei Litteratus care, în decembrie 
1669, era trimis pentru cumpărături în Transilvania (de unde 
provenea), la Sibiu, Braşov, Vinţul de Jos, de unde cumpăra 
„cupe cu flori" (înflorate, n. ns.), pentru a fi oferite domnului 
Moldovei de Anul Nou, „cu prilejul schimbării dregătoriilor, 
după obiceiul ţării" 56 . 

Acest obicei este povestit pe larg şi de către secretarul De 
La Croix (1676). El arată că darurile erau înregistrate de un 
diac al logofătului şi ridicate de icioglani (un fel de valeţi, de 
modă turcă), pe măsură ce acestea se adunau. Primul dar era 
oferit de mitropolit, care se ridica doar, închinându-se, fără 
a-şi părăsi locul; ceilalţi sărutau mâna domnului. Logofătul 
rostea tare: „înalt Prea Sfinţia Sa vă doreşte un an bun şi vă 
oferă un covor, o bucată de catifea şi două ceşti de argint". 
Domnul răspundea: „Mulţumesc înalt Prea Sfinţiei Sale". 
Acelaşi logofăt era cel care venea al doilea să aducă darul şi 
primul care săruta mâna domnului. El îşi rostea singur urarea 
şi enumerarea darurilor sale. 

Darul vameşului eracel mai însemnat: două covoare, patru blăni 
de râs, patru ceşti de argint şi pe deasupra un lighean şi un ibric, 
valorând o mie de scuzi. El mai dădea şi 2.000 de ducaţi de aur, dar 
numai ca parte din ceremonie, şi pentru a fi intr-un ceas bun, căci 
aceştia se socoteau asupra Vămii. Se spune că de obicei domnul 
făcea daruri de Paşti în loc de Anul Nou 57 . 


56 Suzana Andea, Dieci transilvăneni în cancelaria domnească a 
Moldovei din a doua jumătate a secolului al XVIl-lea, în voi. Transilvania 
între medieval şi modern, Cluj, 1996, p. 24. 

51 Călători străini, VII, pp. 263-264. 

Ospăţul domnesc. Spre seară urma un ospăţ, care avea loc 
în Sala Tronului (Spătăria) sau în Sala Divanului. Relatarea lui 
Anton Maria Del Chiaro (1710 - 1716) oferă câteva surprize 
deosebite. El povesteşte că exista obiceiul ca, dacă vreunul 
din comeseni strănuta la masă, să i se aducă îndată, din partea 
domnului, un pahar de vin şi pe deasupra i se dăruia şi o 
bucată de postav fin şi una de atlas, ca să-şi facă anteriu şi 
haină dedesubt; strănutul trebuia să fie, însă, firesc, nu stârnit 
anume cu tutun sau altceva, căci de-ar fi fost aşa, în loc să 
primească daruri, acel boier ar fi fost luat în râs de toţi ceilalţi. 
Dacă strănuta domnul, atunci marele vistier trebuia să dăruiască 
un brocart de aur pentru o haină 58 . 

Domnul şedea singur, la o masă special aşezată, în capătul 
unei mese lungi, fiind servit de către postelnic. Mitropolitul 
binecuvânta bucatele şi se aşeza de partea dreaptă a mesei 
celei lungi, împreună cu tot clerul. Dregătorii şi ceilalţi boieri 
se aşezau de partea stângă a aceleiaşi mese. în timpul mesei, 
domnul trimetea, prin icioglani, diferite feluri de mâncare 
favoriţilor săi, în semn de preţuire 59 . 

Meniul surprinde şi el: aceşti boieri, purtători de anterie şi 
caftane orientale, erau serviţi din belşug cu „cele mai alese 
băuturi pe care le producea întreaga Europă 11 . Felurile de 
mâncare erau foarte multe şi bine gătite, după moda nemţească, 
franţuzească şi italienească! Trecuse vremea barbariei, când 
înaintaşii acestor boieri schimbau felurile de mâncare fără să 
mai fie ridicate tacâmurile de pe masă, ci le puneau unele 
peste altele, făcând un edificiu de farfurii. 

în a doua jumătate a veacului XVIII ospeţele îmbelşugate 
au fost înlocuite cu o trataţie mai uşoară, după cum am văzut. 
Boierii erau serviţi cu vutcă, confeturi şi cafea, pe fondul 
sonor a bubuiturilor de tun şi al muzicii de fanfară (meterha- 
neaua) care se auzea din „meidanul curţii dinlăuntru 11 , după 
mărturia lui Gheorgachi. După ce dregătorii se retrăgeau, 
veneau să sărute mâna domnului 60 „partea slujitorească“ a 


5i lbidem, VIII, p. 382. 

59 lbidem, VII, pp. 263-264 (De la Croix, 1676). 

60 De La Croix (1676) arăta că „ospăţul se sfârşeşte prin închinare în 
fala Domnului: se întinde un covor la picioarele sale şi toţi boierii vin, doi 

Curţii, cu zapcii lor; mai întâi cei ce ţineau de hatman, iar apoi 
subordonaţii agăi. După ce sărutau mâna şi poala domnului, 
slujitorii primeau, de la marele vistiernic, obişnuitul bacşiş, 
după cum erau trecuţi la izvodul Vistieriei. 

Se mai obişnuia ca mitropolitul şi arhiereii, împreună cu 
marii boieri, după ieşirea de la Spătărie, să treacă şi pe la 
reşedinţa doamnei, căreia îi sărutau de asemenea mâna pentru 
Anul Nou. 

Plăcinta cu răvaşe. Del Chiaro, secretarul lui Nicolae 
Mavrocordat, consemnează, pe la 1717, o altă ceremonie 
curioasă care se făcea în prima zi a anului, de Sf. Vasile, care 
aducea multă veselie domnului şi comesenilor săi: pentru 
încheierea ospăţului era adusă o plăcintă mare făcută din foiţe 
de aluat şi în care fuseseră băgaţi cu meşteşug, în locuri diferite, 
50 de ughi sau ţechini (bănuţi de aur), precum şi diferite bilete, 
asemănătoare cu cele de loto, având scrise pe ele câteva cuvinte, 
arătând un semn bun sau rău în acea zi de început de an. Când 
domnul împărţea plăcinta, unuia îi cădea un bănuţ de aur, 
altuia vreun bilet al cărui cuprins trebuia să fie citit cu glas 
tare. în bilete sta scris: „Beţiv", „Hrăpăreţ", „Muieratec" sau 
„Poftitoriu de Domnie". Domnul adăuga câte o vorbă de duh 
pentru fiecare, spre hazul adunării 61 . Aceeaşi ceremonie se 
petrecea şi la masa doamnei, unde se adunau soţiile dregătorilor 
aflaţi în funcţie. Obiceiul, adus de la Constantinopol, este şi 
astăzi practicat în mediile greceşti. 

înainte de sfârşitul petrecerii, către seară, domnul dăruia 
fiecărui sfetnic şi boier de starea întâi câte două pahare de 
argint, iar celor de starea a doua câte unul singur 62 . Paharele 
erau umplute cu vin - ce simboliza sângele lui Hristos - iar 
dregătorii le goleau stând, pe rând, în genunchi în faţa 
Domnului, cu capetele descoperite. Acesta era un ritual prin 


câte doi, cu capul descoperit, să îngenuncheze, ca să-şi golească paharul şi 
se întorc la locul lor" (Călători străini, VII, p. 264). 

61 Călători străini, VIII, p. 382. 

62 Nu întâmplător domnul oferea în dar boierilor cupele de argint din 
care beau acest vin. Despre cupă ca atribut regal vezi Jean-Paul Roux, 
Rebele. Mituri fi simboluri, trad. Jean-Paul Niculescu, Minerva, Bucureşti, 
1998, pp. 242-244. 

care boierii, proaspăt aşezaţi în funcţii, promiteau credinţă 
domnului. 

Aşa cum paharnicul „lua credinţă" degustând din cupa dom¬ 
nului, şi acest gest al boierilor trebuie să fi avut o semnificaţie 
spirituală, de jurământ de credinţă simbolic, depus în faţa dom¬ 
nului. Era un fel de jurământ prin „împărtăşanie" cu vin ce 
simboliza sângele Domnului. De aici probabil şi obiceiul, de 
origine bizantină, al domnilor, de a dărui dregătorilor ce îi 
aduceau acest omagiu cupele de argint din care aceştia au băut 
vinul. 

După aceea se retrăgeau cu toţii pe la curţile sau pe la 
gazdele lor, cu gândul că doar peste câteva zile, la 6 ianuarie, 
se vor întoarce iarăşi la Curtea domnească, pentru serbarea 
Bobotezei. 


Ceremoniile Bobotezei 

Aniversarea anuală a Naşterii Domnului încheie seria 
ceremoniilor domneşti la sărbătorile de iarnă. Deşi gerul 
Bobotezei era proverbial pentru iernile de altădată, el nu era 
un obstacol de netrecut pentru ca fastul Curţii domneşti să se 
desfăşoare încă o dată în toată splendoarea sa. 


Ajunul Bobotezei 

Adunarea arhiereilor şi egumenilor. După relatarea lui 
Marco Bandini (1647), în ajunul Sfântului Botez, potrivit 
datinei, toţi vlădicii şi episcopii din Moldova se întâlneau cu 
domnul la Iaşi, la sediul Mitropoliei 63 , făcând slujbă pentru el 
cu tămâie, agheasmă şi sărutatul crucii, „urându-i prin cântări 


63 La acea dată, sediul Mitropoliei se afla la Biserica Albă, ce fiinţa pe 
locul actualei Catedrale Mitropolitane. După 1677 Mitropolia avea să se 
mute la Sf. Nicolae, lângă Curtea domnească. Pentru sărbătorirea Bobotezei 
la Bucureşti, în domnia lui Alexandru vodă Ipsilanti, vezi şi Dionisie Fotino, 
Istoria generală a Daciei, traducere de G. Sion, tom III, 1859, Bucureşti, 
pp. 289-292. 

o cârmuire fericită, ani fericiţi şi un mers norocos al lucru¬ 
rilor" 64 . Obiceiul este atestat şi de Gheorgachi 65 : în ziua dinain¬ 
tea Sfântului Botez, toţi egumenii mănăstirilor din ţară, moldo¬ 
veni sau greci, să vină la Iaşi, la Curte, şi să se închine cu 
plocoane domnului. Ei aduceau în dar blănuri alese, de vulpi şi 
jderi, peşti de munte (păstrăvi, lostriţe), proaspeţi sau afumaţi 
cu meşteşug, în cetină de brad, la hârzob, aduceau brânză de oi, 
smântână de bivoliţă, precum şi altele asemenea, pe care logofătul 
al treilea le însemna într-un izvod anume. Domnul îi primea cu 
cinste, întrebându-i despre traiul lor de la sfintele mănăstiri. 

După aceea mergeau cu toţii în paraclisul Curţii („Biserica 
de pe Poartă"), unde toate cele arhiereşti erau îndeplinite, în 
această zi, nu de mitropolit, ci de către episcopul de Roman, 
al doilea în ierarhia bisericii moldoveneşti. El săvârşea liturghia 
şi sfeştania cea mare. Mitropolitul venea mai târziu, doar la 
cafea. 

Urările către Domn. O altă ceremonie religioasă avea loc 
nu în biserică ci în Sala Tronului (Spătărie), după modelul 
celei din ajunul Crăciunului, fiind condusă tot de treti-logofăt. 
După mărturia lui Bandini, reprezentanţii cinului clerical urau 
domnului, prin cântări „o cârmuire fericită, ani fericiţi şi un 
mers norocos al lucrurilor". în timp ce psalţii intonau troparul 
şi condacul zilei, preoţii Curţii domneşti (cel al Bisericii „de 
pe Poartă" şi cel „de la doamna") aduceau crucea cu care 
slujiseră liturghia şi pe care Domnul o săruta, însă numai din 
mâna mitropolitului, care îl şi aghesmuia. în acest moment se 
slobozeau trei tunuri şi începea să cânte meterhaneaua. Apoi 
beizadelele (fiii domnului), arhiereii şi marii dregători sărutau 
crucea şi primeau agheasmă, în ordinea rangurilor lor. După 
aceea se aşezau cu toţii pentru ascultarea oraţiei pe care 
diaconul curţii o rostea în numele preoţilor Curţii domneşti. 

Ceremonia se relua de mai multe ori, fiind introduşi pe 
rând, de către logofătul al treilea, egumenii greci (de la 
mănăstirile închinate la Locurile Sfinte), apoi egumenii 
mănăstirilor „de ţară" şi, în cele din urmă, protopopul, însoţit 
de preoţii de parohie din târgul Eşilor, fieştecare având câte un 

Călători străini, voi. V, pp. 335-340. 
Gheorgachi, loc. cit., p. 284. 



om ales ce spunea oraţiile, după ce se săruta crucea lor. Domnul 
asista stând în picioare, în faţa tronului, cu capul descoperit, 
primind astfel binecuvântările, aghiazma şi sărutul crucii lor. 

Urmau apoi, fapt demn de remarcat, preoţi catolici din Iaşi 
(pater prefectus), ce sărbătoreau la 6 ianuarie Ziua Regilor, 
după calendarul bisericii lor 66 . Mitropolitul dădea crucea lor 
domnului, spre a fi sărutată, după care aceştia urau, în limba 
latină, domnului şi întregii boierimi „un an nou cu noroc!". 
Apoi îşi primeau şi ei bacşişurile de la Vistierie, ca şi cei 
dinaintea lor. Misionarul franciscan Bartolomeo Basetti (1642) 
raporta cum în ajunul Bobotezei mergea la domn, fiind primit 
în Spătărie, unde boierii se aflau adunaţi pentru ospăţ. „La 
intrare s-a cântat un mobet, apoi i-am dat să sărute crucea, 
l-am tămâiat şi l-am aghesmuit, şi am făcut la fel cu Mitro¬ 
politul şi cu toţi ceilalţi boieri, apoi am rostit o rugăciune în 
limba latină" 67 . Marco Bandini descrie foarte detaliat proce¬ 
siunea ce pleca de la biserica catolică spre curtea domnească 
(1647). Din aceasta făcea parte şi jocul grupului de copii 
costumaţi special, care jucau sceneta celor trei magi, veniţi să 
aducă daruri pruncului Isus. Nicolae Iorga susţinea că obiceiul 
Irozilor în Moldova avea la bază jocurile catolicilor de la şcoala 
din Iaşi 68 . 


Ziua Sfântului Botez (6 ianuarie) 

Făcliile de ceară. în această zi ieşea domnul de dimineaţă, 
la Biserica cea Mare (Sf. Neculai Domnesc), la slujba utreniei, 
urmându-se aceeaşi rânduială ca şi la Crăciun 69 . Potrivit lui 
Gheorgachi, „numai atâta obiceiu se mai adauge că se fac 


66 Marco Bandini, în Călători străini, voi. V, pp. 335-340. Editorii 
volumului precizează în notă că, în calendarul catolic, sărbătoarea Bobotezei 
se numeşte şi Ziua Regilor, adică a închinării celor trei magi sau regi de la 

67 Călători străini, voi. VII, p. 50 

68 Nicolae Iorga, Datinile noastre de crăciun şi originea lor, în RI, an 
V, 1919, nr. 11-12 (nov.-dec.), pp. 371-372. 

69 Vasile Gagara arăta, pe la 1637 (în domnia Iui Vasile vodă Lupu), că 
slujba Bobotezei, oficiată de Mitropolit, era „cuvânt cu cuvânt cum se slujeşte 

două făclii mari de la Vistierie, împodobite cu pânză şi mătăsuri, 
în chipul făcliilor celor de Botez" 70 . Aceste lumânări încadrau 
pe domn în drum spre biserică, fiind purtate de doi curteni, 
îmbrăcaţi în dulămi de tafta. în timpul slujbei, o făclie era 
ţinută înaintea icoanei Precistei, iar cealaltă înaintea icoanei 
lui Hristos. Ca de obicei la hramurile împărăteşti se făcea şi 
„polieleu" cu cherdosie, adică se împărţeau lumânări aprinse 
egumenilor şi călugărilor de faţă, în timpul cântării psalmilor. 
Ceremonia făcliilor, ce dădea un fast bizantin întregii adunări, 
a fost preluată, de fapt, de creştinism din cultul împăraţilor 
romani, din perioada „păgână". 

Ceremonia Iordanului. Scriind despre mitropolitul Dosoftei, 
cronicarul Ioan Neculce arăta că regele polon Sobieski (1686), 
chiar după ce l-a luat în exil la Jolfa (Zolkiev), „îl punea de 
se îmbrăca cu hainele cele scumpe şi odoarele Mitropoliei 
ţării noastre, de făcea leturghii de zile mari, şi Iordan şi la 
Bobotează, după obiceiul ţării noastre, de să mira craiul şi toţi 
domnii leşeşti şi lăuda de frumoasă ţăremonia ce are beserica 
ţării noastre" 71 . 

îndată după aceea domnul şi mitropolitul cu toată curtea 
ieşeau „la Iordan", cu tot alaiul, mergând şi cei doi cu făcliile 
înainte. Slujba sfinţirii apelor se făcea sub cerul liber, pe malul 
unui râu din apropierea Curţii (Bahlui), sau în piaţa din faţa 


acum la Moscova, şi au aruncat crucea în apă, dar ei se deosebesc de noi 
prin aceea că atunci când merg cu crucea, oştenii bat tobele. Iar pentru 
domnul Moldovei şi pentru fiul său s-au făcut două scaune mari, după 
chipul nemţesc, şi acoperite cu catifea roşie. Şi când se duc spre apă, înaintea 
lor merg mulţi oameni cu tobe, iar alţii cu arme de foc şi lănci (sau berdaşe). 
Iar după ce s-a făcut slujba, pe când se întorc de la apă, se trage cu tunul 
şi se slobozesc puştile" (Călători străini, voi. V, p. 148). 

70 însemnări detaliate privitoare la împodobirea acestor făclii se întâlnesc 
uneori în Sămile Vistieriei. Altfel, în Sania Vistieriei de la 1819 (BAR, mss. 
5380, f. 26-26v), se consemna, între cheltuielile făcute cu prilejul Bobotezei, 
şi 14 lei daţi pentru „două lumânări albe, pentru Gospod şi Măria Sa 
Doamna", la care se adăuga şi 4 lei zugrăvitul lor. Mai figurau şi 42 de 
lumânări mai mici, pentru luminatele beizadele şi domniţe, pentru a căror 
zugrăvit s-au plătit 16 lei (apuci Eugen Pavlescu, Economia breslelor in 
Moldova, Bucureşti, 1939, p. 335-336). 

71 Ion Neculce, Opere, ed. Gabriel Strempel, Bucureşti, Minerva, 1982, 
p. 313. 

Porţii Domneşti, unde se ţineau uneori şi judecăţile 72 . în iernile 
foarte geroase sfeştania se făcea chiar „în meidanul curţii 
dinlăuntru 11 , pentru ca doamna şi jupânesele să poată asista, 
chiar şi din spatele ferestrelor. 

Se scoteau pe malul râului diverse icoane („făcătoare de 
minuni") din bisericile laşilor, cu deosebire cea a Precistei de 
la mănăstirea Golia (ce fusese adusă de Ecaterina Cercheza, 
doamna lui Vasile Lupu) şi cea de la biserica Sfânta Vineri, 
precum şi alte icoane şi prapuri ale bisericilor, sau chiar 
moaştelor unor sfinţi. Obiceiul este amintit şi de Marco Bandini 
(1647) 73 . 

Orânduiala Curţii. Domnul, ieşind de sub cort („saivant"), 
se aşeza în picioare, în dreptul tronului său. Feţele bisericeşti 
se aşezau în stânga domnului, iar în dreapta sa se aflau 
beizadelele şi întreaga boierime. Marele postelnic şi marele 
cămăraş stăteau totuşi în stânga domnului, iar marele cămăraş, 
cu dregătorii Curţii în spatele domnului, după mărturia lui 
Gheorgachi. Bandini, relatând ceremonia Bobotezei în domnia 
lui Vasile Lupu, oferă detalii mai exacte: domnul se aşeza pe 
un tron, cu faţa spre răsărit. Fii săi se aflau la stânga, la 10 
paşi, pe un al doilea tron, iar tronul doamnei se afla la 10 paşi 
spre dreapta domnului 74 . 

Doamna sosea la Iordan păşind în urma vornicului ei, ce 
era îmbrăcat în feregea de postav şi ţinea toiagul slujbei sale 
în mână. Doamna se oprea în picioare, în faţa tronului ce o 
aştepta, iar în jurul său se rânduiau domniţele, jupânesele şi 
fetele de casă 75 . Uimeau podoabele doamnei, evaluate de 
privitor la 400 000 de aurei. Domnul nu se afla mai prejos, 
doar „bumbii" (nasturii) săi fiind preţuiţi la 100 000 de aurei 76 . 


72 Marco Bandini (1647), în Călători străini, V, p. 337. 

73 lbidem, pp. 337-40. 

74 lbidem, V, pp. 337 şi urm. 

75 Paul de Alep consemna că, în Ţara Românească, la ceremonia 
Iordanului, Doamna (Bălaşa, soţia lui Constantin Şerban vodă) şi toate 
soţiile boierilor stăteau în nişte cerdace înalte". După dorinţa domnului, 
patriarhul Macarie al Antiohiei s-a urcat la doamnă, în cerdac, şi a 
aghesmuit-o, procedând la fel şi cu jupânesele şi fiicele boierilor (Călători 
străini, VI, p. 162) 

76 Marco Bandini, în Călători străini, V, pp. 337-340. Cifrele sunt atât 
de uriaşe încât trebuie privite cu circumspecţie. 

Dregătorii ţării, îmbrăcaţi în caftane noi, ocupau locurile 
bine stabilite, după etichetă, asistând la slujbă în picioare şi cu 
capetele descoperite. Erau prezenţi curteni, oşteni şi gloată 
destul de numeroasă. Bandini indică exact numărul şi locul în 
care erau amplasaţi fuştaşii, ienicerii şi puşcaşii în acest cere¬ 
monial. El arată că în spatele întregii adunări se aflau 1000 de 
călăreţi „pedestriţi" (descălecaţi), iar de celelalte laturi 1000 
de puşcaşi pedeştri 77 . 

Del Chiaro descrie în amănunt aceeaşi ceremonie, în domnia 
lui Brâncoveanu, care se desfăşura în curtea cea mare a palatului, 
în faţa bisericii. Tronul principelui se afla la 20 de metri de 
altarul improvizat sub cerul liber. El era aşezat pe o estradă 
hexagonală, cu trei trepte, acoperită cu postav roşu. La stânga 
erau înşiruite patru tronuri mai mici, destinate beizadelelor, urmat 
de cel al mitropolitului (cu doar două trepte). La dreapta tronului 
domnesc, pe o laviţă lungă cu spătar (acoperită cu covoare), 
aşezată perpendicular, urmau să se aşeze ierarhic marii dregători, 
în faţa domnului, pe altă latură, era laviţa rezervată clerului 
pământean şi prelaţilor străini. Postelnicul, îmbrăcat în caftan, 
stătea lângă tronul domnului, ţinând în mână bastonul lung de 
argint, „în forma cârjei de pelerin"; la dreapta, marele spătar, 
ţinea atârnat pe umăr iataganul domnului, iar pe palma dreaptă 
avea întinsă o năframă brodată, pe care principele punea cuca, 
ori de câte ori o scotea din cap' 8 . 

Sfinţirea apei. Mitropolitul, îmbrăcat în toate veşmintele, 
cu mitra pe cap şi pateriţa în mână, după ce tămâia pe cei de 
faţă, săvârşea toată slujba Iordanului, citind Evanghelia „cu 
glas mare" (veliglas). Binecuvântarea apei se făcea într-un vas 
mare de argint, aşezat anume pe o masă, precum şi în două 
căzi mari, înconjurate de sfeşnice cu picior înalt, pe care se 
aflau lumânări aprinse. Mitropolitul stropeşte („cădeşte") cu 
agheasmă mai întâi icoanele şi masa de sfeştanie 79 . După Del 


77 Ibiclem, V, pp. 339-40. 

78 Anton-Maria del Chiaro, Revoluţiile Valahiei (traducere de S. 
Cris-Cristian, 1929), Iaşi, Tehnopress, 2005, pp. 70-71. Pentru ceremoniile 
Curţii vezi cap. III. Ritualurile Valahiei (pp. 43-51) şi cap. VII. Ceremoniile 
eclesiastice in Valahia (pp. 70-78). 

79 Bandini descrie masa altarului, pe care se afla un vas mare de argint aurit şi 
şase sfeşnice de argint, fn spatele mesei erau două căzi pline cu apa ce trebuia 
sfinţită, dintre care una era înconjurată de 15 sfeşnice cu picior înalt. 

Chiaro, mitropolitul, însoţit de întreaga curte, se deplasa în 
cortegiu la râul din apropiere, pentru slujba Iordanului, fără a 
fi însoţit de domn. 

Stropirea cu agheasmă. Potrivit relatării lui De La Croix 
(1676), după ce domnul săruta crucea din mâna mitropolitului, 
îşi atingea fruntea de firul de busuioc muiat în această agheasmă 
proaspăt sfinţită 80 . După Bandini, Mitropolitul folosea pentru 
stropit cu agheasmă, nu busuioc, ci un sfeştoc confecţionat din 
argint aurit 81 . Atunci se declanşau trei salve de tun, la foc 
mărunt, şi se f ăcea şănlic cu tobe şi trâmbiţe, de către 
meterhaneaua domnească. Apoi domnul săruta icoana Precistei 
şi moaştele ce erau de faţă. Doamna, beizadelele, arhiereii şi 
dregătorii, într-o ierarhie strictă, urmau exemplul domnului, 
sărutând crucea, icoanele şi fiind stropiţi cu agheasmă. 

După aceea mitropolitul săvârşea toată slujba Iordanului, 
în veliglas. După ce se cântau troparele de trei ori, mitropolitul 
săruta crucea, icoana Precistei şi moaştele (dacă erau). Când 
domnul săruta crucea din mâna mitropolitului, se făcea şănlic, 
„cu slobozirea tuturor tunurilor şi cu foc mărunt" şi îndată 
după aceea începea să cânte meterhaneaua. 

Apoi domnul, urmat de familia sa, mergea de săruta sfintele 
icoane. Acelaşi gest era săvârşit de către cler, în ordine 
ierarhică, urmând boierimea, de la vel logofăt până la vornicii 
de poartă şi zapciii curţii. La ceremonie participau, de obicei, 
şi preoţii catolici din Iaşi, fiind amintiţi încă din domnia lui 
Ieremia Movilă (1604). Domnul săruta şi crucea lor, însă din 
mâna mitropolitului ortodox 82 . 


80 Călători străini, VII, pp. 263-264. Potrivit lui Gheorgachi însă, 
Domnul era stropit („cădit") de 9 ori cu agheasmă de către Mitropolit, la fel 
ca şi doamna. Fiii domnului erau stropiţi de 3 ori. Urmau apoi clerul şi 
boierimea, care erau aghesmuiţi după rânduială. 

S] lbidem, V, pp. 339-340. Del Chiaro arată că, revenind de la slujba 
Iordanului în incinta Curţii domneşti, principele îi ieşea în întâmpinare. 
Mitropolitul îi atingea fruntea cu agheasmatarul, iar domnul îi săruta mâna 
şi apoi crucea. Atunci se slobozeau 12 salve de tunuri şi salve de puşti, 
după care începea să cânte muzica (cu trâmbiţe, timpane, cobze, flaute, 
ş.a.), după care beizadelele şi boierii veneau pe rând, în ordinea rangurilor 
să sărute crucea. 

82 Misionarul franciscan Bernardino Quirini, în Călători străini, voi. 
IV, p. 53. 

Parada cailor domneşti. Urmând o străveche tradiţie locală, 
dar contaminată din plin şi de ceremoniile otomane, în această 
zi se scoteau caii din grajdurile Curţii spre a fi stropiţi şi ei cu 
apă sfinţită. Domnul şi dregătorii aşezaţi acum pe scaune, priveau 
cum, în ritmurile tobelor, ţimbalelor şi a trâmbiţelor era trecută 
în revistă această superbă podoabă a Curţii: herghelia domnească. 

Erau aduşi mai întâi telegarii (caii trăsurilor domneşti), 
însoţiţi de al doilea armaş şi de al treilea armaş III. Urmau 
mai apoi povodnicii, cai pur-sânge arab, bogat înşeuaţi, primiţi 
în dar de la sultan cu ocazia învestiturii domnului 83 , precum 
şi cele două tuiuri (un fel de steaguri din cozi de cal, de 
culoare albă), însoţite de iuruk-bairak, reprezentant al 
sultanului. în ierarhia otomană, domnii români erau echivalaţi 
în rang unor paşale cu două tuiuri. în final defilau armăsarii 
grajdurilor domneşti, încălecaţi, ca şi povodnicii, de tineri 
boieri, după care era adus „calul cel împărătesc care se numeşte 
tabla-başa“. Acesta era calul de învestitură al domnului, 
împodobit fabulos cu aur şi pietre scumpe. El era încălecat în 
cadrul acestei ceremonii de către marele comis, şeful grajdurilor 
domneşti şi conducător al cavaleriei moldoveneşti. Aceşti 
curteni călări vin înaintea domnului, se închină în faţa icoanelor, 
iar apoi către domn şi către mitropolit, care îi stropeşte cu 
agheasmă. Defilarea fiilor de boieri, călare pe caii domneşti, 
este descrisă şi de Del Chiaro: „în şir câte unul, cu capul 
descoperit şi numai în dulama scumpă, acest mândru corp de 
cavaleri ajuns în dreptul domnului, face o profundă reverenţă, 
plecând respectuos capul, iar ajuns în dreptul mitropolitului, 
acesta îi binecuvântează, stropindu-i cu agheasmatarul". 

Botezul copiilor orfani. Secretarul De La Croix (1717) 
arăta că ceremonia Iordanului se încheia cu botezul copiilor 
orfani, cărora domnul le da veşminte şi bani, după care se 
retrăgea la Curtea sa 84 . 

Urma o altă Liturghie săvârşită în biserica Sf. Nicolae 
Domnesc, de către însuşi mitropolitul ţării, cu arhiereii şi cu 


83 După Bandini, erau 24 de cai prea frumoşi, ce înaintau în sunetul 
trâmbiţelor şi în bătaia tamburinelor (p. 340). 

84 Călători străini, VII, p. 264. 

câţi egumeni de ţară rânduieşte acesta. Doamna, însă, însoţită 
de toate jupânesele, mergea să asculte Liturghia la biserica sa, 
aflată în incinta Curţii domneşti, lângă „casele despre doamna 11 . 
După slujbă, domnul, însoţit de curtea masculină, intra în 
Spătărie, unde urma aceeaşi tradiţie ca şi la Crăciun, după 
eticheta ţarigrădeană, cu vutcă, cofeturi şi cafea, iar dacă nu 
era pregătit vreun mare ospăţ, boierii se împrăştiau fără mare 
zăbavă pe la casele lor. 

Primirea dascălilor şcolilor domneşti. A doua zi după 
Bobotează veneau, tot la Spătărie, dascălii împreună cu cei 
mai vrednici ucenici ai lor şi mai pricopsiţi la carte, învăţăceii, 
rostind engomiile către domn, după care primeau un mic bacşiş. 

Ospăţul egumenilor. A treia zi iarăşi, după vechiul obicei, 
făcea domnul divan „egumenilor de la Munte“. în aceeaşi zi 
se făcea şi o masă călugărilor şi se poruncea de către domn 
către al treilea logofăt să isprăvească treburile lor şi să le dea 
„pecetluirile cele de sare“ (veniturile de la ocnele de sare) şi 
să îi slobozească apoi a merge fiecare către mănăstirile lor. 

Numirea în dregătorii. Despre acest obicei de Bobotează 
se ştiu puţine lucruri. Raicevich relata următoarele: „când se 
face sărutarea mâinii, domnul stă pe tron şi face acelaşi lucru 
şi cu prilejul numirii şi investirii în noi dregătorii ; şi, în adevăr, 
invcstitura se face prin îmbrăcarea noului dregător cu caftan 
lung, cu flori de aur, şi prin darea bastonului dregătoriei, care 
este deosebit pentru fiecare din ele. După aceasta, persoanele 
investite cu dregătoriile de frunte se întorc acasă, pe un cal al 
Curţii" 85 . S-a păstrat textul unui asemenea jurământ rostit de 
un dregător la Bobotează, „când i s-a dat toiag de hatman", 
însă referitor la Moldova 86 . 


85 Apuci George Potra, Bucureştii văzuţi de călători străini (secolele 
XVI-XIX), Bucureşti, Editura Academici Române, 1992, p. 67. 

86 Cronica paralelă a Ţării Româneşti şi Moldovei, ed. Gabriel Ştrempel, 
voi. II, Bucureşti, Minerva, 1994, p. 224. Pentru bastoanele diferite ale 
dregătorilor vezi detalii la Miron Costin, Poema Polonă (în Opere, cd. Petre 
P. Panaitescu, Bucureşti, ESPLA, 1958, p. 238); Cronica Ghiculeştilor, ed. 
Nestor Camariano şi Ariadna Camariano-Cioran, Bucureşti, Editura 
Academiei Române, p. 373. 

Consideraţii asupra izvoadelor de ceremonie 
şi sămilor de vistierie ca surse istorice 

Există cel puţin o categorie de izvoare prea puţin 
valorificată din perspectiva ceremoniilor ce aveau loc la Curtea 
domnească, deşi scopul în care au fost redactate era strict 
legat tocmai de aceste evenimente. Este vorba de izvoadele de 
întocmire a alaiurilor de ceremonie, care sunt schiţe detaliate 
asupra modului în care erau orânduite aceste cortegii solemne. 
Ele oferă informaţii asupra structurii şi ierarhiei slujitorilor 
Curţii, detalii asupra vestimentaţiei de ceremonie şi însemnelor 
diverselor slujbe. Uneori cuprind chiar mici fragmente de 
descriere a ceremonialului, care întregesc sau nuanţează 
informaţiile cunoscute din condicile de ceremonii. Se întocmeau 
asemenea izvoade chiar şi cu prilejul vânătorilor domneşti, 
arătându-se categoriile de slujitori care trebuiau să participe la 
această „aplicaţie" şi având în final porunca domnului ca nimeni 
dintre cei însemnaţi acolo să nu se sustragă de la această 
îndatorire. 

Un număr semnificativ de asemenea izvoade de ceremonie 
au fost publicate de V.A. Urechia, în volumele sale de Istoria 
Românilor (care sunt, de fapt, mai curând o colecţie de 
documente privitoare la începuturile istoriei noastre moderne) 87 . 

Se cunoaşte şi un izvod de ceremonie din domnia lui 
Nicolae vodă Caragea (1783), aflat pe tronul de la Bucureşti. 
Sub titlul de Obiceiul în ziua de Bogaiavlenie, sunt descrise 
momente din ceremonial şi este dată lista completă a 
categoriilor de slujitori care constituiau alaiul de ceremonie 88 . 
După săvârşirea obişnuitelor ceremonii ale Iordanului, se forma 
acest cortegiu ce urma să treacă prin mijlocul Soborului, după 
cum urmează: trâmbiţaşii domneşti împreună cu muzicanţii 
nemţi „rând cântând toţi potrivă", urmaţi de toboşari şi 
sirmaciul, care aveau a merge până în dreptul chioşcului 


87 V.A. Urechia a publicat câteva zeci de izvoade de ceremonie ale 
Curţii domneşti, mai întâi în Memoriu despre istoria românilor, apărut în 
ÂARMSI, seria II, tom XII (1889-1890); a reluat apoi acest efort în volumele 
sale de Istoria Românilor. 

88 V.A. Urechia, Istoria românilor, tom I, pp. 289-290. 

domnesc, urmând ca acolo să stea pe loc şi să cânte, pe timpul 
întregii „defilări" a slujitorilor. Imediat după trâmbiţe venea 
iuruk-bairaktar, călare, cu steagul numit iuruk-bairak. După el 
veneau sacalele Curţii, în şir, şi telegarii domneşti, de asemenea 
în şir, potriviţi câte doi. 

Urmau apoi, potrivit listei, să treacă câte unul „încet, cu 
bună orânduială, şi rar, atât cât când unul va ajunge în dreptul 
chioşcului altul să se ivească, a trece flecarele, numai în caftane 
curate, cu poalele slobode, numai cu fesuri şi cu meştii, nefiind 
alte slugi pe lângă dânşii, făr numai câte un comişel, cu haine 
roşii şi îmbrăcat curat, din dreapta, şi fieştecarele, la trecerea 
prin Sobor, să-şi facă obişnuita închinăciune către domn, 
beizadele şi mitropolit". Iată lista călăreţilor: 5 ciohodari, 
mabecciu, sofragi-başa, peşchergi-başa, ibrictarul, buhur- 
dagi-başa, perdegi-başa, credincerul, tutungi-başa, rachtivanul, 
recanul, vel cafegiul, al doilea pitar, muhurdarul, divictarul, 
ici cihodarul, al doilea spătar, al doilea comis, doi salahori pe 
jos, cu beţele în mână, doi alai-ceauşlari, doi satiriţgii?), 
saracci-başa cu saracci-iamacul, cu calul tabla-başa. Urmau 
16 ciohodari de jur împrejur, iar marele comis între aceşti 
ciohodari, călare pe tabla-başa, cu obişnuita podoabă. Alaiul 
era încheiat de mehter-başa, „cu toată taifaua lui, cântând până 
unde va descăleca la Grajd". La sfârşitul acestui peci domnesc, 
Nicolae vodă întărea cele arătate: „Poruncim Domnia Mea, 
vătaşe de păhărnicei, să fii mumbaşir cu purtarea de grijă, ca 
să nu se facă vreo sminteală acestor rânduieli, că nu te vei 
putea îndrepta. 1783 ianuarie 1“. 

S-a păstrat o relatare din domnia lui Alexandru vodă Suţu 
(1818-1821), o descriere intitulată întocmirea cum este a se 
urma după obiceiu la ajunul Crăciunului şi a doua zi de ajun, 
în care se oferă detalii asupra ceremonialului urmat în aceste 
împrejurări 89 . în prezenţa mitropolitului şi episcopilor, precum 
şi a marilor dregători, trecând domnul la dreapta, în Divan, şi 
„şezând în pat" (pe divan?), vin logofeţii Divanului cu icoana 
Naşterii Domnului, ei o dau în mână logofătului cel mare şi 
acesta o dă mitropolitului. Mitropolitul se apropie apoi de 


89 Cf. V.A. Urechia, op. cit., tom XII, p. 43, text reprodus după Condica 
XCVII, fila 39. 

domn cu icoana în mâini. Atunci „se scoală Măria Sa în picioare 
şi stând pre postav jos, închinându-se, sărută sfânta icoană, 
începând pre loc cântăreţii gospod a cânta troparele naşterii 
Domnului. Se aruncă pistoale, puşti şi tunuri... Toţi boierii se 
află cu rezmurile şi însemnele în mâini, în picioare. Şi fără de 
ţeremonia de cafea, trece Măria Sa la harem. Iar Ceasurile se 
citesc în Biserica Curţii gospod, făr de paratacsis“. 

Izvoadele publicate de Urechia au fost extrase din Condicile 
domneşti, unde au fost transcrise, potrivit uzanţelor birocratice 
ale vremii 90 . Această categorie de documente pare a fi un 
privilegiu al Ţării Româneşti, pentru Moldova cunoscându-se 
foarte puţine exemplare 91 . Explicaţia poate consta în funcţio¬ 
narea unei instituţii semnalate doar în Muntenia: Logofeţia de 
obiceiuri 92 . Aceasta a fost întemeiată în domnia lui Alexandru 
vodă Ipsilanti, prin hrisovul din 20 iulie 1797, în care se arată 
că sarcina principală a logofătului de obiceiuri era aceea de a 
aduna „toate obiceiurile şi orânduielile politiceşti", înfi- 
inţându-se şi o Condică de obiceiuri. Pe baza acesteia domnul 
poruncea „să se scrie istoria şi orânduiala politicească", scriere 
care urma „să se păstreze la Cămară 11 . Hrisovul reglementa 
ceremonialul Curţii domneşti de la Bucureşti, urmând să fie 
redactat chiar un cod al protocolului, în genul Condicii de 
obiceiuri vechi şi nouă întocmită de vtori-logofătul Gheorgachi, 
la Iaşi. 


90 Vezi cele 18 condici ale Divanului Ţării Româneşti, păstrate la 
Arhivele Naţionale Centrale din Bucureşti, colecţia Manuscrise, condici 
semnalate şi în îndrumător în Arhivele Centrale, DGAS Bucureşti, 1974, 
voi. I, partea II, p. 103. Vezi, tot acolo, Fondul Biserica Curtea Veche, 
pachet I, în care se păstrează circa 30 astfel de izvoade de ceremonie. 

91 Sorin Iftimi, Izvoade privitoare la întocmirea alaiurilor de ceremonie 
la începutul veacului XIX, în „Cercetări istorice", XVIII-XIX, 1999-2001, 
Iaşi, 2002, pp. 283-300. Cele trei izvoade de ceremonie prezentate aici 
provin tot din Ţara Românească. 

92 Vezi Instituţii feudale din Ţările Române. Dicţionar, Bucureşti, 1988, 
p. 278; Th. Rădulescu, Sfatul Domnesc şi alţi mari dregători ai Ţării 
Româneşti din secolul al XVIII-lea (Liste cronologice şi cur sus honorum). 
Bucureşti, 1972, p. 131. 

O altă categorie de izvoare insuficient exploatată pentru 
cunoaşterea ceremoniilor Curţii domneşti este reprezentată de 
Condicele de cheltuieli ale Vistieriei. Pentru Moldova, mai 
multe asemenea condici au fost valorificate de A.D. Xenopol, 
sub titlul Finanţele în vremea Fanarioţilor 91 , precum şi de 
N. Iorga, în Documente şi cercetări asupra istoriei financiare 
şi economice a Principatelor Române, publicate în paginile 
revistei „Economia Naţională 11 , prin anii 1900-1903. Mai nou, 
o parte a acestor condici, cele mai vechi, datând de la sfârşitul 
veacului XVIII, au fost (re)publicate sistematic de istoricul 
Ioan Caproşu, în diverse periodice 94 . 

Şi aceste surse arhivistice oferă detalii pe care nu le găsim 
explicate în condicile de ceremonii sau memoriile de călătorie. 
De exemplu, în Sama Vistieriei Moldovei din 1776, sub Grigore 
III Ghica, sub titlul Lefile turcilor, se arată şi componenţa 
fanfarei militare de la Curtea domnească, meterhaneaua, plătită 
cu 25 de lei pentru două luni (iulie şi august): mehter başi, 
zornaza başi (care avea 4 zornazani, borozanu başe (cu 3 boro- 
zani), dalugi başe (cu 8 dalugi), zălgi başe (cu 2 zălgii) 
nagaragi-başe (cu 3 nagaragii), 4 trâmbaci, un doboşar şi un 
surmaci). Fanfara era compusă, deci, din 25-30 de instru¬ 
mentişti. Fiecare muzicant era plătit cu un leu pe lună 95 . Ştim 
astfel că meterhaneaua nu era doar o „formă" otomană imitată 
de pământeni, ci era compusă efectiv din muzicanţi turci, aduşi 
de la Constantinopol, asemenea gărzii otomane ce însoţea pe 
domn, în epoca fanariotă. 

La Biblioteca Centrală Universitară şi Arhivele Naţionale 
Iaşi se păstrează o serie de astfel de condici, majoritatea 


93 RIAF, pp. 45-73. 

94 Sama Visleriei Tării Moldovei pe anul 1764. Sama 1 (februarie-iulie), 
în IN (s.n.), Iaşi, II-III, 1996-1997, pp. 273-320; partea II în IN, IV-VII, 
1998-2001, pp. 393-472; Sama Măriei Sale Alexandru Ioan Mavrocordal 
(1786), în IN, VIII-1X, 2002-2003, pp. 157-213; Să mi de Vistierie. I. Sama 
Vistieriei Moldovei din 1776, în RIS, I, 1996, pp. 507-562; Sama Vistieriei 
Ţării Moldovei din oclombrie-noiembrie 1786, în „Hrisovul", VIII, 2002, 
pp. 283-330; O samă a Vistieriei Ţării Moldovei (iulie-au^ust 1797. mai 
1798), în „Hrisovul", IX, 2003, p. 253-271; Samă a Vistieriei Tării Moldovei 
din mai 1798, în loc. cit, pp. 272-277, ş.a. 

95 Ioan Caprosu, Sama Vistieriei Moldovei din 1776, în RIS, Iaşi, I, 
1996, pp. 552-553'. 

redactate în limba greacă. Câteva dintre ele au fost traduse de 
D. Ioanidis, prin anii 1955-1958. Această categorie de izvoare 
oferă informaţii detaliate, precise privitoare la preţuri şi de 
ordin numeric, dar şi precizări terminologice sau de altă natură, 
care întregesc imaginea oferită de condicile de ceremonii sau 
relatările călătorilor străini. 

Sama Vistieriei Moldovei1806-1814, sub Scarlat Alexandru 
Calimachi vodă, arată că pentru ceremoniile Crăciunului 1812, 
s-au cheltuit 320 groşi (p. 73). Bacşişurile date de domn de 
Anul Nou (Sf. Vasile) erau cu adevărat însemnate, totalizând 
1342 groşi (p. 81) % . In 1813, milele date cu prilejul Ajunului 
Crăciunului se ridicau la 6859 groşi; 65 groşi erau bacşişul 
preoţilor, 160 groşi pentru cei ce rosteau cngomioanclc (urările), 
120 groşi reprezentau cheltuielile Postelniciei. Bacşişurile 
domniei de Anul Nou 1814 se ridicau la 5617 groşi (p. 102). 
Pentru Bobotează, 65 groşi au fost bacşişul preoţilor ce veneau 
cu ajunul; 962 groşi şi 6 aspri erau rezervaţi pentru lumânări 
şi „cavadia de Bobotează" (dăruiri de caftane); 1000 gr. „lui 
arhon epistat Comişiei, la aghiazma cailor"; 830 groşi pentru 
41 oca praf de puşcă, folosit la sărbătorile Crăciunului, Anului 
Nou şi Bobotezei; 2455 gr. cheltuiala la ici-ciohodărie, pentru 
încălţăminte dăruită la sărbătorile Crăciunului si Sf. Vasile 

(p. 102). 

Sama Vistieriei Moldovei (oct. 1813-mai 1814) [în timpul 
aceluiaşi domn] cuprinde alte asemenea detalii 97 . Cheltuielile 
pentru sărbătorile de iarnă sunt cuprinse la p. 42-44, după 
cum urmează: 2455 groşi s-au dat pe „papuci, ciubote şi altele, 
ce s-au dat Curţii la svintele sărbători a Naşterii (p. 40); 65 gr. 
s-au dat la ajunul Naşterii Domnului, „viind preoţii cu icoana" 
(20 gr. arhimandritului, 10 preoţilor, 10 lui Aron diaconul, 5, 
anagnoştilor, 5 psaltului, 10 preoţilor de harem, 5 psaltului de 
harem); pentru rostirea urării de Crăciun („engomie elinească"), 
ce s-a citit a doua zi după ziua Naşterii, s-au dat 160 gr. (100 
dascălului, 60 ucenicului)". 


96 ANI, Sama Vistieriei Moldovei 1806-1814, sub Scarlat Alexandru 
Callimachi vodă. Fond Manuscrise, nr. 1636. 

97 ANI, Sama Vistieriei Moldovei (oct. 1813 - mai 1814), Fond Vistieria 
Moldovei, 1/1813 (Tr. 1768, op. 2014, dosar 5, 1954). 

Pentru Sf. Vasile s-au dat bacşişuri de 5617 gr. (însă 2200 
prin preoţii gospod, 3000 gr. „s-au dat la Cămară şi s-au 
împărţit prin luminatul beizade Petrache, epistat al Cămării 
gospod", 417 „s-au împărţit la bresle, prin Vistierie, după 
izvod"). La aceste sume se adăugau 500 gr., reprezentând 
„obişnuitul bacşiş la taifaua consulaţilor, prin dumnealui 
Mihalache Mavrogheni biv vel postelnic, prilejindu-se spre 
heretisire Anului Nou (p. 42). 

Pentru Bobotează anului 1814 s-au făcut următoarele 
cheltuieli: 65 gr. „la Ajunul Sfântului Botez, viind preoţii cu 
crucea" (20 arhimandritului, 10 preoţilor, 10 arhidiaconului, 
5 anagnoştilor, 5 psaltului, 10 preoţilor de harem, 5 psaltului 
de harem) (p. 42). Altă sumă, 962 gr., era rezervată Zilei Sfântu¬ 
lui Botez: 100 gr. pentru două caftane cu care s-au îmbrăcat 
vel postelnic şi vel spătar; 10 discul (tablaua) aghiazmei. Suma 
de 1000 gr. era dată epistatului Comişiei celei mari, Costandin 
Pantazoglu, la stropirea cailor gospod; 24, 60 gr. erau daţi 
episcopului de Huşi, „ce au stropit caii" (p. 43). 

Numeroase detalii se referă la lumânările folosite în timpul 
slujbei: s-au plătit 492 groşi pe 82 ocale de ceară galbenă, 
pentru cherdosie, „ce s-au împărţit lumânări, câte 6 gr. una, 
ieşind gospod la acea samă cu luminile ce s-au dat la harem". 
(Având în vedere suma plătită şi costul unei singure lumânări, 
rezultă că lumânările respective erau neaşteptat de mari, cân¬ 
tărind câte o oca fiecare, adică în jur de 1,300 kg!). 16 lei a 
costat zugrăvitul (pictatul) a 8 lumânări, pentru Gospod, beizade 
şi domniţă; 116 groşi şi 66 aspri s-au dat „pentru două făclii 
mari, împodobite, ce s-au făcut", adică 48 gr. pe 8 oca de 
ceară galbenă, a câte 4 oca fieştecare^ lumină (deci cam 5,3 kg 
bucata!), câte 6 gr. una"; 54, 66 gr. împodobirea lumânărilor, 
„adică 14 gr. pe 10 coţi malti(?) ghiurghiuliu, 16, 96 gr. pe 42 
dramuri mătăsuri", 10, 60 gr. peteală galbenă, 1, 60 gr. cordele 
ghiurghiulii, 1,90 gr. hârtie poleită, 10 gr. pentru lucru", în 
total 54,66 gr., la care se adăugau 14 gr. costul zugrăvitului 
lumânărilor; în final, costul lumânărilor mari se ridica la suma 
de 116 groşi şi 66 aspri (p. 43). 

Erau prevăzuţi în cheltuieli şi 830 groşi pentru 41,5 ocă 
praf de puşcă, „în 55 de aruncături, câte 300 dramuri o 
aruncătură, ce s-au dat la neferii hătmăniei şi neferii ageşti de 
ziua Naşterii, la Sveti Vasile şi la Bobotează". 

Sama Vistieriei Moldovei (1814-1815) are însemnări mai 
sumare în privinţa cheltuielilor de Sărbători 98 . 8446 groşi şi 
90 as. au fost cheltuiţi pentru ceremoniile de Crăciun, Anul 
Nou şi Bobotează: 833 gr. au fost daţi, prin arhon armaş, 
pentru pulbere şi altele de sărbători; 5000 gr. au fost daţi ca 
miluiri, în ajunul Crăciunului (p. 38-40); 708 gr. au fost daţi, 
la 18 decembrie 1815, pentru îmbrăcămintea săracilor (de 
Crăciun) (p. 65). 

Sama Vistieriei Moldovei (1815-1816) conţine însemnări 
mai generoase în privinţa temei noastre 99 . Doar pentru încăl¬ 
ţările destinate slujitorilor Curţii (incluzând şi pe cei ai 
haremului, deci aflaţi în serviciul doamnei) s-au trecut, la 
„cheltuielile lui ici-cihodar“, pentru Crăciunul anului 1815, 
suma de 1943 groşi (p. 41). Pentru milele date de domnie în 
ajunul Crăciunului s-au înregistrat 5000 groşi. La aceştia se 
adaugă şi alte sume incredibile: 17 000 groşi „pentru miluiri 
la sărbătorile Crăciunului", 11 100 groşi, „miluiri împărţite la 
locuri cunoscute din oraş, la Crăciun" (p. 43). 

Cheltuielile legate strict de ceremonii, pentru Crăciun, Anul 
Nou şi Bobotează, rămân cam la acelaşi nivel, atingând suma 
de 8 743 groşi şi 60 aspri. Pentru preoţii ce veneau în ajunul 
Crăciunului, cu icoana, a rămas aceeaşi sumă, de 65 groşi, 
împărţită la fel; pentru cavadia (caftane) cu care s-au îmbrăcat 
de Crăciun marele postelnic şi marele spătar, 100 groşi; pentru 
cuvântările rostite a doua zi de Crăciun, 750 groşi: 100 pro¬ 
fesorului de clină şi 50 elevului său, 100 învăţătorului 
moldovean şi 50 elevului său, 100 profesorului de latină şi 
50 elevului său, 80 profesorului francez (!) şi 40 elevului său 
(p. 44). Pentru 24 decembrie 1816, era prevăzută şi suma de 
866 gr. şi 30 as. daţi pentru pulbere, la oceacul hătmăniei şi 
agiei, celor ce se ocupau de şănlicul făcut cu tunurile domneşti 
(p. 45). 

Cheltuielile de Sf. Vasile, adică de Anul Nou 1816, se 
ridicau la suma de 6 717 groşi, după cum urmează: 2 200 gr. 


98 ANI, Sama Vistieriei Moldovei (1814-1815), Fond Manuscrise, nr. 

1772 (traducere după ANI, Tr. 1768, op. II/ 2018, condica 6), 

99 ANI, Sama Vistieriei Moldovei (1815-1816), Fond Manuscrise, nr. 

1773 (traducere după ANI, Tr. 1768, op 11/2018, condica 7). 

daţi pe 800 obiele pentru încălţăminte (ciubote); 3 000 împărţiţi 
prin Cămară; 417 gr. împărţiţi prin Vistierie; 300 gr. „la parale 
mărunte 11 , probabil pentru aruncat la ieşirea din biserică; 
100 gr. pentru două caftane date marelui postelnic şi marelui 
spătar; 100 gr. cântăreţului (bisericii) Curţii, după obicei; 
600 gr. „bacşişul obişnuit 11 pentru consuli (p. 44). 

La Ajunul Bobotezei, 65 lei „preoţilor care au venit cu 
cinstita cruce“ (împărţiţi după cum se ştie). Pentru Bobotează 
alte cheltuieli, însumând 1211 groşi şi 60 aspri: 150 gr. pentru 
3 caftane, cu care s-au îmbrăcat marele postelnic, marele spătar 
şi marele comis; 10 gr. la tablaua aghiazmei (p. 44); 27 gr. 
60 as. au fost daţi episcopului de Huşi, care a stropit caii; 100 
gr. la taifaua grajdului Comişiei; 50 gr. la taifaua Pităriei; 200 
gr. erau dăruiţi vistierului II, în ziua Bobotezei, iar 1000 gr. 
marelui comis, cel care răspundea de grajdurile şi de caii 
domneşti (p. 45). 

Detalii deosebite privesc gătitul lumânărilor: 10 gr. au costat 
cele două lumânări, pentru gospod (domn) şi pentru „strălucita 
Doamnă 11 ; 4 gr. vopsitorilor, pentru pictarea lumânărilor; 
30 gr. daţi pe 8 lumânări, pentru „preacinstiţii beizadele şi 
domniţe 11 , la care se adaugă 16 gr., zugrăvitul lor; 655 gr. 
pentru lumânările împărţite după catastif (în biserică, la 
cherdosie); 159 gr. pentru două lumânări frumos aranjate, la 
agheasmă (60 pentru ceara curată, de albine, câte 4 oca fiecare 
lumânare; 85 „gătirea lor, ca să fie frumoase 11 , 15 gr. zugrăvitul 
lor) (p. 45). 

Sama Vistieriei Moldovei (1816-1817) oferă alte asemenea 
informaţii 100 . Suma de 5000 gr. a fost distribuită prin Cămara 
domnească, sub formă de miluiri la serbarea Naşterii lui Hristos, 
în decembrie 1816. Cheltuielile legate de ceremonial însumau 
8 220 groşi. Pentru preoţii ce au venit cu icoana, la Ajunul 
Crăciunului, era prevăzută suma de 70 groşi (cu împărţirea 
cunoscută, în plus fiind doar cântăreţul Mitropoliei); 100 gr. 
pentru două caftane, în ziua Crăciunului, marelui postelnic şi 
marelui spătar (p. 41). Este amintită şi suma de 1 785 groşi, 


100 ANI, Sama Vistieriei Moldovei (1816-1817), Fond Manuscrise, nr. 
1774 (traducere după ANI, Manuscrise, 1774), (vezi si mss. 1497, aflat la 
BCU-Iaşi); 

bani daţi la ici-ciohodărie, pentru „papuci, încălţăminte şi altele 
care s-au dat la serbările Naşterii lui Hristos" (p. 39); 1122 gr. 
au fost cheltuiţi de Crăciun, „pentru pulbere, care s-a dat la 
oceacurile Curţii, hătmăniei şi agiei, prin marele armaş“ 
(p. 42). 

Cheltuielile de Sf. Vasile (Anul Nou), în sumă de 6 717 
groşi, sunt redate detaliat (p. 41): 2 200 gr. pentru 800 obiele 
de încălţăminte; 3 000 gr. s-au împărţit prin Cămara domnească, 
drept „bacşişuri"; 417 gr. distribuiţi prin Vistierie; 300 gr. făcuţi 
„parale mărunte" (de aruncat la calici şi oşteni), la ieşirea din 
biserică); 100 gr. pentru două caftane date marelui postelnic şi 
marelui spătar; 100 gr. cântăreţului Curţii, ca de obicei; 
600 gr. bacşişuri date consulatelor: 200 oamenilor Consulatului 
Rus, 200 oamenilor Consulatului Austriac, 100 celor de la 
Consulatul Francez şi 100 celor de la Consulatul Britanic 
(p. 41). 

în ajunul Bobotezei, se plăteau 70 gr. preoţilor ce vizitau 
pe domn. Cheltuielile din ziua Bobotezei se ridicau la 1 263 gr. 
şi 60 as., după cum urmează: 150 gr. pentru 3 caftane, date 
marelui postelnic, marelui spătar şi marelui comis; 12 gr. la 
tablaua aghiazmei (p. 41-42); marele comis a primit un dar 
(bacşiş) de 1000 groşi (p. 40); arhiereul care a stropit caii, la 
Iodan, primea 27, 60 gr.; 100 gr. se dădeau la slujitorii grajdului 
Comişiei, iar 50 gr. la taifaua Pităriei (p. 42). 

însemnările privitoare la lumânări sunt asemănătoare cu 
cele cunoscute: 14 gr. pe două lumânări, pregătite pentru domn 
şi doamnă, la care se adăuga 4 lei zugrăveala lor; 42 gr. pentru 
8 lumânări destinate beizadelelor şi domniţelor, pentru a căror 
pictare se mai cheltuiau 16 gr.; 672 gr. erau daţi pe „lumânările 
care se împart boierilor („arhonţilor"), preoţilor şi altora", în 
biserică, la cherdosie (p. 42). Cheltuielile pentru cele două 
lumânări mari, care se aduceau la slujba Iordanului, punându-se 
la agheasmă, sunt la fel de impresionante, ridicându-se la 910 
groşi: 72 gr. 8 oca de ceară, câte 4 oca pentru o lumânare, 
90 gr. împodobitul lor, 14 gr. zugrăvitul lumânărilor (p. 42). 

Radu G. PĂUN 


Scenă şi simbol: reprezentaţii ale puterii 
în Vechiul Regim românesc* 


într-unul dintre eseurile sale fondatoare, Clifford Geertz 
punea în legătură ceea ce el numea „centrii activi ai ordinii 
sociale" şi „valoarea simbolică a indivizilor" pentru a demonstra 
în ce măsură această relaţie construieşte, afirmă şi reproduce 
carisma, nu atât ca tip de dominaţie, cum o înţelegea Max 
Weber, cât mai ales ca atribut inerent unei anume sacralităţi a 
puterii. Geertz relua aici o definiţie deja consacrată a „centru¬ 
lui", aceea pe care o dăduse Edward Shils. Pentru Shils, centrul 
ar fi locul în care se petrec actele constitutive (serious acts) 
din viaţa unei comunităţi, punctul, sau punctele, ce concentrează 
ideile conducătoare şi instituţiile directoare ale acesteia, creând 
astfel o scenă (arena) pe care se desfăşoară evenimentele care 
afectează în mod determinant viaţa membrilor societăţii 
respective 1 . Nu era vorba, după cum s-ar putea crede, de o 
definiţie pur „topografică" a centrului, ci de înţelegerea sim¬ 
bolică a centralităţii, care ţine de ansamblul valorilor şi convin¬ 
gerilor în uz într-o societate dată 2 . 


* Textul de faţă constituie o adaptare a două studii în limba franceză: 
Fetes el prise en possession de la capitale au XVIile siecle roumain: quelques 
reflexions sur la centralile du pouvoir, în RESEE, 1-4, 2002, pp. 125-139, 
respectiv Memoire d’uit jour, memoires d'un siecle: espaces el vecu du 
pouvoir sous l’Ancien Regime, în New Europe College Yearbook. 
NEC-GETTY Program, 2005-2006, sub tipar. 

1 Cf. Cliford Geertz, Centers, Kings and Charisma: Refleclions on the 
Symbolics of Power, în J. Ben-David, T. Nichols-Clark, Culture and lls 
Creators, Essays in Honour of Edward Shils, Chicago - Londra, 1977, pp. 
150-171. 

2 E. Shils, Charisma, Order, and Status, în American Sociologica! 
Review, 30, 1965, pp. 199-213. Această discuţie, deschisă de studiile 

Centru, spaţiu, putere: oamenii şi lucrurile 


Foarte preocupat de analiza „ritualurilor de trecere" cu 
valoare simbolică pentru putere, în calitatea sa de actor 
principal, dar şi pentru comunitate, în calitate de receptor şi 
participant, Geertz neglija aici rolul jucat chiar de scena (acesta 
este sensul în care vom înţelege termenul folosit de Shils, 
arena ) pe care puterea îşi desfăşoară „spectacolul". Or, spaţiul, 
indiferent în ce manieră ar fi el definit, şi puterea ca atare au 
o istorie comună sau, mai precis, îşi construiesc împreună 
istoria. O istorie adesea plină de convulsii, în măsura în care 
capitala, loc al puterii prin excelenţă, nu este doar o simplă 
scenă, un spaţiu amorf, ci şi arenă, în sensul de loc, dar şi de 
obiect de dispută simbolică 3 . Ceea ce numim, cu un termen 
împrumutat, nu întodeauna cu acurateţe, din franceză, „puneri 
în scenă ale puterii" (mises en scene du pouvoir), mai potrivit, 
reprezentaţii ale puterii, constituie manifestarea vizibilă a luptei 
pe care aceasta o duce permanent cu ea însăşi, cu orice 
concurent potenţial şi, mai ales, cu istoria. Cronicarii de curte 
se grăbesc adesea să precizeze că niciodată nu s-a mai văzut 
o ceremonie atât de strălucită precum aceea organizată de 
domnescul lor patron. Regele în viaţă e întotdeauna „mai rege" 
decât predecesorii săi dispăruţi. 

Monarhul este de altfel el însuşi un centru, motorul 
sistemului, acela care încearcă mereu să fie „în mijlocul 
lucrurilor", căci dacă nu e în stare să o facă, riscă sa devină 
un rex inutilis, „rege leneş" 4 . De el depinde destinul întregii 
societăţi şi, mai mult decât atât, mântuirea - în cel mai bun 


fondatoare ale lui Max Weber, a fost ulterior continuată de Shils şi de S.N. 
Eisenstadt; a se vedea observaţiile acestuia din urmă în studiul introductiv 
la volumul Max Weber, On Charisma and Institution Building, Chi- 
cago-Londra, 1968, p. XXX. 

3 Noţiunea de „arenă", în sensul în care o înţelegem aici, a fost 
explicitată, în contextul democraţiilor occidentale actuale, de D. Cefaî, 
Qu ’est-ce qu ’une arene publique? Quelques pistes pour une approche 
pragniatiste, în Idem, I. Joseph (ed.), Cultures civiques el democraties 
urbaines , La Tour d’Aignes, 2001, p. 4 şi urm. 

4 E. Peters, The Shadow King. ‘Rex inutilis' in Medieval Law and 
Literature, 751-1327, New Haven-Londra, 1970. 

sens liturgic - supuşilor încredinţaţi lui de Dumnezeu 5 . Condiţia 
sa de monarh nu decurge atât dintr-o naştere ilustră, cât mai 
ales din alegerea divină pe care, prin persoana sa fizică, el o 
anunţă supuşilor 6 . Tocmai de aceea, simpla sa prezenţă într-un 
loc anume instituie, aproape de la sine, o „stare de centralitate", 
deplasând „sufletul" comunităţii către locul său de rezidenţă. 
Atenţia contemporanilor îl urmăreşte de altfel peste tot: cu 
ocazia intrărilor solemne în capitală sau în călătoriile sale prin 
ţară; îi reţine şi îi imortalizează gesturile exemplare: actele de 
justiţie, vizitele pioase la mănăstiri; înregistrează conştiincios 
locurile în care domnul alege să petreacă marile sărbători din 
calendarul creştin 7 . 

Centralitatea monarhului, a domnului în cazul precis care 
ne preocupă aici, este pusă în evidenţă şi de numărul „mâinilor 
care lucrează pentru el“ 8 . Apariţiile sale în public sunt mereu 
anunţate de un „frumos alai", până într-atât încât lipsa acestuia 
riscă să trezească nedumerire şi chiar suspiciune. Contempo¬ 
ranii au reţinut, bunăoară, obiceiul domnului Nicolae Mavro- 
gheni (1786-1789) care apărea pe neaşteptate în Bucureşti 
însoţit doar de doi „gealaţi": „Numai ce-1 vedeai deodată / 
Prin târg trecând fără gloată" 9 . Era cu adevărat o excepţie; 


5 A se vedea studiile noastre, Les fondements liturgiques du ‘constitu- 
tionnalisme ’ roumain entre la Seconde et la Troisieme Rome (XVIe-XVIlle 
siecles). Premiers resultats, în RRH, XXXVII, 3-4, 1998, pp. 173-196; La 
circulation des pouvoirs dans les Pays Roumains au XVIle siecle. Reperes 
pour un modele theorique, în New Europe College Yearbook, 1998-1999, 
pp. 265-310. 

6 Cf. I, Regi, 8. Geertz insistă asupra valorii simbolice a persoanei 
şefului (fie el principe, rege sau alt tip de lider), valoare ce nti decurge 
neapărat dintr-o pretinsă „sacralitate“ a corpului „biologic", muritor, al aces¬ 
tuia, ci din quasi-sacralitatea instituţiei pe care o incarnează şi a puterii pe 
care o deţine. 

7 După C. Geertz, ceremoniile monarhice, între care încoronarea deţine 
locul de frunte, fixează centrul unei societăţi şi afirmă legătura acesteia cu 
transcendenţa, marcând spaţiul cu semnele autorităţii, op. cit., p. 153. 

8 L. Marin, Le portrait du roi , Paris, 1981. 

9 Sunt numeroase sursele care vorbesc de acest ciudat obicei al lui 
Mavrogheni, domn care a lăsat de altfel o amintire dintre cele mai 
controversate. Am citat aici versuri din cronica pitarului Hristache, cf. Dan 
Simonescu, Cronici şi povestiri româneşti versificate (sec. XVIl-XVIII), 
Bucureşti, 1967, pp. 260-262; vezi şi Dionisie Eclesiarhul, Hronograf (1764- 
1815), ediţie de D. Bălaşa şi N. Stoicescu, Bucureşti, 1987, p. 40. 

mărturie stă răspunsul pe care domnul Moldovei Grigore 
Alexandru Ghica se zice că l-ar fi dat mareşalului rus 
Rumianţev atunci când acesta din urmă l-a invitat la o plimbare 
pe jos prin Iaşi: „ce-ar spune supuşii mei dacă şi-ar vedea 
domnul mergând pe jos?“. Acelaşi martor, controversatul 
personaj care a fost Jean-Louis Carra, în trecere prin ţările 
noastre, adăuga: „când domnul merge la biserică sau la 
plimbare pentru a se face văzut (sublinierea noastră) supuşilor 
săi, este de obicei însoţit de întreaga sa armată şi de toţi 
slujitorii Observaţia este poate exagerată, dar obiceiul 

ca atare e confirmat şi de alte mărturii. E suficient să privim 
ordinea alaiurilor care-1 însoţeau pe Alexandru Suţu în vizitele 
pe care le făcea la mănăstirea Sărindar sau la Mitropolie sau 
a celor ale lui Ioan Gheorghe Caragea când „ieşea" la Sfântul 
Pantelimon, pentru a ne face o idee despre gradul de ritualizare 
a apariţiilor publice ale domnilor şi despre preocuparea lor 
pentru propria imagine". 

„Mulţimea mâinilor" este în aşa măsură asociată cu puterea 
în majestate, încât absenţa ei trădează inevitabil o degradare 
de statut. Fiind demis de Poartă (1806), Alexandru C. Moruzi 
încearcă sa evite drumul principal la ieşirea din Iaşi, în speranţa 
de a nu mai trece prin faţa curţilor domneşti pe care el însuşi 
le refăcuse: „Moruzi cu alai trecea / Drumul pre aiure vre să-l 
facă / Pe uliţa mare să nu triacă". încercarea s-a dovedit zadar¬ 
nică, dar domnul a încercat totuşi să salveze aparenţele, căci, 
precizează un alt contemporan, „au ieşit cu un alai, ca şi când 
intra, numai cât era îmbrăcat cu capot şi cu şalvari (deci nu cu 
hainele de gală) şi cu pistoale întrarmat foarte frumos şi toţi 
boierii călări svârlia cu grâu" 12 . S-ar zice că domnul încerca 


10 Carra adaugă: „apres la procession des recolets du grand couvent de 
Milan, je ne connois rien de plus imposant ni de plus majestueux que cette 
marche du Hospodar de Moldavie", Jean-Louis Carra, Hisloire de la Moldavie 
el de la Valachie, Neuchâtel, 1781, p. 181. 

11 V.A. Urechia, Istoria Românilor, XII, pp. 496^197 (1819), respectiv 
X/2, pp. 30-31 (1813); a se vedea şi D.A. Papazoglu, Istoria fondării 
oraşului Bucureşti, ed. a ll-a. Asociaţia Română pentru Educaţie Democratică, 
Bucureşti, 2000, pp. 90-100. 

12 însemnare marginală, BAR, ms. rom. 298, cf. I. Bianu, Catalogul 
manuscriptelor româneşti, I, Bucureşti, 1907, p. 642 ; D. Simonescu, 
op. cit., p. 336. 

să întoarcă în favoarea sa istoria însăşi, căci acest din urmă 
gest era şi atunci, ca şi acum, menit să asigure prosperitatea 
şi belşugul, să marcheze un nou început. Moruzi avusese însă 
măcar doi predecesori: Constantin Duca şi Grigore Matei Ghica 
procedaseră întocmai la vremea lor (în 1703, respectiv 1748). 
Acesta din urmă, după ce şi-a împodobit boierii „cu mare 
orânduială, cât mai frumos nu să mai pute" a ieşit în glorie din 
Iaşi, „cum să cade unui domnu“ l3 . Cea mai bună cale de a 
„camufla" pierderea puterii este deci aceea de a „mima" 
majestatea pierdută. 

înfiinţarea unui departament specializat (Logofeţia de 
obiceiuri), o „cămară osebită, adunătoare de toate obiceiurile 
şi orânduielile politiceşti", precum şi de „privileghiurile 
pământului acestuia", trebuia să pună ordine în complicatul 
ceremonial domnesc şi bisericesc, văzându-se „la orânduiala 
şi obiceiurile politiceşti o nestatornicie", care pricinuia, după 
domnul Alexandru Ipsilanti, „o defăimare ţărei şi stăpânirii 
ei". Vastul proiect conceput de Ipsilanti, şi reluat apoi de 
Constantin Hangerli, viza în primul rând ceremoniile domneşti: 
„în cele ce se cuvin la Domnu, de la începutul Domniei până 
la sfârşitu, adecă venirea Domniei de la Ţarigrad, până să 
aşază pe Scaunul Domniei, ţeremoniile ce se obicinuiescu a să 
face mai des sau mai rar, precum alaiuri, serbări, felurimile 
ieşiri ale Domnilor din curtea domnească afară, cununii şi 
botezuri domneşti, întâmpinări de soli şi alţi mosafiri" 14 . Or, 
una din responsabilităţile ce reveneau logofătului de obiceiuri 
era chiar buna întocmire a alaiurilor (eftaxia), în care fiecare 
avea un loc foarte clar stabilit şi pe care trebuia să-l respecte 
„după treapta cinului", adică după rang 15 . 


13 Cronica Ghiculeştilor. Istoria Moldovei între anii 1695-1754, ediţie 
critică de Nestor Camariano şi Ariadna Camariano-Cioran, Bucureşti, 1965 
(= Ghiculeşti), p. 16, respectiv Pseudo-Enache Kogălniceami, Letopiseţul 
Ţării Moldovei de la domnia întâi şi până la a patra domnie a lui Constantin 
Mavrocordat Voievod (1733-1774), în Cronici moldoveneşti, ediţie critică 
de Aurora llieş şi Ioana Zmeu, Bucureşti, 1987, p. 35. 

14 Hrisoavele respective, din 20 iulie 1797 şi 12 aprilie 1798, sunt 
publicate de V.A. Urechia, Istoria românilor, VII, pp. 56-57 şi 478-481. 

15 A se vedea pitacul emis de loan Gheorghe Caragea, 4 dec. 1815, 
Ibidem, X/2, pp. 16-17. 


83 



Monarhul este deci centrul sistemului de putere din societate 
şi în această calitate prezenţa lui organizează şi reorganizează 
spaţiul şi istoria. Problema care ne va interesa în cele ce 
urmează priveşte raporturile pe care puterea le întreţine cu 
spaţiul sau, mai precis, cu spaţiile, felurile în care ea înţelege 
să asume şi să trăiască propria sa centralitate. Va fi vorba deci 
de spaţii nou create şi de reinvestirea simbolică a celor deja 
existente, de relaţiile dintre spaţiul „obiectiv" şi spaţiile 
simbolice, de raporturile dintre centru şi periferie. Ne vom 
întreba dacă este capitala singurul „centru" din societate sau 
dacă nu cumva ea trebuie să înfrunte concurenţa altor centre 
în cursul veacului XVIII. Care sunt, în cele din urmă, locurile 
în care se petrec „actele serioase" în Vechiului Regim românesc 
şi ce rol joacă ele în definirea raporturilor de putere din 
societate? 


Urma paşilor lor 

Obligată, prin propria sa condiţie, să-şi construiască în 
permanenţă legitimitatea, puterea „vorbeşte" tot timpul, difu¬ 
zează imagini, consacră repere, trasează limite. Discursul său 
e multiform: semnele sale durabile şi vizibile (palate, locuri 
de cult, necropole, statui) vin să completeze mesajul juridic şi 
teologico-politic accesibil doar iniţiaţilor. „Efigiile" sale 
(monede, medalii, portrete de toate genurile) joacă un rol 
similar, mai ales într-o societate de „alfabetizare restrânsă" 16 . 

Dacă semnele durabile ale acţiunii puterii în spaţiu şi timp 
- sau asupra acestora -, respectiv ctitoriile, nu constituie o 
introducere inedită în studiul Vechiului Regim românesc, 
problematica relaţiei lor cu exploatarea simbolică a spaţiului 
nu a fost până acum explorată sistematic. Nu o vom face nici 
noi; în tot cazul nu aici şi acum 17 . Interesul nostru se va 


16 Sintagma aparţine lui Jack Goody, The Logic of writing and the 
organization of society, Cambridge, 1986. 

17 A se vedea studiul nostru, Solidarităţi fi idealuri în veacul alXVIll-lea 
românesc. Mărturia ctitoriilor domneşti, în Sud-Estul şi contextul european. 
Buletin, IX, 1998, pp. 119-131. 

concentra asupra unei alte componente a discursului puterii, şi 
anume sărbătorile şi ceremoniile publice. Nu le-am numit direct 
şi simplu „ceremonii ale puterii" pentru că nici nu sunt ca 
atare întotdeauna şi de la începui, iar uneori riscă nici să nu 
devină. Va fi vorba în primul rând de evenimentele pe care 
puterea le „creează": intrări şi ieşiri solemne, încoronări, 
confirmări ale domniei de către Poarta otomană, consacrarea 
(târnosirea) unor ctitorii. Va fi vorba, în aceeaşi măsură, de 
evenimente pe care puterea reuşeşte să le „deturneze" în 
propriul său profit: sărbători şi ceremonii religioase de toate 
felurile, ritualuri de închinare la sfintele moaşte, ritualuri 
expiatorii. 

Studiul sărbătorilor şi ceremoniilor publice îşi aduce de 
multă vreme aportul la înţelegerea mai adecvată a culturilor a 
ceea ce numim „Vechiul Regim" 18 , fără însă ca istoriografia 
română să fi fost în mod sensibil şi coerent interesată de această 
direcţie de cercetare. Parcurgând bibliografiile de specialitate, 
vom constata lesne absenţa oricărui studiu asupra procesiunilor, 
bunăoară, care constituie de mulţi ani un domeniu bine 
individualizat în alte istoriografii 19 . Intrările şi ieşirile solemne 
ale domnilor, de care tocmai am amintit, se bucură doar de o 
atenţie limitată la două-trei abordări punctuale 20 . Tentativa de 


18 Vom cita aici doar: Mona Ozouf, La fete revolutionnaire, 1789- 
1799, Paris, 1989; P. Hugger, W. Burkert et aţii (ed.), Stadt unei Fest: zu 
Geschichte und Gegenwart europăischer Festkultur, Ziirich, 1987; 
Maria-Antonietta Visceglia, La cittă rituale: Roma e le sue ceremonie inetă 
moderna. Roma, 2002, şi articolul esenţial al lui Alain Boureau, Les 
ceremonies royales franţaises entre performance juridique et competence 
liturgique, în Annales ESC, 6, 1991, pp. 1253-1264.. 

19 L. Marin, Une mise en signifteation de l ’espace social: manifestation, 
cortege, dejlle, procession, în volumul său, De la representation. Paris, 
1994; Angelo Torre, II consumo di devozioni Religione e comunită nelle 
campagne dell'Ancien Regime, Venezia, 1995; Robert Descimon, Le corps 
de viile et le systeme ceremoniei parisien au debut de l ’ăge moderne, în 
Mark Boone, Maarten Prak (ed.), Statuts individuels, statuts corporatifs et 
statuts judiciaires dans les villes europeennes (moyen âge et temps modernes), 
Louvain, 1996, pp. 73-128. 

20 Mihai-Răzvan Ungureanu, Câteva note privitoare la ritualul 
ceremoniilor domneşti din vremea lui Mihail Sturdza. Sărbătorile instalării 
la putere (1834), în Arhiva Genealogică, 11, 3-4, 1995, pp. 299-331. Trebuie 
de asemenea semnalat şi numărul tematic, dar foarte inegal, al revistei Caiete 

sinteză pe care am întreprins-o noi înşine acum mai bine de 
zece ani 21 ne-a convins de complexitatea acestei problematici 
şi ne-a îndreptat atenţia către o sumă de situaţii particulare pe 
care le-am cercetat de-a lungul timpului 22 . Dosarul rămâne 
însă deschis şi ar merita o nouă abordare, mai sistematică, pe 
care ne-o propunem pentru anii următori. 

în viziunea noastră, ceremoniile publice constituie un tip 
particular şi privilegiat de discurs al puterii despre ea "însăşi 
dar, în aceeaşi măsură, şi despre relaţiile ei cu societatea. Un 
tip particular, pentru că uzează de mai multe forme de 
comunicare şi expresie în acelaşi timp (gesturi, cuvinte, 
imagini). Un tip privilegiat, pentru că acţionează simultan pe 
mai multe căi şi implică existenţa unui „public" ce receptează 
mesajul transmis participând totodată la elaborarea acestuia. 
Sărbătoarea - pentru a folosi un termen general - este deci 
ocazia în care capătă formă o imagine ideală şi idealizată a 
societăţii, care devine astfel vizibilă şi lizibilă şi în care toţi 
participanţii au un rol de jucat. Este de asemenea un instrument 
de construire a politicii - aici în sens de acţiune comună în 
scopul unei „trăiri împreună" - şi un instrument de memorie, 
întocmai precum monumentul (şi în special ctitoria religioasă), 
ceremonia publică „produce" şi consacră spaţii şi temporalităţi 
noi, specifice, „extrase" din acelea care le preexistă, „forţând" 
reorganizarea lor în funcţie de propria sa logică. Alaiurile 


de antropologie istorică (Cluj-Napoca), an IV, nr. I (7), 2005. A se vedea, 
pentru comparaţie, B. Guenee, F. Lehoux, Les enlrees royales frangaises, 
1328-1515, Paris, 1968; L. Bryant, The king and the city in the Parisian 
royal entry ceremony. Politics, ritual, and ari in the Renaissance, Geneva, 
1986; Elisabeth Nouhaud, Entrees royales et feles de la Renaissance â 
Tolede, 1554-1561, Limoges, 1992. 

21 Radu G. Păun, Sărbătoare publică şi propagandă în Ţările Române. 
Strategiile gestului şi cuvântului, 1678-1821, în Sud-Estul şi contextul 
european. Buletin, III, 1994, pp. 29-45, ţii IV, 1995, pp. 7-25. 

22 Reliques et pouvoir au XI/II Ie siecle roumain. Le dossier du probleme, 
în RESEE, 1-4, 2001, pp. 63-7 3; „Legilimalio principis. Nicolas 
Maurocordato (1680-1730) ou le savoir du pouvoir, în Laurenţiu Vlad 
(ed.), Pouvoirs el mentalites. Textes reunis ă la memoire du Prof. Al. Duţu, 
Bucureşti, 1999, pp. 89-111; Pouvoir, Croisade et Jugement Dernier au 
XVlIe siecle: le vecu et l’invisible, în I.A1. Biliarsky (ed.), lus et Ritus. 
Rechtshistorische Abhandlungen iiber Ritus, Macht und Recht, Sofia, 2006, 
pp. 215-285. 

solemne şi procesiunile trasează şi instaurează trasee şi limite; 
consacrarea locurilor de cult şi serviciile religioase în aer liber 
„inventează" şi statuează repere în măsură să reconfigureze 
spaţiul „obiectiv". 

Tocmai aici puterea joacă rolul principal, căci ea iniţiază 
şi dirijează reinvestirile simbolice ale diverselor categorii de 
spaţii. Nu este vorba numai de acţiuni pe care le-am putea 
numi „radicale", precum, spre exemplu, fondarea sau 
refondarea explicită a capitalei sau construirea / reconstruirea 
unei clădiri cu rol de reper, gesturi pe care le-am trăit, şi încă 
le mai trăim, şi în vremuri mai noi. Ne referim în primul rând 
la felul în care toate acestea - locuri, clădiri, monumente - 
sunt folosite; la felul în care discursul se construieşte despre 
şi împreună cu ele; la manierele în care spaţiul este pus şi 
repus în discurs în chiar timpul în care acesta din urmă 
construieşte şi reconstruieşte spaţiul. 

Ar fi însă inadecvat să luăm în discuţie numai spaţiile 
„exterioare" sărbătorii sau ceremoniei în desfăşurare; la fel de 
importante sunt şi acelea din interiorul ei, în măsura în care 
structura spaţială a ceremoniei reproduce imaginea relaţiilor 
de putere din societate. Feluritele categorii ce compun corpul 
social se organizează cu acest prilej în funcţie de proximitatea 
lor reală faţă de domn şi reproduc o ordine care-şi găseşte 
astfel legitimarea şi consacrarea; o ordine dată tututor spre 
„citire". Aceasta e de altfel şi miza Logofeţiei de obiceiuri, 
înţeleasă pe deplin de Ipsilanti, căci „neorânduiala" ceremonială 
riscă mereu să provoace o neorânduială politică. în discuţie 
sunt deci ierarhiile de putere în care „locul" fiecăruia capătă 
un înţeles deopotrivă spaţial şi politic, lesne de pătruns graţie 
însemnelor şi culorilor, drapelelor şi diferitelor embleme 
personale şi de grup. 

Ceremoniile publice nu numai că reorganizează spaţiul, 
dar reuşesc să reconfigureze şi raporturile dintre putere, timp 
şi istorie. Monumentul, în piatră sau lemn, este fără îndoială 
un „loc de memorie" clasic, menit să înscrie numele 
fondatorului şi al familiei sale în istoria locului, a ţării şi, pe 
un plan mai amplu, în eternitate. Ceremonia publică, 
sărbătoarea în general, nu poate pretinde la aceasta sau, în 
orice caz, nu o face în acelaşi fel. Să nu uităm totuşi că tocmai 

prin ea sunt consacrate semnele durabile ale trecerii prin timp: 
orice ctitorie se inaugurează în mod festiv, presupune o 
sărbătoare, un „praznic", o „bucurie de obşte". Istoria monu¬ 
mentelor şi desfăşurarea ceremoniilor care le dau în mod repetat 
semnificaţie nu pot fi deci separate; mai mult, caracterul peren 
al primelor este adesea transferat celor din urmă. Această 
perenitate a ceremoniei, contestabilă, poate, la prima vedere, 
decurge şi din din raportul său cu evenimentul ce o prilejuieşte 
şi pe care tocmai ea îl actualizează periodic. Fiecare ceremonie 
în parte este fără îndoială efemeră, dar seria ceremoniilor de 
acelaşi fel încetează să mai fie astfel, asigurând comunicarea 
între trecut şi prezent, între istoria exemplară şi viaţa concretă 23 . 

Puterea ştie aceste lucruri dintotdeauna şi nu pierde nici 
un prilej de a-şi asocia majestatea cu marile sărbători din 
calendarul creştin. Aşa, spre exemplu, Şerban Cantacuzino îşi 
face intrarea în capitală în ziua de Bobotează a anului 1678; 
nepotul său, Ştefan Cantacuzino, este încoronat în ziua de 23 
aprilie 1714 (sărbătoarea Sfântului Gheorghe) 24 ; Nicolae 
Mavrocordat îşi inaugurează a doua domnie în Moldova la 8 
noiembrie 1711 (Sfinţii Arhangheli Mihail şi Gavril) iar pe 
aceea din Ţara Românească la 30 ianuarie 1716 (marii ierarhi 
Grigorie Teologul, Vasile cel Mare şi Ioan Gură-de-Aur) 25 . 
Călătoriile domnilor prin ţară şi revenirea în capitală sunt 
adesea asociate cu mari sărbători creştine, ceea ce reuşeşte să 
„fixeze" prezenţa puterii în memoria supuşilor: după ce şi-a 
vizitat boierii şi a trecut pe la câteva din principalele mănăstiri 


23 Cf. Jean Delumeau, Rassurer et proteger; le sentiment de securile 
dans l'Occident d’autrefois, Paris, 1990, p. 139. 

24 J. Filstich, Tentamen Historiae Valachicae / încercare de istorie 
românească, studiu introductiv, ediţie şi note de A. Armbrustcr, traducere 
de R. Constantinescu, Bucureşti, 1979, p. 209, respectiv Anton-Maria Del 
Chiaro, S toria delte moderne rivoluzioni delta Valachia, con la descrizione 
del paese, costumi, riti e religione degli abitanti, Vcnezia, 1718, ediţie de 
N. Iorga, Bucureşti, 1914, p. 183. 

25 Axinte Uricariul, De a doua domnie a lui Nicolae Alexandru Mavro¬ 
cordat (1710-1716), în I. Şt. Petre, Axinte Uricariul. Studiu.şi text. Bucureşti, 
1944, p. 100 ; Radu Popescu, Istoriile domnilor Ţării Rumâneşti, în Cronicari 
munteni, II, ediţie de M. Gregorian, Bucureşti, 1984, p. 252. Ziua primei 
sale intrări în laşi (25 ian. 1710) nu fusese nici ca o zi cu totul obişnuită. 
Atunci se sărbătoreşte marele ierarh Grigorie Teologul. 



ale ţării, Grigore Matei Ghica intră în Iaşi în ziua de 14 
septembrie (înălţarea Sfintei Cruci) 26 . Prezenţa puterii la 
ceremoniile de consacrare a unor biserici sau a altor repere de 
centralitate, asociată cu sărbătoarea de hram, posedă semni¬ 
ficaţii similare. 

Pe de altă parte, se întâmplă adesea ca diverse măsuri 
administrative şi politice „excepţionale" să fie anunţate 
supuşilor în zile de mare sărbătoare creştină. Nicolae Mavro- 
gheni, de care am mai pomenit, procedează la aceasta în cel 
puţin trei rânduri: în ziua de Sfântul Dumitru a anului 1786 
(28 octombrie), precum şi de Paştele (5 aprilie) şi Crăciunul 
anului următor. El profita astfel nu numai de „audienţa" mare 
ce decurgea din faptul că fiecare se găsea la casa lui şi nu la 
lucru, ca în zilele obişnuite, dar şi de caracterul excepţional al 
momentului pentru a da, după obiceiul „împăraţilor şi 
domnilor", „înştiinţări în ţară şi blagoslovenie" supuşilor. 
Accentul cade pe uşurarea sarcinilor fiscale şi pe curmarea 
abuzurilor comise de administraţie, fapte la care domnul este 
totdeauna chemat să vegheze ca un „părinte de obşte" 27 . 


„Prinţul de aur“ şi „principele filosof" 

Istoria începutului de veac XVIII ne pune în faţa a două 
strategii de reprezentare care se desfăşoară, succesiv, pe una 
şi aceeaşi scenă. Prima îi aparţine lui Constantin Brâncoveanu 
(1688-1714) al cărui elan fondator a îmbrăţişat întregul teritoriu 
al ţării, fără a lăsa deoparte vechea capitală ale cărei prestigiu 
şi statut trebuiau reânviate 28 . El reconstruieşte deci, ca unul ce 
se mândrea cu spiţa sa Basarabă, acest „scaun bătrân", găsindu-1 
„lipsit dă cinstea chipului cel stăpânescu". Recuperarea şi 
reinvestirea simbolurilor ţării, uitate „de alţi domni care mai 


26 Ghiculeşti, p. 735. 

27 V.A. Urechia, Istoria românilor, III, pp. 49-50. Era vorba de o 
adevărată reconfirmare a „pactului constitutiv" dintre putere şi supuşi şi de 
o tentativă de a mobiliza energiile ţării în jurul domnului în pragul declanşării 
războiului dintre Poartă şi puterile creştine, Rusia şi Austria. 

28 Cf. Andrei Pippidi, Pouvoir et culture en Pa lac hi e sous Constantin 
Brancovan, în RESEE, XXVI, 4, 1988, pp. 285-294. 

nainte mării sale fusese", presupun participarea directă a dom¬ 
nului, a cărui prezenţă ritmează viaţa comunităţilor respective, 
în 1694, spre exemplu, Brâncoveanu sărbătoreşte Adormirea 
Maicii Domnului (15 august) la Târgovişte, prilej de a lua 
cunoştinţă şi de stadiul lucrărilor de refacere a bisericilor şi 
clădirilor domneşti 29 ; în 1707 petrece tot aici sărbătoarea Sfân¬ 
tului Ilie (20 iulie), marcând astfel punctul final al uneia din 
lungile şi repetatele sale călătorii prin ţară. în 1712, vechea 
capitală e din nou vizitată, cu ocazia sărbătorilor de Paşte 30 . 

Celelalte oraşe şi mănăstiri se bucură la rândul lor de 
generozitatea Brâncoveanului, având adesea prilejul să adă¬ 
postească, fie şi numai pentru o zi, persoana şi anturajul dom¬ 
nului. Acesta este peste tot, iar alaiul său, semn de majestate, 
atinge punctele esenţiale ale ţării, locurile sale de memorie, 
precum şi rezervoarele de memorie familială ale dinastiei 31 . 
Imaginea vie a puterii, dublată de aceea zugrăvită pe pereţii 
numeroaselor ctitorii, ia neîncetat în posesie întreaga ţară şi îi 
refondează reperele constitutive. Rând pe rând, Brâncoveanu 
petrece marile sărbători liturgice la Potlogi (Sfântul Dumitru) 
sau Râmnicul Sărat (înălţarea Sfintei Cruci) 32 . în 1689, 
sărbătorile Bobotezei sunt celebrate la Buzău, „făcând slujba 
în episcopie cu boierimea şi cu alalţi toţi, slăviia şi măriia pre 
Dumnezeu de toate câte era şi cu toată inima toţi ruga ca să 
să milostivească sfântul Dumnezeu pre ticăloasa ţară şi pre 
domnul să-l ţie şi să-l păzească" şi să aducă liniştea atât de 
mult dorită în acel ceas de cumpănă al războiului dintre Poartă 
şi Habsburgi 33 . Sărbătorile agrare, precum culesul viilor, îl 


29 Care fuseseră demolate de Grigore I Ghica la ordinul Porţii, cf. Radu 
logofătul Greceanu, Istoria domniei lui Constantin Basarab Brâncoveanu 
Voievod (1688-1714), studiu introductiv şi ediţie critică de Aurora Ilieş, 
Bucureşti, 1970, pp. 102 şi 160; vezi şi Daniel Barbu, Arta brâncovenească 
: semnele timpului şi structurile spaţiului, în Paul Cernovodeanu şi Florin 
Constantiniu (ed.), Constantin Brâncoveanu, Bucureşti, 1989, p. 245. 

30 R. Greceanu, op. cit., pp. 212, 164, 102; Crăciunul din 1706, precum 
şi Anul Nou şi Bobotează anului 1707 îl găsesc tot aici, Ibidem, p. 234. 

31 D. Barbu, op. cit., p. 245 şi urm. 

32 R. Greceanu, op. cit., pp. 155 et 229. 

33 Ibidem, p. 71. 

găsesc pe domn la Piteşti, pe propriile sale moşii sau la moşiile 
marilor familii boiereşti cărora le făcea adesea vizite 34 . 

Aceste obiceiuri par să fi existat şi în Moldova vecină, 
chiar dacă aici nu găsim nici o figură comparabilă cu aceea a 
lui Brâncoveanu, pentru care vizitele în ţară susţin o adevărată 
linie politică. Domnii Moldovei aveau totuşi obiceiul să serbeze 
ziua Sfântului Gheorghe la Hlincea sau la Bârnova, lângă Iaşi, 
două mănăstiri ce purtau de altfel hramul respectiv. Şi 
Duminicile Postului Mare dădeau asemenea prilejuri, doar că 
locurile de cult ce adăposteau persoana princiară erau 
mănăstirile zise „greceşti", adică închinate la Locurile Sfinte: 
Trei Ierarhi, Golia, Barnovschi, Sfântul Sava, Sfânta 
Paraschiva, Buna-Vestire, etc 35 . Era deci vorba de trasee care 
nu se îndepărtau prea mult de capitală, ci care o înconjurau 
pur şi simplu. Practica a fost, se pare, desfiinţată de Nicolae 
Mavrocordat, la care ne vom referi îndată. In acest context, 
călătoria „de mare laudă şi folos" pe care Grigore Matei Ghica 
o face pe la casele principalelor familii de boieri din ţară, „ca 
să ştie care cum se ţine", şi pe la marile mănăstiri capătă un 
aer oarecum insolit, căci „cei proşti şi neagiunşi la minte 
huliia" 36 . 

Capitala rămâne totuşi locul puterii prin excelenţă, chiar şi 
pentru un spirit ca al Brâncoveanului, preocupat să refondeze 
întreaga ţară. Reperele tradiţionale ale Bucureştiului sunt treptat 
reinvestite cu valori noi, capătă semnificaţii particulare prin 
asocierea numelui domnesc unei întregi istorii în piatră pe 
care predecesorii săi începuseră de mult să o scrie. Numele 
acestora, perpetuat de noile construcţii, servesc la legitimarea 
noii puteri, fără îndoială, dar îi subliniază totodată excelenţa, 
prin comparaţie. Refaceri, reamenajări, transformări, atâtea şan¬ 
tiere pe care domnul le deschide aproape în fiecare an, nu fac 
decât să schimbe treptat nu numai aspectul general al centrului, 
ci chiar structura şi topografia sa sijnbolică, de o manieră în 


34 Ibidem, p. 115. 

35 Cf. Dan Simonescu, Literatura română de ceremonial. Condica lui 
Gheorgachi (1762), Bucureşti, 1939, p. 298 (= Gheorgachi) şi p. 291. 

36 Cf. 1. Neculce, op. cit., pp. 716-718; N. Iorga, Cea dintâiu vizită 
domnească la monumente istorice si opera lui Grigore Matei Ghica, în 
BCMIR, XIX, fasc. 50, 1926, pp. 143-147. 

care „noua capitală" şi numele domnesc să nu mai poată fi 
separate. 

Centrul şi periferia ajung prin urmare să fie redefinite. 
Ceea ce este „mic şi neânsemnat" poate deveni, graţie voinţei 
domneşti, un loc de referinţă. Este cazul mănăstirii Sfântul 
Gheorghe-Nou, găsită de domn „mică şi întunecoasă" şi 
„nefiind pe potriva hanului carele înprejurul ei era". Sfatul şi 
rugămintea patriarhului de Ierusalim, Dositei Nottaras, vor fi 
cântărit mult în hotărârea sa de a face aici o „mare şi minunată 
şi frumoasă mănăstire" care, adaugă cronicarul, „poci zice că 
asemenea ei raru să să poată afla în lume". însă acest domn 
„blagocistiv", „milostiv şi iubitoriu a face pomeni", nu era 
mai puţin un personaj preocupat de posteritate, căci „n-au vrut 
numai cu arhiereii cei ce să afla într-acea vreme aici în ţară" 
să consacre noul locaş, ci s-a grăbit să scrie „la prea fericitul 
patriarhu al Ierusalimului, chir Hrisanthu, ca să vie den Ţari- 
grad". Cortegiul înalţilor ierarhi, mulţi dintre ei stipendiaţi de 
Brâncoveanu, a fost strălucitor, iar cronicarul nu pierde ocazia 
să-i numească pe participanţi, „ca să să ştie". Este de fapt o 
sărbătoare în sărbătoare, căci momentul târnosirii fusese ales 
cu grijă: 29 iunie 1707, ziua Sfinţilor Apostoli Petru şi Pavel 37 . 

Actorii principali, ierarhii, domnul şi familia sa şi marii 
boieri, sunt însoţiţi de „mulţime de alt norod", „multă adunare", 
în care fiecare îşi ţine rangul. La un semn, cu toţii se 
organizează în procesiune, mergând în urma „prea fericitului 
patriarh" ce purta moaştele sfinte menite a ocroti noul locaş. 
Radu Greceanu ne restituie ordinea procesiunii: „gloată multă 
de slujitorime şi alt norod, apoi boierimea, apoi igumenii, 
călugări, preoţi, mai pre urmă arhiereii şi după arhierei prea 
fericitul patriarh, iar pă urma patriarhului domnul cu toţi cuconii 
lui, toţi cu podoabele domneşti, şi după domnu cămăraşul cel 
mare, carele dă la curtea domnească până la Sfeti Gheorghe, 
la prostime şi la toată sărăcimea înpărţiia tot orţi; iar mai pă 
urmă mergea doamnele cu toate jupânesele". Procesiunea astfel 
constituită avansează încet, pe jos, unind printr-o linie invizibilă 
centrul politic al capitalei şi al ţării, Curtea domnească, şi 
acest nou centru de devoţiune legat de numele domnului şi al 


R. Greceanu, op. cit., p. 152 şi p. 163. 

familiei sale. E un adevărat spectacol, în care culorile şi podoa¬ 
bele atrag toate privirile. Peste toate, strălucesc figura dom¬ 
nului, „îmbrăcat în samure azurii 11 , şi aceea a patriarhului, ale 
cărui odăjdii de sărbătoare sunt „cu pietre scumpe şi cu 
mărgăritar" 38 . Pentru o zi, ceea ce am putea numi „centrul 
centrului" se deplasează ataşându-se acestui nou reper purtător, 
pentru totdeauna, al numelui ctitorului 39 . 

A doua strategie de luare în posesie a spaţiului este pusă 
în operă de Nicolae Mavrocordat (1716; 1719-1730, în Ţara 
Românească; 1710, 1711-1715, în Moldova), succesorul şi 
rivalul lui Brâncoveanu şi ctitorul marelui ansamblu monastic 
de la Văcăreşti, pe care-1 va termina fiul său, Constantin 40 . 
Scena pe care capitala o întruchipează devine dintr-odată arenă, 
un loc de dispută simbolică între domnul dispărut şi noul domn, 
străin de ţară, ce avea o legitimitate de construit, un nume de 
impus şi de apărat. Mavrocordat deplasează o dată în plus 
centrul de devoţiune al capitalei. Văcăreştii aveau de altfel să 
devină un punct central al Bucureştilor, în ciuda poziţiei lor 
oarecum excentrice, unul dintre locurile rezervate „lucrurilor 
serioase" pe care monarhul trebuia să le împlinească. O nouă 
procesiune e menită să-l consacre, alte relicve purtate de înalţi 
prelaţi din toată lumea ortodoxă vin să-i confere sfinţenie şi 
prestigiu. Consacrarea se confundă cu sărbătoarea de hram, 
Sfânta Treime, zi în care „praznic mare au făcut domnul ... şi 
mergându cu toţi arhiereii, şi egumeni, şi boiari, şi neguţători, 
şi cu altfeli de oameni, de toată orânduiala, pă toţi i-au ospătat, 
cumsăcade". 

Participarea e deci generală, lucru cu atât mai important 
cu cât, după liturghie, gestul fondator al domnului este întărit 
de sigiliul său oficial. Urcat în amvonul bisericii, Panaiot 


38 Vezi relatarea lui Ipolit Vâşenski, în Călători străini despre Ţările 
Române, VIII, Bucureşti, 1983, pp. 249-250; R. Greceanu, loc. cit., p. 236. 

39 Noul locaş trebuia să găzduiască marii ierarhi străini în trecere prin 
Bucureşti; Hrisant Nottaras al Ierusalimului, care oficiase de altfel sfinţirea, 
şi Clement al Adrianopolelui sunt printre cei care au poposit aici. A se 
vedea şi relatarea inaugurării lucrărilor la mănăstirea Brâncoveni, unde 
domnul punea în mod simbolic întâia piatră, Ibidem, p. 128. 

40 Mănăstirea a fost distrusă în mod barbar în ultimii ani ai regimului 
comunist; a se vedea despre Văcăreşti N. Stoicescu, Repertoriul bibliografic 
al monumentelor feudale din Bucureşti, Bucureşti, 1961, pp. 316-327. 

grămăticul citeşte cu „bună profora**, „de l-au auzit toţi“, chiar 
hrisovul de ctitorire, „întru care hrisov, multe rânduiale şi învă¬ 
ţături cuprindea pentru folos mănăstirii 11 , dar nu mai puţin „şi 
pentru folos sufletelor 1 * 41 . Se consacra astfel, prin sărbătoare, 
un act juridic de fondare, o reglementare cu putere de lege pe 
care toţi supuşii sunt chemaţi să o cunoască şi să o respecte. 
Domnul încearcă prin aceasta să se integreze în istoria simbo¬ 
lică a ţării şi a capitalei, cărora le pregăteşte un viitor ce trebuia 
să se identifice cu propria sa dinastie. Puterea afirmă deci apăsat 
dimensiunea sa centrală coagulând solidarităţile societăţii şi 
activându-le, am putea spune, căci, observa un contemporan, 
„la sărbătorile cele mari să fac parataxis (alaiuri, parăzi) frumoase 
...; e şi rânduială bună a cunoaşte cel mic pe cel mare** 42 . 

Misiunea noului domn nu era defel uşoară, căci el trebuia 
să-şi dispute stăpânirea simbolică a Bucureştilor şi a ţării cu 
o tradiţie politică în care numele ilustrului său predecesor era 
solid încrustat. Situaţia sa de străin şi contextul politic general 
nu-1 favorizau deloc. După moartea Brâncoveanului, Poarta îşi 
înteţise controlul asupra Munteniei iar destinul domnilor 
depindea mai mult decât oricând de voinţa puterii suzerane; în 
plus, comploturile şi revoltele boierilor constituiau o ameninţare 
permanentă. Nicolae trecuse prin aşa ceva; desluşim ecoul amar 
al acestei experienţe în Sfaturile pe care i le adresează fiului 
său 43 . E lesne deci de înţeles de ce aproape întregul său efort 
fondator s-a concentrat în Bucureşti ; aici ridică el noile sale 
ctitorii şi-şi asociază numele celor deja existente, precum 
Mitropolia sau Cotrocenii. Imaginea sa nu lipseşte cu totul din 
restul ţării, dar capitala îl atrage mai mult decât orice. îl atrage 
şi-l „fixează** în acelaşi timp; aici îşi joacă el întreaga autoritate, 
întreaga legitimitate. 

Care ar fi, putem să ne întrebăm, diferenţele ce despart 
aceste două strategii de exploatare simbolică a spaţiului, cum 
le-am numit ceva mai înainte? 


41 R. Popescu, op. cit., pp. 287 şi urm. şi p. 293 (a doua sfinţire a 
mănăstirii, cu ocazia terminării construcţiei zidurilor exterioare). 

42 N. Iorga, Descrierea anonimă a Ţării Româneşti (1760), în Idem, 
Studii şi documente cu privire la istoria românilor, III, Bucureşti, 1912, 
p. 54. 

43 Hurmuzaki, XIII, 2, p. 416. 

Mândru de vechimea unei familii ce-şi putea număra domnii 
de cel puţin două veacuri, dacă nu punem aici începătorii 
Basarabi ai ţării, Brâncoveanu putea mobiliza un întreg capital 
de „solidarităţi organice 11 , orizontale, pentru a construi şi întări 
„solidarităţi verticale 11 organizate în jurul puterii domneşti şi a 
„fabrica 11 , prin aceasta, o societate pe măsura puterii sale 44 . 
Mavrocordat nu era, fireşte, în aceeaşi situaţie. El trebuia mai 
întâi să „inventeze 11 o tradiţie de familie în măsură să-l integreze 
în mediul românesc şi să completeze caracterul ilustru al 
originilor sale greco-levantine; să construiască în acelaşi timp 
o istorie imediată şi viitoare sub semnul numelui ce-1 purta. 
Concentrarea lui aproape exclusivă asupra centrului ţării 
trădează de fapt puţinătatea mijloacelor de care dispunea. 

Au lăsat, pentru a veni acum la o nouă întrebare, aceste 
două strategii urme durabile în istoria veacului XVIII 
românesc? Ce rol a jucat capitala în procesul de construire 
discursivă a spaţiului politic pe care domnii l-au pus în operă 
în tot acest timp? 


Puterea în sărbătoare 

Nu vom vorbi aici despre ctitoriile princiare şi nici despre 
„memoria lungă 11 pe care acestea au fost dintotdeauna chemate 
să o perpetueze; nu ne vom referi nici la încercările, mai mult 
sau mai puţin reuşite, de a rescrie topografia simbolică a capi¬ 
talei prin întemeierea unor noi „centre 11 . Ce ne interesează este 
mai degrabă „memoria de-o zi“, acea memorie aparent „scurtă 11 
a evenimentelor „excepţionale 11 , a acţiunilor repetate care furni¬ 
zează comunităţii repere temporale şi spaţiale. Aflată sub pre¬ 
siunea mereu crescândă a Porţii, cu firmanul de mazilire dea¬ 
supra capului, puterea domnească nu mai are mijloacele con¬ 
crete de a cuprinde şi refonda întreaga ţară. Ea „se retrage 11 


44 Pentru problema raporturilor dintre „solidarităţile organice' 1 şi cele 
„organizate", a se vedea reflecţiile lui Al. Duţu, Sud-Estul şi contextul Euro¬ 
pean, Buletin, VII, 1997, paSsirn, de văzut şi J. Lcvy, Controle: un concept 
incontrole? Pouvoir, espace et societe, în H. Thery (ed.), L'Etat et Ies 
strategies du territoire. Paris, 1991, p. 41. 

prin urmare în capitală, unde domnii edifică, rând pe rând, 
adevărate complexe monastice şi de binefacere menite să înlo¬ 
cuiască treptat modelul ctitoriei unifuncţionale. Numele princiar 
tinde de acum încolo să se perpetueze graţie unor noi „centre", 
strâns legate de o dinastie sau alta: Mavrocordaţii edifică 
Văcăreştii la Bucureşti, tot aici sunt ridicate complexele de la 
Sfântul Pantelimon şi Sfântul Spiridon-Nou de către familia 
Ghica, în fine, aceeaşi familie ctitoreşte complexul de la Fru¬ 
moasa în capitala Moldovei. 

Dinamica ceremoniilor publice pare a urma îndeaproape 
dinamica actului de ctitorire 45 . Dacă întemeierea de biserici şi 
procesiunile menite să le consacre urmau să refondeze capitala 
din punct de vedere spiritual, intrările solemne erau menite să 
o facă din punct de vedere politic. Alaiul solemn - imagine 
concentrată şi panoramică a societăţii - expunea veneraţiei 
tuturor semnele majestăţii chemând la supunere: era cel mai 
bun discurs de legitimare cu putinţă. Insignele puterii (steagul 
de domnie acordat de Poartă, topuzul, tuiurile, sabia şi calul 
de paradă dăruit de Sultan) înconjurau îndeaproape persoana 
fizică a noului domn afirmând în modul cel mai vizibil calitatea 
sa de vasal şi om de încredere al suzeranului. Martorii oculari 
recunosc de îndată „cuca împărătască şi doauă tuiuri, sămnul 
puterii împărăteşti" 46 . Aparatul forţei (gărzi, armată regulată, 
mercenari, trupe otomane) completează imaginea: ceea ce a 
decis împăratul nu trebuie şi nu poate fi pus la îndoială, căci 
alesul puterii este puterea însăşi. 

Menirea ei este de a-şi începe mandatul prin a reafirma 
principiile bunei guvernări. Puternica dimensiune militară a 
alaiului de intrare a lui Nicolae Mavrogheni, spre exemplu, îşi 
găseşte corespondenţa în chiar proclamaţia citită după 
încoronare: „Poruncit-au măriia sa atunci de au făcut dascălul 
domnesc logos, adecă cuvânt către toată adunarea norodului 
în beserică, ca fieştecarele să să grijască a petrece bine şi cu 


45 Am oferit argumente în sprijinul acestei idei în studiile noastre, 
Solidarităţi şi idealuri ... şi Memoire d’un jour ..., deja citate. 

46 D. Eclesiarhul, op. cit., p. 39 (N. Mavrogheni), respectiv p. 37 (Al. 
Ipsilanti); vezi şi C. Dapontes, Ephemerides daces ou la chronique de la 
guerre de quatre ans, 1736-1739 , ediţie îngrijită, traducere şi note de E. 
Legrand, II, Paris, 1881, p. 213 (C. Mavrocordat). 

fapte bune, căci cel ce să va prinde în vinovăţie i să va răsplăti 
de către măriia sa cu pediapsă grea pe lumea aceasta, de nu-i 
va mai rămânea rămăşiţă a lua răsplătire în ceaialaltă lume de 
la Dumnezeu". Dărnicia („galantomia") ce completează aceste 
vorbe atât de apăsate nu poate atenua impresia de forţă, dar 
pune în mod clar în evidenţă cele două faţete ale puterii : 
supuşii „buni" vor fi răsplătiţi după cuviinţă, cei cârtitori şi 
neascultători vor simţi în schimb mâna grea a stăpânului 47 . 

Domnul nu intra însă în plinătatea funcţiilor sale decât 
după ceremonia de încoronare, împlinită la Mitropolie. Până 
atunci, el e doar un candidat, un simplu musafir; nu are încă 
nici putere, nu poate avea nici autoritate. întâlnirea cu „oamenii 
lui Dumnezeu", în frunte cu mitropolitul ţării, o dovedeşte pe 
deplin: aceştia nu fac parte din alaiul de intrare, ci îl întâmpină 
pe viitorul domn direct la biserica metropolitană. Aici, capul 
Bisericii face oficiile de „gazdă" incarnând, graţie harului pe 
care îl posedă, întreaga ţară „politică". Ajuns la locul de con¬ 
sacrare, centrul spiritual al ţării ce-i fusese încredinţată de 
Dumnezeu, domnul se „eliberează" de statutul său subordonat, 
de om al Sultanului, pentru a căpăta, pas cu pas, atributele 
sale creştine. Chiar dacă încoronarea propriu-zisă rămâne 
invizibilă pentru cei mulţi, căci totul are loc în biserică în 
mijlocul clerului şi al boierilor, întreaga atmosferă respiră aerul 
unui eveniment fondator, iar clopotele anunţă împlinirea 
etapelor succesive ale ritualului 48 . 

Odată investit ca domn creştin, noul suveran retrasează 
axa constitutivă a capitalei şi a ţării, pe traseul Mitropolie - 
Curte, şi îşi ia pe deplin în stăpânire domeniul. Pe drumul ce 
duce la reşedinţa princiară muzica nu conteneşte iar curierii 


47 D. Eclesiarhul, op. cit., p. 39, şi cronica anonimă, editată de D. 
Simonescu, Cronici fi povestiri .... p. 234. 

48 A se vedea, despre semnificaţiile acestui moment, C. Geertz, op. cit., 
p. 153; L. Marin, Une mise en signijication .... p. 47 şi urm. Din enorma 
bibliografie consacrată încoronării trimitem doar la Janet Nelson, 
Inauguration rituals, în P.H. Sawyer, I.N. Wood (editori), Early Medieval 
Kingship, Leeds, 1977, pp. 50-71, la observaţiile lui E. Shils şi M. Young, 
The Meaning of Coronation, în The Sociologicul Review, Keele University, 
serie nouă, 1, 2, 1953, pp. 63-81, şi la Meyer Fortes, On Inslallalion 
Ceremonies, în Proceedings of the Royal Anthropological Institute of Great 
Britain and Ireland, 1967, pp. 5-20. 

anunţă cu voce tare sosirea noului stăpân. Apogeul sărbătorii 
este atins la Curte, unde ia de altfel sfârşit traseul iniţiatic 
parcurs de noua putere prin luarea în posesie a celui mai de 
seamă simbol al autorităţii: tronul domnesc. Atunci când dom¬ 
nul urcă în scaun, muzica şi clopotele răsună într-un glas semni¬ 
ficând săvârşirea ritualului: întreaga comunitate ştie de acum 
că noul domn a intrat în plinătatea drepturilor şi datoriilor sale 
şi că ordinea naturală a fost restaurată 49 . Timpul „obişnuit" 
este astfel „invadat" de timpul puterii şi, chiar dacă cea mai 
mare parte dintre supuşi nu participă direct la ceremonie, le 
este totuşi imposibil să o ignore, căci o trăiesc, fiecare în felul 
său, de la distanţă. Domnia are de altfel grijă şi de acest aspect: 
atunci când reface curţile domneşti de la Iaşi, Alexandru Moruzi 
rezervă un loc special, într-un soi de foişor plasat deasupra 
porţii principale, pentru „muzica turcească" ale cărei acorduri 
trebuiau să marcheze marile sărbători ale puterii 50 . Bucuria 
stăpânului trebuia să fie mereu cunoscută de către supuşi. 

Dacă aspiraţiile absolutiste ale puterii domneşti sunt adesea 
drastic îngrădite de prezenţa emisarilor Porţii, aceasta nu e 
numai pentru a-i slăbi autoritatea, dar şi pentru a i-o susţine, 
adăugând legitimităţii tradiţionale, atât de greu de obţinut şi 
atât de contestabilă, o legitimitate palpabilă, imediată, şi care 
nu suferă tăgăduire. O relaţie paradoxală, aproape perversă, se 
stabileşte între acestea două: cu cât mai des e invocată legiti¬ 
mitatea oferită de Sultan, cu atât mai puternic se afirmă autori¬ 
tatea domnească în faţa supuşilor, dar cu atât mai slabă devine 
poziţia domnului în faţa instanţei de la care derivă această 
autoritate. 

Introdusă ca urmare a consolidării relaţiilor de dependenţă 
faţă de Poartă, ceremonia de confirmare a domniei (mucarerul) 
constituie o dovadă grăitoare în acest sens. De îndată ce trimişii 


49 Vezi, spre exemplu, intrarea lui Dimitrie Cantemir, Ion Neculce, op. 
cit., pp. 344-345; încoronarea lui Grigore Ioan Calimachi de către tatăl său, 
în 1761, Pseudo-Enache Kogălniceanu, Letopiseţul .... p. 271. Uneori, 
prezenţa trupelor otomane împiedică folosirea salvelor de artilerie, cf. C. 
Dapontes, Ephemerides ..., II, p. 85. 

50 V. A. Urechia, Istoria Românilor, IX, p. 59. O descriere a muzicii 
otomane a domnului e oferită de D.A. Papazoglu, op. cit., p. 92. 



otomani ajung la marginea capitalei 51 şi până când are loc 
întâlnirea acestora cu domnul, timpul „politic" este suspendat, 
ca şi cum continuitatea şi chiar existenţa puterii ar fi puse 
temporar între paranteze. Ritmul întâlnirii e lent, pentru că ea 
trebuie să fie văzută şi înţeleasă de toată lumea: puterea îşi va 
relua rolul, desigur, însă cu preţul perpetuării caracterului său 
„incomplet 11 . Compoziţia cortegiului se schimbă: apropiaţilor 
principelui şi locuitorilor oraşului (negustorii) li se alătură ne¬ 
gustorii turci aflaţi în capitală. Sărbătoarea le aparţine şi lor, 
iar ei se grăbesc să-şi aducă omagiul atât Sultanului, a cărui 
autoritate e reprezentată prin delegaţi, cât şi puterii locale pe 
cale să se reconstituie pentru că, o dată în plus, reprezentantul 
puterii este puterea însăşi. 

Actul de graţie originar este astfel confirmat prin repetiţie, 
iar pactul fondator este reânnoit. Felul în care decurge întâlnirea 
este semnificativ, deoarece domnul înaintează în acelaşi timp 
cu purtătorul însemnelor trimise lui de Sultan. Momentul con¬ 
cret al întâlnirii dintre cei doi este marcat prin lovituri de tun 
şi acorduri ale muzicii; aşteptarea de până atunci lasă loc săr¬ 
bătoririi 52 . De acum încolo, ritualul continuă în acelaşi fel ca 
şi în cazul primei intrări, atingând punctele esenţiale ale capi¬ 
talei şi reiterând ritalurile de trecere deja bine cunoscute, mai 
puţin încoronarea, înlocuită cu o slujbă obişnuită. După intrarea 
în Palatul domnesc, principele este îmbrăcat cu caftanul trimis 
de Poartă, clipă în care tunurile şi muzica turcească se fac din 
nou auzite 53 . Desfăşurarea ceremoniei de mucarer pune în mod 
limpede în evidenţă caracterul subordonat al puterii domneşti, 
situaţie pe care domnul încearcă totdeauna să o echilibreze 


51 La 1000 de paşi de capitală, după Dimitrie Cantemir, Descrierea 
Moldovei, ediţie bilingvă, trad. de Gh. Guţu, introducere de Maria Holban, 
note şi comentarii de Nicolae Stoicescu, Bucureşti, 1971, pp. 180-183; la 
mănăstirea Galata, în cazul lui Matei Ghica, în 1754, Ghiculeşti, p. 695; 
Gheorgachi ..., pp. 270-271. 

52 D. Cantemir, op. cit., pp. 180— 183j Gheorgachi ..., p. 265; D. Ecle- 
siarhul, op. cit., p. 39 (N. Mavrogheni). In unele cazuri, însemnele puterii 
sunt aduse de la Constantinopol de vreun apropiat al domnului, cf. 
Pseudo-Enache Kogălniceanu, op. cit., pp. 90 et 95 (loan Teodor Calimachi). 

53 Ibidem, p. 1 (C. Mavrocordat); pp. 90 şi 95 (Gr. Ioan Calimachi); 
R. Popescu, op. cit., p. 292 (N. Mavrocordat); Ghiculeşti .... pp. 725-727 
(Matei Ghica), etc. 

prin acte de generozitate simbolică 54 . Ordinea temporar ame¬ 
ninţată se reface şi se restructurează: la întoarcerea la Palat, 
alaiul domnesc adună mulţimile din oraş pe principiul bulgărelui 
de zăpadă, dar separarea dintre Curte şi restul lumii rămâne 
una netă şi vizibilă. Ne putem întreba deci în ce fel participă 
capitala şi locuitorii ei la sărbătorile puterii, dacă lăsăm fireşte 
la o parte participarea afectivă? 

Analiza cortegiilor solemne ne permite să observăm că 
oraşul se dilată în cursul ceremoniei de mucarer, dar procesul 
este unul selectiv, implicându-i doar pe negustori, creştini şi 
musulmani, şi uneori pe târgoveţii de rând. Radu Popescu vede 
cu această ocazie" ca la 12 arhierei şi boieri cei mari şi ceilalţi" 
dar şi „neguţători şi căpitani"; altădată se vorbeşte de „toată 
oastea" 55 . Gradul de participare al fiecărei categorii este însă 
foarte diferit, căci pe când arhierii şi boierii nu lipsesc de la 
nici o etapă a ceremoniei, ceilalţi nu joacă decât un rol absolut 
secundar; sunt un fel de spectatori care asistă la o reprezentaţie 
în mişcare, şi care nu fac decât să multiplice prin prezenţa lor 
„corpul puterii" 56 . în momentul primei intrări solemne, în 
schimb, locuitorii oraşului nu fac parte din alai, deoarece înainte 
de consacrarea principelui, ei aparţin ţării, capitalei, şi nu 
puterii. De îndată ce acesta este consacrat, ei intră sub puterea 
lui iar domnul îi „încolonează" în alaiul său, acordându-le 
înalta sa protecţie în schimbul fidelităţii. 

Prezenţa supuşilor de rând în alaiurile domneşti „ordinare" 
nu constituie însă regula; ei pot să-l însoţească uneori pe domn 
în traseele sale prin capitală, dar nu şi în afara acesteia. Care 
să fie rostul acestei delimitări spaţiale? 

Ordinea recomandată a cortegiului nu trebuie să ne înşele: 
„breslele" de care pomenesc documentele sunt de fapt 
departamentele Curţii domneşti. Intrând sau deplasându-se în 
afara reşedinţei, monarhul îşi ia cu el Curtea sau, mai exact, 
„eşantioane" din fiecare compartiment al acesteia. Curtea este 


54 întors în capitală după ce primise personal confirmarea domniei la 
Adrianopole, în 1702, Brâncoveanu organizează un mare banchet şi „dă 3 
ori câte 4 tunuri au dat“, R. Greceanu, op. cit., pp. 145-146. 

55 Op. cit., p. 292; Ghiculeşti, pp. 725-727 (Matei Ghica). 

56 Gheorgachi, pp. 270-271. 

casa lui, cu ea guvernează şi tot cu ea se şi plimbă 57 . „Corpurile 
oraşului" nu au existenţă şi prezenţă ceremonială independente, 
nu acţionează ca nişte „corpuri constituite", ci depind exclusiv 
de existenţa unei acţiuni a stăpânului. Uneori, ele îl pot însoţi, 
desigur, dar nu au niciodată vreo iniţiativă ceremonială, după 
cum nu are nici oraşul ca atare, care este complet lipsit de 
autonomie administrativă şi juridică. „Societatea corporativă" 
nu e deloc o realitate românească 58 . Or, dacă instituţiile „po¬ 
litice" nu pot acţiona în absenţa domnului, ordinea ceremo¬ 
nială nu are la rândul ei nici un sens fără acela care „dă nume" 
lucrurilor. 

în această calitate, monarhul joacă rolul de distribuitor 
prin excelenţă, singurul în măsură să delege şi să consacre 
puteri şi autorităţi secundare. Ne referim în special la acordarea 
dregătoriilor, fireşte, dar cum această ceremonie nu este una 
publică nu ne va reţine atenţia aici. Mult mai interesantă ni se 
pare desfăşurarea ceremoniilor ce au loc cu ocazia numirii 
noului mitropolit. Analizând traseele parcurse de alaiurile 
solemne, vom observa mai întâi de toate relaţia deosebit de 
strânsă care există între Curtea domnească şi Mitropolie, relaţie 
ce se articulează trecând prin două puncte intermediare: biserica 
Curţii, respectiv reşedinţa mitropolitului („casele patriarşeşti"). 
Traseul care le uneşte este însă parcurs în sens invers: candi¬ 
datul care trebuie investit cu înalta demnitate ecleziastică iese 
din reşedinţa sa în calitate de particular, pentru a fi condus la 
Palat de către oamenii domnului, „cu carâta domnească". Alaiul 
care îl însoţeşte anunţă prin însăşi existenţa sa aproprierea 
unui eveniment al puterii, în vreme ce candidatul astfel 
acompaniat este complet pasiv, ca un obiect menit să-şi schimbe 
statutul sub atingerea puterii. Odată ajuns la Palat, în spătărie, 
„Domnul sculându-să în picioare fără şlic, ţiindu cârja în mâna 
sa cea dreaptă, merge mitropolitul cătră Domnu şi Domnul îi 


57 Pentru structura alaiurilor domneşti, a se vedea, V.A. Urechia, Istoria 
Românilor, II, pp. 10-13 (Al. Ipsilanti, 1775); III, p. 19 et pp. 505-506 (N. 
Mavrogheni, 1786); IV, pp. 18-21 (M. Suţu, 1791); X/2, pp. 1 1-14 (I. Gh. 
Caragea, 1812); XIII, pp. 461-463 (Al. Suţu, 1819), etc. 

Ne referim aici la Moldova şi Ţara Românească, desigur. Pentru a 
sesiza diferenţele în raport cu corporatismul urban occidental, a se vedea R. 
Descimon, Le corps de viile ..., deja citat. 

dă pateriţa în mâna sa, sărutându-i mâna şi mitropolitul creştetul 
Domnului" 59 . După investitură, cele două figuri emblematice 
ale ţării asistă împreună la liturghie, dar noul mitropolit nu 
oficiază: este ca şi cum cei doi solicită binecuvântarea divină 
pentru lucrul omenesc pe care sunt pe cale să-l împlinească. 

în tot acest timp, oraşul ca atare, oamenii lui de rând, nu 
joacă nici un rol activ, ci asistă de la distanţă la sărbătoarea 
reconstituirii simfoniei constitutive dintre putere şi sacru. 
Participarea „norodului" începe cu adevărat de îndată ce înaltul 
prelat părăseşte reşedinţa domnească în sunetul clopotelor: toată 
lumea află astfel că alegerea divină a fost săvârşită prin mâna 
suveranului. Singurul lucru pe care îl mai are de făcut noul 
mitropolit este acela de a-şi lua în posesie reşedinţa; altfel 
spus, de a intra ca slujitor umil în casa lui Dumnezeu şi ca 
stăpân de drept în „casele patriarşeşti". Alaiul e riguros 
orânduit, „petrecându-1 pin tot târgul, blagoslovindu-1 norodul, 
trăgându clopote mari şi mici, la toate bisearicile", şi afişează 
însemnele domneşti: calul alb, bogat împodobit, şi, după dom¬ 
nia lui Ioan Mavrocordat (1743-1747), trăsura domnească pe 
care noul mitropolit are privilegiul de a o folosi cu acest prilej 
deosebit. Tot din porunca domnului, „mergea mai pe urmă şi 
meterhaneaoa, făcându-i obicinuita şi politiceasca cinste" 60 . 

Alaiul pune deci în evidenţă înalta autoritate a suveranului: 
noul mitropolit este condus - sau mai degrabă adus - la Palat 
şi apoi însoţit către reşedinţa sa de „mâinile puterii". El personal 
nu are nici un fel de iniţiativă în cursul acestui traseu iniţiatic, 
ci doar reprezintă puterea şi autoritatea altuia. Poziţia sa este 
cu acest prilej una de netă subordonare în raport cu autoritatea 
seculară a cărei dimensiune distributivă iese o dată mai mult 
în evidenţă. Diferenţa constitutivă dintre putere şi prestigiu 
este astfel subliniată şi mai apăsat: spaţiul deschis al oraşului 


59 Gheorgachi, p. 302. 

60 R. Greceanu, op. cit., pp. 151-152 (instalarea lui Antim Ivireanul, 

1708); C. Dapontes, op. cit., II, pp. 168-169 (instalarea mitropolitului Neofit 
în Ţara Românească, 1738); Ps.-Enache Kogălniceanu, op. cit., pp. 97-98 
(Gavril Calimachi); Gheorgachi .... p. 302 şi urm.; I. Corfus, „Cronica 
meşteşugarului Ioan Dobrescu (1802-1830)“, în VIII, 1966, 

p. 347 şi urm.; Idem, Însemnările Androneştilor, Bucureşti, 1947, p. 39 şi 
urm. (instalarea lui Dionisie de Buzău ca mitropolit, 1793), etc. 

aparţine fără putinţă de tăgadă domnului, pe câtă vreme biserica 
- spaţiu şi instituţie în acelaşi timp - rămâne posesiunea 
mitropolitului 61 . 


Monarhul şi sfinţii sau despre puterea vindecătoare 

Rolul pe care domnul îl joacă, precum şi semnificaţiile pe 
care le poate căpăta capitala, prezintă valenţe noi sau se 
schimbă chiar radical în funcţie de tipul de ceremonie. Este 
cazul ceremoniilor religioase în aer liber, precum cele de 
Bobotează, Joia Mare şi Joia din Săptămâna Luminată, după 
Paşte 62 ; este de asemenea cazul diferitelor procesiuni. Biserica 
are în aceste împrejurări ocazia să iasă efectiv în stradă, iar 
participarea puterii devine cu atât mai evidentă cu cât ea poate 
fi observată de mulţime. Avem a face astfel cu o „biserică 
expusă", care reproduce întocmai organizarea şi repartiţia 
spaţiului din biserica „normală", pe câtă vreme în cazul proce¬ 
siunilor putem vorbi, cum s-a subliniat, de o „biserică în 
mişcare" 63 . Graniţele dintre diversele componente ale societăţii 
nu se şterg însă, doar că devin mult mai transparente, poate 
chiar mai limpede trasate pentru observatori 64 . 


61 Chiar rolul clerului este secundar, C. Dapontes, op. cit., II, p. 169 
şi urm., 26 nov. 1738. De altfel, tot ce ţine de caracterul „public* 1 al 
ceremoniei, inclusiv alaiurile, este gestionat de slujitorii domneşti, la ordinul 
expres al domnului, cf. Gheorgachi, op. cit., pp. 301-304; V.A. Urechia, 
op. cit., III, p. 520 (1787) ; X/l, pp. 11-12; XII, p. 34 (alaiul episcopului 
de Buzău, 1819); XIII, p. 23 (mitropolitul, 1819); vezi şi Ghenadie Enăceanu, 
Condica sântă a Mitropoliei Ungrovlahiei, I, Bucureşti, 1886, pp. 5-10. 

62 Del Chiaro, op. cil., p. 100 şi urm.; Gheorgachi ..., pp. 288 şi 294- 
296; C. Erbiceanu, Material pentru completarea istoriei bisericeşti şi 
naţionale, în B OR., XV, 9, 1891, pp. 701 şi 704-705; pentru sec. XVII, 
a se vedea Paul de Alep, în Călători străini despre ţările române, VI, 
Bucureşti, 1976, p. 109 şi urm.; Marco Bandini, în Călători străini despre 
ţările române, V, Bucureşti, 1973, pp. 337-340 şi studiul nostru, Sărbătoare 
publică şi propagandă .... 

63 Cf. J. Delumeau, Rassurer et proteger ..., p. 121. 

64 Există o separare netă între interior, rezervat domnului şi apropiaţilor 
săi, şi exterior, ce rămâne la dispoziţia „norodului**. Prezenţa soldaţilor la 
uşile bisericii trasează o linie de demarcaţie clară între cele două spaţii, cf. 
R.G. Păun, Sărbătoare publică şi propagandă ..., I, p. 32. 

Spaţiul nu este uniform nici în aceste situaţii, căci organizarea 
sa urmează îndeaproape ierarhia puterilor din societate: altarul 
este centrul prin excelenţă, iar clerul ocupă locul cel mai apropiat, 
graţie menirii sale de a „administra" misterele sacre. Domnul şi 
familia sa le urmează îndeaproape: ei sunt primii dintre laici 
care se vor împărtăşi cu bucuria darului divin, fiind secondaţi 
de boieri, „fiecare după cinul său". La periferie se găsesc 
negustorii şi militarii, a căror prezenţă marchează de fapt frontiera 
în raport cu norodul de rând, sau „prostimea", cum o numesc 
cronicarii. Ierarhia puterilor şi aceea a participării la sacru se 
suprapun deci perfect şi se consolidează reciproc, ca şi cum 
gradul de participare la mistere ar creşte sau ar scădea în funcţie 
de distanţa la care actorul respectiv se plasează în raport cu 
„centrul centrului", în acest caz, altarul cu sfintele taine 65 . 
Ceremonia însăşi, pe lângă rolul său pur liturgic, de slavă adusă 
Creatorului, consacră o dată în plus o distribuţie precisă a puterii 
în societate; consacră poziţii, ranguri, drepturi, datorii. Martor 
ocular la sărbătorile Bobotezei de la Bucureşti, De la Croix 
precizează că participanţii la slujba în aer liber se organizează 
în cinci ovale concentrice, în spatele domnului şi a mitropolitului: 
boierii cu funcţii judiciare, cei cu funcţii militare, cei fără funcţii, 
negustorii şi armata 66 . Un secol mai târziu, Al. C. Moruzi păstra 
o „rânduială cu cale", cu prilejul sfinţirii ctitoriei sale de la 
Dudeşti, adică: „Fieştecăruia după a lui stare: / Partea boierească 
/ Cu cei de la curtea domnească / Partea mitropolească / Cu 
tagma arhierească / Partea niguţătorească, / Tot cete ca să 
privească" 67 . 

Fiecare deplasare a centrului este prin urmare însoţită, 
aproape automat, de o refondare simbolică a capitalei şi chiar 
a ţării, dar şi de recompunerea şi reconsacrarea ierarhiilor de 
putere din societate. în ajunul sărbătorii Sfintei Paraschiva (14 
octombrie), ocrotitoarea capitalei şi a întregii Moldove, Curtea 
se mută la Trei Ierarhi, biserica unde se află moaştele sfintei. 


65 Cf. L. Dumont, Homo hierarchicus. Le syşteme des castes el ses 
implications. Paris, 1966. 

66 Călători străini despre ţările române , VII, Bucureşti, 1980, p. 264; 
vezi şi Del Chiaro, op. cit, pp. 105-106 (sfinţirea bisericii Sf. Gheorghe-Nou, 
în vremea lui Brâncoveanu). 

67 Cf. D. Simonescu, Cronici fi povestiri ..., pp. 300-301. 

Oamenii domniei instalează aici un palat mobil ( saivant ), în 
fapt o construcţie efemeră care figurează simbioza constitutivă 
dintre putere şi sacru 68 . Centrul capitalei nu mai este deci, 
măcar pentru o vreme, Palatul domnesc, ci chiar reşedinţa 
sfintei, care-i face domnului „favoarea" de a-1 găzdui în propria 
sa curte. Acesta este terenul pe care va avea loc un adevărat 
„schimb de vizite" între cei doi aleşi. 

în dimineaţa marii sărbători, domnul se îndreaptă către 
biserică urmat de un întreg alai, în vreme ce fiecare etapă a 
acestui drum iniţiatic este anunţată orăşenilor prin sunetul 
clopotelor: este cel dintâi semnal al celebrării şi primul moment 
în care puterea îşi asociază prezenţa marelui eveniment liturgic. 
Monarhul intră în biserică, iar corul şi înaltul cler cântă imnul 
axion („vrednic este"). După cântarea întru slava sfintei 
( slavoslovia ), alaiul întreg iese, iar racla cu relicve este dusă 
în curte de către patru preoţi. Acesta este începutul celebrării 
publice: racla sfintei înconjoară de trei ori biserica, fiind urmată 
de alaiul condus de principe şi de mitropolit. Prin locul pe 
care-1 ocupă şi prin apropierea de corpul sfânt, simfonia celor 
două autorităţi devine evidentă: în faţa lui Dumnezeu, cei doi 
păstori dau exemplul lor de devoţiune turmei care îi priveşte 
şi care trebuie să deprindă armonia şi ordinea. 

Această etapă odată încheiată, este rândul sfintei să 
„întoarcă vizita" monarhului. Racla este instalată în mijlocul 
Curţii improvizate în faţa bisericii, iar ordinea în actul de 
devoţiune reproduce ierarhia carismelor şi puterilor: „şi merge 
întâi mitropolitul de sărută moştile şi mergâdu şi domnul şi 
sărutându sfintile moştii, să miruieşte de mitropolitul". Gestul 
arhiereului este un gest săvârşitor, iar atingerea sa aduce asupra 
principelui harul divin, reconfirmând parcă actul încoronării. 
Exemplul capilor ţării este îndeaproape urmat de beizadele şi 
de marii boieri, al căror privilegiu de a fi cei mai apropiaţi de 
alesul Domnului le dă dreptul de a se apropia primii de oamenii 
Acestuia. Spectacolul puterii e acum pe cale să se încheie: 
voievodul şi mitropolitul intră în biserică pentru slujbă, în 
vreme ce moaştele rămân afară „pentru sărutarea norodului". 
Epilogul este însă rezervat tot monarhului: după ce trupul sfintei 
revine în biserică, „să petrece Domnul şi beizadelile şi cu 


Cf. Gheorgachi, pp. 299-30 ]. 

boerii pe dedesuptul sfântului trup şi apoi ducându-1 în sfântul 
oltariu, îl pun pe sfânta masă“. Către sfârşitul slujbei, fiecare 
actor reintră în posesia propriului spaţiu: „sfintele moştii să 
rădic din oltariu şi să duc de să pun iarăşi în racla lor ce iaste 
în mijlocul biscaricii", iar monarhul se întoarce la Palat. Astfel, 
sfânta şi puterea se înscriu deopotrivă în calendar: în 
dimensiunea trăită a istoriei, publicul asociază întotdeauna 
sărbătoarea sfintei cu prezenţa fastuoasă a monarhului. 

în această situaţie, domnul este în acelaşi timp amfitrion şi 
invitat, întocmai ca şi în cazul ceremoniilor politice: când intră 
în capitală, înainte de a fi consacrat, mitropolitul este acela 
care îl întâmpină ca amfitrion. După ce este încoronat, raportul 
se schimbă: principele ia în stăpânire spaţiul oraşului şi al 
ţării, iar mitropolitul se retrage în locuinţa sa. La fel se petrec 
lucrurile şi cu ocazia numirii unui nou cap al bisericii, a 
întâmpinării unor înalţi ierarhi străini, dar şi atunci când 
domnitorul primeşte în capitală procesiuni purtătoare de relicve. 

Trebuie precizat că numai monarhul poate avea o astfel de 
iniţiativă, prerogativă moştenită din lumea bizantino-slavă 
medievală . Atunci când procesiunea purtând relicva Sfintei 
Cruci soseşte în Ţara Românească, în luna aprilie 1759, Scarlat 
Ghica în persoană dă toate ordinele necesare pentru ca ea să 
fie bine întâmpinată 70 . La fel s-au petrecut lucrurile şi în 1813, 
când moaştele Sfântului Grigore Decapolitul au fost aduse la 
Bucureşti pentru a combate teribila „ciumă a lui Caragea". 
Drumul relicvelor, de la mănăstirea Bistriţa către capitală, a 
trecut pe la Craiova, „făcând litanii mari şi osfeştanie în mijlocu 
politiei". Chiar dacă principele nu a fost prezent la eveniment, 
el s-a ocupat personal de organizarea şi de supravegherea 
desfăşurării acestuia 71 . 


69 Vezi, de pildă, Petre Guran, Inventiort et translation de reliques - un 
ceremonial monarchique?, în RESEE, XXXVI, 1-4, 1998, pp. 195-231. 

70 Procesiunea fusese condusă chiar de eruditul Constantin (Chesarie 
după numele monahal) Dapontcs, care a şi lăsat o descriere a călătoriei prin 
Balcani; a se vedea E. Legrand, Bibliotheque Grecque vulgaire , III, Paris, 
1881, pp. 104-105 si urm., precum si traducerea lui C. Erbiceanu, în BOR, 
XI, I, pp. 343-347. 

71 BAR, ms. rom. 1194, f. 1, note marginale, cf. G. Ştrempel, Catalogul 
manuscriselor româneşti din Biblioteca Academiei Române , II, Bucureşti, 
1983, p. 273. 

Rolul său propriu zis nu începe decât odată cu intrarea 
sfântului în capitală. în 1738, Constantin Mavrocordat a hotărât 
să aducă în Ţara Românească capul Sfântului Visarion al 
Larissei, pentru a alunga boala grea a ciumei. „Când preţioasa 
relicvă a ajuns în apropierea capitalei, Domnul, boierii, clerul, 
precum şi o mulţime imensă s-au grăbit în întâmpinarea sa, 
făcându-i o primire strălucitoare şi dând dovadă de o arzătoare 
pietate". Cu acest prilej, se fixează un nou centru devoţional 
prin depunerea „cu tot respectul cuvenit" a sfintelor relicve în 
biserica Sfântul Nicolae a mănăstirii Mihai Vodă. A doua zi, 
domnul însuşi „împreună cu prelaţii şi boierii" merge la biserică 
şi, „după sfinţirea apei, sărută preţioasa relicvă cu o adâncă 
devoţiune" 72 . Constantin avea de altfel un precedent ilustru: 
tatăl său, Nicolae, patronase personal rugăciunile publice de la 
Bucureşti, împotriva epidemiei de ciumă, după ce ceruse de la 
„Sfetagora" (Muntele Athos) „nişte moaşte a unor sfinţi, care 
au auzit că sunt foarte folositoare la această boală, care 
aducându-le şi făcând cu ele osfeştanie, pătutindenea s-au văzut 
minune mare, că au încetat boala ciumii şi s-au bucurat, 
mulţumind lui Dumnezeu" 73 . 

In 1765, ciuma s-a abătut din nou asupra Ţării Româneşti, 
iar domnul Constantin Racoviţă a apelat la moaştele Sfântului 
Grigore Decapolitul de la Bistriţa. Moaştele au fost întâm¬ 
pinate de domnitorul însuşi, care li s-a închinat primul în bise¬ 
rica Mitropoliei. Procesiunea purtând sfintele relicve, condusă 
de un sobor de arhierei români şi străini, a parcurs apoi un 
traseu circular, pornind de la Mitropolie şi continuând apoi pe 
malul drept al Dâmboviţei, pe care a traversat-o pentru a ajunge, 
pe uliţa Şelarilor, Hanul Şerban-Vodă şi mănăstirea, pe atunci, 
Stavropoleos, la Curtea domnească. Aici, „igumenii toţi şi 


72 C. Dapontes, Ephemerides .... II, p. 161, nota I şi p. 162. 

73 R. Popescu, op. cit., p. 276. 

74 Vezi Al. Lapedatu, O procesiune religioasă în Bucureşti la 1765, în 
BOR, XXVIII, I, 1904, p. 60 ; G. D. Florescu, Drumul urmat de procesiunea 
religioasă a moaştelor Sfântului Grigore în Bucureşti la 1765, în Bucureştii 
Vechi, 1-V, 1930-1934, pp. 113-117; vezi şi BAR, ms. rom. 1156, f. 141, 
Intrarea Sf. Grigore în Bucureşti, 1765, 27 aprilie, cf. Florica Moisil, G. 
Ştrempel, L. Stoianovici, Catalogul manuscriselor româneşti, IV, (1062— 
1380), Bucureşti, 1967. 

preuţii cu toată mulţimea norodului au rădicat moaştele sfântu¬ 
lui, cu nespuse plânsuri şi vărsări de lacrimi şi au pogorât 
în livade, de s-au făcut osfeştanie spre sfinţirea norodului". 
Drumul a continuat, „mergând înainte mulţimea norodului şi 
preoţii slavoslovind şi stropind uliţele şi norodul cu aghiazmă", 
îmbrăţişând practic centrul oraşului, pe care l-a „închis" într-o 
incintă sacră ce cuprindea biserica Mitropoliei şi Curtea 
domnească. Se desena astfel un zid imaginar, menit a separa 
teritoriul Binelui, apărat de relicve, de spaţiul exterior. Traseul 
a luat sfârşit tot la Mitropolie, cu o mare suplicaţie colectivă, 
„nădăjduindu-ne toţi rugăciunilor sfântului cum că noi şi toată 
ţara ne vom uşura de greutăţile ce avem; şi va curăţi Domnul 
pământul norodului său“. Avem aici o situaţie tipică de refon- 
dare simbolică a capitalei şi de reconsacrare a punctelor sale 
constitutive. 

în actul de donaţie acordat mănăstirii Bistriţa după stingerea 
epidemiei, principele se plasează în descendenţa unor eroi 
biblici (Adam, Noe, Moise, Iosif, Elisei), al căror exemplu îl 
urmează pentru a guverna în spiritul „binelui de obşte". Domnul 
mulţumeşte sfântului printr-o milă pământească ce încearcă să 
întoarcă măcar puţin din cele ce sunt date de Dumnezeu aleşilor 
săi. în schimb, călugării bistriţeni trebuie să se roage „pentru 
bunăstarea şi renaşterea ţării acesteia", şi să aducă în fiecare 
an în Săptămâna Luminată, moaştele sfântului la Bucureşti 
„spre blagoslovenia norodului". Nu este vorba aici despre un 
contract, ci mai degrabă despre o înţelegere: principele ştie 
bine că nu se poate guverna fără ajutorul lui Dumnezeu şi al 
slujitorilor Săi; în ceea ce-i priveşte, călugării, şi Biserica în 
general, găsesc în persoana domnitorului protectorul lor suprem 
în universul terestru. Pe de altă parte, aceste situaţii arătau 
limpede nevoia de a avea un şfânt protector în capitală. Iaşii 
o aveau pe Sfânta Paraschiva încă de la mijlocul veacului al 
XVII-lea, graţie actului de pietate al lui Vasile Lupu. Bucureştii 
nu s-au bucurat de o astfel de protecţie înainte de 1774, când 
autorităţile ruse de ocupaţie au adus aici moaştele Sfântului 
Dumitru zis „cel Nou" sau „Basarabov". 

în toate situaţiile de criză, ritualul „invitării" sfântului şi al 
împărţirii spaţiului şi rolurilor se repetă în mod aproape identic. 
Şeful bisericii nu e decât un simplu intermediar, iniţiativa 



revenind de fiecare dată monarhului. în 1748-1749, „săcită au 
fost de vară, cât să spăriasă lăcuitorii", ceea ce l-a determinat 
pe Constantin Mavrocordat să adune populaţia capitalei moldo¬ 
veneşti, „mergând mitropolitul şi cu toţi vlădicii şi preuţii şi 
domnul cu toată boierime şi slujitorii" în grădinile Curţii dom¬ 
neşti, „făcând agheazmă" şi „cetind molitfele cele de ploai". 
Şi, adaugă cronicarul, „de multe ori strânge icoanile de pe la 
toate bisăricile, scoţând şi sfintele moaşti a Prapadoamnii 
Paraschivii" pentru a-1 implora pe Dumnezeu să dea ploaie 
peste ţară. Participarea era obligatorie, oamenii domnului având 
misiunea expresă de a strânge „norodul, bărbaţi, femei, copii, 
fete, de le aducie ca să asculte rugile" 75 . 

La Bucureşti, Sfântul Dimitrie Basarabov avea să-şi ia 
destul de repede în primire rolul de protector. Pe 19 aprilie 
1803, principele Constantin Ipsilanti îi ordonă mitropolitului 
să organizeze rugăciuni şi litanii împotriva secetei care lovise 
ţara, mergând până la a reglementa însăşi ordinea serviciului 
divin. Astfel, miercurea trebuiau să se oficieze „denii cu litanii 
la toate bisericile de obşte", iar joia dimineaţa „să se facă 
osfeştanie, iar cu litanii, cu toţi arhiereii şi preoţii" chiar „în 
livada sfintei Mitropolii", unde „să se pogoare şi moaştele 
Sfântului Dimitrie, cum şi alte moaşte şi icoane", cerând de la 
Dumnezeu „îndurare cu a trimete ploaie spre adăparea acestei 
uscăciuni" şi „pentru creşterea roadelor pământului". Domnul 
însuşi îşi anunţă participarea, conştient de importanţa prezenţei 
sale în mijlocul supuşilor 76 . 

La fel se petrec lucrurile şi în 1827, atunci când „bătrânul 
şi bunul părinte al ţării, Grigorie Ghica" a chemat „pe cuviosul 
şi sfântul Mitropolit Grigorie şi l-a poftit ca să scoată pe sfântul 
într-o întinsă şi îndelungă procesiune", pentru a pune capăt 
secetei care dura de trei luni. Alaiul a fost condus de însuşi 
principele, urmat de boieri călare şi de „mitropolitul în butca 
sa“. „Coşciugul sfântului era purtat de preoţi pe umeri, cu 
schimbul", într-o procesiune ce pornea de la Mitropolie, ca de 
obicei, ocolea Dealul Spirii, trecea podul de la Grozăveşti, 
pentru a se îndrepta apoi spre miazănoapte, în zona în care se 


75 Pseudo-Enache Kogălniceanu, op. cit., pp. 38-39. 

76 V.A. Urechia, Istoria Românilor, VIII, p. 318. 

află azi Gara de Nord. „Când plecarăm de acolo, îşi aminteşte 
maiorul Papazoglu, văzurăm un nor măricel iar când so¬ 
sirăm în capul Podului Mogoşoaiei ... începu o ploaie toren¬ 
ţială"; rugăciunile sfântului fuseseră ascultate. în ciuda ploii, 
cortegiul nu a grăbit deloc pasul, căci „Măria Sa fiind în frunte 
călare cu boierii ne ţinea lot la pas"; ritualul trebuia respectat 
în mod riguros. Ajunşi la biserica Mitropoliei, arhiereul „a 
făcut atunci molitfele de mulţumire, cu cosciugul deschis" şi 
„toţi au început a face mătănii şi a săruta pe sfânt, de la domn 
până la cel din urmă asistent" 77 . 

Autorităţile ruse de ocupaţie au ştiut şi ele să respecte 
logica raporturilor dintre sfânt şi putere. în septembrie 1831, 
generalul Pavel Kiselev procedează întocmai precum domnii 
de altădată atunci când îi cere mitropolitului să scoată moaştele 
Sfântului Dimitrie şi să le aducă pe câmpia Filaretului pentru 
izbăvirea de violenta epidemie de holeră ce bântuia în capitală. 
Generalul participă nemijlocit la serviciul divin, „cu toată gene- 
rălimea întregii oştiri, cu toţi soldaţii, clerul, boierii şi poporul", 
care, „atunci când au început sfintele rugăciuni pentru încetarea 
epidemiei, s-au pus toţi în genunchi; cei mai mulţi, adaugă 
acelaşi Papazoglu, au zis rugăciunile cu lacrimile în ochi". 
Sfântul îşi relua astfel în posesie oraşul, prezenţa sa trebuind 
în plus să legitimeze noiîe ierarhii de putere din momentul 
respectiv 78 . 

Toate aceste ritualuri erau în măsură să reafirme dimen¬ 
siunea liturgică a puterii şi să întărească solidarităţile organizate 
în jurul acesteia. în primul caz la care ne-am referit, centrul 
- mai exact centrele - capitalei nu se deplasează radical, ci 
mai degrabă îşi afirmă o dată în plus menirea lor de repere 
fundamentale ale simfoniei constitutive dintre putere şi sacru. 
„Schimbul de vizite" între sfânta patroană şi domn reconfirmă 
în fapt importanţa simbolică a axei ce uneşte Palatul, reşedinţa 
alesului lui Dumnezeu pe pământ, şi Trei Ierarhii, „casa" protec¬ 
toarei celeste a comunităţii. Atunci când domnul invită şi 
întâmpină în capitală sfinţi taumaturgi, centrul simbolic al 
comunităţii se recompune în funcţie de prezenţa sa şi a „omului 


77 D.A. Pappazoglu, op. cit., p. 154. 

78 Ibiclem, p. 159. 

lui Dumnezeu", putând fi la fel de bine la intrarea în oraş, în 
oarecare biserică destinată să adăpostească temporar corpul 
sfânt, în livezile Curţii domneşti, la Mitropolie sau în chiar 
„mijlocul târgului", într-un gest care suprapune astfel o 
topografie simbolică peste aceea pur geografică 79 . în toate 
cazurile, personajul-cheie este domnul, prezenţa sa fiind aceea 
care instituie „starea de centralitate" şi îndeamnă întreaga 
comunitate să se reorganizeze din mers în funcţie de el. Mărtu¬ 
risirea lui Constantin Racoviţă, în actul acordat mănăstirii 
Bistriţa, este explicită: el este salvatorul prin excelenţă: „Dom¬ 
nia mea n-am lăsat a fi lumina sub obroc, ci să să puie în 
sfeşnic să lumineze tuturor celor din casa pravoslaviei" 80 . 

în cel de-al treilea caz, sfântul şi monarhul redesenează, 
tot împreună, frontierele simbolice ale capitalei. Principele 
conduce alaiul, desigur, dar rolul său este totuşi unul secundar: 
el nu e decât un intermediar între mulţime şi trimisul lui 
Dumnezeu. în ultimul caz, asistăm la instaurarea unui centru 
efemer care polarizează toate energiile comunităţii, remodelând, 
chiar dacă doar pentru câteva ceasuri, topografia oraşului: 
moaştele sfântului patron ocupă locul de frunte, întreaga 
comunitate se „reaşază" în funcţie de ele şi tot în funcţie de 
ele îşi reconstruieşte ierarhiile. Puterea se află în apropiere, 
dar nu-şi păstrează decât privilegiul unei proximităţi pasive 
care îi dă doar dreptul de a aduce întâiul omagiu omului lui 
Dumnezeu şi lui Dumnezeu însuşi. 

în urma unor astfel de gesturi, un sfânt oarecare poate 
obţine o reşedinţă în capitală: în 1766, spre exemplu, domnul 
Scarlat Ghica al Ţării Româneşti începe construirea bisericii 
Sfântul Spiridon-Nou, terminată de fiul său Alexandru, care îi 
va adăuga hramul Sfântului Visarion 81 . Trei decenii mai târziu, 
în 1793 şi 1795, Alexandru Moruzi „invită" din nou capul 
Sfântului Visarion în Tara Românească, pentru a pune capăt 
unei noi epidemii de ciumă 82 . Biserica înălţată din ordinul său 
lângă spitalul Dudeşti, care trebuia să îi adăpostească pe 
bolnavii de ciumă, a fost pusă sub patronajul a nu mai puţin 


79 Este cazul actului public de devoţiune organizat de I. Gh. Caragea 
la 1815, în vremea epidemiei de ciumă, cf. D.A. Papazoglu, op. cit., p. 154. 

80 Cf. Al. Lapedatu, op. cit., p. 62. 

de patru sfinţi taumaturgi: Sfântul Haralambie, Sfântul 
Alexandru de la Constantinopol (nimeni altul decât patronul 
spiritual al principelui), Sfântul Visarion de la Larissa şi, desi¬ 
gur, Sfântul Dimitrie Basarabov, patronul capitalei 83 . Purtătorii 
harului dumnezeiesc, „care pe cei slabi îi întăreşte şi pe cei 
păcătoşi îi mântuieşte", se alătură astfel sfântului patron al 
capitalei şi patronului domnului însuşi, într-o adevărată reu¬ 
niune de protectori în care numele domnesc va fi asociat în 
mod obligatoriu minunilor înfăptuite de sfinţi. Sfinţii şi monar¬ 
hul rămân astfel mereu împreună pentru a veghea la „binele 
politiei"; monumentul unora este şi monumentul celuilalt şi 
reciproc. Această distribuţie a rolurilor şi a spaţiilor este una 
permanentă în timpul Vechiului Regim românesc, iar „moder¬ 
nitatea" secolului al XlX-lea nu reuşeşte să o facă să dispară 
cu desăvârşire 84 . 

Principele guvernează cu ajutorul sfinţilor şi nu încetează 
să o afirme: o „ortodoxie normativă", cu implicaţii practice 
foarte puternice, dublează un stil de guvernare care pune 
accentul pe preocuparea monarhului pentru problemele concrete 
ale comunităţii 85 . Recursul la miracol se înscrie astfel în seria 
intervenţiilor directe pe care puterea le operează sau are de 


81 Capul Sfântului Visarion şi-a vădit virtuţile miraculoase şi contra 
invaziei de lăcuste „care au fost aruncate în Dunăre", după ce devoraseră tot 
ce găsiseră în cale, cf. „Şapte mănăstiri cu averea lor proprie", în BOR., 
XXVIII, 3, 1904, p. 319. 

82 V.A. Urechia, Documente inedite din domnia lui Alexandru Constantin 
Moruzi, în AARMSI, XIV, 1893, p. 737, 1793, 13 martie; D. Eclesiarhul, 
op. cit., p. 59; vezi şi C. Erbiceanu, Note asupra istoriei bisericeşti a 
Românilor pentru secolul al XlX-lea, în BOR, XXVIII, 4, 1904, p. 381. 

83 N. Stoicescu, Repertoriul ... Bucureşti, pp. 138-139 et 206-207. 
Acelaşi domn a acordat în două rânduri (1793 şi 1795) mile mănăstirii 
Dusikou (Diişcu) din Thessalia, al cărui patron era tocmai Sfântul Visarion, 
în semn de mulţumire pentru intervenţia acestuia împotriva ciumei, V.A. 
Urechia, Documente inedite ..., pp. 240-241. 

84 A se vedea exemplele amintite de S.S. Duicu, La châsse ă reliquaires 
de la cathedarale metropolitaine St. Demetre de Craiova, în RESEE, XXXVI, 
1-4, 1998, pp. 173-195. 

85 Vezi concluziile Emanuelei Popescu-Mihuţ, Ideologie politică şi 
propagandă în actele cancelariilor domneşti din Ţările Române, în Al. 
Duţu (coord.), Sucl-Estul european în vremea Revoluţiei Franceze. Stări de 
spirit, reacţii, confluenţe. Bucureşti, 1994, pp. 73-99. 

gând să le opereze asupra societăţii. Prezenţei palpabile a sfân¬ 
tului (şi a lui Dumnezeu însuşi) în viaţa oamenilor îi corespunde 
o prezenţă la fel de activă şi de palpabilă a puterii. 

Dimensiunea politică a miracolului derivă din transferul 
de carismă pe care monarhul îl încearcă atunci când îşi asociază 
numele intervenţiilor sfântului, gratificându-i pe slujitorii 
acestuia şi ai locurilor de cult care posedă moaşte sau icoane 
miraculoase, acordându-le în cele din urmă drept de şedere în 
oraşul său sfinţilor taumaturgi ale căror gesturi se arată 
benefice. Chiar dacă ctitoriile domneşti se împuţinează 
considerabil către finele veacului al XVIII-lea 86 , ele continuă 
să fie încărcate de semnificaţii 87 . Cazul lui Alexandru Moruzi, 
pe care l-am evocat deja, este grăitor: prima sa domnie în Tara 
Românească (1793-1796) fusese o luptă neîntreruptă împotriva 
epidemiilor care devastau ţara după războiul din 1787-1792. 
Ctitoria sa de la Dudeşti era menită deci nu numai să rezolve 
o problemă sanitară ce risca să se cronicizeze, ci şi să 
perpetueze memoria unei puteri vindecătoare a cărei voce 
fusese auzită de Dumnezeu, dovadă fiind chiar înfăptuirea 
minunilor nădăjduite. în acelaşi timp, şi mai ales în virtutea 
funcţiei foarte concrete pe care Biserica o asumă, actul de 
ctitorire riscă să marcheze pentru totdeauna topografia 
simbolică a oraşului. Martor al acelor vremuri, D.A. Papazoglu 
sublinază rolul bisericilor cu hramul Izvorului Tămăduirii: la 
Bucureşti existau trei astfel de lăcaşuri, uniform răspândite 
geografic, „ca să fie în apropierea tuturor convalescenţilor care 
beau apa sfinţită de la cişmelele lor“ 88 . Se desenează astfel 
trei „parohii", a căror topografie reorganizează harta „obişnuită" 
a oraşului. 


86 A se vedea datele furnizate de Daniel Barbu, Scrisoare pe nisip. 
Timpul şi privirea în civilizaţia românească a secolului al XVIII-lea , 
Bucureşti, 1 996, pp. 112-113 şi Voica-Maria Puşcaşu, Actul de ctitorire ca 
fenomen istoric în Ţara Românească şi Moldova până la sfârşitul secolului 
al XVIII-lea, Bucureşti, 2001, Anexa 2. 

87 Nu putem fi de acord cu opinia lui D. Barbu, care interpretează 
fenomenul scăderii numerice drastice a ctitoriilor domneşti cape o „pierdere 
a naturii harismatice a puterii", op. cit., p. 113; a se vedea argumentele 
noastre în Solidarităţi şi idealuri ..., deja citat. 

88 D.A. Papazoglu, op. cit., p. 160. 

Legătura puternică dintre putere şi sacru, precum şi sim¬ 
fonia constitutivă între instituţia princiară şi Biserică, trăite 
şi afirmate cu ocazia fiecărei celebrări, a fiecărei puneri în 
scenă, trebuiau să furnizeze comunităţii un sentiment de secu¬ 
ritate, altminteri dificil de obţinut într-o lume zguduită în 
permanenţă de convulsiile istoriei şi ale naturii 89 . Atunci când 
unul dintre termeni dispare sau este pus între paranteze, se 
instalează incertitudinea. Oraşul şi locuitorii săi se regăsesc 
dintr-o dată pradă dezordinii şi nesiguranţei, căci în această 
situaţie nici unul dintre ritualurile vitale pentru societate nu 
poate fi împlinit; „lucrurile serioase" nu pot exista în absenţa 
„oficiantului 11 . 

Monarhia românească a Vechiului Regim nu este o formă 
de dominaţie carismatică, în sensul dat de Max Weber, iar 
monarhul nu mizează niciodată pe propria persoană fizică, ci 
pe valoarea simbolică a puterii pe care o încarnează: reprezen¬ 
tarea puterii este aceea care îl face domn şi stăpân. Dar atunci 
când carisma nu e dublată de legitimitate, care, cum am văzut, 
are o sursă divină dar şi una imediată, respectiv Poarta otomană, 
protagonistul nu e decât un simplu uzurpator, un outsider în 
raport cu ordinea simbolică deja consacrată, iar puterea sa 
este percepută drept una neobişnuită şi străină, incapabilă să 
asigure protecţia comunităţii. 

Centralitatea spaţiului şi valoarea simbolică a indivi- 
dului-instituţie - în cazul de faţă domnul - se construiesc deci 
în mod continuu; se poate spune că ele sunt pretinse, câştigate 
sau pierdute. O dovedeşte din plic eşecul simbolic al lui Tudor 
Vladimirescu în faţa unei capitale care încetase sa mai fie 
capitală în sens politic, deoarece era lipsită de prezenţa 
atotcuprinzătoare a puterii 90 . 


89 Câteva exemple în studiile noastre, Sărbătoare ţi propagandă ..., 
I, pp. 32-38 şi Reliques et pouvoir ...; a se vedea şi J. Delumeau, Rassurer 
et proteger ..., pp. .145-147 ; L. Marin, Une mise en signification .... p. 48 
şi urm. 

90 Cea mai echilibrată analiză continuă să rămănă, după opinia noastră, 
aceea a lui Andrei Oţetea, Tudor Vladimirescu şi mişcarea eteristă în Ţările 
Româneşti , Bucureşti, 1945; a se vedea şi Dan Berindei, Revoluţia română 
din 1821, Bucureşti, 1991. 

Eroul rebel şi bunul părinte al ţării 

La început, acţiunea lui Vladimirescu a urmat liniile 
consacrate ale scenariului de instalare a oricărei noi puteri: 
proclamaţie înainte de intrarea în oraş, cu scopul de a coagula 
solidarităţile în jurul persoanei şi a cauzei sale, alai solemn ce 
pune accentul mai mult decât oricând pe aparatul de forţă, 
itinerariu ce retrasează axa constitutivă a capitalei 91 . Alaiul 
este deschis de un stindard reprezentând Sfânta Treime (hramul 
bisericii Mitropoliei din Bucureşti), Sfântul Gheorghe, ale cărui 
atribuţii războinice sunt bine cunoscute, şi Sfântul Teodor Tiron, 
un alt sfânt războinic, care era, în plus, patronul spiritual al lui 
Vladimirescu. Dumnezeu, sfinţii, şi leader-ul alcătuiau astfel 
ierarhia Binelui, sub deviza: „Trimite-mi ajutorinţă (cu referinţă 
la Sfânta Treime) / Şi în braţul tău cel tare / Acum să am şi 
eu parte" 92 . Nimic excepţional până acum: sfinţii războinici 
fuseseră nişte prezenţe constante pe stindardele prinţilor 
„fanarioţi". Armata lui Nicolae Mavrogheni, de exemplu, fusese 
organizată pe detaşamente plasate sub patronajul Sfântului 
Gheorghe, al Sfântului Dimitrie şi al Sfântului Teodor Tiron, 
fiecare dintre acestea având propriul drapel cu efigia patronului 
respectiv 93 . Includerea patronului personal într-o adunare de 
sfinţi care venerează Sfânta Treime se înscria deci într-o 
strategie clasică de reprezentare, trimiţându-ne cu gândul la 
soborul care proteja ctitoria lui Alexandru Moruzi de la Dudeşti. 

Diferenţa e dată de contextul politic în care Vladimirescu 
adoptă această strategie de reprezentare, şi anume în lipsa vreunui 
mandat din partea Porţii otomane sau a Rusiei, al cărei protectorat 
asupra Principatelor era deja o realitate. în aceste condiţii, el nu 


91 Tudor a fost însoţit de o adevărată armată, aproape 5000 de oameni, 
după anumite izvoare, cf. A. Oţetea, op. cit., p. 260 şi urm. Cea mai mare 
parte a documentelor disponibile sunt publicate în cele cinci volume din 
Documente privind istoria României. Răscoala din 1821, Bucureşti, 1959- 
1962, din care voi. V grupează sursele narative. 

92 A. Oţetea, op. cit., p. 260; a se vedea şi Adriana Gărău, Z. Gărău, 
Stindardul cel mare al lui Tudor Vladimirescu - document programatic al 
revoluţiei de la 1821, în MO, XXXIII, 7-9, 1981. Alături de Tudor, care 
ţinea în mână o pâine rotundă, simbol al belşugului, păşea un preot purtând 
crucea. 

93 D. Eclesiarhul, op. cit., p. 46. 

putea beneficia în nici un fel de legitimitatea tradiţională, aceea 
bazată pe acordul, de multe ori dificil de negociat, dintre puterile 
suzerană şi protectoare. Suzeranul de la care ar fi trebuit să 
derive autoritatea sa - ţarul rus - nu-i acordase nici un însemn 
în care contemporanii să poată desluşi, precum în cazurile de 
care am pomenit mai sus, „puterea împărătească". Singurele 
simboluri pe care le avea la dispoziţie, şi pe care le-a şi afişat 
de altfel, sunt tocmai acelea de care uza de generaţii autoritatea 
domnească pe care el o contesta. Or, lipsa de legitimitate terestră 
nu-i putea permite să pretindă la un statut de intercesor între 
Dumnezeu şi „poporul ales" fără a bulversa radical categoriile 
de gândire ale societăţii sau fără a eşua, cum s-a şi întâmplat, 
într-o ambiguitate fără ieşire. 

Tudor şi-a însuşit unele semne exterioare ale puterii - 
căciula de blană cu fund alb, de exemplu -, dar nu şi însemnele 
oficiale ale acesteia, pentru că nici o autoritate nu era dispusă 
să-l legitimeze. A lansat proclamaţii politice cu ocazia zilelor 
de sărbătoare (la Paşte, de exemplu), dar fără a proceda la 
împlinirea ritualurilor tradiţionale pe care aceste momente le 
impuneau şi în care puterea domnească, la care râvnea, juca 
un rol determinant. A condus de fapt comunitatea fără a putea 
să o recompună în jurul său, să-i reconfigureze şi să-i consacre 
ierarhiile, aşa cum procedau în mod aproape automat domnii 
legitimi. în fine, ca un detaliu, Tudor nu s-a instalat în casele 
domneşti, ci la Cotroceni, într-o margine a oraşului, refu- 
zându-şi prin aceasta orice centralitate vizibilă 94 . 

Cauza fundamentală a ambiguităţii de care vorbeam, pe 
lângă contextul politic care impunea prudenţă, a fost, după 
opinia noastră, demantelarea simbiozei constitutive dintre 
puterea „laică" şi cea spirituală. Mitropolitul ţării, Dionisie 
Lupu, părăsise capitala iar Tudor nu deţinea nici o competenţă 
în a numi un altul. în aceste condiţii, el era condamnat la o 
ilegitimitate spirituală care nu putea decât să-i agraveze 
ilegitimitatea politică: nu există, trebuie să o repetăm, nici o 


94 A se vedea, dintre numeroasele mărturii contemporane, Jalnica cântare 
a lui Zilot, în Zilot Românul (Ştefan Fănuţă), Opere complete, ediţie, studiu 
introductiv, note şi comentarii de M-D. Ciucă, Bucureşti, 1996, pp. 152— 
155; vezi şi D. Berindei, op. cit., pp. 136 şi 160-163. 

autoritate în Vechiul Regim care să-şi poată susţine legitimitatea 
în afara raportării - directe sau prin interpuşi - la Dumnezeu. 
Or, pentru Tudor această raportare era imposibilă: el nu putea 
fi uns domn şi chiar şi atunci când un substitut de încoronare 
pare să fi avut loc, ceremonia organizată în grabă, chiar înaintea 
retragerii spre Oltenia, nu ocupă centrul scenei: „în săptămâna 
cea mare a Paştelor (Săptămâna Luminată) ... a ieşit Tudor 
din târg (sublinierea noastră) în mănăstire în Cotroceni, cu 
ostaşii săi, dându-şi titlul de domn poruncitor ţării..." 95 . Era 
în tot cazul prea târziu. Tudor pierduse deja disputa simbolică 
împotriva puterii tradiţionale, chiar dacă aceasta era absentă; 
ratase de asemenea orice şansă de a o înlocui cu o putere de 
factură nouă, din lipsa mijloacelor de a pune sistematic în 
practică principiile pe care le anunţase la începutul revoltei. în 
momentul când ultimul său pandur părăsea capitala, înfrângerea 
era deja completă, încă înainte ca eteriştii să-l ucidă la Goleşti. 

Acest eşec, pe care l-am numit „simbolic", a fost, pe de 
altă parte, şi rezultatul unui proces de „rutinizare a carismei", 
pentru a vorbi în termenii lui Weber şi Eisenstadt 96 . Pus în 
situaţia de a demonstra calităţile sale de center man, de motor 
al sistemului, chemat să asigure materializarea organizării 
sociale pe care o anunţase prin proclamaţii, Tudor s-a găsit 
prins între două ordini simbolice radical opuse fără a fi integrat 
complet în nici una dintre ele. S-a afirmat ca un contestatar 
carismatic care ştiuse să-şi atragă la început simpatia şi 
ascultarea mulţimii, dar a făcut-o uzând de simbolurile unei 
puteri ce nu era a lui. Aclamat şi primit ca un eliberator în 
capitală, el şi-a pierdut pas cu pas întregul prestigiu de îndată 
ce a încercat să-şi instituţionalizeze puterea. Altfel spus, puterea 
sa nu a devenit niciodată pe deplin autoritate, dacă înţelegem 
prin aceasta din urmă „putere recunoscută şi acceptată" 97 . 


95 Cf. I. Corfus, Cronica meşteşugarului loan Dobrescu ...; D. Berindei, 
op. cit., p. 163. 

96 Cf. S.N. Eisenstadt, op. cit., p. XXI: „the test of any great charismatic 
leader lies not only in his ability to create a single event or great movement, 
but also in his ability to leave a continuous impact on an instituţional structure". 

97 Preluăm aici definiţiile propuse de M. Kenny, „Parallel Power 
Structure in Castille: the Patron-Client Balance", în J.G. Peristiany (ed.), 
Contributions to Mediterrannean Sociology, Mediterrannean Rural 
Communities, and Social Change, Paris-The Hague, 1968, pp. 157 şi urm. 

Partizanii săi aşteptau de la el o reorganizare şi o repo- 
ziţionare a centrului în raport cu periferiile societăţii şi, în tot 
cazul, o schimbare consistentă la nivelul căilor şi criteriilor 
care guvernau accesul la centru, accesul la putere, pentru a fi 
mai clari. în replică, Vladimirescu s-a dovedit incapabil de a 
schimba complet structurile existente şi încă şi mai puţin în 
stare de a le înlocui cu altele noi. Strategia sa viza manipularea 
în propriul profit a instituţiilor deja în vigoare, deşi se pronun¬ 
ţase deschis contra acestora încă de la început. Această atitudine 
ezitantă a fost dublată de reprimarea violentă a tentativelor 
individuale de a schimba prin forţă ordinea tradiţională, 
contradicţie gravă între discursul şi practica revoltei. Autopro- 
clamându-se centru al sistemului, Tudor nu a schimbat criteriile 
şi dinamica ce permiteau accesul la propria sa persoană, de 
aşa manieră că elitele tradiţionale şi-au păstrat în bună măsură 
acest privilegiu, chiar dacă ele erau lipsite de o putere reală în 
noua conjunctură, pe câtă vreme oamenii săi au jucat rolul de 
elită secundară, chiar marginală. 

Prizonier al acestei logici circulare, Vladimirescu a fost în 
aceeaşi măsură strivit de o conjunctură internaţională dintre cele 
mai defavorabile, doar că acest lucru nu era deloc vizibil pentru 
„marele public". Omul obişnuit nu poate face legătura între 
constrângerile impuse de interesele divergente ale marilor puteri 
şi paşii succesivi ai liderului; el sesizează doar ambiguitatea 
noii puteri, „incapacitatea sa rituală" într-o societate altfel 
puternic ritualizată. Nici domn tradiţional, nici revoluţionar 
carismatic pe de-a întregul, Tudor nu izbuteşte să-şi convingă 
supuşii de superioritatea de natură pe care o afirmase la intrarea 
solemnă în capitală. în lipsa mijloacelor concrete de a dota cu 
sacralitate noua putere pe care o incarna, el riscă să rămână un 
om ca toţi ceilalţi, vulnerabil la orice tentativă de contestare. 

Sfinţii, şi îndeosebi ocrotitorul capitalei, Sfântul Dimitrie 
Basarabov, nu sunt nici ei de partea sa, căci mitropolitul avusese 
grijă să-i răpească Vladimirescului acest aliat sacru luându-1 
cu el pe drumul exilului. Noua putere se găsea deci lipsită de 
cel mai eficace instrument de guvernare: miracolul, iar capitala 
pierdea ocrotitorul suprem şi principalul său reper identitar. 
Orice intervenţie carismatică în ordinea lucrurilor se vădea 
astfel imposibilă. 

înţelegem acum cu mult mai bine marele succes simbolic 
de care s-a bucurat puterea restaurată în persoana lui Grigore 
Dimitrie Ghica, „părintele patriei", cum îl numea Papazoglu. 
Intrarea sa „politică" trebuia să fie - şi a şi fost - un triumf, 
„cu alai domnesc, precum este obiceiul, şi cu toată frumuseţea 
slavei aceia, ca de un împărat întocmai", aşa cum o arată 
tuturor, mărturiseşte Zilot Românul, însemnele primite de la 
Sultan 98 . Ghica trebuia, în plus, să restaureze ordinea consa¬ 
crată, vremelnic tulburată de „zavergii"; trebuia, în fine, să 
reînnoade legăturile constitutive între putere şi sacru şi să 
recompună simbioza autorităţilor îndrituite să asigure siguranţa 
şi binele comun. Monarhul şi-a luat în posesie capitala în 
acelaşi moment în care sfântul patron şi-a reluat în posesie 
casa: puterea terestră şi omul lui Dumnezeu erau astfel din 
nou împreună. Primul îl conduce şi îl reinstalează pe cel din 
urmă în reşedinţa sa (biserica Mitropoliei); celălalt asigură 
bazele „harului" autorităţii celui dintâi. 

O dată în plus, sfântul îi precede principelui: reinstalarea 
sa, un fel de intrare solemnă în oraş, are loc miercuri 20 
septembrie, „în ziua de Sfântul mucenic Efstafie Plachida". 
Nu este o sărbătoare crucială în calendarul ortodox, însă 
comemorarea acestui martir, care se bucura de o veneraţie 
specială în spaţiul românesc 99 , se înscrie într-un context liturgic 
deosebit de important: sărbătorirea Sfintei Cruci (14 septem¬ 
brie), care se încheie pe 21 septembrie. Procesiunea de reinsta¬ 
lare trebuia să parcurgă tot oraşul, să-i retraseze topografia 
simbolică, să-i reconsacre punctele centrale. „Alaiul Sfântului 
Dimitrie" se formează la „cişmeaua lui Mavrogheni", „strân¬ 
gând toţi arhiereii câţi să afla în Bucureşti, împreună cu sfinţia 
sa părintele Troadis, vechilul de mitropolit, şi cu preasfinţia sa 
kir Gherasim, episcopul Buzăului", care trebuia să conducă 
procesiunea în lipsa mitropolitului. Ceata clerului, „toată partea 


98 Cf. Jalnica cântare a lui Zilot, ediţia citată, p. 163 ; alaiul este 
descris de consulul Kreuchcly, cf. Hurmuzaki, X, pp. 181-183. Ioan Dârzeanu 
plasează intrarea solemnă a domnuluii pe 27 septembrie, cf. D.I.R.. Răscoala 
ele la 1821 ..., V, p. 154. 

99 Cătălina Velculescu, Legende din pictura murală (Eustatie Plachida; 
Mihail), în voi. său, între scriere şi oralitate. Bucureşti, 1988, pp. 31 şi 
urm. 

preoţească şi arhimandriţii de pre la sfintele mănăstiri", se 
uneşte cu „halaiul domnesc" şi pornesc împreună să readucă 
„cu mare evlavie sfintele moaşte ale cuviosului Dimitrie" în 
capitală, „de unde era duse încă până a nu veni turcii în Bucu¬ 
reşti". Procesiunea avansează lent „pă jos, de la cişmea până 
la Mitropolie", unde, „eşind şi însăşi măriia sa înainte în movila 
mitropolii", are loc actul public de devoţiune a domnului care, 
„cu mare evlavie au îmbrăţişat sfântul sicriu şi cu mulţimea 
norodului împreună slăvind pe Dumnezeu că ne-au izbăvit din 
cursa care ne prinsese şi din mâinile agarenilor prin rugăciunile 
cuviosului". De aici, „cu clopote şi cu litie l-au petrecut, ca pe 
un păzitor tare al patrii noastre" 100 . 

Remarcabilul prestigiu de care se bucura sfântul în ochii 
comunităţii a fost astfel asociat cu începutul unei domnii ce 
trebuia să aducă pacea şi liniştea unei ţări greu încercate de 
urmările unei revolte şi ale ocupaţiilor militare străine. Cere¬ 
monia trebuia să strângă legăturile dintre sfântul patron şi comu¬ 
nitate, dar şi pe acelea dintre principe şi supuşi, deoarece 
„solidarităţile organice" ce-i unesc pe credincioşi şi pe sfântul 
lor sunt apropriate de către principe, ale cărui prezenţă şi acţiuni 
le transformă în „solidarităţi organizate" în jurul persoanei 
sale. Printre alte prerogative, calitatea sa de prim servitor al 
sfântului îi conferă carismă şi legitimitate. 

Dacă producerea de locuri de memorie perene încetează să 
mai reprezinte un monopol al domniei, din lipsă de mijloace 
şi de timp, „inventarea" de locuri de memorie efemere, vine să 
salveze, după opinia noastră, însăşi „natura carismatică" a 
puterii domneşti. E vorba de fapt de o redefinire a fundamen¬ 
telor sale liturgice, ce-şi trag acum legitimitatea din acţiunea 
concretă - administrativă şi rituală - pe care puterea o exercită 
asupra societăţii. „Ortodoxia normativă", de care am pomenit, 
caracterizează o putere atotcuprinzătoare (graţie aparatului 
administrativ care controlează absolut totul) şi incompletă în 
acelaşi timp, în măsura în care ea are de menţinut în permanenţă 
echilibrul dintre legitimitatea divină şi aceea acordată de 
suzeranul terestru. 


100 I. Corfus, Cronica meşteşugarului loan Dobrescu p. 361; 
I. Dârzeanu, loc. cit., p. 154. 

Pe de altă parte, puterea absolută pe care domnul o deţinea 
era dublată de o responsabilitate pe măsură; în lipsa acesteia, 
societatea se găsea fără putinţă de iniţiativă'° 1 . Dacă o 
competenţă politică putea fi dobândită, la nevoie chiar prin 
forţă, aşa cum a fost cazul lui Vladimirescu, competenţa rituală 
deriva din însăşi condiţia superioară a puterii ca fiind „dată de 
la Dumnezeu" prin bunăvoinţa Sultanului. Ea trebuia consacrată 
de Dumnezeu prin oamenii Săi şi mai ales probată în fiecare 
prilej în care împăratul ceresc îşi punea la încercare poporul. 

în acest context are loc restrângerea drastică a ariei de 
acţiune rituală a domniei care, presată de contextul politic 
defavorabil, se „închide" practic în capitală. Replierea necon¬ 
diţionată asupra centrului politic şi simbolic al ţării nu putea 
decât să-i crească acestuia „valoarea simbolică", până la a 
face din el un loc de a cărui posesie atârnă în mod determinant 
însăşi existenţa puterii. Acele „ritualuri vitale pentru existenţa 
comunităţii" de care vorbea Shils nu puteau avea loc decât 
aici şi nu puteau fi săvârşite decât de domn. Această situaţie 
ilustrează foarte clar consubstanţialitatea celor două elemente 
puse în ecuaţie de Geertz: centrală prin definiţie, puterea 
sfârşeşte prin a fi obligată să-şi păstreze această caracteristică cu 
orice preţ; e obligată de însuşi caracterul ei absolut, căci orice 
separare de centru i se poate dovedi fatală. în mod paradoxal 
poate, controlul complet pe care puterea îl exercită asupra 
centrului ţării e dublat de dominaţia la fel de puternică pe care 
acest „punct esenţial" o exercită asupra puterii însăşi. în fapt, 
nici unul dintre cele două elemente nu poate eluda constrân¬ 
gerile impuse de celălalt decât cu riscul de a renunţa la calităţile 
sale constitutive. într-o ţară unicentrică, orice excentricitate se 
plăteşte scump. 


101 Aici rezidă de altfel caracteristica esenţială a raporturilor de putere 
din Vechiul Regim, în măsura în care responsabilităţii absolute a monarhului 
îi corespunde o lipsă completă de responsabilitate a supuşilor, cf. R. 
Kosselleck, Le regne de la critique, traducere de H. Hildebrandt, Paris, 
Minuit, 1975, pp. 16-17 (ediţia germană, Kritik und Krise, Karl Albert 
Verlag, 1959). 

Mihai-Răzvan UNGUREANU 


Ceremoniile domneşti din vremea 
lui Mihail Sturdza. Sărbătorile instalării 
la putere (1834)* 


Ideea alcătuirii acestui studiu a venit în urma observării 
unui fapt aparent minor sau - mai bine zis - până acum privit 
cu indiferenţă de către istorici: anul 1834 este „sincopat" de 
un număr impresionant de ceremonii cu ilustră participare, 
pornite de la pretexte politice, dar cu scop bine definit. Domnia 
este principala beneficiară a acestor spectacole publice, care 
nu aveau alt rol decât de a construi, la început de „eră nouă 
şi glorioasă “, cum o considera Asachi, o imagine publică dura¬ 
bilă şi convenabilă a lui Mihail Sturdza. în postura de domn 
regulamentar, de susţinător şi garant al eficacităţii funcţionale 
a noului regim, Mihail Sturdza era interesat să creeze posibi¬ 
litatea de a fi identificat simbolic cu establishment-u\, justifî- 
cându-şi astfel prezenţa (disputată) şi acţiunile politice. 

Definirea recurentă a patriei, a istoriei, a prezentului însuşi 
prin intermediul persoanei reprezentative din stat constituie 
unul dintre obiectivele propagandei politice de oriunde şi din 
orice perioadă. Alocarea unor asemenea concepte care, în ciuda 
caracterului abstract, au reprezentare precisă, mitică la nivelul 
mentalului colectiv, unei figuri de prim rang se realizează graţie 
punerii în scenă a ritualurilor puterii. Când puterea politică 
personală devine sinonimă, prin ritualizarea ei repetată, cu 
statul, cu structurile sale ierarhice-administrative, invariabil va 
încerca să confişte şi memoria publică, reorientând-o către o 
nouă înţelegere şi explicare a trecutului, care să sprijine 


* Textul integral se găseşte în AG, II (VII), 1995, nr. 3-4, pp. 299-330, 
sub titlul Câteva note privitoare la ritualul ceremoniilor domneşti din vremea 
tui Mihail Sturdza. Sărbătorile instalării la putere (1834). 

argumentat transformările contemporane. în acelaşi timp, va 
tinde să producă şi, apoi, prin propagandă abilă, să reproducă 
definiţii restrânse ale patriei, ale poporului, legate indisolubil 
de persoana cea mai importantă din stat 1 . 

1834 este anul în care Mihail Sturdza, după îndelungi efor¬ 
turi, capătă domnia Moldovei. Şi-a dorit enorm să fie principe, 
răzbunând o soartă pe care o considera, destul de nedrept, 
vitregă 2 . Pentru a demonstra şi convinge că este omul potrivit 
să conducă în condiţiile unei schimbări de regim politic, va 
pune în funcţiune un mecanism propagandistic care va începe 
să activeze încă din primele luni ale venirii la tron. Exhibând 
formele puterii şi capacitatea de a le manevra prin ceremonii 
numeroase, adunând mulţimi şi coborând în mijlocul lor, 
vorbindu-le şi făcându-le să creadă că exerciţiul puterii este 
colectiv, Mihail Sturdza a reuşit ca, în numai jumătate de an, 
să fie acceptat de majoritatea membrilor corpului politic. 
Directă sau discretă, acţiunea propagandistică, condusă 
inteligent, va transforma curând admiraţia în adulare. Evident, 
anul 1834 reprezintă momentul primei încercări sistematice de 
construire a imaginii publice a domniei, semnul limpede al 
unei modernităţi, care nu se consumă exclusiv în experimente 
economice sau administrative după model occidental. 

Subiectul se pretează foarte bine şi la un tratament descrip¬ 
tiv - cel mai lesnicios, de vreme ce documentele sunt în mare 
parte cunoscute. Simpla enumerare a ceremoniilor, însă, ne 
privează de interpretare şi, deci, de evidenţierea „algoritmului" 


1 Formele simbolice consacrate (ritualuri, mituri, ceremonii etc.) 
reprezintă, şi în accepţia autorului, moduri de organizare a caracteristicilor 
intelectuale, emoţionale ale membrilor unui grup, ai unei comunităţi sau ale 
cetăţenilor unui stat. Ele confirmă valorile de sistem (politic, economic, 
social, cultural, moral), normele sociale şi morale (de comportament public 
şi privat) şi legitimează ordinea de drept instituită. Ceremoniile crează şi 
întreţin roluri sociale. 

1 Când, la trecerea prin Moldova spre Constantinopol a lui Mehmed 
paşa, ambasadorul turc la St. Petersburg (februarie 1834), s-a iscat zvonul 
că nu mai este considerat drept un candidat serios pentru ocuparea tronului, 
a căzut la pat: „...a tellement chaf>rine Michel Sturdza, qu’il en est devenu 
malade “ (Hurmuzaki, Documente..., XXI, Bucureşti, 1940, doc. CDXLVI, 
p. 534; Wallenburg către Metternich, 10.03.1834). 

ritual. Din acest motiv vom încerca să reproducem caracte¬ 
risticile semnificative ale mediului social şi politic în care 
propaganda prin intermediului ceremoniilor a avut succes. 
Organizarea lor a implicat aceiaşi oameni care, mai târziu, vor 
putea fi regăsiţi în apropierea domnului şi-i vor sprijini iniţia¬ 
tivele în intervalul de timp cât s-a aflat în fruntea principatului. 


Cel însărcinat, la 27 mai 1834, să se ocupe de serbările 
venirii în ţară şi ale instalării lui Mihail Sturdza pe tron a fost 
aga Gheorghe Asachi, om al casei viitorului domn şi cunoscut 
lui încă din primul deceniu al secolului. Elena Tauber, devenită 
apoi soţia lui Asachi, fusese guvernanta copiilor lui Mihail 
Sturdza, în perioada când el, împreună cu familia lui se găsea 
la Viena. Petru Asachi, fratele lui Gheorghe Asachi, a urcat 
repede scara onorurilor, ajungând aghiotant domnesc şi ocupând 
apoi posturi de răspundere în aparatul admnistrativ. Ca urmare, 
Sfatul Cârmuitor, reprezentat de marele postelnic secretar de 
stat Nicolae Suţu, considerase numirea lui Asachi ca fiind 
oportună politic 3 . Agăi îi revenea „gheneralnica inspecţie 
pentru împlinirea acestor dispoziţii “ - referitoare la primirea 
lui Mihail Sturdza - „şi împodobirea lor după rânduiala cer şută 
în drumul înălţimii Sale până la Iaşi, precum şi în capitalie“. 
Responsabilul cu aranjarea ceremoniilor primirii şi-a dat silinţa 
ca serbarea, cu adevărat populară, să devină enormă până la 
saţietate. Fără să fi dovedit veleităţi de maestru de ceremonii 
în vremea lui Ioniţă Sandu Sturdza - om sobru şi conştient de 
efemeritatea condiţiei sale politice - Asachi a dovedit, cu acest 
prilej, surprinzătoare calităţi organizatorice. între altele, stră¬ 
daniile îl arată încă o dată ca fiind o persoană cu deplină 
cunoştiinţă a intereselor proprii. Va prelua, cum era şi normal, 
rolul principal în comisia înfiinţată special pentru pregătirea 
sărbătorilor, din care mai făceau parte hatmanul Toderaşcu 
Balş, şeful Miliţiei pământene, vornicul Balş, Vasile Beldiman 
şi Alecu Cantacuzico. 


3 Th. Condrescu, Uricariul..., VIII, Iaşi, 1886, p. 179. 

Numirea lor nu este deloc întâmplătoare şi, chiar dacă nu 
există documente care să probeze, par să fi fost selectaţi cu 
atenţie 4 . Baronul de Bois-le-Comte, sosit la Iaşi la jumătatea 
lui mai 1834 după ce petrecuse un timp în preajma lui 
Alexandru Ghica, la Bucureşti, şi-a exersat nervul critic aţin- 
tindu-şi privirea asupra boierilor de lângă Mihail Sturdza, unii 
dintre ei foşti membri ai comisiei. Hatmanul Toderaşcu Balş, 
de pildă, este un spirit „purement militaire“ s . Asachi, catalogat 
cu maliţie nedisimulată „le savant d’Iassy“, este remarcat pentru 
enciclopedismul său, dar şi pentru numărul mare de funcţii 
acoperite în administraţie, care îl leagă strâns de protipendadă. 
Iar baronul nu uită să adauge că, fiind „un spirit interesat şi 
un amic al intrigii, poate să confere, în funcţie de împrejurări, 
importanţă relaţiilor sale“ 6 . 

Comisia, alcătuită din clienţii politici ai lui Mihail Sturdza, 
trebuia, de fapt, să asigure iniţierea şi continuarea procesului de 
construire a imaginii publice menite să-l reprezinte pe noul domn. 


4 Toţi, alături de Mihail Sturdza însuşi (care era, pe atunci, mare vornic), 
au făcut parte din gruparea opoziţionistă boierească din vremea lui loniţă 
Sandu Sturdza. Numele lor figurează în celebra Liste des Boyards persecutes 
par le Prince de Moldavie (Hurmuzachi, op. cit., supl. I 4 , Bucureşti, 1891, 
doc. XXV, p. 37; Mihail Sturdza către Severini, martie 1824). 

5 Hurmuzaki, op. cit., XVII, Bucureşti, 1913, doc. DXIX, p. 399; 
memoriul lui Bois-le-Comte, 18.05.1834. Este legat de Sturdza şi pentru că 
îl consideră apărătorul necondiţionat şi fidel al privilegiilor sale: „<il> a 
anciennement paye sa charge au general Kisselejf, fait tous ses efforts pour 
la conserve/-, quoiqu ’on assure qu ’elle sera aussi bientât mise ă l ’enchere“ 
(ibidem, doc. DLXXXVII, p. 533; Cochelet către de Broglio, 23.10.1835). 
Felix Colson îl vede ca devotat domnului, mândru de trecerea pe care o 
avea, deşi, ca hatman, îi lipseau cunoştinţele elementare de artă militară. Ar 
fi fost menţinut în post de Kisselef, în ciuda aversiunii lui Sturdza, numai 
pentru fidelitatea sa faţă de Rusia (F. Colson, De l'etat present et de I ’avenir 
des Principautes de Moldavie et de la Valaclue, Paris, 1839, pp. 19, 21). 
Pentru Radu Rosetti, boierul era „un bărbat mărginit la minte fi vanitos, 
dar cinstit fi neprevaricator “ (R. Rosetti, Amintiri din copilărie. Bucureşti, 
1925, p. 65). Nicolae Suţu şi-l aminteşte ca „homme nul, vain, depourvu de 
tout merite, ne sachant ni ecrire, ni parler dans aucune langue, n ’ayant pas 
d’opinion ă soi, entete dans celles qu'un mobile quelconque lui faisait 
adopter, adulateur du pouvoir “; „...// plaţait sa dignite ă mettre en relief 
ses epaulettes el ă faire sonner ses eperons “ (Memoires du Prince Nicolas 
Soutzo, grand-logothete de Moldavie; 1798-1871, ed. PanoToti Rizos, Vienne, 
1899, p. 100). 

6 Hurmuzaki, op. cit., doc. DXIX, p. 400. 

Faptul că membrii săi - „des hommes qui paraissent destines ă 
exercer de l'injluence personneelle “ - se regăsesc în anii 
următori între sfetnicii de credinţă ai lui Sturdza dovedeşte că, 
dincolo de vechile afinităţi politice anterioare lui 1834, camarila 
puterii era deja formată 7 . Detaliul, alături de asigurarea unei 
poziţii personale de influenţă în sferele înalte ale administraţiei, 
motivează suficient efortul comisiei în organizarea serbărilor 8 . 

1. Intrarea în ţară, pe la Galaţi, la 13 iulie 1834 (miercuri 
dimineaţă) fusese triumfală. Vestea învestirii lui Mihail Sturdza 
ca domn al Moldovei călătorise mai repede decât vasul care 
readucea perechea princiară acasă. înainte de a coborâ de pe 
punte (10 iulie 1834), prinţul primi portretul sultanului, bătut în 
briliante „avec la permission de le porter au cou“, ,pour 
temoigner son estime distinguee“ - cum ne asigură relatarea 
trimisă de Gh. Asachi de la Galaţi şi publicată imediat în „Albina 
Românească “ 9 . Oraşul de la Dunăre este vizitat abia după ce 


7 Este şi ceea ce îi vor reproşa întotdeauna boierii potrivnici lui Mihail 
Sturdza şi, probabil, cauza principală a izbucnirii conflictului dintre domn 
şi o parte a marilor boieri din cadrul Adunării Obşteşti. Memoriul acestoi-a 
din urmă adresat (arului nu lasă nici o îndoială asupra impresiei generale pe 
care o făcea camarila în public: .Aveugle par ses passions, il s'est entoure 
de quelques gens sans principes comme Ies Nicolas, Loupo Balch, Ies freres 
Asachi el ă peine sorti de I‘aulei ou il venait de jurer le mantient du 
Reglement, il ne songea qu ’aux moyens de le detruire" (Hurmuzaki, op. cit., 
doc. DLXXXIX, p. 547; memoriul boierilor moldoveni către (ar, 9/ 
21.11.1835). „L'appareil dont il s'entourait subitement, leur (boierilor - 
n.n.) parai trăit plus ridicule qu'imposanf - susţine Duclos - îndeosebi 
datorită greşelilor „ dans lesquelles l 'en fonţaient davantage Ies flatteries de 
ses courtisans “ (ibidem, doc. DCLIV, p. 657; Duclos către Mole, 09.12.1838). 
Interesantă este, însă, evolu(ia prieteniilor politice de-a lungul domniei lui 
Mihail Sturdza. Dacă familia Asachi a rămas credincioasă principelui, Nicolae 
Canta şi Lupu Balş au devenit, după câ(iva ani, inamicii săi înverşunaţi. 

8 „On fait des grands preparati/s pour la reception du nouveau hospodar 
qui, ă en juger d'apres le bon sens et le gouts simples qu’on lui connaît, 
desapprouvera bon nombre des ceremonies pretentieuses et ridicules, par 
lesquels de maladroits conseillers voudraient donner un eclat extraordinaire, 
disent-ils, ă son entree au pouvoir “ (Hurmuzaki, op. cit., XVI I, doc. DXXII, 
p. 404; Mim aut către Rigny, 14.06.1834. Agentul consular francez apreciase 
corect intenţia comisiei, dar nu distingea planul principelui - care nu a 
refuzat glorificarea - în activităţile grupului ce pregătea festivităţile. 

9 „Albina Românească", 61/12.07.1834. Intr-o scrisoare trimisă la 
începutul lui iunie 1834 (02.06.1834), generalul Pavel Kisseleff îl 

trec cele trei zile de carantină (de frica ciumei care bântuia la 
Constantinopol), timp în care Sturdza a adăstat la Ţiglina. 

Lui Mihail Sturdza i-a ieşit, mai întâi, în cale un cortegiu 
deschis de episcopul de Roman, Meletie, de ministrul Dreptăţii, 
de hatmanul Miliţiei Moldovei 10 şi dregătorii ţinutali însemnaţi 
(câte doi pentru fiecare ţinut). Prima slujbă cu participarea 
noului domn - un Te Deum - s-a ţinut la biserica Sf. Ioan. 
Interiorul lăcaşului era supraaglomerat; Manolache Drăghici 
adaugă şi că „era plin de nu mai avea loc nici preuţii pentru 
ţeremonie a se aşeza“ u . In sunetele clopotelor, la încheierea 
liturghiei, Mihail Sturdza s-a îndreptat spre casele beizadelei 
Dimitrie Moruzi, care îi fuseseră puse la dispoziţie pentru 
găzduire. A doua zi, prinţul a primit delegaţiile deputaţilor 
ţinutali, breslelelor neguţătoreşti, ale boierilor localnici, precum 
şi membri ai corpului diplomatic. Tot atunci l-a întâmpinat şi 
pe trimisul generalului Mircovici, vice-preşedintele celor două 
Divanuri, care sosise în goana calului pentru a-1 felicita şi a-i 
remite, în mod formal, autoritatea deplină asupra Principatului 


încunoştiinţa pe Mihail Sturdza că ţarul Nicolae I i-a conferit ordinul Sfânta 
Ana, împodobit cu coroana imperială. în aceeaşi misivă, fostul preşedinte 
al Divanurilor Moldovei şi Valahiei îl încurajează pe viitorul domn cu 
următoarele cuvinte : „ Rendez-vous heureux [pe moldoveni - n.n.], nton 
Prince, el vous le serez vous memel “ (Hurmuzaki, op. cit., supl. I 4 , doc. 
LXXV, pp. 102-103). Cu prilejul ceremoniei de învestitură de la 
Constantinopol (19/31 mai 1834), Mihail Sturdza şi Alexandru Ghica 
primiseră din partea sultanului „ein mit Edelsteinen selir reich besetzten 
Kevani (Ehrenkleid) als Zeiche der Investitur des respektiven Provinzen “, 
„beide Fursten mit einem goldenen, ebenfalls mit Edelsteinen sehr reich 
geschmiickten Săbel beschenkt wurde“, ca şi „die grofie Dekoration des 
Osmanischen Ordens Nischani Istihar in Diamanten “ (Hurmuzaki, op. cit., 
XXI, doc. CDLXXI, p. 557; Wallenburg către Metternich, 13.06.1834). 
Despre darurile sultanului, v. şi Alex. A. C. Sturdza, op. cit., p. 401. Mărturiile 
din epocă le certifică prezenţa ori de câte ori Mihail Sturdza participa la 
vreo festivitate. 

10 Şi logofătul Lupu Balş, şi hatmanul Toderaşcu Balş erau veniţi de 
câteva zile pentru a stinge, prin prezenţa lor şi prin pregătirile pe care le 
supravegheau, zvonul potrivit căruia Mihail Sturdza fusese chemat la 
Constantinopol pentru a fi surghiunit, nu pentru învestitură. în Galaţi, starea 
de surescitare a mulţimii atinsese paroxismul (Hurmuzaki, op. cit., supl. I 6 , 
Bucureşti, 1 895, doc. CLVII, p. 299; Comisia pentru înfrumuseţarea oraşului 
Galaţi către Mihail Sturdza, februarie 1841). 

11 Manolache Drăghici, Istoria Moldovei pe timp de 500 ani, II, Iaşi, 
1857, p. 195. 

Moldovei 12 . Cu toţii au acceptat, apoi, invitaţia de a se alătura 
augustei familii la prânz şi cină. Masa a fost aşezată pentru 
150 de persoane şi i-a urmat un bal. între timp, conform dispo¬ 
ziţiilor comisiei de organizare, oraşul a fost împodobit cu feli¬ 
nare colorate. A treia zi, prinţul a dispus să-i fie prezentaţi 
jăluitorii care aveau nevoie de sprijinul imediat al domniei şi 
a pornit pe drumul către Iaşi 13 . 

La ceremonii asista şi Th. Codrescu, pe atunci şcolar silitor 
şi premiant la clasele ţinute de Toma Giuşcă. Autorul Urica- 
riului... avea 15 ani (era născut la 1 aprilie 1819) şi profitase 
de prezenţa vărului său, Carp Gălescu, la Galaţi, unde funcţiona 
ca poliţmaistru. Pe Codrescu îl aleg ministrul Lupu Balş şi 
referendarul şcoalelor, Gheorghe Asachi, să înmâneze lui Mihail 
Sturdza felicitările venite din partea gălăţenilor. După ce elevul 
Codrescu a remis domnului hârtia cu semnăturile notabililor 
urbei, corul şcolar, care străjuia traseul familiei princiare a 
început să intoneze o compoziţie a lui Giuşcă: „Azi Moldova 
se renaşte, azi slava ei străluceşte" 14 . 

Sosirea domnului trebuie să fi prilejuit adunarea, pe cheiul 
portului, a celor mai importante personaje politice ale vremii. 
Agentul diplomatic german de la Iaşi, C.A. Kuch, îi descrie cu 
sarcasm: „Impiegaţii înalţi ai statului, care în timpul acesta 
[cât a stat Sturdza la Constantinopol - n.n.] îşi răseseră toţi 
bărbile lor ce le purtaseră după moda turcească, îşi 


12 Hurmuzaki, op. cit., XVII, doc. DXXVIII, p. 409; Duclos către 
Rigny, 31.08.1834. 

13 Ibidem, p. 196. în timpul şederii în carantină la Galaţi, Mihail Sturdza 
reînnoadă contactele cu susţinătorii săi politici. Primele scrisori sunt adresate 
generalului Kisseleff de care îl lega o adevărată prietenie, la 7 iulie 1834, 
şi generalul Minciaki (trei zile mai târziu), pentru a pregăti preluarea puterii 
(Alex. A. C. Sturdza, op. cit., doc. 25, pp. 221-322 şi doc. 26, pp. 322- 
323). Ca semn de bunăvoinţă şi amiciţie Kisseleff îi expediază în schimb 
portretul său (Hurmuzaki, op. cit., supl. I 4 , doc. LXXIX, p. 108, din 
29.08.1834). Ceremoniile primirii sunt descrise succint şi în raportul austriac 
Wallenburg către Metternich, din 25 iulie 1834 (Hurmuzaki, op. cit., XXI, 
doc. CDLXXVII, p. 560). Pentru preluarea puterii în Moldova v. ofisul 
generalului Mircovici (1376/08.07.1 834) şi ofisul principelui Mihail Sturdza, 
dat în Galaţi şi adresat Sfatului Administrativ (2/09.07.1 834), în: Ban Dimitrie 
Hasnaş (ed.), Adunarea de ofisuri şi deslegări în ramul giudecătoresc (1834- 
1844), Iaşi, 1844, pp. 1-2. 

14 Th. Codrescu, op. cit., VII, Iaşi, 1886, p. 203, (nota). 

schimbaseră calpacele lor de pielicică de oaie prin pălării în 
trei colţuri şi lepădaseră portul lor oriental pentru a se îmbrăca 
în uniforme strâmte şi bogat cusute cu fir, îi ieşiseră înainte 
până la Galaţi“ ]S . Chiar dacă purtarea boierilor este prezentată 
în tuşe îngroşate, un lucru este clar: Mihail Sturdza îşi crease 
deja aura de reformator, de principe garant al modernizării, 
ale cărui acţiuni urmau să se confunde cu efectele instituţionale 
ale Regulamentului Organic. Pe de altă parte, fiind un homo 
novus, era de aşteptat că va selecta, pentru a include şi implica 
în deciziile politice, oameni pe potrivă, dispuşi să susţină pla¬ 
nurile domniei. Schimbarea hainelor, tăierea bărbilor - prefaceri 
aparente, simbolice, nu neapărat exemplare pentru opiniile 
proprii - subliniază nu dispoziţia clasei politice de a sprijini 
modernizarea, ci slaba înţelegere a calităţii transformărilor 
survenite în structura statului, întruchipate de Sturdza însuşi. 


15 C.A. Kuch, Moldauisch-Walachische Zustănde in den Jahren 1828 
bis 1843, Leipzing, 1844, apud traducerea făcută de Alex. A.C. Cuza în 
CvL, XXV, 2, 01.05. 1891, p. 140. Kuch asistase, pesemne, şi la primirea 
făcută la laşi, în februarie-martie 1834, lui Mehmed paşa, ambasadorul turc 
la St. Petersburg, aflat în drum spre Constantinopol. Şi atunci, ca şi acum, 
la venirea lui Sturdza, boierii şi-au schimbat înfăţişarea pentru a întări 
impresia vizitatorului că reprezentanţii clasei politice sunt fideli puterii, 
oricare ar fi conţinutul ei: «Ceux des Boyards qui avaient conserve jusqu 'ici 
le costume turc, se glorijiaient de cette circonstance, lors des visites qu ’ils 
Jirent au Pacha; ils allerent meme ă cette occasion jusqu ’â prendre le 
turban, aboli depuis longtemps ă Constantinople, et ă se depouiller des 
decorations qui leur avaient ele accordees par la Cour de Russie, ce qui 
a ete vu de tres mauvais ceil de la part des autorites russes ici et leur attira 
meme l'observation judicieuse d'Ah med Pacha, qu’ils avaient mal fail de 
cacher des marques de distinctions conferees par une Cour amie de la 
Porte, tandis qu ’il se faisait lui-meme un honneur de porter la decoration, 
qui lui avait ete accordee par l’Empereur Nicolas" (Hurmuzaki, op. cit., 
XXI, doc. CDXLVII, p. 535; Wallenburg către Metternich, 14.08.1834) La 
câţiva ani după preluarea puterii de către Mihail Sturdza, cele mai neaşteptate 
semne vestimentare descriau atitudinea politică a purtătorilor. Căciulile din 
piele de oaie deveniseră, bunăoară marca exterioară a „protocroniştilor" 
vremii, sensibili la ascendenţe sonore în istoria clasică europeană, pentru 
care portul căciulii, asociat costumului european, reconstituia şi afirma 
simbolic originea dacică a românilor. Ca să înăbuşe o modă „cu subpretext“, 
Mihail Sturdza a dispus ca toţi condamnaţii la muncă silnică să primească 
si să expună căciuli asemănătoare ( Memoires du Prince Nicolas Soutzo..., 

p. 118) 

2. Sursa care oferă cele mai multe detalii referitoare la 
suita ceremoniilor desfăşurate la Iaşi este „Albina românească" 
- fapt lesne explicat prin poziţia ocupată de Asachi în 
conducerea periodicului şi în comisia de organizare a serbărilor. 
Manolache Drăghici preferă să fie concis şi, pe cât posibil, 
mai neutru. Totuşi, nu se înfrânează să descrie primirea lui 
Mihail Sturdza în termeni ditirambici: „Sosind deci Mihail 
voievod Sturdza în Iaşi, s-au priimit cu mare entuziasm de toţi 
boierii. Patru porţi de triumf se redicară de la bariera Docolinei 
până la Palat, împodobite cu cele mai frumoase alegorii 
simbolice şi învăscute de flori şi verdeaţă, unde sta, 
aşteptăndu-l la fieştecare, deputaţii breslelor şi naţiilor streine, 
a neguţitorilor şi a boierilor, cu cununi şi felicitaţile patriotice “. 
„La toate răspântiile oraşului, pe unde trecea alaiul, suna 
muzicele imne naţionale “, pentru ca, la poarta Palatului 
Domnesc, 12 fete de boieri să-l întâmpine cu ghirlande de 
flori. Acolo, dinaintea intrării în curte, s-a cântat - scrie ultimul 
cronicar moldovean - „imnul naţional “ 16 . 

în drumul său spre Iaşi, Sturdza a primit omagiile boierilor 
mai însemnaţi din fiecare ţinut pe care-1 traversa convoiul 
princiar. „Albina românească" adaugă că „deşi Măria Sa au 
dorit a nu întâmpina asemine înfăţoşare, cu toate acestea, 
trecerea Sa prin toate locurile sămăna cu o serbare nepregătită 
şi închipuită numai din respectul şi dragostea moldovenilor 
cătră a lor Domn dorit (s.n.)“ 17 . Numai această ultimă frază 
este suficientă pentru a preciza dimensiunile şi premeditarea 
mizanscenei. Gh. Sion, pe atunci de 12 ani, l-a însoţit pe tatăl 
său pentru a-1 primi pe Sturdza în drumul mare al Vasluiului, 
împreună cu „12 flăcăi călări, îmbrăcaţi în haine de sărbătoare, 
cu panglici şi cu flori la pălării“, au aşteptat sosirea principelui 
la staţia de poştă. Cum va fi obiceiul şi la Iaşi, notabilii („o 
mulţime de boieri şi boiernaşi “, fiecare cu câte o ceată de 
călăreţi) se îngrijiseră de ridicarea „unui umbrar mare şi a 
unui arc de triumf \ Heraldul - „un lipcan într-o căruţă mică 
de poştă “ - pregătea schimbarea cailor şi dulceţurile popasului. 
Cortegiul era deschis de trăsura ispravnicului de Vaslui, însoţit 


16 Manolache Drăghici, op. cit., pp. 196-197. 

17 „Albina românească", 63/19.07.1834. 

de un ofiţer; o urma „o carată mare cu geamuri “, din care „se 
coborî Vodă, care avea barbă roşie şi purta uniformă cu epolete 
mari, fes pe cap şi sabie Prinţesa nu a coborât. Sturdza a 
intrat în vorbă cu nobilii, a primit petiţii şi a gustat din dulceaţă, 
între timp, Sion, împins de tatăl său, a oferit un buchet de flori 
doamnei, făcându-i plăcuta surpriză de a i se adresa în greceşte. 
„Trăsura a plecat în goana cailor, escortată de flăcăii călăreţi 
până la jumătatea poştei“ li . 

Duminică, 15 iulie, la ora 10 şi jumătate, trei salve au 
anunţat sosirea cortegiului domnesc la bariera Galatei, unde 
comisia aranjase montarea unui arc de triumf „din frunzări, 
împodobit cu ţifra Măriei Sale cu coroană “. Spătarul Vasile 
Beldiman adresează salutul de bun sosit şi prezintă lui Mihail 
Sturdza un „act de urare iscălit de lăcuitorii de căpetenie ai 
Capitalei “. îi urmează reprezentanţii breslelor, care îl invită 
pe domn să primească pâine cu sare. Colonelul Iordache 
Costache Boldur-Lăţescu şi vel aga vornic Catargiu dau 
raportul, după care domnul mulţumeşte pentru primire şi 
răspunde urărilor, referindu-se la Iaşi, „politia în care s-a 
născut Prima etapă a ceremoniei se încheie cu discursul 
princiar; fără însoţitori, domnul pleacă direct la mănăstirea 
Frumoasa, pentru a se reculege la mormântul tatălui său. 

La amiază, în sunetul clopotelor şi al salvelor de tunuri, 
Mihail Sturdza intră în Iaşi. Alaiul era alcătuit din „ dregătorii 
deosebitelor ramuri ale administraţiei, cu ai lor slujitori, şi 
aprozi cu ale lor steaguri “, un pluton de cavalerie, în fruntea 
căruia se afla comandantul (colonelul Lăţescu) şi statul major, 
pajii, dimpreună cu dregătorii Curţii, careta domnească, 
înconjurată de hatman şi de adjutanţii prinţului, şi suita augustei 
perechi. Un pluton de cavalerie încheia coloana. 

Al doilea arc de triumf pe sub care urma să treacă Vodă 
fusese ridicat de comunitatea evreiască la Podul Roş („rue du 
Pont-Rouge“, în traducerea franceză a relatării), „unde ai lor 
rabini, în veşminte de paradă, ţiind supt un baldachin Tablile 
lui Moisi, au înfăţoşat Măriei Sale rostirea supunerii şi a 
dorinţei lor“. Al treilea arc de triumf, înălţat „în stil gotic şi 


18 Gh. Sion, Din copilărie, în Suvenire contimporane, Bucureşti, 1915, 
pp. 319-320. 

în asemănarea bisericii de Trei Sfinţi [Trei Ierarhi - n. n. ]“, 
de-a curmezişul străzii şi în apropierea celuilalt, era 
Jnfrumuseţat de atributurile ştiinţelor, purtând pe ale sale 
patru turnuşoare atâte steagurele, iar la mijloc se înălţa 
bandiera naţională Construcţia purta şi o inscripţie, al cărei 
text latinesc suna astfel: „Regnanti Principi Michaeli Sturdza 
Voievodae, fundatori culturae patriae, musae memores “ 
(inscripţia avea şi traducerea românească). De o parte şi de 
alta a arcului de triumf se găseau profesorii şi elevii Gimna¬ 
ziului de la Trei Ierarhi. 

Aici se şi opreşte cortegiul princiar. Venise rândul lui 
Gheorghe Asachi, care citeşte un discurs axat pe rolul avut de 
Mihail Sturdza ca epitrop al şcolilor publice din Moldova, 
între exemplele de eminenţă didactică, pe care le convoacă în 
sprijinul afirmaţiilor sale, Asachi pomeneşte şi de Platon, care 
ar fi susţinut - în varianta apocrifă a referendarului şcolilor 
din Moldova - că toate popoarele vor fi fericite când vor fi 
guvernate de filosofi sau când principii vor fi filosofi. Flatat, 
Mihail Sturdza îi răspunde amintind, la rândul său, nume 
celebre. 

Pe drumul către catedrala Mitropoliei, cortegiul abia mai 
putea înainta printre privitorii pe drept cuvânt „entuziaşti 11 ' 9 . 
La Te Deum participă, alături de mitropolitul Veniamin 
Costachi, episcopii de Roman şi de Huşi. Parcursul alaiului se 
termină la Palatul Domnesc 20 după trecerea pe Uliţa Mare, la 


19 Nu este o licenţă propagandistică. J. A. Vaillant confirmă fastuoasa 
primire a principelui: „L'arrivee des hospodars dans leurs capitales est 
saluee par des acclamations de joie el des vivat d'esperances. Les habitants 
de Iassi el de Bucuresci courent au-devat d'eux â plus d’une lieue de la 
viile, el les mecontents ne tardent pas ă faire leur soumission". (La Roumanie 
ou histoire, langue, litterature, orthographie, statistique des peuples de la 
langue d ‘or: A rdaliens, Vallaques el Moldaves, Paris, 1 844, p. 368). Iar 
Manolache Drăghici adaugă: „Toată miliţia era in mişcare, mulţime de 
târgoveţi călări, slujitorii tuturor instanţiilor, ştabul major în mi jlocul căruia 
vinea careta domnească, iar la toate răspântiile oraşului, pe unde trecea 
alaiul, suna muzicile imne naţionale [...]" (Manolache Drăghici, op. cit., 
pp. 196-197. 

20 „Mihail Sturdza locuieşte în casa lui particulară, căci şi aici Curtea 
arsese. Aspectul palatului improvizat este milităresc", apud N. lorga, Istoria 
românilor prin călători, ed. II, voi. III, Bucureşti, 1929, p. 216, care 


132 




intrarea căruia fusese ridicat al patrulea arc de triumf. Accesul 
în curte era vegheat de o tribună „plină de dame şi de persoane 
însemnate 11 . Douăsprezece fete de boieri, îmbrăcate în alb, 
încununate cu flori şi încinse cu eşarfe în culori naţionale, îl 
aşteptau pe domn la poartă. Văzându-le, Mihail Sturdza coboară 
din caleaşcă „prin ploaia de flori zvârlite de damele din trăsuri 
ce acoperea meideanul vizavi cu palatul “ 21 , pentru ca, în 
momentele următoare, fetele să înceapă a-i presăra - evident, 
cu flori - drumul spre intrarea în clădire. Eufrosina Asachi, 
care trebuie să fi avut sub cinci ani, recită o urare în versuri, 
după care toate fetele intonează un „imn naţional “, compus de 
Asachi special pentru acea ocazie. O companie de infanterie 
din Miliţia pământeană dă onorul şi strigă „Vivat domnul 
nostru!". Trecerea în revistă a gărzii de onoare, raportul 
hatmanului şi înaintările în rang ale unor ofiţeri preced 
ceremonia din Sala Tronului. 

Discursul principelui are un conţinut previzibil. Mai întâi, 
este prezentată hotărârea Porţii de a repune în drepturi un 
domn pământean, care s-a angajat „să păzească noile 
orănduieli “ şi „să pună hotar nenorocirilor noastre “. Mihail 
Sturdza cheamă clasa politică la unirea intereselor pe fondul 
aplicării şi respectării prevederilor regulamentare, cu sprijinul 
activ al domniei, al cărei obiect de activitate, între altele, este 
de „înaintarea obşteştei fericiri, precum şi preţuirea meritului 
personal, a râvnei în slujbe, a unei în curăţănie afierosiri, pe 
care ne vom socoti fericiţi de a le îmbărbăta şi a le răsplăti “. 


reproduce impresiile prinţului Anatol Demidov, expuse în Voyage dans la 
Russie meridionale el la Crimee par la Hongrie, la Valachie el la Moldavie, 
Paris, 1840. Mihail Sturdza, susţine o călătoare din Austria (Mme A. von 
Karlowitz) la 1 846, „sta intr-o casă pe care un agent de schimb din Paris 
ar găsi-o nevrednică de dânsul" (N. lorga, op. cit., p. 263). Mihail Sturdza, 
raportează agentul diplomatic francez Duclos, continuă să stea în casa tatălui 
său, Grigore Sturdza, pe care, deşi o aranjase, abia îi cuprinde pe el şi pe 
prinţesă. Curtea Domnească arsese la 1827 şi încă nu intrase în reparaţie. 
Principele întreţine o curte modestă: „plutât il n’y a pas de Cour“ 
(Hurmuzaki, op. cil., XVII, doc. DXXVIII, p. 410; Duclos către Rigny, 
31.08.1834). Sau, cum susţine Alex. A. C. Sturdza, „il aimait Ies beaux 
equipages, une maison grandement tenue, Ies chevaux, Ies chiens el cerlain 
apparat, sans luxe el sans ostentation “ (Alex. A. C. Sturdza, op. cit., p. 38). 

21 Manolache Drăghici, loc. cit. 

Domnul promite că dreptate se va face întotdeauna, câtă vreme 
este la putere, şi că spiritul legilor va fi păzit fără preget: 
„această pildă din partea noastră va însemna calea pe care 
aveţi a urma!". Nerespectarea lor, ca şi dispreţul faţă de prin¬ 
cipiile noi politice, se va pedepsi aspru, „dând legilor puterea 
cea lucrătoare 11 . „Noua aşezare politică “ urmează să devină 
cunoscută în lume prin „întregul unei familii ocârmuitoare de 
prinţipii mântuitoare", sprijinită pe umerii pământenilor şi aju¬ 
tată de divinitate. Iar domnul încheie cu o propoziţie sacra¬ 
mentală, frecvent reluată de admiratori şi folosită abil în 
construirea imaginii publice a lui Mihail Sturdza: „că a noastră 
călătorie pre pământ s-au făcut epohafericirei patrii noastre!". 
începând cu zilele următoare şi până la finele domniei sale, 
numele principelui va fi asimilat „epohei fericirii", ajungând 
şi stereotip de adresare reverenţios în formalistica administrativă 
a vremii. 

„Multe persoane au lăcrămat" - stă scris în articolul din 
„Albina românească" - „grăbindu-se a săruta mâna aceluia 
carile ţine astăzi soarta patrii". La discursul domnesc a răspuns 
arhimandritul Crupenschi. 

Seara, ca şi la Galaţi, oraşul a fost luminat. Acum, însă, 
referinţa este proprie: au fost aprinse focuri imense pe dealurile 
înconjurătoare, iar în copacii din piaţa Palatului Domnesc au 
fost agăţate „ghirlande de felinare văpsite". în mijlocul pieţei, 
comisia dispusese ridicarea unui chioşc turcesc „cu ţifra Sulta¬ 
nului şi cu un verset din Coran". Până târziu către miezul 
nopţii, pe străzi a fost un du-te vino de trăsuri şi pietoni; cu 
toate acestea nu s-a înregistrat nici un incident care să tulbure 
sărbătoarea - ne asigură Asachi. 

3. La o săptămână, pe 22 iulie după-amiază, Mihail Sturdza 
a pornit să viziteze câteva instituţii din oraş. Primul popas l-a 
făcut la spitalul Miliţiei pământene, unde, după ce a văzut starea 
clădirii şi dotările medicale, a primit mulţumirile hatmanului şi 
ale „corposului de doctori", condus de dr. Czihak, a acordat 
recompense. A urmat spitalul Sf. Spiridon, înspre care alaiul a 
mers pe pavelele Târgului de Sus, abandonând caretele. 

Gestul în sine era surprinzător; mersul pe jos, pe lângă 
conotaţia plebeiană (călătorii străini remarcă faptul că, la Iaşi, 

diferenţele sociale se recunosc şi după mijlocul de transport 
folosit în oraş), era periculos din cauza aşezării şi a stării 
precare a bârnelor. Pentru cele observate, Vodă, înconjurat de 
mulţimea care se îmbulzea să vadă domnul coborât în mijlocul 
ei, nu a avut decât cuvinte aspre, arătând astfel privitorilor cât 
de interesat este în reglarea stării de lucruri din Iaşi, deci şi 
din ţară. Impresia apropierii de păturile inferioare ale societăţii 
era minuţios regizată . La întărirea ei contribuiau nu doar 
atitudinile publice de genul celei descrise mai sus, dar şi apa¬ 
renta lipsă de formalitate a programului zilnic al domnului. 
Fiecare zi avea rostul ei, cunoscut de toată lumea, iar solem¬ 
nităţile audienţei se reduceau la „ţeremonia cafelei şi a 
dulceţilor, după vechiul obiceiu“ n . Principele afişează modestie 
şi cumpătare în cheltuieli drămuite. La palat nu există etichetă 
- consideră Duclos - şi, deci, oricine se poate prezenta înaintea 
principelui dacă a fost anunţat din vreme prin aghiotant 24 . 

La Sf. Spiridon, l-a întâmpinat o delegaţie alcătuită din 
vornicul Ştefan Catargiu - membru al comisiei de organizare 
a festivităţilor - dr. Viola Biirger, chirurgul Neumann, care la 
rându-le, au primit mulţumirile princiare. Vizitarea închisorii 
publice şi a paraclisului ctitorit de Sturdzeşti acolo au oferit 


22 Domnul munceşte mult, deşi „ii aime peu le monde" (în sensul că 
se fereşte să fie agasat de mulţime). Se ridică de la birou numai în zilele 
„assez rares, de ţ;rande receplion". Doamna este destul de retrasă; singura 
distracţie ar fi reprezentaţiile unei trupe de actori francezi, la care asistă 
împreună (Hurmuzaki, op. cit., doc. DXXXII, p. 420; Duclos către Rigny, 
07.10.1834). 

23 Manolache Drăghici, op. cit., p. 198. Pentru programul zilnic al 
domnului, v. împărtăşirea din secţia a 8-a a Aşezământului Curţii Domneşti 
pentru împărţirea şi întrebuinţarea vremei, îndeletnicirile Prea înălţatulu 
Domn, publicarisilă la 17 iulie 1834, în : Ban Dimitrie Hasnaş (ed.), op. 
cil., pp. 2-4. 

24 Hurmuzaki, loc. cit. Aceeaşi impresie o mărturiseşte şi Mme A von 
Karlowitz, care este primită amabil de domn şi, oprită la masă, „constată 
că, în această clădire rea, serviciul, cu toată lipsa de etichetă, e superb “ 
(N. Iorga, op. cit., p. 263). Lui Raoul Perrin ( Coup d'oeil sur la Valachie 
et la Moldavie, Paris, 1839), Mihail Sturdza i se pare afabil, aidoma 
francezilor, fără trufie şi comunicativ (ibidem, p. 206). Pentru cel mai recent 
studiu privitor la personalitatea lui Mihail Sturdza, v. Gh. Platon, O 
personalitate controversată a istoriei noastre moderne: domnitorul Mihail 
Sturdza în Istorie şi civilizaţie. Profesorul C. Cihodaru la a 80-a aniversare. 
Iaşi. 1988, pp. 195-217. 


135 



domnului prilejul de a discuta cu administratorul eficienta 
legilor şi modul în care trebuie pedepsită înfruntarea lor. In 
curtea clădirii, Mihail Sturdza s-a întâlnit cu arestaţii şi le-a 
adresat câteva cuvinte de încurajare, menţionând că în intenţia 
domniei se află şi amnistierea delictelor uşoare. Armaşul, 
comisul Iacovachi Leon, primeşte o recompensă pentru bunele 
sale oficii. Revenirea la palat s-a petrecut în jurul orei 8, după 
iluminarea capitalei 25 . 

4. La acelaşi interval de o săptămână, pe 29 iulie, într-o 
duminică, la schimbarea gărzii de la palat, beizadelele Grigorie 
şi Dimitrie au fost înfăţişate ofiţerilor din statul major şi sol¬ 
daţilor. înainte de a pleca la studii, prinţul dorea să-i înscrie 
în oştire, chiar sub titlu onorific: Dimitrie în cadrul primei 
companii de infanterie, iar Grigorie la primul escadron de 
cavalerie. Ocazia a fost folosită de Mihail Sturdza pentru a lua 
cuvântul. Adresându-se corpului de comandă, prinţul a afirmat 
că, trecându-i în controalele Miliţiei pământene, dă o dovadă 
a încrederii ce o are în principiile militare şi în efectele lor 
educative, la nivel individual şi social 26 . Beizadelele vor fi 
ridicate în grad potrivit aptitudinilor şi ataşamentului faţă de 
oştire, şi nu pentru că sunt fiii domnului. întorcându-se către 


25 „Albina românească", 65/26.07.1834. Trei zile mai târziu, coman¬ 
dantul gărzii turceşti care-1 însoţise pe Mihail Sturdza în călătoria de la 
Constanţinopol la Iaşi, Omer bei, părăsea capitala Moldovei, nu înainte de 
a fi bogat răsplătit de domn ( ibidem , 66/29.07.1834). 

26 Moldovenii - afirmă Duclos - nu se grăbesc să ocupe posturi în 
Justiţie, d de la Inteme sau Finanţe, „el surtout ă la Milice“. De ce? „Le 
sabre el Ies epolettes seduisent tous Ies jeunes gens; aussi y a-l-il 
presqu'autant d'officiers quedesoldats... " (Hurmuzaki, op. cit., doc. DCLIV, 
p. 656; Duclos către Mole, 09.12.1836). Armata evocă principiile de 
conducere politică şi de management social pe care încearcă Mihail Sturdza 
să le aplice: ordine, pace socială, respectarea ierarhiilor. Măsura imediată 
este crearea unei exemplare solidarităţi de castă a corpului ofiţeresc, întărit 
acum şi de prezenţa beizadelelor în rândurile sale, chiar dacă - aşa cum 
crede Colson - „en Moldavie l’esprit de la mitice est nul, parce qu'elle est 
faible el peu nombreuse “ (F. Colson, op. cit., p. 20). Esprit de corps nu este 
o expresie fără aplicaţie în judecarea atitudinii lui Mihail Sturdza faţă de 
armată. El a intuit că, ritualizând accesul vlăstarelor domneşti la demnităţile 
carierei armelor, consacră principiile de conduită socială reprezentate de 
principe, dar şi mecanismul de apărare a acestora. 

Grigorie şi Dimitrie, Mihail Sturdza le ură ca, la revenirea în 
patrie, să aducă din Occident tot ceea ce lipseşte aici, pentru 
a sădi ştiinţa. Răspunsul la discursul princiar a revenit hat¬ 
manului Toderaşcu Balş, care, referindu-se la augusta persoană, 
a numit-o „al nostru domn şi părinte “, expresie care va deveni 
cea mai folosită formulă de adresare către principe 27 . 

5. Pe 15 august, în plină sărbătoare ortodoxă, la palat are 
loc prezentarea corpului academic. Apropierea începutului 
anului şcolar şi proiectul deschiderii Academiei Mihăilene - 
pregătită să funcţioneze ca instituţie de învăţământ superior 
încă din 1832, când Mihail Sturdza răspundea de Epitropia 
învăţăturilor Publice - constituiau cele mai potrivite aspecte 
pentru ca Asachi, în calitate de referendar al oficiului guver¬ 
namental, să reapară înaintea tronului. Cuvântarea lui Asachi 
este o copie a clişeelor de adresare pe care, în majoritate, tot 
el le introduse în relaţia cu primul. Important pentru noi este 
un alt detaliu al desfăşurării ceremoniei: Asachi „au înfăţoşat 
un product a frumoasilor meşteşuguri, tarile închipuieşte una 
din cele mai însămnătoare epofte a Moldovă. Acesta este cadrul 
[tabloul - n.n.} «Testamentul politicesc a lui Ştefan cel Mare»". 
Pictat în ulei, în mărime naturală, de artistul vienez J. Miller, 
tabloul materializa una dintre ideile obsesive ale lui Asachi: 
restaurarea miturilor istorice ale românilor. în suita „Traian şi 
Dochia", „Alexandru cel Bun“, „Ştefan cel Mare", primul 
adulator al lui Sturdza identifica o continuitate istorică pe linie 
politică şi morală, evocabilă prin intermediul artelor. 
Exemplelor de conduită excepţională pe care Asachi le 
considera inerente evoluţiei politice a românilor şi nutrite de 
„sufletul românesc “ li se putea adăuga, fără risc, o pildă 
contemporană. Este ceea ce sugerează, pe rând, doi dintre 
membrii delegaţiei ce au prezentat „ cadrul “ domnului: Asachi 
şi profesorul de filosofie Gh. Săulescu. Cheia de descifrare a 
compoziţiei era următoarea: Ştefan, prin testament, arată ţării 
„singurul liman de scăpare în mijlocul cumplitelor furtuni; 
totodată i-au şi prezis [Moldovei - n.n.] o epohă mângâietoare 
a căruia înfiinţare de veacuri s-au dorit". însă - continuă 


27 „Albina românească", 67/02.08.1834. 

Asachi şi Săulescu - „evlavia, înţelepciunea şi dreptatea “ 
domnului „însămnează acum un şir de fapte, carile prin fericit 
rezultat covârşesc pe acele a «Testamentului» Replica lui 
Mihail Sturdza a vizat, mai întâi, ,<dărnicia istoriei “, care este 
oricând binevoitoare, generoasă cu principii luminaţi; acestea 
sunt, de fapt, exemplele ce ar trebui imitate începând chiar cu 
el 28 . 

6. în pregătirea festivităţilor încoronării, comisia a redactat 
Programa de serbările ce au a se face în ziua întronării 
Preaî nălţat ului şi Prealuminatului domn Mihail Grigoriu 
V(oie)v(o)d 29 . Ceremonia suirii pe tron trebuia să eclipseze 
ceea ce se desfăşurase până atunci în capitală. Documentul 
descrie treizeci şi doi de „paşi“ în succesiune rituală, în care 
intră pregătirile, „pornirea Măriei Sale“ de la palatul Sturdza, 
trecerea în revistă a gărzii militare, sosirea la biserică („la 
vechea catedrală Sf. Nicolae“) i0 , ungerea, întronarea, revenirea 
la reşedinţa princiară, serbările vulgului, ceremoniile din ziua 
următoare. Secvenţele festive se aglomerează înlr-un interval 
de timp redus, dar sunt proiectate în amănunt şi se încheagă 
perfect, dând impresia că festivitatea nu se întrerupe, nu are 
pauze şi că - fără inedit - se desfăşoară la scara întregului 
oraş, nu doar în preajma palatului. 

Iaşii, datorită aspectului său - de urbe îngrămădită şi săracă, 
lipsită de spaţii largi, care să fi putut fi amenajate, la nevoie, 
pentru orice gen de spectacol (în sensul larg al cuvântului), în 
absenţa „teritoriilor de socializare “ (scuaruri, pieţe monu¬ 
mentale etc.) - pierduse exerciţiul aranjării şi coordonării unor 
ceremonii ample, cu participare numeroasă, cu public masiv. 
Capitala Moldovei era nepregătită pentru exibiţia grandorii. 


28 Ibiclem, 72/19.08.1834. 

29 Th. Codrescu, op. cit., VIII, pp. 187-194. întronarea fusese programată 
pentru 26 august 1834. Programa ... a fost tipărită şi în „Albina Românească", 
73/28.08.1834. Desfăşurarea festivităţilor este descrisă şi de agentul consular 
austriac la laşi, Wallenburg, într-o depeşă adresată lui Metternich, la 
1 septembrie 1834. Se menţionează şi că domnul a jurat ridicând două 
degete, după tipicul german (Hurmuzaki, op. cit., XXI, doc. CDLXXXIX 
pp. 570-571). 

30 Th. Codrescu, op. cit., p. 190. 


138 



Din această cauză, orarul călătoriei lui Mihail Sturdza de la 
Galaţi la Iaşi şi al petrecerii zilelor de până la ceremonia suirii 
pe tron, elaborat înaintea Programei de serbările ce au a se 
face în ziua întronării... preciza necesitatea ameliorării câtorva 
zone care să cuprindă mulţimea. Una dintre ele fusese deli¬ 
mitată în faţa bisericii Trei Ierarhi, unde urma „săfie pregătită “ 
o piaţă „pentru dame şi boieri şi străinii mai însemnaţi, ce vor 
să privească la trecerea paradei“ i] . Totodată, , pentru ştiinţa 
privitorilor, adecă boieri, dame şi neguţători, se va face 
cunoscut f că s-au pregătit îndemânate locuri pe piaţă lângă 
Curtea înălţimii Sale“ i2 . De fapt, festivităţile venirii în Iaşi, 
ale întâlnirii cu oştirea etc. nu erau decât repetiţii, la dimensiuni 
comparabile, ale marii serbări planificate pentru duminică, 26 
august 1834. 

In fine, ceremonia încoronării, anunţată cu zile înainte şi 
pregătită minuţios „cu toată pompa potrivită sfinţeniei şi 
mărimii acestui act relighios şi politicesc 11 , a fost precedată de 
pregătiri zgomotoase, pentru a stârni şi mai mult curiozitatea 
mulţimii. La răsăritul soarelui, clopotele au început să sune, 
iar tunurile au tras trei salve. Pentru domn, ziua a începui cu 
liturghia ţinută la paraclisul Sturdza, simultan cu desfăşurarea 
slujbei de pe şesul Frumoasei, unde fuseseră adunate unităţi 
ale Miliţiei şi ale călăraşilor ţinutali. La ora 10, trupele au 
defilat prin faţa palatului Sturdza, ca să se înşire, apoi de-a 
lungul uliţelor pe unde era planificată trecerea alaiului. 
Clopotele şi salvele au vestit plecarea cortegiului spre biserica 
încoronării, Sf. Nicolae Domnesc. Pe rând, au trecut 6 companie 
de infanterie, condusă de colonelul Lăţescu, fanfara care cânta 
marşuri militare, marele aghiotant domnesc - director al 
palatului domnesc - 12 paji dirijaţi de ispravnicul Curţii 
domneşti, dregătorii domneşti ducând pe perne de catifea 
insignele Curţii, apoi escorta călare (24 de ofiţeri cu săbiile 
scoase). Domnul, călare în mare ţinută, decorat, era precedat 
de miniştri (de Finanţe, al Dreptăţii, al Treburilor din Lăuntru, 
secretarul de stat, hatmanul Balş) şi înconjurat de aghiotanţi. 
Alaiul se încheia cu un escadron de cavalerie. Pe Uliţa Mare, 


31 tbidem, p. 184. 

32 Ibiclem, p. 183. 

până la Sf. Neculai, suita a trecut pe sub mai multe arcuri de 
triumf, în exclamaţiile locuitorilor, pe care „Albina românească" 
îi descrie ca Jiind pretutindeni: la ferestre, pe uliţă, pe 
acoperişuri 

După rugăciuni şi depunerea jurământului potrivit artico¬ 
lului 46 din Regulamentul Organic, Mihail Sturdza a primit 
mirul şi, sprijinit de mitropolit şi de episcopul de Roman, s-a 
suit pe tron. în piaţa din faţa bisericii, în vuietul a 300 de 
detunători, compania de infanterie a strigat de trei ori „Slavă!“. 
Cuvântul mitropolitului s-a rezumat la rostirea, în numele 
tuturor slujbaşilor statului, a jurământului de credinţă, care 
viza nu neapărat persoana domnului, cât respectarea Regula¬ 
mentului Organic. A urmat Te Deum- ul şi discursul de sfârşit 
al egumenului mănăstirii Cetăţuia. 

Un alt martor ocular - la acea vreme cornet în Miliţia 
pământeană: Dimitre Ghiţescu - consemnează grăbit şi inexact 
primele momente ale sosirii lui Mihail Sturdza de la biserica 
Sf. Neculai, fără să insiste asupra detaliilor: „ Aşteptând toată 
miliţia din trei companii (una fiind la Galaţi) în faţa palatului 
domnitorului în strada Sf. Gheorghe Lozonschi pe la orele 4 
sau 5 într-o zi din luna august, s-a ivit o căruţă de poştă cu 
patru cai, în care era curierul lui Vodă, vestind venirea lui. 
După o oră începură a se ivi trăsurile, trecând una după alta 
înhămate cu câte 8 până la 12 cai de trăsură. A lui Vodă era 
la urmă, cu cai albi şi hamuri roşii. A stat drept “la„ noi şi 
s-a dat jos. Era în haine milităreşti îmbrăcat, cu epoleturi şi 
cu fes turcesc în cap. Suindu-se în palat, un turc ce era cu 
Vodă a cetit firmanul turceşte, care s-a tradus în limba 
moldovenească de hatmanul Mavrodin“ Ji . 

De fapt, acelaşi alai l-a însoţit pe domn înapoi la palatul 
Sturdza, în care fusese amenajată Sala Tronului. îl aşteptau, 
de o parte şi de alta a tronului, înaltul cler şi miniştrii, 
înconjuraţi de dregători domneşti. Pe un piedestal, în imediata 
apropiere a tronului se găsea hatişeriful sultanului. La prânz, 
după o jumătate de oră de la deschiderea Sălii Tronului, Mihail 


A.D. Xenopol, Din amintirile unui boier moldovean din jumătatea 
întâi a veacului XIX. Dimitrie Ghiţescu, 1814-1889, în AARMSI, s. II, t. 
XXXII, Bucureşti, 1910 (extras), p. 1016. 

Sturdza şi-a făcut apariţia, anunţat fiind de marele aghiotant. 
Pe tron s-a suit ajutat de ministrul Treburilor din Lăuntru şi de 
cel al Justiţiei. Arhivistul Statului, aga Gheorghe Asachi, i-a 
prezentat decretul sultanului, pe care Sturdza l-a dus la buze, 
iar hatmanul Mavrodin l-a citit în turceşte 34 . Marele vistiernic 
Nicolae Canta l-a tradus în română, iar la finalul declamării 
infanteria, adunată în curte, a tras trei salve de puşcă 35 . Gestului 
de reverenţă faţă de Puterea suzerană i-a urmat discursului 
principelui, exemplar pentru tipul de imagine publică pe care 
Mihail Sturdza îl construia cu suportul necondiţionat al 
clienţilor politici: 

„ Prăznuirea zilei de astăzi este începutul unei epohe, 
precugetată de măreţul suflet a nemuritorului întru pomenire 
bărbat, a căruia chip aice cu respect să priveşte. Prin testa¬ 
mentul său cel politicesc, scăpând pe Moldova de o prăpastie 
în care valurile unor cumplite întâmplări sălnice o împinge, 
au cruţat-o în viitorime. Iar din răsipi s-au renăscut, fiind 
umbrită de arborele cel mănos a strămoşăştii credinţă". 

Divinitatea - a continuat Mihail Sturdza - a ales această 
soluţie, „grăind în inimile împăraţilor". Dar „întovărăşită 
petrecere să va părăgini dacă alcătuitorii ei nu vor avea de 
acel mai sfânt pravăţ a fi buni părinţi, fii, soţi şi patrioţi". 

Cine sunt susţinătorii noului regim? „Zicem buni părinţi 
înţălegănd pe aceia ce ştiu a pregăti pe urmaşii lor în lăudată 
şi potrivită moştenire. Numim buni fii pe acii ascultători 


34 V. Alex. A C. Sturdza, op. cil., pp. 398-401 (firmanul de numire) şi 
pp. 401-402 (firmanul de învestitură). Traducerea în franceză a firmanului 
de numire si în Hurmuzaki, op. cit., XVII, doc. DLIX, pp. 45-478 (Cochelet 
către Broglio, 22.03.1835). 

35 „Le sacre el l'inslallation du Prince de Moldavie ont eu lieu le 
7 Septembre, avec toute la pompe que Ies circonslances pouvaienl permetlre. 
Le firman de sa nomination a ele lu en presence de lous Ies Boyards. On 
remarquail parmi Ies spectateurs, qui etaient en grand nombre, Ies generaux 
Slaroff el Mircowitz, el beaucoup d'aulres officiers russes “ (Hurmuzaki, op. 
cit., doc. DXXXII, p. 418; Duclos către Rigny, 07.10.1834). Două săptămâni 
mai târziu, Mircovici părăsea Moldova, trecând Prutul pe la Sculeni. în 
numele principelui, o delegaţie de mari boieri, i-a dăruit un vas de aur, în 
valoare de 2000 de galbeni, „als Zeichen der Dankbarkeit" pentru cei şase 
ani petrecuţi în ţările române ca vice-preşedinte al Divanurilor (Hurmuzaki, 
op. cit., XXI, doc. CDXCII, p. 573; Wallenburg către Metternich, 
22. 09. 1834). 

povăţuirilor părinteşti ş i următori îmbunătăţitelor fapte. Zicem 
buni .soţi pe acii ale cărora simţiri, neprefăcăndu-se de fericirile 
sau nenorocirile care întovărăşesc viaţa, călătoresc împreună 
cu paza îmbinatelor datorii. Numim buni patrioţi pe acii ce 
respectuiesc legile şi îmbrăţoşează nevoile patriei cu adevărată 
râvnă şi necruţare. Fără aceste nu poate fi nici temerea 
Domnului, nici dragostea aproapelui. Aceste alcătuiesc piatra 
pe care statornic se aşează edifisul soţietăţii. 

Aceste păzindu-să, nici averile să vor răsipi în desfătări, 
nici mâna vinovată să va întinde ca să răpească pe ale 
aproapelui său. De sine atuncea să înfiinţează şi cinstea 
fieştecăruia şi obşteasca ei siguranţie". Scopul exercitării 
puterii - conchide principele - este ,facerea de bine“. 

Răspunsul episcopului de Roman este în perfectă armonie 
cu tonul şi aluziile lui Mihail Sturdza. După ce face o trimitere 
la portretul lui Ştefan cel Mare şi la eroismul său, îl recomandă 
pe Sturdza ca „duiosfiu al patriei şi domn al nostru ", adăugând 
că faptele lui „zugrăvesc icoana bunului părinte, bunului 
stăpânitoriu şi a bunului patriot “, fiind „ fiu şi moştean cu 
adevărat al f ericitului întru pomenire Ştefan, numit în analele 
patrii Ştefan cel Sfânt Pilda ilustră trebuie „îndeaproape 
vegheată ca bunătăţile să prisosească în Moldova 

Aici trebuie făcută o precizare. Recursul insistent la trecutul 
glorios nu înseamnă doar identificarea „epocii de aur“ a istoriei 
Moldovei cu biografia unei figuri exemplare. Ştefan cel Mare 
reprezintă, pentru contemporanii lui Asachi şi ai lui Mihail 
Sturdza, şi epitomul faimei medievale a Moldovei, şi simbolul 
începutului unei perioade de belşug şi pace, de linişte internă 36 . 
Mihail Sturdza, prin comparaţii repetate cu principele medieval, 
devine astfel beneficiarul statutului simbolic al lui Ştefan cel 
Mare şi, prin urmare, identifică propria domnie cu perioada 
când înaintaşul său se afla pe tron, stabilind o continuitate a 
legitimităţii între epoci istorice şi între personalităţi. Principele 
avea într-adevăr nevoie de o recunoaştere consimţită, consen- 


- 16 Manolache Drăghici oferă unul dintre cele mai relevante exemple de 
definire a „epocii de aur‘\ a păcii sociale: din cauza intrigilor şi a luptelor 
fratricide „s-au pierdut gloria şi fericirea Moldovei, măcinându-se puţin 
câte puţin de zavistii, de când au murit Ştefan cel Mare “ (Manolache 
Drăghici, op. cit., p. 203). 

suală a puterii sale, după ce, contrar prevederilor regulamentare, 
fusese numit de Poartă (22 martie 1834) şi nu ales. Acest 
detaliu de procedură arunca neîncredere nu doar asupra per¬ 
soanei (dezavantajată şi de opoziţia activă a candidaţilor 
respinşi), dar şi asupra sistemului de guvernare inaugurat la 
1832. 

Prezentând tabloul lui Miller, Asachi a regizat un transfer 
de calităţi simbolice între Ştefan cel Mare şi Mihail Sturdza, 
operaţiune desfăşurată în prezenţa clasei politice şi deci având 
aparenţă plebiscitară 37 . înainte de toate, el speculase, însă, un 
avantaj de publicitate: Ştefan cel Mare, graţie referinţelor 
populare şi culte, constituia suportul unui mit istoric total, cu 
accentuată tentă soteriologică. împărtăşită ca atare de moldo¬ 
veni, biografia acestuia generase şi - prin preluări succesive - 
întreţinuse imaginea unui Ştefan salvator al Moldovei şi ferment 
al renaşterii ei politice, militare, economice. Pentru noul domn, 
suprapunerea celor două personalităţi până la confuzie - voit 
întreţinută - garanta succesul de public şi crea orizontul de 
aşteptare ce putea amâna, fie şi într-un timp relativ scurt, 
acţiunile opoziţiei 38 . 


37 Felix Colson simplifică explicaţia, dar se apropie foarte mult de ceea 
ce credem şi noi: tablourile („Testamentul lui Ştefan cel Mare" şi „Refuzul 
mamei lui Ştefan de a deschide porţile Cetăţii Neamţului" - pânză nemen¬ 
ţionată în reportajul contemporan cu evenimentul) „ ont ele commandees 
pour ranimer le sentiment naţional et flatter la vanite moldave “ (F. Colson, 
op. cit., p. 196). Autorul, atent la semnificaţia referinţelor continue la 
personalitatea lui Ştefan cel Mare, notează fragmente care i s-au părut aluzive 
din discursul inaugural, menţionând că: „Assure de l'enthousiasnie prononce 
du peuple et des boyards indigenes dont il etait l'hontme el le representant 
ne, il en pro fita pour rappeler ă ses concitoyens, dans ses discours d ’appareil, 
I ’antique gloire de leurs ai'eux, pour leur recommander l 'amour de la patrie, 
Ies devoirs de la familie, ceux d ’epoux, de pere et de Jils" (ibidem , p. 79). 

38 Opoziţia - sau măcar o parte a ei - judeca puterea în acelaşi sistem 
de referinţă mitică. în aşa-numita „Sistemă de conjuraţie confederativă", 
probabil alcătuită de comisul Leonte Radu, se precizează clar, la capitolul 
III („Duhul aceştii întreprinderi") care este modelul ceremonial cu pretenţie 
patriotică: punctul 8 - „Forma întronării Prinţipului Moldoviei să fie după 
modelul vechimii din vremea lui Ştefan-Vodă, cu acele de atunci decuraţii 
şi pompă “ (Hurmuzaki, op. cit., supl. I 6) doc. XXXV, p. 84; septembrie - 
octombrie 1839). Astfel, lui Mihail Strurdza i se refuza identificarea simbolică 
şi, deci, nu se recunoştea eficienţa acţiunilor propagandistice. 

Revenind la „plebiscitarea" începutului de domnie, credem 
că atitudinile reverenţioase publice, care-i implică pe Ştefan 
cel Mare şi pe Mihail Sturdza, vizează şi recunoaşterea poziţiei 
eminente a principelui şi, deci, condamnarea oricărei încercări 
de contestare a dreptului acestuia de a guverna Moldova. 
Transferul de calităţi simbolice se preschimbă în transfer de 
biografie, lui Ştefan cel Mare nefiindu-i vreodată disputată 
legitimitatea domniei. în cazul lui Sturdza, tribulaţiile preluării 
tronului, înfrângerea celorlalţi competitori prin recurgerea la 
sprijin politic extern, legăturile externe, legăturile discrete cu 
reprezentanţii puterilor interesate erau de natură să provoace 
apariţia unui act complex de identificare. Propaganda era 
chemată să rezolve dilema identitară, recuperând mituri şi 
oferind noi definiţii ale poporului şi ale patriei, în egală măsură 
legate de prezent şi de trecut, şi, pe cât posibil, corelate cu 
persoana domnului. O altă soluţie a fost găsită în acordarea 
unui titlu onorific cu rezonanţă imperială romană lui Mihail 
Sturdza: „părinte al patriei" care, din formulă semi-oficială de 
adresare (v. supra), devine, după şapte ani, distincţie de merit 
prin votul unanim al Adunării Obştei 39 . Titlul va fi acordat şi 
lui Dimitrie Sturdza, la 1842, tot de către Adunarea Obştească, 
imediat după revenirea acestuia de la Berlin 40 . 


39 „...Adunarea doreşte a încredinţa pe Înălţimea Voastră că ea este 
însufleţită şi de /.../ o adâncă recunoştinţă pentru binele la care înălţimea 
Voastră aţi dat prilej de a împreună-lucra, şi aceea a dorinţelor ce hrăneşte 
pentru fericirea familii şi a persoanei Voastre, care cu drept aţi dobândit 
driplul de a purta numele de bine-făcător şi «Părinte a Moldovei»" 
(Hurmuzaki, op. cit., doc. CCXIII, p. 403; răspunsul Adunării Obşteşti la 
ofisul lui Mihail Sturdza despre mersul administraţiei în anul 1841, ianuarie 
1842). Din aceeaşi vreme datează şi profilul desenat în cărbune şi culoare 
al lui Mihail Sturdza, îmbrăcat în togă (reprodus în Alexandre A. C. Sturdza, 
op. cit., fig. 55; în exergă se citeşte inscripţia „Mihail Grigoriu Sturza 
Voievod, făcătoriul de bine şi părintele Moldovei “) 

40 Să fi dorit Mihail Sturdza instalarea unei dinastii pe tronul Moldovei? 
Sunt indicii că ar fi fost sensibil la o asemenea iniţiativă (vezi, de exemplu, 
modul în care dispune înmormântarea fostului domn al Moldovei, Ioniţă 
Sandu Sturdza, pe care îl consideră primul reprezentant al familiei la tron). 
Dimitrie avea atunci 24 de ani şi, spre deosebire de Grigorie, ale cărui 
aventuri romantice scandalizează opinia publică, părea serios şi vizibil 
interesat de politică (Hurmuzaki, op. cil., XVII, doc. DCCCXIX, p. 859; 
Huber către baronul de Bourqueney, 29.03.1842). 

Cu câteva zile înainte de 26 august, comisia trimisese în 
fiecare reşedinţă de ţinut perechi de porumbei care urmau să 
fie sloboziţi „la minutul miruirii". Păsările purtau la gât hârtii 
inscripţionate cu versurile lui Asachi: „Dineoară în vechime 
un porumb înaripat / Au adus la Arha Noei vestea cea de 
bucurie. / De la Ieşi zburând eu astăzi prin a ceriului tărie / 
Zic că domnul a Moldovă , Mihail, s-au întronat /“ 

Seara, ca şi în celelalte zile, întreg oraşul a fost luminat cu 
felinare colorate 41 . 

A doua zi, luni 27 iulie, au început serbările populare. 
Comisia se îngrijise ca, la Copou, aproape de barieră şi dincolo 
de casele lui Alecu Mavrocordat (mai sus de casele donate de 
Mihail Sturdza pentru primul teatru din Iaşi), să fie ridicat un 
„pavilion spaţios, în stil antic, şi un amfitatru cu circ [arenă 
- n.n.]“, totul fiind împrejmuit de „o grădină proviz.ornică“, 
pentru care se plantaseră o mie de brazi şi de alţi copaci. 
Deasupra pavilionului şi pe două catarguri ce delimitau 
suprafaţa pregătită pentru festivităţi, fluturau „bandierele mari 
comerciale ale Moldovei “. Lumea a început să se strângă după 
prânz: „locuitori, noblesă, diplomaţi, streini, [...] cea mai 
înavuţită şi felurită adunare de porturi evropiene şi asiatice “. 
Sturdza a venit abia la ora 6, însoţit de strigătele mulţimii. 

Atunci a fost lăsat să se ridice „un glob aerostatic", din 
care s-au aruncat bilete cu versuri ca : „Ziua de 26 august 
1834 // Ziua cea mult strălucită în Moldova-au luminat, / 
Bronzuri sfinte şi mii tunuri cătră ceri au răsunat // Mihail, ce 
ni-i părinte, împreună cu noi giură / De-a păzi pe totdeauna 
a credinţei legătură. / Sub umbrire-a doi luceferi, unsul 
Domnului, dorit, / Pe-a Patriei tron s-aşezat în putere şi mărire, 
/ Cugiurat de-a sa lucrare şi respectul umil. / Dar mai mare 
slava-i este a norodului iubire /“. Intre timp, trupele unite ale 
actorilor Fourraux şi Martaux făceau, în arenă, demonstraţii 
de călărie acrobatică, de jocuri ecvestre, provocând privitorii 
la „curse în stil antic Se lăsase deja întunericul când subunităţi 
de infanterie şi cavalerie pământeană au regizat un Kriegsspiel, 
simulând un bombardament şi montând asaltul unei redute. în 
grădina luminată, lângă un decor care închipuia faţada unui 


41 „Albina românească", 75/30.08.1834. 

castel gotic (ascunzând clădirea Poştei de la Copou), tineri 
purtând felinare colorate încântau spectatorii cu „ luminaţii 
mişcătoare “ Sala mare a palatului (decorată în culorile 
naţionale) a găzduit balul Curţii, deschis de venirea doamnei 
şi încheiat târziu, la miezul nopţii. 

A treia zi, marţi 28 august, la ora 11 au început, la şesul 
Copoului, manevrele unităţilor militare şi ale călăraşilor ţinutali. 
Au asistat şi ofiţeri aparţinând corpului diplomatic al agenţilor 
din capitală. Exerciţiile au fost urmate de „un mare ospăţ 
ostăşesc “ în aer liber, la care au participat peste 1 200 de 
persoane. La ora 2 a apărut şi domnul, moment în care trupa 
a salutat prezenţa lui cu strigăte de „Vivat!". întâmpinat şi 
condus de starostele neguţătorilor, paharnicul Boţanu, şi de 
unsprezece negustori îmbrăcaţi în „mantale de onoare “. Mihail 
Sturdza a gustat din „bucatele soldaţilor “, pentru ca, apoi, să 
prânzească, alături de ofiţeri şi miniştri, în pavilion. Primul 
toast a fost rostit în onoarea sultanului şi a ţarului, iar al 
doilea, declamat de marele logofăt, a fost adresat domnului. 
Loviturile de tun şi uralele soldaţilor adunaţi în careu, în jurul 
pavilionului, au acoperit răspunsul lui Mihail Sturdza, care a 
închinat pentru fericirea Moldovei şi pentru oastea ei. Domnul 
a acordat recompense soldaţilor care, „dovedind bravură “, s-au 
suit pe catarge ca să ia steagurile. 

Seara, la teatru, perechea princiară, a asistat la premiera 
piesei naţionale „Dragoş întâiul domn suveran al Moldovei", 
scrisă de Gheorghe Asachi special pentru această ocazie: 
„ridicarea pe tron a lui Mihail Sturdza, un prinţip întru 
strălucirea domniei sale, un compatriot în petrecirea cu ai săi 
şi un părinte măngăietoriu" . Muzica fusese compusă de 
Hermiona, fiica lui preferată 42 . 

„Desfătările publice “ ca, de altfel, întreaga ceremonie, au 
costat enorm. Cheltuielile - care au grevat bugetul şi aşa sărăcit 
al principatului - nu puteau fi făcute fără ştirea principelui. 
Cifra şi teama că se vor auzi voci critice pentru risipa din 
primele zile ale domniei au înmormântat detaliile şi, prin 
urmare, contabilitatea festivităţilor întronării a rămas, până 
astăzi, necunoscută. Un singur dosar în arhivele ieşene, extras 


Idem, 76/02.09.1834. 

din fondul Secretariatului de Stat al Moldovei, cuprinde un 
proiect de buget 43 şi un calcul final, care depăşeşte cu mult 
suma prevăzută iniţial pentru subvenţionarea serbărilor: 52 658 
lei faţă de 38 000 lei alocaţi comisiei de organizare 44 . Bună¬ 
oară s-au adus 12 vedre de rachiu, 1 400 de pâini, 180 de 
căpăţâni de varză, 30 de vedre de borş, 17 ocale de sare, 80 
de vedre de vin - toate reprezentând consumul unei singure zi 
şi numai al persoanelor însemnate, care au avut acces la masa 
princiară 45 . S-au împărţit bani, iar mesele date ofiţerilor şi 
trupei, ca şi iluminarea „politiei", au fost plătite tot de la 
buget 46 . 

7. Primirea oficială a consulilor nu se putea desfăşura în 
absenţa ceremonialului de curte. In subtext, exerciţiul festiv 
ilustra gradele de importanţă politică acordate de noua 
adminstraţie diferitelor misiuni diplomatice, deci şi ţărilor repre¬ 
zentate de acestea. Cea mai favorizată de atenţia principelui a 
fost misiunea austriacă - fapt remarcat de toate rapoartele 
diplomatice referitoare la atitudinea lui Mihail Sturdza faţă de 
puterile europene 47 . Consulul Wallenburg l-a vizitat pe prinţ 
în zilele următoare sosirii la Iaşi, la finele lui iulie, pentru a 
reînnoi „relaţiile bune dintre autorităţi şi Agenţia Imperiala ‘ 48 . 
Dintre toţi diplomaţii prezenţi în capitala Moldovei, austriacul 
a fost primul primit oficial la Curtea Domnească. De altfel, 
cum el însuşi mărturisea, era legat de Mihail Sturdza prin 


43 ANI, Secretariatul de Stal al Moldovei, 320/1 834, f. 59 (07.08.1834). 

44 Ibidem, f. 78-79v. 

45 Ibidem, f. 78. 

46 Th. Codrescu, op. cit., p. 194. 

47 Duclos, bunăoară, o pune pe seama faptului că Austria are, numai în 
Moldova, peste 11 (XX) de supuşi şi interese economice foarte importante, 
care o implică şi în politica de planificare bugetară a administraţiei. In plus, 
Wallenburg a reuşit să confere reprezentanţei diplomatice o aparenţă de 
respectabilitate care se întâlnea mai rar în Levant: a reorganizat aparatul 
agenţiei, s-a înconjurat de oameni capabili, instruiţi şi serioşi. Mai mult, nu 
a pregetat ca „păruite cour assidue [...] ă gagner la conjiance du Prince" 
(Hurmuzaki, op. cit., XVII, doc. DXXXII, p. 420; Duclos către Rigny, 
07.10.1834). 

48 Hurmuzaki, op. cit., XXI, doc. CDLXXVIII, pp. 560-561; Wallenburg 
către Meternich, 01.08.1834. 

intermediul unor „relations satisfaisantes “, care puteau fi uşor 
exploatate în diplomaţie. 

Ceremonia - care, la insistenţele prinţului, trebuia să se 
desfăşoare cu mare pompă 49 - a căzut în sarcina comisiei 
alcătuite din marele postelnic, beizadeaua Nicolae Suţu, şi 
primul aghiotant al domnului, Petru Asachi. Hotărâtă pentru 
prima decadă a lunii octombrie, data recepţiei diplomatice şi 
a prezentării instrumentelor de acreditare a rămas stabilită 
pentru joi, 9 octombrie (stil nou), ziua de naştere a împăratului 
Austriei. 

S-a început cu vizitarea Agenţiei, la ora 10, de către căpitanul 
Petru Asachi, însoţit de un echipaj princiar (celebra caleaşcă 
trasă de şase cai) şi de patru paji călări, pentru a invita diplomatul 
la palat. Cortegiul de la întoarcere era deschis de arnăuţi şi de 
slujbaşii Agiei, comandaţi de patru comisari călări şi privegheaţi 
de intendenţii Agiei. îi urmau slujitorii celor trei departamente 
administrative, ai Armăşiei şi ai Vorniciei de Aprozi, sub direcţia 
intendenţilor Visteriei. Caleaşca, înconjurată de paji şi de escorta 
militară (comandată de un căpitan şi un sergent), preceda şirul 
notabililor şi al negustorilor supuşi austrieci. La scara palatului 
i-au aşteptat postelniceii, iar în capul scării la intrare, marele 
postelnic, care l-a şi condus pe Wallenburg în Sala Tronului. 
Acolo se întâlneşte cu miniştrii şi cu prinţul, aşezat pe tron, care 
primeşte firmanul, îl sărută şi-l întinde hatmanului Mavrodin 
pentru lectură. Cât a răsunat vorba turcească, toţi au stat în 
picioare şi cu capul acoperit. în final, prinţul s-a reaşezat, agentul 
diplomatic s-a descoperit şi a pronunţat discursul oficial. La 
încheierea lui, revenit lângă suita princiară, a ascultat mesajul 
de răspuns. Partea formală o dată depăşită, Wallenburg a fost 
poftit la dulceţuri, la prăjituri şi cafea. Revenirea la Agenţie s-a 
făcut cu acelaşi cortegiu. în zilele următoare, Mihail Sturdza 
şi-a trimis copiii de casă la Agenţie pentru a-1 firitisi pe austriac 50 . 

Proporţiile festivităţilor nu au scăpat atenţiei celorlalţi 
diplomaţi. Duclos relatează cu invidie că Wallenburg a fost 
condus la palat „dans le plus grund appareil qu ’on eut jamais 


49 Ibidem, doc. CDXCV, p. 574; Wallenburg către Metternich, 
10.10.1834 

50 Ibidem, p. 575. 

vu “ şi că „on ne comptait pas moins de cinquante voitures ă 
sa suite “. Reprezentantul Rusiei nu a crezut de cuviinţă să 
procedeze aidoma, iar cel britanic (un însărcinat de afaceri - 
de fapt, un staroste de sudiţi) nici măcar n-a fost luat în seamă 51 . 

Mihail Sturdza l-a primit pe Wallenburg - reia Kuch - în 
Sala Tronului, „şezând intr-un jilţ mare aşezat în fundul acelei 
sale şi fiind îmbrăcat cu uniforma de general al miliţiei sale, 
având pe piept lenta şi crucea ordinului rus Sf. Ana, portretul 
sultanului Mahmud şi ordinul turcesc Nişan Iftihar; încins era 
cu o sabie turcească de mare preţ, pe o masă de la dreapta 
sa stătea chivără cu un pompon lung de pene, iar la stânga 
sa se aflau însemnele domniei, sceptrul şi buzduganul. înaintea 
sa, la o distanţă respectoasă, şedeau cei întâi boieri ai ţării. 
In locul slobod care rămânea între aceştia şi domnul se 
aşezaseră scaune pentru consuli şi suita lor" 52 . 

Faţă de ceremonia omoloagă de la Bucureşti, la Iaşi pare 
să fi fost „plus d’ordre et d'etiquette", deşi au fost investite 
aceleaşi sume: 100 de galbeni, adică 1 200 lei 53 . 

8. începutul grandios al „noii epohe “ se cerea continuat, 
măcar pentru o vreme, de serbări, înainte ca evenimentele 
politice, delimitarea opoziţiei şi măsurile represive să erodeze 
şi să epuizeze capitalul simbolic, de reprezentare publică, do¬ 
bândit în primele zile de domnie. Luna noiembrie este marcată, 
în prima decadă, de sărbătoarea Sfinţilor Arhangheli Mihail şi 
Gavril, dată care se putea uşor transforma în sărbătoare 
naţională, confundându-se cu ziua onomastică a domnului 54 . 

Liturghia şi Te Deum-u\ au fost celebrate de mitropolit la 
biserica Sfântul Spiridon (biserică de hram), unde au participat 
„toţi dregătorii politiceşti, militari, boieri şi locuitori ai 
capitalei “. După slujbă era programată ceremonia sfinţirii stea¬ 
gurilor miliţiei, trimise de sultan şi de curând ajunse la Iaşi. 
Ordinul de zi, citit de aghiotant, reamintea importanţa simbolică 


51 Ibidem, XVII, doc. DXXXII, p. 421; Duclos către Rigny, 07.10.1834. 

52 C. A. Kuch, op. cit., apuci traducerea lui A. C. Cuza din CvL, XXV, 
9, 01.12.1891, p. 784. 

53 Hurmuzaki, op. cit., XVII, doc. DXLVII, pp. 443-444; Mimaut către 
Rigny, 10.12. 1834. 

54 „Albina românească", 95/08.11.1834, publică programul festivităţilor. 

şi semnificaţia morală a drapelelor de luptă: onoare, demnitate, 
fidelitate. De la altarul exterior construit pentru această ocazie, 
mitropolitul a luat aghiazma cu care a stropit steagurile şi 
soldaţii, binecuvântându-i. A urmat depunerea jurământului de 
credinţă faţă de domn şi, în jurul orei 9, defilarea, continuată 
la cartierul general de un banchet prezidat de colonelul Lăţescu. 

La ora 9 şi jumătate fusese aranjată întâlnirea cu repre¬ 
zentanţi ai Epitropiei învăţăturilor Publice (vornicul Constantin 
Mavrocordat şi aga Gheorghe Asachi) şi ai corpului academic 
pentru a deschide cursurile Şcolii de fete. Pe atunci, sediul 
institutului era adăpostit de o clădire din curtea mănăstirii 
Bărboi. Dimineaţa, înainte de venirea domnului, fetele 
participaseră la slujbă. Mihail Sturdza a asistat la sfinţirea 
caselor şi a primit mulţumirile profesorilor, în uralele pri¬ 
vitorilor. 

Cu câteva zile mai devreme, principele ceruse ca, de 8 
noiembrie, câte o fată din fiecare ţinut să se căsătorească la 
Iaşi cu logodnicul ci, în prezenţa augustei perechi. Astfel că, 
la ora 10, 16 cupluri aşteptau, la Mitropolie, sosirea lui Mihail 
Sturdza. Naşii erau aleşi dintre marii boieri ai ţării şi sfetnicii 
de credinţă ai domniei: marele vistiernic Nicolae Cantacuzino 
(pentru ţinutul Suceava), prinţul Suţu (pentru Neamţ), spătarul 
Vasile Alecsandri (Roman), vornicul Sandu Crupcnschi 
(Bacău), hatmanul Theodor Sturdza (Putna), colonelul Theodor 
Balş (Tecuci), logofătul Lupu Balş (Galaţi), postelnicul Ioan 
Costachi (Tutova), spătarul Nicolae Milu (Vaslui), spătarul Ioan 
Costachi (Fălciu), spătarul Gheorghe Caramfil (Herţa), 
hatmanul Toderaşcu (Teodoriţă) Balş (Dorohoi), aga Scarlat 
Miclescu (Botoşani), vornicul Ştefan Catargiu (Hârlău), aga 
Gheorghe Asachi (Cârligătura), spătarul Vasile Beldiman (Iaşi). 
Serviciul divin a fost oficiat de arhiepiscopul Sevastis. în cursul 
aceleiaşi zile, perechile au fost înfăţişate principelui în Sala 
Tronului, prilej cu care Mihail Sturdza le-a evocat „i însemnă- 
tăţile fericirei conjugale 11 , le-a poftit la ospăţ şi a dăruit fiecărui 
cuplu câte o mie de lei de argint 55 . 

Manolache Drăghici apreciază superlativ gestul de curtoazie 
al lui Mihail Sturdza faţă de tinerii căsătoriţi. Autorul o 


Idem , 96/1 1 . 11 . 1834 . 

consideră „cea dintâi faptă bună ce au plinit Mihail Voievod 
Nunţile au fost celebrate simultan, iar ospăţul bogat a fost 
servit de domesticii lui Sturdza: „ s-au făcut apoi o horă mare 
naţională în ograda palatului, unde au giucat boierii dimpreună 
cu mirii, miresele şi rudele lor ce s-au întâmplat faţă; după 
aceasta le-a dat o masă domnească tinerilor însoţiţi la grădina 
palatului, slujindu-i însuşi oamenii Curţii S-a adus la masă 
şi îngheţată, „de care s-au minunat foarte mulţi oaspeţi, 
văzându un feliu de omăt colorat şi dulce mâncăndu-se cu 
linguriţa unii „au prins a dzice către alţii: «Mă, că tare-i 
rece zeama aceasta de îţi taie dinţii!»“ 56 . 

Autorităţile au pus în legătură viaţa de familie şi ordinea 
socială, iar relaţia a căpătat expresie vie prin ceremonialul 
căsătoriilor în grup. Aluzia este directă: comportarea casnică 
este modelul comportării obşteşti. Se împlineşte astfel 
următoarea concluzie: funcţia sociologică principală a familiei 
este socializarea membrilor ei, astfel ca aceştia să perpetueze 
câştigurile simbolice ale grupului de care aparţin. In cazul de 
faţă, chiar persoana domnului - adică „societatea" - certifică 
uniunea matrimonială, care urmează să reprezinte, în mic, 
evoluţia organică a corpului social. Pe de altă parte, alegerea 
câte unei perechi din fiecare ţinut trimite la specia mistică a 
comuniunii, faţă de care domnul exercită şi atribute pontificale 

- evident, în numele sistemului politic - făcând uz de ele 
pentru a întări relaţia dintre principe şi supuşi. Trimiterile la 
părinţi, membrii familiei, cuplul tată-fiu nu sunt decât adresele 
unor metafore de identificare a codului retoric folosit de domn. 
Discursurile care enumeră gradele de rudenie şi aseamănă 
raporturile dintre ele cu dependenţa individului de mediul social 
evocă tipul de ţ construcţie comunitară la care aspira Mihail 
Sturdza: o societate structurată după canoanele tradiţiei istorice 

- în litera ei şi cu respectarea ei formală - reverenţioasă faţă 


56 Manolache Drăghici, op. cit., pp. 197-198. Generozitatea domnească 
este amintită şi în anaforaua Adunării Obşteşti din 24 ianuarie 1835, răspuns 
la mesajul Tronului din deschiderea sesiunii legislative: „înscăunarea 
înălţimii Voastre aţi însemnat-o printr-un act public al filantropiei. Cele 
clintâiu ale Voastre silinţi au fost îndreptate spre uşurarea lipsii şi 
întâmpinarea pătimirii norodului (Hurmuzaki, op. cit., supl. I<j, doc. 
LXXIII, p. 154). 

de ierarhii şi reprezentaţii acestora, dar permeabilă la sugestiile 
administrative moderne. Cu alte cuvinte, principele agrea ideea 
renovării sociale care ar fi avut drept scop instalarea unei 
variante îndulcite de paternalism. 

Prezentarea la Curte a perechilor s-a făcut la ora 11. 
Metropolitul Veniamin Costachi a deschis adunarea cu vorbe 
de laudă la adresa celui care, domn fiind, se poartă „ca un 
părinte cu supuşii săi I-a urmat logofătul Lupu Balş, ministrul 
Justiţiei, care a citit anaforaua clerului şi a tagmei boierilor: 
„Suirea înălţimii Voastre pe tronul Moldovei este începutul 
unei epohe de fericire a neamului nostru, carile astăzi vede 
înfiinţată acea din veacuri dorinţă: de a să putea aşeza soarta 
patrii pe temeiuri statornice sub umbrirea unor drepte legiuiri “. 
„Organul facerilor de bine “ - pe care Pronia le revarsă asupra 
ţării - este, pentru semnatarul adresei, însuşi prinicipele, ce 
pregăteşte Moldovei „ o viitorime strălucită Anaforaua 
propune, totodată, ca, în amintirea zilei de 26 august 1834, să 
fie înălţat un monument „în aducere aminte “, declaraţie însoţită 
de aclamaţiile „tuturor treptelor, a clerului şi a noblesei 
„Dorind a însămna ziua în care Proniia ne-au dăruit pe 
înălţimea Voastră de domnitoriu, înaltul cliros şi noblesa 
Moldovii roagă cu supunere să binevoiţi a primi să se înalţe, 
în piaţa grădinii publice din Ieşi, un monument spre aducerea 
aminte de ziua a 26 august a acestui an, când noi, împreună 
cu toate treptele de lăcuitori am urat pe înălţimea Voastră de 
al nostru domn şi părinte, pentru ca acest monument să fie 
urmaşilor noştri şi streinilor de mărturie a credinţei, a 
dragostei şi al adâncului respect cu carele săntem " 57 . 

In replica sa, Mihail Sturdza a mulţumit pentru „hereti- 
seală“ şi, referindu-se la simbolurile existenţei statale a Mol¬ 
dovei a menţionat, insistând chiar, că steagul - fie şi obţinut 
cu îngăduinţa sultanului - „reprezintă sloboda plutire a ţării". 
Ideea monumentului nu-i displace, chiar, poate pentru a atenua 
tonul encomiastic al cuvântărilor, consideră că lauda şi mulţu¬ 
mirea se cuvin suveranilor celor două Mari Puteri, „de la care 
porneşte fiinţa politicească a patriei „ înălţă-se monumentul 


57 „Albina Românească", 96/11.11. 1834; Th. Codrescu, op. cit., I, Iaşi, 
1857, pp. 225-227. 

nu nouă, ce în strălucita memorie a îndurătorilor monarhi! 11 , 
astfel ca el să se regăsească în memoria generaţiei următoare. 

La prânz, Mihail Sturdza i-a invitat pe toţi cei prezenţi: 
înaltul cler, miniştrii, mari boieri, diplomaţi 58 ş.a., după care 
- semn că desfăşurarea zilei fusese planificată cu atenţie - toţi 
s-au îndreptat către Copou, pentru a participa la aşezarea pietrei 
de temelie a monumentului. „Actorii" festivităţilor s-au ales 
dintre membrii comisiei de la 26 august: marele logofăt Lupu 
Balş (reconfirmat, cu acest prilej, logofăt al Dreptăţii), marele 
vistiernic Nicolae Cantacuzino şi aga Gheorghi Asachi. Ei, 
alături de spătarul Dimitrie Cantacuzino, alcătuiau comisia 
pentru ridicarea monumentului. Seara, oraşul a fost decorat cu 
felinare colorate, iar protipendada s-a dus la teatru 59 . 

Descifrarea mesajului subtextual - al anaforalei, dar şi al 
gestului dedicatoriu - trimite la identificarea termenilor cu 
mare încărcătură simbolică ce sunt alocaţi imaginii domnului. 
„Noile legiuiri “ constituie aluzia directă la Regulamentul 
Organic, iar Sturdza este recomandat, şi în august 1834, ca 
„părinte al patriei “, om politic înzestrat cu „înaltă înţălepciune 
şi înaltă simţire “. Legea şi persoana principelui - doi stăpâni 
ai establishment- ului - ajung să se confunde, tot aşa cum 
„patria", „toate treptele ţării “ deleagă calităţile şi semnificaţia 
lor domnului. Totodată, consacrarea acestei „alianţe simbolice" 
prin ridicarea monumentului conferea semnificaţie istorică şi 
ofrandei corpului politic, şi zilei onomastice (care devine ziua 
naţională neoficială, în dauna sărbătoririi patronului sacru al 
Moldovei). Probabil şi acest lucru se numără printe raţiunile 
care au precumpănit în alegerea „obeliscului 11 ca expresie 
monumentală, şi nu a grupului alegoric sau a bustului (statuii). 
Obeliscul are o aparenţă neutră şi, în plus, existau precedente 
ilustre care-1 exonerau de interpretările politizante: Nicolae I 
ridicase la St. Petersburg aşa-numita „coloană alexandrină" în 
memoria fratelui său, Alexandru I, a cărei inaugurare - 
petrecută la 30 august 1834 - fusese descrisă pe larg în „Albina 
Românească" 60 . 


58 Primiţi la palat pentru a prezenta felicitările domnului (Hurmuzaki, 
op. cit., XI, doc. DIII, p. 584; Wallenburg către Metternich, 21.11.1834.) 

59 „Albina românească", 97/15.11.1834. 

60 Idem, 81/20.09.1834; 82/25.09.1834. 

La prima vedere, dacă s-ar lua în consideraţie numai 
relatarea din oficiosul guvernamental, iniţiativa ridicării 
monumentului de la Copou aparţine exclusiv celor cincizeci şi 
şase de boieri şi celor două înalte feţe bisericeşti care 
înaintaseră anaforaua. însă chiar Mihail Sturdza este interesat 
să catalizeze identificările simbolice descrise mai sus, până 
când suprapunerea înţelesurilor ar deveni subliminală, 
„naturală" şi s-ar redescoperi în orice atitudine ulterioară anului 
1834. Din acest motiv, la 6 noiembrie 1834, domnul îi scrie 
contelui Nesselrode să insiste la St. Petersburg pentru obţinerea 
autorizaţiei imperiale de a înălţa la Iaşi, din inţiativa clerului 
şi a nobililor, un „ monumemnt comemorativ al actului separat 
<din Tratatul> de la Adrianopol 1 ‘ (sic!) 61 . Consulii puterilor 
străine, agenţii diplomatici au remarcat imediat denaturarea 
definiţiei reale a autorităţii politice supreme: „Domnul doreşte 
să aibă propria coloană monumentală şi, temăndu-se că nu i 
se va ridica după moarte, datorită unei prudenţe singulare, a 
insistat să fie înălţată din primele luni ale domniei sale. Joia 
trecută, ziua aniversării, a pus, în mod solemn, prima piatră 
într-o grădină publică în curs de amenajare la Copou, în 
partea de sus a oraşului. Câteva persoane, care îşi cunosc 
mai bine interesele decât pe ale domnului însuşi, l-au convins 
să accepte această mărturie de recunoaştere, de dragoste şi 
de admiraţie a supuşilor săi”. Ridicarea obeliscului a costat 
patru mii de galbeni dintre care numai mitropolitul Veniamin 
Costachi a donat trei sute, de departe suma cea mai mare. 
Singur Alexandru Mavrocordat a îndrăznit să afirme, de faţă 
cu domnul, că monumentul se construieşte în timpuri cu totul 
nevaforabile 62 . Apostila lui Mihail Sturdza pe anafora confirmă 


61 Hurmuzaki, op. cit., supl. I 5 , doc. LIX, p. 122. „En commemoration 
de l'acte separe d'Adrianopole, qui a pose Ies fondements de l’existence 
politique de la Moldavie el lui a ouvert une nouvelle ere de prosperite, le 
haut clerge et la noblesse moldaves ont concouru ă eriger dans le jardin 
public, qui vienl d ’etre fonde. un monument tendanl ă perpetuer la memoire 
de ces bienfaits aussi precieux que reels, ainsi que celle de l'alliance qui 
unit si heureusement Ies deux Augustes Monarques qui ont conclu cet acte 
de la regeneration de la Moldavie “. Ridicarea monumentului se pregătea să 
fie „un act public “, „un hommage public “. 

62 tbidem, XVII, doc. DXXXIX, p. 435; Duclos către Rigny, noiembrie 
1834. 

dispoziţia lui de a fi subiectul unei noi manifestări de veneraţie, 
dar cultul persoanei sale, deşi instrumentat cu migală şi încu¬ 
rajat de palat, nu se putea oficializa din cauza răstălmăcirii 
politice. Prezumţia existenţei unui domn supus intereselor celor 
două imperii ar fi fost, astfel, infirmată de o evidentă declaraţie 
de independenţă. Consulul francez la Iaşi, Duclos, urmărind 
desfăşurarea incidentului diplomatic, a admis, la un moment 
dat, că s-a ajuns la acceptarea unei soluţii de compromis, care 
dădea câştig de cauză Turciei şi Rusiei. Cu alte cuvinte, Mihail 
Sturdza ar fi primit schimbarea destinaţiei monumentului în 
urma criticii lui Mavrocordat 63 . Dar ceremonia primei pietre 
constituie o clară demostraţie de fidelitate a corpului politic 
faţă de domn şi de susţinere a imaginii sale publice. Pe două 
din feţele obeliscului s-au aplicat stemele reunite ale familiei 
Sturdza şi ale Moldovei, iar pe celelalte laturi, două plăci de 
metal cu inscripţia (în română şi latină) : , August Hor Monarhi 
care, în anul 1832, au dat Moldovei noi instituţii politice, // 
Mihail Grigorie Sturdza principe domnitor, împreună cu clerul 
şi nobilimea, a ridicat acest monument la anul 1834 noiembrie 
1834 8 zile" 64 . Nici o referinţă la Tratatul de la Adrianopol, ba 
încă este amintită data inaugurării şi numele celui de biografia 
căruia se leagă monumentul. în plus, doar numele lui Mihail 
Sturdza era notat cu majuscule! Şi cât de mult a contat obţinerea 
unei aprobări formale din partea ruşilor, se vede din graba cu 
care Mihail Sturdza a încuviinţat ridicarea monumentului fără 
să mai aştepte alte încurajări. Răspunsul lui Nesselrode la 
cererea adresată la 6 noiembrie a sosit abia în ianuarie-februarie 
1835, când lucrările de constituire a obeliscului deja începuseră 
de două luni 65 . 

La Galaţi, ziua onomastică a domnului a început cu Te 
Deum- ul de la biserica Sf. Mihail, la care au asistat dregătorii 
însemnaţi ai ţinutului şi ai oraşului, consulii, boierii şi negu¬ 
ţătorii de seamă. Pârcălabul, ca reprezentant al autorităţii 
centrale, a primit, în numele domnului, felicitări şi a ţinut un 


63 Ibiclem, supl. I 4 , doc. DXLI, p. 440, Duclos către generalul baron 
Bernard, 05. 12. 1834. 

64 Th. Codrescu, op. cit., p. 226, n. 1. 

65 Hurmuzaki, op. cit. Supl. I 5 , doc. LXIX, pp. 132-133; Nesselrode 
către Mihail Sturdza. 08.01.1835. 

disucurs. Evident, nu au lipsit gustările, toasturile, salvele 
vaselor din port şi „ iluminaţia colorată ubb . 

Aminteam la început că 1834 este anul în care Mihail 
Sturdza nu a precupeţit nici fonduri, nici eforturi (individuale 
sau publice) pentru a monta cele mai fastuoase serbări din 
istoria recentă a principatului. 1835 - îndeosebi în momentele 
dificile, tensionate ale relaţiilor dintre domn şi Adunarea 
Obştească - se găseşte la antipodul anului precedent. Niciunul 
dintre marii boieri, cu execepţia membrilor camarilei, nu a 
mai călcat pragul palatului pentru a-1 felicita, de ziua ono¬ 
mastică, pe Mihail Sturdza, iar semnatarii petiţiei adresate ţa¬ 
rului nu şi-au luminat casele ca la 1834. Doar angajaţii Curţii 
şi funcţionarii de stat au apris făclii la uşi. Temându-se că, în 
cazul unei invitaţii la palat, frondorii nu vor da curs, domnul 
a renunţat la organizarea mesei sau a balului obişnuit în 
asemenea ocazii. A chemat numai la o soiree dansante, într-o 
casă particulară, reprezentanţi ai categoriilor politice inferioare, 
reuşind astfel să-i supere pe medicii şi negustorii însemnaţi ai 
urbei, care s-au văzut amestecaţi în mulţime cu farmaciştii şi 
micii comercianţi 67 . 

Fastul primului an de guvernare dezvăluie, mult mai potrivit 
şi mai exact decât mărturiile epocii, personalitatea lui Mihail 
Sturdza, înzestrată, după cum s-a văzut, cu un deosebit simţ al 
socialului, cu o rară capacitate de valorificare a momentelor 
oportune pentru evidenţierea calităţilor domnului, a rolului pe 
care ar fi fost acesta chemat să-l aibă în istoria recentă a 
Moldovei. Principele a speculat cu abilitate relaţia dificilă dintre 
el şi Alexandru Ghica, domnul Valahiei, lipsa de dipsoziţie a 
acestuia din urmă pentru ceremoniile grandioase, gafele politice 
şi, nu în ultimul rând, accidentele sale biografice. 

„...II y a animosite personelle entre Ies deux Princes, et 
peu de bonne inteligence entre Ies deux Cours“, scria Cha- 
teaugiron din Bucureşti 68 . „Les deux Princes montrent toujours 


66 „Albina românească", 100/25.11.1834. 

67 Hurmuzaki, op. cit., doc. DXCIV, p. 557, Duclos către Rigny, 
27.11.1835; doc. DXCIX, pp. 562-563, Cochelet către de Broglie, 
04.12.1835. 

68 Ibidem, XVII, doc. DCLXXXII, p. 695; Chateaugiron către Mole, 
27.03.1838. 

tres peu de sympathie l 'un pour l ’autre “, observă diplomatul 
francez Mimaut. Un articol din „Augsburgisches Allegemeine 
Zeitung", care-1 elogia pe Sturdza şi-l cobora pe Ghica, „qui 
joue [...] un triste rile dans cet article“ - scris probabil la 
instigarea moldoveanului - a stricat şi mai mult raporturile 
dintre ei 69 . Mihail Sturdza trecea ca superior omologului său 
valah prin inteligenţă, cultură şi aptitudini politice. în plus, 
principele Moldovei era convins că opoziţia boierească, fie 
din Adunare, fie ocultă, fusese montată de Ghica însuşi 70 , ceea 
ce ar putea explica sprijinul acordat de Sturdza mişcărilor 
subversive din Valahia sau acţiunilor lui Câmpineanu. 

La Bucureşti, spre deosebire de Iaşi, festivităţile primirii şi 
întronării sunt unanim apreciate ca „ sărăcăcioase “ 71 , chiar dacă 
Ghica înţelegea prin sobrietatea ceremonială modul european 
de prezentare a puterii şi, totodată, o aluzie la cumpătarea şi 
demnitatea publică 72 . în comparaţie cu atmosfera sumbră din 
primul oraş al Valahiei, Iaşii păreau să trăiască într-o continuă 
sărbătoare 73 . Sturdza însuşi mai ştia ceva: din cauza suferin- 


69 Ibidem , doc. DXLIII, p. 443; Mimaut către Rigny, 10.12. 1834. 

70 în 1 835, Sturdza l-a exilat pe Grigore Ghica, cumnat al prinţesei 
Brâncoveanu şi văr al lui Alexandru Ghica, pe moşiile sale, sub pretextul 
participării lui la fronda boierească din Adunare. Explicaţia care circula 
atunci combina reprimarea criticii politice cu faptul că domnul „etait au 
plus mal avec le Prince Ghika“ (ibidem , doc. DXCIX, p. 564; Cochelet 
către Broglio, 04.12.1835). Riikmann ştia de la Mihail Sturdza („ d’un 
caractere eminement soupţonneux“, cf. Memoire du Prince Nicolas Soutzo. .. 
p. 1 24) că partida potrivnică era sprijinită de Alexandru Ghica (ibidem, doc. 
DCII, p. 568; Duclos către de Broglio, 11.12. 1835). 

71 Ibidem, XXI, doc. CDXCVII, pp. 577-578; Timoni către Metternich, 
27.10.1834. 

72 La instalarea prinţului, „on s'etait efforce d'enlever le caractere 
oriental qu ’elle avait autrefois, pour lui donner autant que possible un air 
europeen “. Balul, aşteptat de toată suflarea nobilă, a fost, în cele din urmă, 
suspendat, „ donnant pour une raison que l'etatdes fortunes [...] exigeait 
qu ’on ne fit aucune de pense qui n ’eiît un but veritable d ’utilite et qu 'on 
reservăt son argent pour tout autre chose que Ies colirichets de bal “ ( ibidem, 
XVII, doc. DXXXVI, pp. 424-425; Mimaut către Rigny, 03.11.1834). 

73 Reacţia publică s-a vădit în starea de spirit a locuitorilor Bucureştilor 
în primele luni de domnie ale lui Ghica: „La viile de Bucharest se ressent 
de celle espece d'atonie de I ’administration. Cepeuple de Boyards, si enjoue 
et en quelque sorte si insouciant, qui courait ă tous Ies plaisirs, lorsque le 
general Kisseleff etal au pouvoir, semble devenu un peuple de pensants. II 

ţelor, principele muntean era nevoit să abandoneze orice proiect 
de reprezentare fastuoasă înaintea publicului din capitală. Din 
ştire secretă, vestea devenise zvon, iar în Bucureşti circulau 
deja presupunerile cele mai fantastice privitoare la decesul lui 
Ghica 74 . De situaţia care-1 punea fără efort într-o postură 
avantajoasă a ştiut să profite, cu abilitate, Mihail Sturdza, 
oferind astfel termene de comparaţie contemporanilor. 


Numărul mare al ceremoniilor din 1834, modul lor de 
desfăşurare, consecinţele lor planificate sau surprinzătoare pot 
fi considerate, fără părtinire, ca simptome ale modernităţii, ale 
noii aşezări a societăţii după agonia prelungă a finelui de veac 
XVIII şi începutul secolului următor 75 . Prezenţa sărbătorilor 
trebuie interpretată şi ca dovadă a funcţionalităţii - relative - 
a establishment-u\m regulamentar. Este de la sine înţeles că 
nu s-ar fi putut desfăşura decât în circumstanţe în care să 


n'y a plus ni bal, ni reunion ă cette epoque de l’annee ou ils etaienl si 
nombreux. II semblerait que l’on porte deuil de la retrăite des Russes" 
(ibidem, doc. DXLVII, p. 447; Cochelet către Rigny, 08.01.1835). Aprecierile 
sunt însă afectate de subiectivitatea autorului; Raol Perrin vede Iaşii, la 
1838-1839, trişti, plicticoşi, fără distracţie, plin de „mutre lungi fi trase, 
parcă ar fi obosite după o lungă abstinentă “ (N. lorga, op. cit., p. 205). 

74 Hurmuzaki, op. cit., XXI, doc. CDLXXXVII, p. 567; Timoni căte 
Metternich, 29.08.1834. 

75 Pentru legătura dintre modernitate şi cuplul autoritate-identitate, am 
urmărit îndeaproape şi verificat concluziile pertinente ale lui Burkart Holzner 
şi ale lui Rol and Robertson, prezentate în Identity and authority: A Problem 
Analysis of Process of Identification and Authorization în Roland Robertson, 
Burkart Holzner (eds.), Identity and Authority. Explorations in the Theory 
of Society, Oxford, 1980, pp. 24-27. Trebuie clar afirmat aici că Mihail 
Sturdza a urmărit edificarea, prin intermediul ceremoniilor din primul an de 
domnie, a unui anumit tip de autoritate, care să se valorifice prin exerciţiul 
puterii. Este ceea ce numea J. K. Galbraith „puterea condiţionată" 
(conditioned power) sau „puterea persuasivă", care se instalează şi se 
instilează treptat prin (auto)educaţie, dependenţă socială sau autoconvingere. 
Către acest ultim agent al recunoaşterii puterii tinde şi organizarea 
festivităţilor (J. G. Galbraith, The Anatomy of Power, Boston, 1983, pp. 5- 
6). Cele trei „surse ale puterii" descrise de Galbraith - personalitatea, averea, 
organizarea - se recunoasc imediat, datorită efectului lor în masa privitorilor, 
în întregul scenariu ceremonial. 

permită întreruperea ciclurilor normale de activitate pentru a 
face loc manifestărilor regizate a unor libertăţi gestuale sau de 
expresie specifice mizanscenei festivale. Sturdza a înţeles foarte 
bine ceea ce putea satisface, pe moment, curiozitatea plebei, 
dar şi nevoia de siguranţă socială în pragul schimbării de dom¬ 
nie. Ceremoniile, măreţe şi numeroase, certifică „starea de 
sănătate" a sistemului politic şi-i cauţionează neajunsurile. 
Efectul sărbătorilor ar fi, deci, metonimic: dacă s-au desfăşurat 
potrivit aşteptărilor, atunci aşezământul regulamentar funcţio¬ 
nează perfect. Este exact ceea ce trebuie şi pentru a garanta 
stabilitatea, continuitatea politică şi socială a sistemului de 
drept 76 . însă, în mod fatal, toate concluziile studiului rămân 
parţiale până la extinderea cercetării la întreaga perioadă a 
domniei lui Mihail Sturdza. 


76 V. Abner Cohen, Political Anthropology: The Analysis of the 
Symholism of Power Relation în Man, IV, 1969, p. 221. 

Suplicii şi pedepse 
între spectacol şi moravuri 




Ovidiu CRISTEA 


„Cu acest feliu de pompă i-au dus“: 
un „spectacol“ pentru un caz de „hiclenie“ 
în veacul al XVII-lea 


Cronicile care povestesc domnia lui Constantin Brânco- 
veanu amintesc, între altele, de conflictul mocnit dintre domnul 
Ţării Româneşti şi omologul său din Moldova, Constantin 
Cantemir. Cei doi rivali nu îndrăzneau să facă apel la arme 
„pentru două pricini: una că aşa oaste bogată nu avea, a doua 
că le era frică de turci să să scoale unul asupra altuea, ca să 
nu le găsească vreo pricină să-i mazălească" 1 astfel că s-a 
recurs la un război al intrigilor, al influenţei şi darurilor către 
Poartă. După o încercare neizbutită a lui vodă Brâncoveanu de 
a obţine mazilirea rivalului său, a fost rândul lui Constantin 
Cantemir să intre în „danţu“ 2 , „să răsplătească (...) pentru ceale 
ce-i făcuse". Drept urmare, domnul Moldovei a chemat la sine 
pe câţiva boieri pribegi în Ardeal - Staico Bucşanu paharnicul, 
Preda Milcoveanul, Preda Proroceanul, Radu Haţaghe şi Iacşa 
căpitan - şi i-a trimis apoi la Stambul „socotindu-se că va 
putea el mai mult decât Brâncoveanul" 3 . Speranţele i-au fost 


1 Anonimul Brâncovenesc, Istoria Ţării Româneşti de la octombrie 
1688 până la martie 1717, în Cronicari munteni, ed. Dan Horia Mazilu, 
Univers Enciclopedic, Bucureşti, 2004, p. 695. 

2 Potrivit savuroasei observaţii a lui Ion Neculce care sugerează că 
acţiunile politice ale celor doi domni se pliau, asemenea unor paşi de dans, 
după mişcările celuilalt: Letopiseţul Ţării Moldovei şi O samă de cuvinte, 
ediţie critică şi studiu introductiv de Gabriel Ştrempel, Editura Academiei 
Române, Bucureşti, 1982, p. 341: „Cantemir vodă şi Cupăreştii s-au mai 
apucat şi de alt danţu asupra muntenilor şi muntenii asupra lor“. 

3 Radu Popescu, Cronica lui Nicolae Mavrocordat, în Cronicari munteni, 
p. 763; pentru conjunctura internaţională v. Paul Cernovodeanu, în vâltoarea 
primejdiilor. Politica externă şi diplomaţia promovate de Constantin 
Brâncoveanu 1688-1714, Silex, Bucureşti, 1997, p. 15. Preda Milcovenul 

spulberate însă de contramăsurile domnului Ţării Româneşti, 
iar cronicarul Radu Popescu nota, în concluzie, că pribegii au 
fost duşi de la Poartă „legaţi în fiiară şi în câtuşi, de i-au adus 
la Bucureşti, cu mare pompă. Pe carii în câteva rânduri jude- 
cându-i, pe Staico paharnicul l-au spânzurat în târgul de afară 
şi pe Proroceanul la Ruşii de Veade, iar pre cei trei i-au trimis 
la ocnă. Şăzând câtăva vreame acolo, i-au slobozit" 4 . 

Cronicarul nu pare să dea prea multă atenţiile detaliilor; 
nu aflăm de ce cei cinci au primit pedepse diferite, de ce 
condamnaţii la moarte au fost executaţi separat şi nici ce se 
ascunde în spatele formulei „cu mare pompă". Termenul poate 
să derive fie din grecescul jropjcf| (procesiune), fie din latinescul 
pompa,-ae (procesiune, alai, cortegiu) având un sens apropiat 
şi în limba română. Putem deci presupune că dejucarea 
complotului s-a bucurat de o punere în scenă căreia puterea 
domnească i-a acordat o atenţie aparte. Amănuntul ar sugera 
că acest caz de hiclenie - practică altminteri destul de obişnuită 
în istoria Ţării Româneşti şi a Moldovei 5 - a fost folosit de 
Constantin Brâncoveanu drept element al unui „discurs" adresat 
nu numai elitei politice a Ţării Româneşti, ci şi, deopotrivă, 
spre puterea suzerană şi spre rivalul din Moldova. în ţara vecină, 
Ion Neculce nota că pe Staico l-au dus în faţa domnitorului 
„cu o lacătă cât un şlic de mare la grumadzii. Şi l-au scos la 
Divan înainte a toată ţara ş-apoi l-au purtat tot târgul cu lăcate 
de-a grumadzii" 6 . Nu ştim care au fost sursele folosite de 
cronicarul moldovean pentru acest episod, dar elementele fur¬ 
nizate - lacătul de mărimea unei căciuli, plimbarea vinovaţilor 
în lanţuri, prin tot târgul, în faţa a „toată ţara"- schiţează 
imaginea unui spectacol montat în scopul ridiculizării autorilor 
complotului. 


şi Preda Proroceanu apar printre semnatarii scrisorii din 1689-1690 comentate 
de Andrei Pippidi, Tradiţia politică bizantină în ţările române în secolele 
XVl-XVlll, Editura Academiei Române, Bucureşti, 1983, p. 119. 

4 Radu Popescu, Cronica lui Nicolae Mavrocordat, pp. 763-764. 

5 Gheorghe Lazăr, Hiclenia, comunicare susţinută la Congresul de 
Genealogie şi Heraldică - Iaşi, 1999 (în curs de publicare) a calculat că 
dintre cele 46 de familii boiereşti care au deţinut, în secolul al XVII-lea 
funcţii în administraţia ţării, un procent însemnat - 22 de familii (45%) - 
au avut unul sau mai mulţi membri acuzaţi de hiclenie. 

6 Ion Neculce, Letopiseţul Ţării Moldovei, p. 342. 

Pe de altă parte, felul în care cei vinovaţi de încălcarea 
ordinii politice au fost întâmpinaţi, judecaţi şi condamnaţi pare 
să fi făcut parte dintr-o strategie a domnului menită să-i 
reafirme şi să-i consolideze autoritatea şi să sublinieze 
„asimetria dintre supusul care a îndrăznit să încalce legea şi 
suveranul atotputernic care îşi arată forţa" 7 . Judecarea şi 
pedepsirea celor care au uneltit împotriva unui domn legitim 
nu are nimic ieşit din comun 8 . Pretendenţii care eşuau în 
încercarea de a obţine tronul sfârşeau fie executaţi, fie prin a 
fi însemnaţi la nas 9 . Cu totul neobişnuită a fost, în schimb, 
primirea cu „mare pompă" rezervată boierilor de către 
Constantin Brâncoveanu. Textul lui Radu Popescu pare să 
sugereze că a fost vorba de o umilire a hiclenilor, de parodierea 
unei intrări triumfale, procedeu menit să aşeze în contrast pe 
suveran şi pe uzurpator, ultimul devenit, prin intermediul falsei 
ceremonii, o „figură simetrică şi răsturnată" 10 a domnului. 


7 Michel Foucault, A supraveghea şi a pedepsi. Naşterea închisorii, 
trad., postfaţă şi note de Bogdan Ghiu, Paralela 45, Bucureşti, 2005, p. 64. 

8 Valentin Al. Georgescu, Bizanţul şi instituţiile româneşti până la 
mijlocul secolului al XVIII- lea, Editura Academiei Române, Bucureşti, 1980, 
pp. 130-144; Andrei Pippidi, Tradiţia politică bizantină, p. 52. 

9 Emil Dragnev, Virgil Pâslariuc, Rhinocopia în tradiţia bizantină şi 
românească medievală, în voi. In honorem loan Caproşu. Studii de istorie, 
Polirom, Iaşi, 2002, pp. 95-109. Potrivit autorilor această măsură a fost în 
Ţările Române, ca şi în Bizanţ, o formă punitivă menită să înlăture simbolic 
şi nu fizic un pretendent la tron. Măsura ar fi apărut în primele decenii ale 
secolului al XVI-lea, în condiţiile crizei puterii domneşti şi a sistemului 
succesoral şi ar fi dispărut în secolul XVII când numirile de domn se fac 
doar de către Poartă. Rămâne de stabilit dacă toate cazurile de însemnare la 
nas au fost provocate de tentative eşuate de a obţine tronul v. de ex. Cronica 
Bălenilor în Cronicari munteni, p. 363 care aminteşte că postelnicului Neagoe 
Săcuianul ,,i s-au tăiat nasul; den ce pricină noi nu ştim“. Vezi de asemenea 
observaţiile lui Philippe Buc, Rituel politique el imaginaire politique au 
Haut Moyen Age, în „Revue Historique", 125, 2001, CCCVI/4, pp. 844- 
845 care critică presupoziţiile funcţionaliste potrivit cărora există o legătură 
strânsă între schimbările în practica rituală şi modificările în structura socială 
şi politică. în această perspectivă ar fi de văzut dacă renunţarea la practica 
rhinocopiei a fost doar rezultatul impunerii de către Poartă a domnilor în 
Ţările Române. 

10 Am preluat expresia lui Michel Foucault, A supraveghea şi a pedepsi, 
p. 36; „în zona cea mai întunecată a câmpului politic, se conturează 
condamnatul, ca figură simetrică şi răsturnată a regelui". 

Istoria anonimă a Ţării Româneşti pare să sprijine această 
ipoteză. Potrivit acestui text: „viziriul au poruncit capicheha- 
ielor rumâneşti şi boerilor ce era acolo şi cu un popă Necula 
de la Sinop, du peste Marea Neagră, credincios domnului 
muntenesc, de luară pe Staico şi cu ai lui băgaţi în fieară şi în 
câtuşi şi-i puseră într-un car mocănesc şi într-acel ceas îi 
porniră, de-i aduseră în ţară, pe cărei i-au descărcat din car la 
casa iazagiului în Bucureşti şi au poruncit tuturor slujitorilor 
şi toţi oamenii târgului să să strângă să-i vază cum îi aduc. Şi 
mult norod de oameni se strânsese cât toate uliţele era înpănate 
din cătro veniea. Şi trimise pe gâdea cu un ciomag mare în 
mână de veniea înnaintea lor în chip de postelnic mare, că aşa 
să auziea, precum Staico vrea să fie domn în Ţara Rumânească. 

Drept aceea şi Costandin vodă îi făcea cinste ca aceea de-i 
trimisese pe gâdea în loc de postelnic mare, cu toeag de beldie 
şi pe armaşul cel mare înnainte însemnând şi sfârşitul lui în ce 
chip va să fie. Mai veniea înnainte şi boerii care era trimişi la 
Ţarigrad pentru dânşii şi de o parte şi de alta toată slujitorimea 
din casa lui Efendi până în divanul cel mare rânduri, rânduri, 
în spătăriea cea mare boerii al doilea, în spătăria cea mică 
domnul cu boerii cei mari toţi, uşile toate deschise. Pe dânşii 
îi ducea călăraşii de Ţarigrad de supţioară şi înpiedicaţi în 
fieară şi mâinile în câtuşi. Aşa legaţi de mâini şi de picioare 
şi cu acest feliu de pompă i-au dus la Costandin vodă şi i-au 
îngenuncheat. începu Costandin vodă să zică: N-aş fi gândit 
Staico să văz una ca aceasta, zău, n-aş fi gândit în vieaţa mea. 
Cela ce într-atâta vreme, printr-atâtea locuri şi cu atâtea feliuri 
de umblete astăzi să te văz dinnaintea mea într-acesta chip, 
zău, n-aş fi gândit. Staicu, răspunse: Greşit sunt Mării tale, 
doamne. Dumnezeu m-au dat în mâna Mării tale; mila măriei 
tale încă este mai mare decât greşala mea. Zise domnul Predii 
din Prooroci şi celorlalţi ca de acestea. Să mai zică ei ceva 
nimică n-au mai zis, fără decât greşiţi sântem doamne, greşiţi 
şi ce va fi mila Mării tale. Zise domnul: Armaş, ia pă dumnealor 
de-i du în puşcărie, unde ş-au gătit, că noi avem altă treabă să 
bem, astăzi. Şi-i rădicară de-i duseră în puşcărie şi domnul au 
rămas cu boerii toţi de au şăzut la masă toată zioa până noaptea, 


166 



cu fealuri de muzice, cu tunuri, precum este obiceiul domnilor, 
pentru că să întâmplase într-acea zi şi nuntă" 11 . 

Avem de-a face deci cu o ceremonie în toată regula în care 
domnul este în acelaşi timp regizor, scenarist şi personaj 
principal. Toate ingredientele necesare pentru un spectacol sunt 
prezente: un loc de desfăşurare 12 , personaje (domnul, hiclenii, 
falsul postelnic/gâdele, marele armaş, boierii, „calaraşii de 
Ţari grad"), public. Farsa este sugerată de preluarea atributelor 
marelui postelnic 13 de către călău, personaj marginal prin 
excelenţă deoarece, prin natura meseriei sale, încalcă tabu-ul 
vărsării sângelui 14 . Mai mult decât atât, gâdele era în cele mai 
multe situaţii un ţigan, categorie definită în Ţările Române 
prin lipsa de personalitate juridică 15 . Travestirea în hainele 


11 Anonimul Brâncovenesc, Istoria Ţării Româneşti, pp. 697-699. Pentru 
încercările de atribuire a cronicii vezi Aurora Ilieş, Constantin Brăncoveanu 
şi cronistica epocii sale, în voi. Constantin Brăncoveanu, redactori coord. 
Paul Cernovodeanu, Florin Constantiniu, Editura Academiei Române, 
Bucureşti, 1989, pp. 207 şi 213 nota 89. 

12 O analiză a acestei probleme pentru spaţiul polon la Hanna Zaremska, 
Lieux d’execution ă Cracovie aux XIV-XVIe siecles, în voi. Lieitx dupouvoir au 
MoyenAge etăl 'epoque moderne, texte reunite şi prezentate de Michal Tymowski, 
Wydawnictwa Uniwersytetu Warszawskiego, Varşovia, pp. 185-196. Pentru alege¬ 
rea şi funcţia locului de celebrare în Ţările Române v. Radu G. Păun, Sărbătoare 
şi propagandă în Ţările Române. Strategiile gestului şi cuvântului (1678-1821), 
în „Sud-Estul şi Contextul European. Buletin 11 , III, 1995, p. 31. 

13 Pentru atribuţiile marelui postelnic v. Nicolae Stoicescu, Sfatul 
domnesc şi marii dregători din Ţara Românească şi Moldova se. X1V-XVI, 
Editura Academiei Române, Bucureşti, 1968, pp. 263-271. 

14 Jacques Le Goff, Meserii licite şi meserii ilicite în Occidentul 
medieval, în Idem, Pentru un alt Ev Mediu. Valori umaniste în cultura şi 
civilizaţia Evului Mediu, trad. Maria Carpov, Meridiane, Bucureşti, 1986, I, 
p. 1 52; cf. Jean Paul Roux, Regele. Mituri şi simboluri, trad. Andrei 
Niculescu, Ed. Meridiane, Bucureşti, 1998, p. 148; Michel Foucault, A 
supraveghea şi a pedepsi, p. 69. 

15 Viorel Achim, Ţiganii în istoria României, Editura Enciclopedică, 
Bucureşti, 1998, p. 38. Situaţie similară şi în Transilvania unde ţiganii 
exercită adeseori meseria de călău. V. mărturia lui Ştefan Szănto în Călători 
străini despre Ţările Române, II, volum îngrijit de Maria Holban, Maria 
Matilda Alexandrescu Dersca-Bulgaru, Paul Cernovodeanu, Editura 
Academiei Române, Bucureşti, 1970, p. 498: „Căci aci sunt folosiţi drept 
gâzi ţiganii sau turcii prinşi, întrucât este lucru nemaipomenit ca un ungur 
să fi făcut vreodată pe călăul, căci ar vrea mai bine să moară de zece ori 
decât să împlinească o slujbă atât de mârşavă" cf. cu textul lui Giovan 
Andrea Gromo, ibidem, p. 33 8. 

marelui postelnic a fost datorată, potrivit textului, pretenţiilor 
la tron ale lui Staico Bucşanu. Postelnicul/călău face intrarea 
în scenă a falsului domn, în timp de marele armaş îi asigură 
ieşirea. Apariţia demnitarului însărcinat cu prinderea, cercetarea 
vinovaţilor şi executarea pedepselor 16 sugerează deznodă¬ 
mântul. Textul cronicii este, de altfel, fără echivoc apariţia 
marelui armaş „însemnând şi sfârşitul lui în ce chip va să fie“. 
Din farsă în actul întâi, reprezentaţia se va transforma, ulterior, 
în tragedie, dar până atunci este dusă până la capăt umilirea 
prizonierilor. 

Asemenea unor captivi de război, care făceau parte din 
cortegiul învingătorului, boierii vinovaţi au fost purtaţi „de 
supţioară" în lanţuri, sub ochii unei mulţimi care umpluse până 
la refuz străzile, până în faţa domnitorului. E greu de spus dacă 
precizarea potrivit căreia escorta a aparţinut „călăraşilor de 
Ţarigrad", adică a curierilor însărcinaţi cu transmiterea ştirilor 
a avut, sub pana cronicarului, un anumit tâlc. Se poate observa 
doar că nici escorta din timpul paradei nu a fost constituită din 
gărzi autentice fiind substituită cu olăcarii domneşti. 

Ne putem întreba dacă toată această reprezentaţie insolită 
a avut un model la care s-a raportat şi prin intermediul căruia 
a sugerat tâlcul punerii în scenă, mesajul pe care domnia a 
încercat să îl transmită' 7 . Desigur primul impuls ar fi analogia 
cu batjocorirea lui Iisus de către soldaţii romani: „Iar ostaşii 
au dus pe Isus în curte, adică în pretoriu şi au adunat toată 
cohorta. L-au îmbrăcat cu purpură, au împletit o cunună de 


16 Valentin Al. Georgescu, Petre Strihan, Judecata domnească în Ţara 
Românească fi Moldova 1611-1831. Part. I Organizarea judecătorească 
(1611-1740), Editura Academiei Române, Bucureşti, 1979, pp. 137-139; 
cf. Nicolae Stoicescu, Sfatul domnesc fi marii dregători, pp. 227-233. 

17 Nu trebuie desigur pierdut din vedere faptul că nu se poate pune 
semnul egalităţii între intenţiile lui Constantin Brâncoveanu, modul în care 
acestea au fost transpuse în practică şi felul în care cronicarul a fixat în scris 
întreaga ceremonie. Totodată este greu de apreciat în ce măsură aceste intenţii 
au fost corect descifrate de către mulţimea de privitori, respectiv de cititorii 
textului Anonimului Brăncovenesc. Pentru o analiză amănunţită între ritual, 
desfăşurarea acestuia şi textul scris vezi incitanta lucrare a lui Philippe Buc, 
Dangereux rituel. De l'histoire medievale aux Sciences sociales. Paris, 2003, 
pp. 2-13. 

18 Cf. Matei, XXVII, 26-31 care adaugă trestia pusă în chip de sceptru 
în mâna dreaptă a lui Iisus Hristos. 


168 



spini şi I-au pus-o pe cap. Apoi au început să-L salute: ple¬ 
căciune, împăratul Iudeilor! Şi-L loveau în cap cu o trestie, îl 
scuipau îngenuncheau şi I se închinau. După ce şi-au bătut 
astfel joc de El, L-au dezbrăcat de haina de purpură, L-au 
îmbrăcat cu hainele Lui şi L-au dus afară ca să-L răstignească" 
(Marcu, XV, 16-20)' 8 . O asemenea apropiere este însă dificil 
de probat. Sub pana cronicarului nu există nici cea mai vagă 
aluzie la textul evangheliilor şi ar fi greu de presupus că Brânco- 
veanu ar fi ales pentru conspiratori un model atât de ilustru, 
în plus, în afara întâmpinării de către un fals postelnic, Staico 
Bucşanu nu este asociat în nici un fel cu însemnele puterii. 
Coroana, mantia de purpură, sceptrul menite să ia în râs 
regalitatea lui Iisus, nu sunt amintite de cronicar şi nu par să 
fi fost folosite în timpul ceremoniei din 1693 19 . 

Mult mai probabilă este analogia între această procesiune 
şi un aspect al pedepsei aplicate pentru crima de lezmajestate 
în Bizanţ. Cei care se făceau vinovaţi de tentativă de răsturnare 
a împăratului erau supuşi unei batjocoriri în public fiind legaţi 
de mâini şi obligaţi să călărească invers pe spinarea unui asin 20 
sau a unei cămile râioase 21 . Acest „triumf batjocoritor" ar 
sugera, pentru Michael Mc Cormick, tendinţa de a scoate în 
evidenţă pedepsele simbolice, mai degrabă decât pe cele reale 22 . 
Ceremonia a suferit de-a lungul timpului schimbări semnifica- 


19 Este greu de spus dacă cele trei simboluri aveau corespondent în 
rândul însemnelor puterii domneşti din Ţările Române; Radu G. Păun, 
încoronarea în Ţara Românească şi Moldova în secolul al XVlIl-Iea. 
Principii, atitudini, simboluri, în „Revista Istorică**, V, 1994, p. 757 identifica 
un lot-tip care ar cuprinde coroana, sceptrul, crucea, spada şi tronul. 

20 Este cazul patriarhului Anastasius care a sprijinit, în timpul lui 
Constantin al V-lea, revolta lui Artavasd; drept pedeapsă patriarhul a fost 
biciuit şi plimbat de-a-ndoaselea călare prin Hipodrom v. Michael Mc 
Cormick, Villoria Eterna. Sovranitâ trionfale nella turda antichitâ a Bisanzio 
e nell'Occidente Altomedievale, Vita e Pensiero, Milano, 1993, p. 169; cf. 
cu exemplul lui Toma Slavul plimbat însă în faţa trupelor ( ibidem , p. 181). 

21 Cazul lui Andronic I a cărui pedepsire, extrem de complexă, a inclus 
şi un „triumf batjocoritor** (yEXoiwSouq Opiâp.(3ou) animalul de povară 
fiind cămila v. Nicetas Choniates, Grandezza e catastrofe di Bisanzio, voi. 
II, (coordonatori) Jan-Louis Van Dieten şi Anna Pontani, Arnoldo Mondadori, 
Florenţa, 1999, XI, 8, 8, p. 301. 

22 Michael Mc Cormick, Vittoria Eterna, p. 485 autorul nu susţine, 
desigur, că acestea din urmă nu erau aplicate. 

tive. Mutată cândva, în secolul al IV-lea, din stradă în interiorul 
hipodromului, a revenit în stradă din secolul al VlII-lea 
reconfigurând rolul împăratului în desfăşurarea procesiunii. 

în cazul Ţărilor Române expunerea publică a unui vinovat 
a păstrat fondul bizantin modificând însă forma. Ioan Belsius 
aminteşte de „husărelul" 23 plimbat prin târg drept urmare a 
tentativei eşuate de a-1 asasina pe Despot. Emisarul Habsbur- 
gilor relatează că „osândit la moarte a fost dus prin tot locul 
legat, repetând fără încetare pe drum: Am fost trădător faţă de 
domnul voievod şi sufăr o pedeapsă dreaptă; cei ce ar încerca 
acelaşi lucru să-şi ia o răsplată ca aceasta" 24 . Mai apropiate în 
timp de exemplul din 1693 sunt cazurile lui Stroe Leurdeanul 
şi al lui Constantin Ştirbei. Ultimul exemplu intră însă într-o 
categorie aparte întrucât boierul s-a făcut vinovat nu de 
„hiclenie" faţă de domn, ci de însuşirea unei părţi din banii 
care urmau să intre în vistierie 25 . în plus, porunca dată căpita¬ 
nului de dorobanţi „să cauţi un car, să-l pui şi să-l duci la 
Mehedinţi păn satele carele le-au jăfuit să le dea banii care 
le-au luat şi apoi să-l aduci, însă să-l bagi şi în feară" 26 nu a 
mai apucat să fie pusă în aplicare datorită intervenţiei soţiei 
condamnatului, rudă cu domnul 27 . 


23 V. discuţia termenului la Maria Holban, Despre osândiri la moarte 
prin „glasul poporului" sub Despot, în „Studii. Revistă de Istorie", XXII, 
1969, 6, p. 1156 şi nota 6. 

24 Călători străini, II, p. 141-142. Interesant este că Belsius nu spune 
nimic despre modul în care a fost executat „husărelul". în schimb un alt spion 
al lui Alexandru Lăpuşneanu a fost tras în ţeapă după ce, la rândul său, „şi-a 
mărturisit crima în piaţa mare" ( ibidem , p. 155). Cf. pentru cazul francez 
consideraţiile lui Michel Foucault, A supraveghea fi a pedepsi, p. 58. 

25 Cazul a făcut obiectul studiului semnat de Daniel Barbu, Iertarea fi 
dreptatea sau despre economia socială a darului, în Idem, O arheologie 
constituţională românească. Studii fi documente. Editura Universităţii, 
Bucureşti, 2000, pp. 49-62. 

26 Anonimul Brâncovenesc, Istoria Ţării Românefti, p. 717. 

27 Iertarea acordată arată că milostenia domnului putea să şteargă orice 
vinovăţie. Pentru Daniel Barbu, Iertarea fi dreptatea, p. 51: „Iertarea se 
dovedeşte a Ti regula politică fundamentală, este însăşi legătura constituţională 
dintre domn şi ţară" deoarece chiar şi în cazul celor mai grave fărădelegi nu 
sunt puse în discuţie principii „ci doar echilibrul raporturilor personale 
dintre ţara constituţională şi domn" (ibidem). 

Mult mai asemănătoare cu exemplul din 1693 este situaţia 
lui Stroe Leurdeanul. Judecat de Antonie vodă pentru vina de 
a fi instigat uciderea postelnicului Constantin Cantacuzino, 
vornicul Stroe a fost pus „într-un car cu doi boi, numai cu 
anteriul şi cu nădragii şi au pus nişte priviţi la car şi i-au 
spânzurat răvaşele acelea (ale cui vor fi fost, Dumnezeu ştie) 
şi aşa cu acea pompă l-au trecut pen târg şi l-au dus la 
mănăstirea Sneagovului, dar nu l-au omorât, ci fără voe l-au 
călugărit" 28 . Ocara purtării prin târg, sumar îmbrăcat şi cu 
„corpurile delicte" atârnate de gât 2 ^ se apropie de umilirea 
publică suferită de Staico Bucşanu şi tovarăşii săi. Potrivit 
exegezei episodului, modul exemplar în care Stroe Leurdeanul 
a fost pedepsit, a urmărit punerea în antiteză a vinovatului şi 
a victimei. înjosirea ieşită din comun a unui mare dregător a 
constituit un fel de reparaţie morală pentru Constantin 
Cantacuzino, proces ce a culminat cu călugărirea forţată a 
vornicului Stroe tocmai în locul în care Constantin postelnicul 
fusese ucis - mănăstirea Snagov 30 . 

Există însă şi câteva diferenţe semnificative. în cazul 
boierilor hicleni procesiunea a avut loc înainte de judecarea 
cazului şi de pronunţarea sentinţei. Acest detaliu sugerează o 
miză aparte pusă în joc de către domn, care a ţinut să separe 
umilinţa publică de execuţia condamnaţilor. Prima parte pare 
să sugereze că tentativa de tulburare a liniştii ţării a fost un act 
necugetat, o nebunie, care în ultimă instanţă trebuia să fie 


2S Cronica Bălenilor, în Cronicari munteni, pp. 362-363. Discuţia 
episodului judecării lui Stroe la Gheorghe Lazăr, Funcţia divanului ca 
instituţie administrativ judecătorească în Ţara Românească şi componenţa 
acestuia (1654-1688), în voi. Historia Manet, volum omagial Demeny Lajos, 
editat de Violeta Barbu si Tiidos S. Kinga, Kriterion, Bucuresti-Cliij, 2001, 
pp. 383-385. 

29 Analogii cu cazul francez la Michel Foucault, A supraveghea şi a 
pedepsi, p. 58 prin acest procedeu vinovatul este legat de corpul delict, de 
crima pe care a comis-o şi atestă astfel adevărul acuzaţiilor ce i-au fost 
aduse. 

30 Gheorghe Lazăr, Funcţia divanului, p. 384; foarte sumar episodul e 
amintit de Valentin Al. Georgescu, Bizanţul şi ins tituţiile româneşti, p. 238; 
cf. Cristina Codarcea, Societe et pouvoir en Valachie (1601-1654) entre la 
coutume et la loi. Editura Enciclopedică, Bucarest, 2002, p. 245 şi nota 53 
vorbeşte de „moartea politică" a boierului obligat să se călugărească. 

31 Daniel Barbu, Iertarea şi dreptatea, p. 55. 

luată în râs de întreaga obşte. Daniel Barbu a remarcat că, 
pentru epoca respectivă, „starea de odihnă a fost dorinţa funda¬ 
mentală a societăţii româneşti, criteriul după care aceasta era 
înclinată să evalueze reuşita politică a oricărei domnii". în 
această interpretare orice răzvrătire „nu ar fi făcut decât să 
tulbure liniştea ţării şi liniştea socială" 31 şi, în ultimă instanţă, 
ar fi fost un act de nebunie care trebuia tratat cu ocară. Era 
„nebun ticălosul şi făr de minte" spune, în acest sens, Anonimul 
Cantacuzinesc despre tentativa lui Hrizea din Bogdănei de a 
obţine tronul la sfârşitul domniei lui Matei Basarab 32 . Nebun 
a fost, câteva decenii mai târziu, şi Preda din Prooroci care s-a 
prezentat la Poartă în ţinută nemţească 33 , iar textul sugerează 
că Staico Bucşanu a fost la fel de nebun să se întovărăşească 
cu el. Cronicarul pune pe seama domnului cuvinte din care 
rezultă discrepanţa dintre vârsta şi experienţa boierului şi gestul 
de a unelti. Degeaba a umblat vreme îndelungată prin diferite 
locuri, în zadar a putut să vadă şi să audă tot felul de lucruri, 
dacă a fost atât de nesăbuit încât să ajungă legat în mâinile 
domnitorului legitim. Ambiţiile politice nemăsurate reproşate 
boierului din Merişani (“ânnălţându-se şi el cu firea") 3 '* par să 
fie un ecou al sintagmei „domn din mijlocul mărăcinilor" 35 , 
formulă batjocoritoare menită să definească caracterul grotesc 
al tentativei de dobândire a tronului. „Liniştea ţării", odată 
tulburată, nu poate atrage în caz de eşec decât oprobriul. 

în contrast, a doua parte a rezolvării crizei, judecata şi 
pedeapsa, pare să ignore caracterul demn de luat în râs al 


32 Anonimul Cantacuzinesc, Istoria Ţării Româneşti, în Cronicari 
munteni, p. 179. 

33 Anonimul Brâncovenesc, Istoria Ţării Româneşti, p. 697: „portul cel 
nemţesc (ca să nu zic nebunesc) ce-l purta Preda de Prooroci". 

34 Radu Greceanu, Istoria domniei lui Constantin Basarab Brâncoveanu 
Voievod, în Cronicari munteni, ed. Dan Hori a Mazilu, Univers Enciclopedic 
Bucureşti, 2004, p. 456. 

35 Anonimul Cantacuzinesc, Istoria Ţării Româneşti, în Cronicari 
munteni, p. 179; ca o comparaţie vezi formula „rege al pălăriei şi al vântului" 
prin care cronicarul catalan Ramon Muntaner persifla pretenţiile lui Carol 
de Valois de a deveni împărat latin de Constantinopol v. Ramon Muntaner, 
La spedizione dei Catalani in Oriente, ed. de Cesare Giardini, Milano, 
1958, p. 132; Radu Greceanu, Istoria, p. 457 ţine să sublinieze originea 
umilă a lui Staico (“au fost om de jos"). 

tentativei. Oricât de „fără de minte" s-au dovedit a fi conspi¬ 
ratorii, domnul trebuie să judece şi să respecte pravila. Pedeapsa 
capitală promulgată în prezenţa reprezentantului Bisericii vine 
să întărească rolul justiţiar al domnului şi să descurajeze orice 
altă tentativă de acelaşi gen. 

O altă diferenţă faţă de cazul lui Stroe Leurdeanu este 
legată de ponderea pe care expunerea în public o are în dialogul 
dintre putere şi osândit. Dacă în cazul lui Stroe umilirea în 
faţa mulţimii se reduce la plimbarea prin târg, în 1693 parada 
conspiratorilor legaţi în lanţuri constituie doar o primă etapă 
a spectacolului. Ea s-a derulat pe străzile Bucureştiului până 
în spătăria cea mică, acolo unde cu „uşile toate deschise" 
aşteptau domnul şi boierii cei mari. Cuvintele par să sugereze 
că, în ciuda diminuării numărului celor care puteau asista la 
scenă, caracterul public al acesteia s-a menţinut chiar şi într-un 
spaţiu rezervat doar elitei politice a ţării. 

Următorul moment, esenţial pentru întreaga reprezentaţie, 
este cel al confruntării dintre domnul legitim şi uzurpator. 
Triumful celui dintâi este urmarea judecăţii lui Dumnezeu chiar 
dacă, în ultimă instanţă, turcii au fost cei care au înclinat 
balanţa în favoarea lui Constantin Brâncoveanu. Succesul 
trebuie, drept urmare, exhibat în faţa întregii ţări nu numai 
pentru a da pildă celor care ar mai fi cutezat să încerce obţinerea 
tronului, dar şi pentru a sublinia, în ochii tuturor, legătura 
specială existentă între domn şi divinitate. Evenimentul 36 
organizat în 1693 este un discurs al puterii, o formă de 
reprezentare, „o manieră prin care principele se prezintă, se 
expune societăţii" 37 . 

în această logică, dialogul dintre vodă Brâncoveanu şi 
boierii hicleni, aşa cum este relatat de cronicar, vine să confirme 
şi să întărească intenţiile puterii. Toţi captivii se declară pe 
rând vinovaţi, toţi sunt conştienţi că au fost daţi de Dumnezeu 
în mâinile domnului, toţi se încredinţează milosteniei domneşti. 


36 Am preluat aici definiţia lui Andreas Suter, Histoire sociale et 
evenements historiques. Pour une nouvelle approche, „Annales. Histoire, 
Sciences Sociales", 52, 1997, p. 545 pentru care evenimentul este un fapt 
cu un caracter neaşteptat sau extraordinar în raport cu orizontul cotidian. 

37 Radu G. Păun, Sărbătoare şi propagandă, p. 30. 

Din nou am fi tentaţi să căutăm o sorginte bizantină pentru un 
astfel de duel verbal în care prizonierii nu fac decât să respecte 
regulile impuse de învingători. în Bizanţ exista obiceiul ca 
îngenuncherea rebelului în faţa împăratului să fie urmată de o 
călcare rituală în picioare a celui învins 38 , abia apoi urmând 
pronunţarea sentinţei şi execuţia. Un exemplu celebru de căl¬ 
care, dar după un alt ceremonial, este cel al lui Petru Rareş de 
către sultan. Potrivit celui de-al XlV-lea dintre cuvintele lui 
Neculce, Rareş a fost îmbrăcat „cu caftan să fie iarăşi domnu 
în Moldova" numai după ce sultanul a trecut în trei rânduri cu 
calul peste el 39 . 

Călcarea în picioare este amintită în mod aluziv de 
Anonimul brâncovenesc („l-au osândit Dumnezeu de l-au adus 
supt picioarele lui ca pre un vrăjmaş") 40 însă lipseşte în deru¬ 
larea ceremoniei din 1693. Cu această ocazie a fost păstrată 
doar aducerea în faţa suveranului şi apelul la mila acestuia. 
Dacă în cazul basileilor soarta vinovaţilor era decisă pe loc, 
în cazul relatat Constantin Brâncoveanu a lăsat să se prelun¬ 
gească suspansul. 

Domnul a pus capăt dialogului şi procesiunii dând pe mâna 
armaşului pe vinovaţi pentru că a considerat că, împreună cu 
boierii, are lucruri mai importante de făcut. Este greu de spus 
dacă cuvintele „că noi avem altă treabă, să bem, astăzi" s-au 
datorat „pentru că să întâmplase într-acea zi şi nuntă" sau 
pentru că domnul a vrut să adauge o notă în plus umilinţei; 


38 V. cazul lui Toma Slavul analizat de Michael Mc Cormick, Vittoria 
Eterna, pp. 180-182. 

39 Ion Neculce, Letopiseţul Ţării Moldovei, p. 171: „Iară după ce s-au 
dus Petru-vodă la Poartă, aşea vorbăscu oamenii, că au grăit viziriul 
înpăratului să-l iarte şi să-l puie iar domnu în Moldova. Iar înpăratul au 
răspunsu că-i giurat, până nu va trece cu calul preste dânsul, să nu-l lasă. 
Deci viziriul au zis că-i pre lesne a plini măriia-ta giurământul. Şi l-au scos 
la câmpu şi l-au culcat la pământ, învălit într-un harariu şi l-au sărit înpăratul 
de trii ori cu calul. Iar alţii zicu că au şezut supt un pod şi înpăratul au 
trecut de trii ori pe pod“. 

40 Anonimul Brâncovenesc, Istoria Ţării Româneşti, p. 699; interesant 
este că o formulă asemănătoare se regăseşte în textele lui Axinte Uricariul 
şi Gheorghe Papadopol referitoare la rânduiala de încoronare a domnilor: 
„întăreşte braţul lui şi supune picioarelor lui orice duşman şi potrivnic" v. 
Radu G. Păun, încoronarea, p. 749. 

amânând judecarea unor „smintiţi" Brâncoveanu părea să dea 
de înţeles că puterea sa este temeinic consolidată şi că nu 
poate fi pusă la îndoială de personaje de calibrul celor cinci 
hicleni. Oricum faptul că, în ultimă instanţă, domnul a fost cel 
care a decis momentul în care Staico Bucşanu şi tovarăşii săi 
au fost întâmpinaţi „cu mare pompă" ar fi un indiciu în favoarea 
celei de-a doua variante. Tot în acelaşi sens ar pleda şi însem¬ 
narea cronicarului că Staico şi ai săi au fost duşi „în temniţă 
de desupt, unde lăcuesc tâlharii" 41 . închiderea la un loc cu 
infractorii de rând constituia o măsură în plus de degradare; în 
definitiv, cine ridica mâna asupra suveranului său legitim ridica 
mâna împotriva lui Dumnezeu. 

Judecarea celor cinci a mai avut însă de aşteptat. „Multă 
vreme au trecut" precizează cronicarul „până a le face 
divanurile". Ar fi de văzut dacă această amânare a ţinut de 
încercarea domnului de a da de ramificaţiile complotului sau 
dacă a avut în vedere alte considerente. Până a găsi însă un 
răspuns acestei chestiuni merită discutate alte câteva elemente 
din primirea „cu mare pompă a celor cinci". în primul rând, 
care a fost rolul publicului în această punere în scenă 42 ? Textul 
susţine că domnul a dat dispoziţii slujitorilor şi oamenilor 
târgului să se adune şi că porunca a fost îndeplinită. 

Michel Bee a insistat asupra rolului publicului în cazul 
execuţiilor din Franţa şi asupra relaţiilor care se stabilesc între 
osândit şi privitori. Istoricul francez a avansat chiar ipoteza 
unei substituiri sau al unui transfer de vinovăţie dinspre mulţime 
spre condamnat printr-un proces care îmbracă aspecte extrem 
de complexe 43 . în spaţiul românesc verificarea unei astfel de 
ipoteze ar avea nevoie de un suport documentar care, de foarte 
multe ori, lipseşte. 


41 Anonimul Brâncovenesc, Istoria Ţării Româneşti, p. 699. 

42 Pentru importanţa participării publicului la sărbătorile domneşti v. 
Radu G. Păun, Sărbătoare fi propagandă, p. 34; pentru situaţia execuţiilor 
şi a rolului publicului în aceste spectacole punitive v. Michel Foucault, A 
supraveghea fi a pedepsi , pp. 68 şi 74-76. 

43 Michel Bee, La societe traditionelle et la mort, în Le XVH-e siecle, 
106-107, 1975, p. 97. 

Chiar şi atunci când se fac referiri la reacţiile spectatorilor, 
acestea insistă, în primul rând, pe aprecierea justeţei pedepsei. 
Este însă legitim să ne întrebăm dacă este vorba de o transpu¬ 
nere fidelă în scris a sentimentelor mulţimii sau, poate, de o 
strategie a autorului textului. De exemplu, Ioan Belsius amin¬ 
teşte că pedepsirea de către Despot a pretendententului la tron 
Andreica nu a provocat împotrivirea mulţimii „nici cu cuvântul, 
nici cu fapta" 44 . Este însă mai probabil că, în acest fel, Belsius 
încerca să-l convingă pe Maximilian de Habsburg că domnul 
Moldovei se bucura de sprijinul poporului său 45 . Tot ca un 
artificiu literar poate fi interpretat şi epilogul relatării lui 
Wolffgang Bethlen despre decapitarea unora dintre participanţii 
la conspiraţia împotriva principelui Transilvaniei, Sigismund 
Bathory, în 1594. Potrivit textului, o ploaie violentă, care a 
spălat de sânge trupurile executaţilor, ar fi făcut mulţimea să 
afirme că aceştia au fost nevinovaţi şi că au fost pe nedrept 
condamnaţi la moarte 46 . 

Exemplele sus-amintite nu ilustrează existenţa unei relaţii 
între condamnat şi public de tipul celei argumentate de Michel 
Bee pentru Franţa. O excepţie ar constitui două cazuri de 
condamnare la moarte prin „glasul poporului" analizate de 
Maria Holban 47 , dar autoarea studiului se fereşte, pe bună 
dreptate, să tragă concluzii tranşante. Mai întâi, pentru că ar 
trebui descifrat ce înţelege autorul textului, Ioan Belsius, prin 


44 Călători străini, II, p. 155. 

45 Interpretare sprijinită chiar de concluzia lui Belsius: „De aici se 
poate vedea aplecarea poporului pentru Despot şi felul cum cârmuieşte şi 
cât de stăruitor îşi întăreşte puterea", ibidem, pp. 155-156. 

46 Wolffgang Bethlen, Historia de rebus Transilvanicis, ed. secunda, 
III, Cibinii, 1783, pp. 472-473: „quam primum autem decollate sunt, magna 
& vehemens imbrium vis de coelo decidit, corporaque decollatorum a 
sangvine lavit; ex quo signo plurimi conjectabant, illos insontes fuisse & 
immerito mortem subivisse". 

47 Maria Holban, Despre osândiri la moarte prin ,,glasul poporului", 
în „Studii. Revistă de Istorie", XXII; 1969, 6, pp. 1 155-1163; în opoziţie 
cu această manieră de a judeca se află forma secretă a procedurii în cazul 
Franţei. Pentru Michel Foucault, A supraveghea şi a pedepsi, p. 49 prin 
această manieră monarhul ar sublinia că dreptul de a pedepsi constituie o 
prerogativă regală prin excelenţă care nu ar putea fi preluată de mulţime. 

popor 48 ; apoi pentru că este greu de spus dacă „glasul 
poporului" a funcţionat, fie şi pentru scurt timp, ca instanţă de 
judecată sau dacă a fost doar un artificiu prin care Despot a 
încercat să scape de boierii ostili 49 . 

Revenind la ceremonia din 1693 rolul publicului pare să ti 
fost, în lipsă de alt reper, doar unul pasiv. Simpla defilare prin 
faţa mulţimii adunate din târg era un act de înjosire, un gest 
prin care puterea încerca să fixeze drept pildă în memoria 
asistenţei ceea ce păţeau cei care îndrăzneau să uneltească. 
Chiar şi în această situaţie ar trebui să ne întrebăm în ce 
măsură acest mesaj era reţinut de cei cărora le era adresat? în 
această privinţă răspunsul pare să fie mai degrabă contrar 
intenţiilor domniei. Numărul foarte mare de cazuri de „hiclenie" 
din secolele XVI-XVII arată faptul că, deşi cei care se angajau 
într-o asemenea aventură îşi puneau în pericol viaţa şi averea, 
existau destui dispuşi să-şi asume acest risc. Nici în privinţa 
altor tipuri de pedepse nu s-ar constata mari diferenţe. Georg 
Reicherstorffer preciza pentru Moldova secolului al XVI-lea 
că „uneori se dau pedepse aspre chiar şi pentru cele mai mici 
abateri, pentru ca prin aceasta să fie aduse la mai multă 
ascultare sufletele lor pline de îndărătnicie. O dovadă a acestui 
lucru se poate vedea în mulţimea de oameni orbi cărora li s-au 
scos ochii sau cei cărora li s-au tăiat mâinile pentru faptele 
săvârşite" 50 , iar Ioan Belsius confirmă aceste observaţii afir¬ 
mând „toată această ţară poate fi numită ţara schingiuiţilor, a 
celor chiorâţi şi orbiţi, a ciungilor şi a mutilaţilor" 51 cuvinte ce 
sugerează că asprimea pedepselor nu reuşea să oprească 
comiterea fărădelegilor 52 . 


48 Ibidem, pp. 1160-1161 Belsius ar face o diferenţiere între popor şi 
mulţime. Poporul ar fi reprezentat de locuitorii târgurilor Moldovei, în timp 
ce populaţia rurală ar fi constituit mulţimea. 

49 Ibidem, p. 1159. 

50 Călători străini despre Ţările Române, I, voi. îngrijit de Maria Holban, 

p. 201. 

51 Călători străini, II, p. 132. 

52 Ne putem întreba însă dacă nu cumva Belsius încearcă să contrapună 
politica lui Despot celei a predecesorului său. Alexandru Lăpuşneanu, aşa 
cum o sugerează pasajul: „In locul celei mai cumplite nedreptăţi şi tiranii 
a lui Alexandru el rosteşte judecăţi cu cea mai mare nepărtinire şi păzeşte 
dreptatea faţă de tot neamul de oameni..." (Călători străini, II, p. 131). 

Concluzii similare se pot trage, măcar pentru unele situaţii, 
şi pentru regatul Franţei. Aici au fost promulgate, începând cu 
domnia lui Henric al IV-lea, un număr de edicte împotriva 
duelului. Această practică era asociată cu o crimă de lezmajes¬ 
tate, iar cei care se făceau vinovaţi riscau pedepse foarte aspre. 
Dar, în ciuda unor execuţii sau a expunerii celor căzuţi în duel 
în locurile rezervate condamnaţilor la moarte, măsurile luate 
nu par să fi dat rezultatele aşteptate 53 . 

întorcându-ne la primirea cu mare pompă a celor cinci 
boieri de către vodă Brâncoveanu putem trage concluzia că, 
deşi caracterul exemplar al pedepsei nu poate fi exclus, miza 
reprezentaţiei oferite pare să fi fost în altă parte. Este sugestiv 
în acest sens că, deşi în cazuri de hiclenie se obişnuia fie 
executarea vinovaţilor, fie însemnarea lor la nas 54 , Constantin 
Brâncoveanu a recurs la o înjosire publică menită să ucidă 
„corpul politic" al celor vinovaţi. Batjocura apare astfel drept 
o armă de temut pentru distrugerea reputaţiei unui adversar 
politic. „Rire d’un membre de la courpeut etre mortel“ afirma 
Jacques Le Goff în legătură cu mijloacele regelui Angliei Henric 
al Il-lea Plantagenetul 55 , iar observaţia îşi găseşte corespondent 
în cuvintele „ca să nu li se întâmple o asemenea ruşine unor 
boieri ai Moldovei" 56 amintite de Dimitrie Cantemir în legătură 
cu un pedepsirea unor uneltitori împotriva tatălui său. 


Dacă această interpretare e corectă atunci mulţimea celor schingiuţi ar fi 
doar o exagerare menită să argumenteze caracterul tiranic al domniei lui 
Lăpuşneanu. 

53 O ordonanţă din 1643 recunoştea în preambulul său că nici clemenţa, 
nici pedepsele severe nu au reuşit să pună capăt flagelului duelului. V. 
pentru această problemă studiul lui Richard Herr, Honor versus Absolutism: 
Richelieus Fight against Dueling, „Journal of Modern History", 27, 1955, 
3, pp. 281-285. 

54 Emil Dragnev, Virgil Pâslariuc, Rhinocopia , pp. 95-109; Cristina 
Codarcea, Societe el pouvoir, p. 245 consideră că însemnarea la nas nu se 
aplica în cazurile de hiclenie deoarece era nevoie de o pedeapsă violentă 
menită să pună în evidenţă gravitatea actului de trădare. 

55 Jacques Le Goff, Une enquete sur le rire, în „Annales. Histoire, 
Sciences Sociales“, LII, 1997, 3, p. 452. 

56 Dimitrie Cantemir, Vita Constantini Cantemyrii, cognomento Senis, 
Moldaviae principis, ediţie critică Dan Sluşanschi şi Ilieş Cămpeanu, Editura 
Academiei Romăne, Bucureşti, 1996, p. 193. 

în punerea în scenă din 1693 gesturile şi cuvintele par să 
se substituie armelor căci, asemenea acestora, îi aduc pe cei 
învinşi la picioarele unsului lui Dumnezeu. Constantin vodă 
pare astfel să urmeze ideea potrivit căreia „mai tare decât 
cuvântul nemica nu easte. Că adevărat că pre o mulţime de 
norod pre carea nu o are putea nenumărată sabie să o supuie, 
iară un cuvânt singur o pleacă supt voia lui, ori spre rău, ori 
spre bine şi pre inema cea prea blândă o face mai sireapă 
decât toate ceale sălbatece, iară pre cea sălbatecă şi împietrită 
o mângâie şi o îmblânzeşte" 57 . Gestul şi cuvântul sunt folosite 
de domnie pentru a-şi batjocori adversarii şi pentru a reface în 
mod simbolic coeziunea „ţării" pusă în pericol de boierii 
hicleni. Tulburarea „odihnei" (Daniel Barbu), ameninţarea stabi¬ 
lităţii politice a ţării, a avut nevoie de un răspuns pe măsură 
care să marcheze în plan simbolic regăsirea stării de echilibru. 
Iar această replică a fost ilustrată prin spectacolul care a avut 
drept miză ridiculizarea până la minimalizare a celor vinovaţi. 
Captivii sunt târâţi de-a lungul unei procesiuni care străbate 
progresiv mulţimea, slujitorii domneşti, boierii mari pentru a 
ajunge în final în faţa tronului râvnit. Aici domnul legitim îşi 
arată surprinderea în faţa unei asemenea fărădelegi şi obţine, 
pe rând, de la vinovaţi recunoaşterea fărădelegii. în plus, 
solicitarea îndurării consacră „minusul de putere ce-i caracte¬ 
rizează pe cei supuşi unei pedepse" 58 şi constituie momentul 
de apogeu al umilirii. De la umilinţă la derizoriu saltul este 
făcut prin invitaţia la banchet adresată de domn boierilor ţării, 
şi prin închiderea captivilor în temniţa pentru tâlhari. 

Pe lângă acest mesaj adresat ţării, ceremonia pusă în scenă 
a avut probabil şi o altă miză. Foarte probabil, batjocorirea 
celor cinci boieri s-a răsfrânt în plan simbolic şi asupra aliaţilor 


57 Apuci Violela Barbu, Locuri ale memoriei: panegiricele dedicate lui 
Constantin Brăncoveanu, în voi. In honorem Paul Cernovodeanu, Violeta 
Barbu edita, Kriterion, Bucureşti, 1998, p. 377 care publică şi comentează 
acest fragment din Panegiricul sfântului împărat Constantin, păstrat în 
manuscris la Biblioteca Academiei Române. 

58 Michel Foucault, A supraveghea ţi a pedepsi, p. 36; cf. Michel Bee, 
Le spectacle de l’execution dans la France d’Ancien Regime, „Annales 
E.S.C.“, 38, 1983, 4, p. 849 pentru care recunoaşterea vinovăţiei însemna 
pentru condamnat redobândirea onoarei. 


179 



lor moldoveni. Potrivit lui Neculce pedepsirea lui Staico a 
coincis cu obţinerea tronului Moldovei pentru ginerele lui Brân- 
coveanu, Constantin Duca 59 , iar umilirea de către domnul Ţării 
Româneşti a celor prin mijlocirea cărora Cantemir dorea să îl 
înlăture a fost un mod prin care a vrut să marcheze triumful 
în războiul mocnit cu domnul Moldovei. Este sugestiv că după 
urcarea pe tron a lui Constantin Duca foştii partizani ai lui 
Cantemir au fost prigoniţi, iar Neculce adaugă că Duca „îş 
râsă cum îi vini la minte" de foştii sfetnici ai predecesorului 
său 60 . „Râsul", batjocura, ocara par să fi fost arme foarte 
eficiente în lupta politică dintre diferitele facţiuni, iar ceremonia 
din 1693 apare drept o punere în scenă a înfrângerii duşmanilor 
din interior şi din afară. 

Această punere în scenă continuă în fapt în partea a doua 
a povestirii pentru că, aşa cum s-a remarcat, „judecata este, 
mai degrabă, o „certare" şi o expunere publică a inculpatului" 
şi nu „un mod de a afla adevărul cu privire la culpa ori inocenţa 
cuiva" 61 . Se pot constata totuşi câteva modificări. în primul 
rând o schimbare de registru, farsei substituindu-se „mustrările" 
şi „judecata înfricoşată". Apoi o restrângere spaţială importantă; 
de la umilirea în public a boierilor vinovaţi de uneltire, judecata 
presupune o mustrare (“sânt cuvinte de minune şi cu anevoe 
a să scrie una câte una") 62 în faţa celor trei divane reunind 
doar pe domn şi pe boieri. Pronunţarea sentinţei va face însă 
trecerea de la acest cadru limitat la spaţiul mai larg al târgului, 
de la audienţa compusă din membrii divanului la mulţimea de 
privitori din afară. Chiar dacă vinovaţii au primit pedepse 
diferite, publicul constituie, în ultimul act, un element 
indispensabil în ochii domniei. Potrivit Anonimului 
brâncovenesc Milcoveanu, Radu Haţaghe şi Iacşa căpitan au 
fost plimbaţi prin târg legaţi în lanţuri înainte de a fi trimişi la 
ocnă 63 , în timp ce Bucşanu şi Proroceanu au fost amândoi 


* 9 Ion Neculce, Letopiseţul Ţării Moldovei, p. 346. 

60 Ibidem, p. 352. 

61 Daniel Barbu, Iertarea fi dreptatea, p. 57. 

62 Anonimul Brâncovenesc, Istoria Ţării Romănefti, p. 699. 

63 Ibidem, p. 700: „Pe Milcoveanul, pe Iasca şi pe Haţaghi i-au înfierat 
şi i-au dat pen târg şi i-au dus la ocnă". 

spânzuraţi în zi de târg 64 la Bucureşti „în târgul de afară", „în 
mijlocu târgului", respectiv la Ruşii de Vede 65 . 

Judecata este folosită de cronicar pentru a întări imaginea 
suveranului ca uns al lui Dumnezeu. Faptelor bune ale domnului 
li s-a răspuns cu „piatră şi cu vrăjmăşie" motiv pentru care 
Staico şi tovarăşii săi au fost osândiţi de Dumnezeu şi aduşi 
sub picioarele domnului 66 . Textul pare să folosească toate 
mijloacele pentru a dovedi că sentinţa pronunţată a fost una 
justă. Citirea pravilei de către vlădica Theodosie nu lasă loc 
nici unui dubiu, chiar dacă, cu câteva rânduri mai sus, se 
sugera că vărsarea de sânge ar li un păcat. Oricum, cronicarul 
precizează că nu domnul a decis aplicarea pedepsei capitale ci 
cel de-al treilea divan „ce făcură boerii în vistierie" 67 . Sentinţa 
pronunţată - „Boeriul care va umbla înpotriva domnului şi a 
ţării, să-l spânzure şi să facă spânzurătorile mai nalte cu un 
cot decât ale altor oameni proşti" - nu a fost însă imediat pusă 
în aplicare. Până la spânzurătoare Staico Bucşanu şi Preda din 
Prooroci au urmat un traseu sinuos. Au fost mai întâi aruncaţi 
în temniţă, apoi trimişi la mănăstirea Snagov şi supuşi unui 
interogatoriu. Abia după aplicarea bătăii la tălpi, care a dus la 
depistarea ramificaţiilor complotului, capii uneltirii au fost în 
sfârşit executaţi. 

O soartă diferită a avut un alt vinovat, „Dumitraşco 
păharnicul de la Corbi", implicat la rândul său în complotul 
celor cinci. Şi în cazul acestui boier ocara a jucat un rol 
important. Fiind arestat 68 în urma aducerii boierilor hicleni de 
la Stambul, a fost pus sub supravegherea lefegiilor cazaci, 


64 Ziua de târg era aleasă şi în cazul execuţiilor din Franţa v. Michel 
Bee, Le spectacle , p. 844. 

65 Cf. Radu Greceanu, Istoria, p. 460 „pre Staico în Bucureşti, la târgul 
de afară, la zi de târg, în mijlocul oborului l-au spânzurat, unde nu puţin 
nărod era (...) Aşijderea şi pe Preda Proroceanul, la Ruşii de Vede în târgu 
l-au spânzurat...." 

68 Anonimul Brâncovenesc, Istoria Ţării Româneşti, p. 699. 

67 Ibidem, p. 699. Anterior textul menţiona că „Al treilea divan l-au 
făcut singuri boerii fără domnul cu ceealaltă ţară, în vistierie jos". 

68 Ibidem, pp. 700-702 arată că boierul a fost incriminat de o scrisoare 
trimisă lui Staico, de încercarea de a atrage în conspiraţie un căpitan de 
lefegii şi de declaraţiile smulse lui Stoica Bucşanu în urma bătăii la tălpi 

apoi dus repetat în temniţă lângă Staico. Confruntarea celor 
doi boieri nu scapă unei note ironice autorul precizând că, pe 
această cale, „Dumnezeu le-au împlinit pohta să să vază. 
Această punere faţă în faţă a fost folosită atât drept pildă cât 
şi pentru batjocorirea celor vinovaţi: „Aceasta în ocara lor şi 
în batjocura lor o făcea domnul", precizează autorul anonim 
adăugând „şi întru învăţătura altor boieri ca să nu mai facă 
altul ca acestea ce au făcut aceşti boieri" 70 . Umilinţa nu este 
însă singurul lucru pe care Dumitraşcu a trebuit să îl îndure. 
Spre deosebire de cei cinci care au avut ocazia să ceară îndurare 
domnului, paharnicul de la Corbi s-a văzut lipsit de un 
asemenea privilegiu. Vodă Brâncoveanu „nici cum n-au vrut 
să aducă pe Dumilraşco paharnicul înnaintea lui la divan, că 
zicea că nu-mi trebuie să-i văz obrazul" 71 . Replica domnito¬ 
rului, aşa cum este redată de cronicar, pare să facă aluzie la 
„scârba" domnească termen care, potrivit unui studiu recent 72 , 
ar fi echivalent cu dizgraţia, nu cu o pedeapsă anume. Nedemn 
de a se prezenta în faţa domnitorului, boierul a dat dovadă 
potrivit textului şi de slăbiciune de caracter, tăgăduind că ar fi 
luat parte la complot. încercarea de a convinge pe membrii 
divanului de bunele sale intenţii a fost, în opinia cronicarului 
o ocară în plus, o dovadă suplimentară a lipsei de cinste. Scuza 
că ar fi luat legătura cu Staico doar pentru a afla amănunte şi 
a-i da în mâna domnitorului pe conspiratori „nu era de a să 
crede" 73 . Vorbele sale spuse „în deşărt" ar fi trebuit practic să 
îl conducă spre o soartă similară cu a capilor complotului „că 
după poliliceştile pravile îi era vina de moarte. Paradoxal 
însă, după numai un an de detenţie la Tismana, Dumitraşcu va 
fi iertai graţie intervenţiei pe lângă Brâncoveanu a fratelui său, 
banul Vintilă. Este interesant că în solicitarea iertării apar 
invocate nebunia, „blestemăciunea", caracterul becisnic al lui 


69 Ibidem, p. 702. 

70 Ibidem , p. 702. 

71 Ibidem, p. 702. 

72 Oana Rizescu, Un termen punitiv din poruncile şi sentinţele de 
judecată domneşti: „scârba ", „Revista Istorică", XI, 2002, 3-4, pp. 261— 
270. 

73 Anonimul Brâncovenesc, Istoria Ţării Româneşti, p. 703. 

74 Ibidem, p. 703. 

Dumitraşcu care l-ar fi îndemnat să uneltească împotriva 
domnului. în contrast însă cu Staico Bucşanu şi Preda 
Proroceanu, „nebunia" paharnicului de la Corbi va fi anulată 
de caracterul vrednic de cinste al lui Vintilă care, în chip 
suplimentar, şi-a formulat cererea către domn pe patul de 
moarte 75 . 

Deznodământul acestui episod pare să confirme punctul de 
vedere potrivit căruia chiar şi în cazurile de hiclenie „iertarea 
se dovedeşte a fi regula fundamentală" 76 pentru că în joc nu 
sunt puse principii, ci doar raporturile personale dintre domn 
şi boieri. Ne putem întreba totuşi de ce în cazul lui Staico 
Bucşanu şi Preda Proroceanul această regulă nu a funcţionat, 
cu atât mai mult cu cât refuzul domnului de a lua parte la 
divanul care a pronunţat sentinţa la moarte pare să sugereze o 
oarecare ezitare în pronunţarea acesteia. Un răspuns, chiar 
dacă doar cu titlu de ipoteză, poate fi căutat în poziţia Porţii 
faţă de cele întâmplate. Un complot similar pus la cale de 
boieri moldoveni împotriva lui Constantin Cantemir s-a încheiat 
cu trimiterea uneltilorilor la Iaşi „în obedzii de grumadzii" 77 . 
Totuşi, precizează Ion Neculce, domnul i-a întemniţat „şi nu 
i-au omorât, c-au poruncit Poarta să nu-i omoare" 78 . în cazul 
Ţării Româneşti am avea de-a face cu o decizie contrară care 
a fost provocată poate de eroarea lui Preda Proroceanul de a 
se prezenta la Constantinopol în „portul cel nemţesc (ca să nu 
zic nebunesc) ce-1 purta Preda de Prooroci, că avea chică 
nemţească numai legată supt işlic şi cizmele cele nemţeşti cu 
pinteni lungi ce le purta" 79 . Moda nemţească s-a dovedit a 
cântări decisiv în ochii marelui vizir care a interpretat gestul 


75 Ibidem, p. 703; intervenţia linei persoane apropiate domnului a 
funcţionat în cazul lui Dumitraşco ca şi în cel al lui Constantin Ştirbei. O 
analogie interesantă cu un caz francez la Richard Hcrr, Honor versus 
Absolutism, pp. 283-284. Ludovic al XllI-lea a refuzat să-i graţieze pe 
conţii de Boutevile şi des Chapelles, vinovaţi de a se fi duelat repetat şi de 
a fi încălcat interdicţia regală de a pune piciorul în Paris, în ciuda 
intervenţiilor unor persoane foarte influente printre care şi cardinalul de 
Richelieu. 

76 Daniel Barbu, Iertarea şi dreptatea, p. 51. 

77 Ion Neculce, Letopiseţul Tării Moldovei, p. 338 

78 Ibidem, p. 338 

79 Anonimul Brâncovenesc, Istoria Ţării Româneşti, p. 697. 

drept o dovadă a ataşamentului faţă de Habsburgi. Odată 
demascată această opţiune, Constantin Brâncoveanu nu ar mai 
fi avut multe variante de luat în calcul în privinţa capilor 
complotului, deoarece o iertare a acestora ar fi putut stârni 
suspiciunile Porţii 80 . 

Oricum, motivele deciziei domnului interesează prea puţin 
rândurile de faţă. Textul Anonimului brăncovenesc pare să 
sugereze că, în răfuiala dintre domn şi boierii hicleni, partea 
cea mai importantă a constituit-o primirea „cu mare pompă". 
Descifrarea elementelor componente ale acestei ceremonii, 
desluşirea strategiei care a stat în spatele punerii în scenă şi a 
felului în care contemporanii au înţeles mesajul pe care 
Constantin Brâncoveanu a intenţionat să îl transmită, rămân 
subiecte deschise discuţiei. Rândurile de mai sus au încercat 
să propună doar o interpretare. Rămâne însă de stabilit în ce 
măsură această lectură este una pertinentă. 

Istoriografia occidentală a insistat, în ultimii ani, asupra 
riscurilor presupuse de folosirea de către medievişti a 
conceptelor şi metodelor antropologiei. în replică la lucrările 
şcolii neo-ceremonialiste americane Alain Boureau s-a întrebat 
în ce măsură intrările sau funeraliile regale au fost o transpunere 
în practică a unei teorii monarhice şi dacă aceste ritualuri au 
fost menite să cristalizeze raporturile dintr-o societate, să-i 
asigure coeziunea 81 . Analizând ceremonia funerară a lui Carol 
al VlII-lea istoricul francez a atras atenţia asupra pericolelor 
presupuse de o lectură antropologică. Textul care a stat la baza 
organizării ceremoniei a fost redactat de Pierre d’Urfe, un om 


8(1 O comparaţie se poate face cu textul lui Dimitrie Cantemir, Vita 
Constantini Cantemyrii, p. 191 care citează decizia muftiului în privinţa 
boierilor care încercaseră răsturnarea lui Constantin Cantemir: „Cel care se 
răzvrăteşte împotriva domnului orânduit de împărat se răzvrăteşte împotriva 
împăratului, iar răzvrătirile împotriva împăratului se pedepsesc cu moartea; 
aşadar acei moldoveni răzvrătiţi împotriva domnului lor trebuie pedepsiţi cu 
moartea*'. Prin urmare iertarea unor boieri vinovaţi de uneltire putea atrage 
deteriorarea relaţiilor cu Imperiul Otoman. 

81 Alain Boureau, Le simple corps du roi. L’impossible sacralite des 
souverains franţais XVe-XVIIIe siecle, Les Editions de Paris, Paris, 1988, 

p. 26. 

de arme prea puţin familiarizat cu subtilităţile 
teologico-politice 82 . In plus, chiar dacă s-ar presupune că în 
elaborarea ei au fost folosite texte anterioare, ordonanţa lui 
Pierre d’Urfe ar putea fi cu greu privită drept un cod strict în 
care componentele unui ceremonial au avut asociate un set 
limitat, chiar unic de semnificaţii. Chiar şi în această ipoteză 
ne putem întreba ce rost ar avea ca desluşirea corectă a 
mesajului să fie realizată doar de un cerc restrâns de iniţiaţi în 
vreme ce restul mulţimii ar rămâne în ignoranţă. Privite drept 
coduri strict reglementate, ceremoniile ar risca să lase la o 
parte realitatea conflictuală a luptei pentru putere, zvonurile, 
bârfele, ironiile care pot fi presupuse de un ritual 83 . 

La rândul său Philippe Buc a insistat pe inadecvarea 
metodelor antropologice în analiza ritualurilor medievale. Pe 
de o parte pentru că accesul la acestea din urmă este mijlocit 
de texte produse într-o cultură politică determinată, ceea ce ar 
presupune mai întâi desluşirea intenţiilor autorilor medievali 
şi a manierei în care şi-au scris istoriile. Pe de altă parte 
pentru că metodele şi conceptele din antropologie sunt un 
produs al modernităţii existând astfel riscul unei incompati¬ 
bilităţi cu obiectul studiat. Această incompatibilitate ar fi cu 
atât mai mare cu cât antropologii au folosit aceste metode 
pentru societăţi extra-europene, în timp ce istoricii le-au preluat 
pentru a studia trecutul „bătrânului continent 11 . Pentru Philippe 
Buc prăpastia dintre concepţiile oamenilor medievali şi 
modelele propuse de ştiinţele sociale este ilustrată de ceea ce 
califică drept „mauvais rituel", altfel spus ritualuri ratate sau 
manipulate de către actorii sociali 84 . Aceste „ceremonii inver- 


82 Ibiclem, p. 28. 

83 Alain Boureau, Le simple corps du roi, pp. 26-27, 40-41, 45; pentru 
alte rezerve exprimate în legătură cu „mariajul" dintre istorie şi antropologie 
v. Bernard S. Kohn, Toward an Rapprochement. Anthropology and History 
in the 1980, „Journal of Interdisciplinary History", XII, 1981, 2, pp. 227- 
252 (în special pp. 243-244). 

84 Philippe Buc, Dangereux rituel, p. 10. Pentru criticile la adresa 
interpretării ritualurilor medievale vezi de acelaşi autor, Rituel politique et 
imaginaire politique, pp. 843-883; Idem, Politica! Ritual: Medieval and 
Modern Interpretation, voi. Die Aktualităl des Mittelalters, herausgegeben 
Hans Werner Goetz, Bochum, 2000, pp. 255-273; Idem, Ritual and 
Inter pretation: the Early Medieval Case, în „Early Medieval Europe", IX, 
2000, 2, pp. 183-210. 

sâte“ ar arăta că, departe de a fi un factor de unitate şi coeziune, 
un ritual ar fi constituit o sabie cu două tăişuri, un risc asumat, 
pentru că s-ar fi putut întoarce împotriva celui/celor care l-a/ 
l-au iniţiat; ar fi fost o armă extrem de periculoasă, pentru că ar 
fi presupus riscul perturbării sau manipulării de către adversar 85 . 

Un exemplu de astfel de răstălmăcire îl constituie descrierea 
parodică a înmormântării principelui Transilvaniei, Gabriel 
Bethlen 86 , caz interesant deoarece confirmă opinia lui Philippe 
Buc potrivit căreia elementele componente unui ceremonial nu 
se pretează unei interpretări univoce. In cazul menţionat francis¬ 
canul Andrea Francisci a dat o lectură personală unor detalii 
care, în viziunea celor care au organizat funerariile principelui 
Transilvaniei, au avut cu totul altă semnificaţie. Prin urmare, 
dacă pentru un eveniment anume putem dispune în epocă de un 
număr variabil de interpretări, se poate naşte întrebarea în ce 
măsură relatarea/relatările ajunse până la noi sunt cele mai 
„corecte", cele care se apropie cel mai mult de miza punerii în 
practică a ceremoniei respective. De aici ar rezulta, pe cale de 
consecinţă, dificultatea de utiliza sursele pentru a propune o 
reconstituire pertinentă a ritualurilor medievale. 

Problemele sus-amintite sunt reperabile şi în cazul primirii 
celor cinci boieri hicleni de către vodă Brâncoveanu. Se poate 
observa că Anonimul brăncovenesc este singurul care dă o 
descriere detaliată a evenimentului, în timp ce Radu Greceanu 
şi Radu Popescu oferă versiuni mult mai reduse. Explicaţia 
s-ar datora în cazul celui dintâi redactării din memorie primilor 
ani de domnie ai lui Constantin Brâncoveanu 87 , în timp ce 
pentru cel de al doilea, ostilitatea la adresa domnului ar explica 


85 Cf. observaţiile lui Geoffrey Koziol, The dangers of polemicx: is 
ritual still an interesting topic of historical xtudy?, în „Early Medieval 
Europe", I I, 2002, 4, pp. 368-369: „Community and consensus, and rituals 
as representation of them, were rhetorical tropes. They were literary 
conventions used by clerical polemicists to support their protagonists and 
their claims". 

86 Toth Istvăn Gyorgy, O descriere parodică a cortegiului funerar al lui 
Gabriel Bethlen (scrisoarea din 1630 a franciscanului Andrea Francisci), 
„Revista Istorică", XIII, 2002, 3-4, pp. II l-l 25. 

87 Aurora Ilieş, Constantin Brâncoveanu, p. 205. 

lipsa de interes pentru ceremonia organizată. Cam aceeaşi 
situaţie se regăseşte şi în cazul cronicilor din Moldova. Dimitrie 
Cantemir, în lucrarea consacrată vieţii tatălui său, nu aminteşte 
nimic despre complotul lui Staico Bucşanu 88 , iar Ion Neculce 
pomeneşte pe scurt trimiterea în lanţuri la Bucureşti a conspi¬ 
ratorilor, câteva dintre detaliile oferite reflectând batjocura 
îndurată de boierii hicleni. Tăcerea sau caracterul sumar al 
acestor mărturii nu invalidează textul Anonimului Brănco- 
venesc. Chiar împingând lucrurile la extrem şi presupunând că 
ceremonia din 1693 nu a avut loc, textul tot ar rămâne interesant 
pentru analiza căilor de rezolvare a unei crize politice în Ţara 
Românească la sfârşitul secolului al XVII-lea, aşa cum a fost 
imaginată de un autor contemporan. Cum nu avem motive să 
presupunem că ne aflăm în faţa unei ficţiuni, rămâne să ne 
întrebăm asupra rosturilor organizării acestei primiri cu mare 
pompă a boierilor hicleni. Riscurile unui exces de interpretare 
sau, după formula lui Umberto Eco, al unei suprainterpretări 89 
ar putea apare în măsura în care am aplica rigid modele 
împrumutate din ştiinţele sociale unui document care ar dori 
să spună cu totul altceva sau în situaţia în care interpretarea 
unei porţiuni de text ar fi invalidată de un alt fragment al 
aceluiaşi text. însă atunci când documentul ne oferă suficiente 
elemente în sprijinul unei interpretări, această interpretare este 
legitimă în măsura în care propune o lectură pertinentă şi 
coerentă a evenimentului la care sursa se referă. Sunt de acord 
cu rezervele exprimate de Philippe Buc 90 în privinţa presupo¬ 
ziţiilor funcţionaliste în analiza unor ritualuri şi pot accepta că 
ar fi greşit să căutăm în spatele fiecărui detaliu din desfăşurarea 
unui ritual/ceremonial un înţeles ascuns ce aşteaptă să fie 


88 Dimitrie Cantemir, Vita Constantini Cantemyrii, p. 193 şi p. 249 
nota 325. 

89 Umberto Eco at alii, Interpretation and Overinterpretation, editat de 
Ştefan Collini, Cambridge University Press, 1992, pp. 45-66. 

90 Vezi însă obiecţiile întemeiate la adresa punctelor de vedere formulate 
de Philippe Buc exprimate de Geoffrey Koziol, The dangers of polemics, 
pp. 367-388, în primul rând faptul de a fi exagerat şi generalizat observaţiile 
sale. în fapt nici unul dintre cei criticaţi de Philippe Buc nu a practicat 
naivul funcţionalism de care sunt acuzaţi. Mai mult decât atât istoricii aduşi 
în discuţie au urmărit cu atenţie dezbaterile teoretice din antropologie şi au 
fost folosit metodele acestei discipline cu maximă prudenţă. 

decriptat 91 . Ar fi însă la fel de greşit să credem că asemenea 
practici erau nişte forme fără fond, nişte acţiuni golite de 
conţinut şi lipsite de sens din care nimeni nu înţelegea mare 
lucru. Totodată dacă este riscant să privim ritualurile/cere¬ 
moniile drept agenţi sau drept reprezentări ale unităţii 
consensului este cel puţin la fel de riscant să le interpretăm 
drept simple ficţiuni care au căpătat formă şi substanţă doar 
sub pana unor cronicari preocupaţi de slăvirea stăpânilor lor. 
Forţând nota, se poate spune că ar fi de neimaginat o istorie 
a monarhiei medievale lipsită de ritual deoarece acesta este o 
componentă indisolubilă a puterii, este ingredientul care îi dă 
consistenţă şi o legitimează. 

Putem să acceptăm sau să respingem metodele antropo¬ 
logiei, dar trebuie totuşi recunoscut că medieviştii care au 
făcut apel la acestea au reuşit să identifice noi probleme, să 
propună interpretări noi pentru probleme vechi 92 , să ofere noi 
căi de investigare şi de înţelegere a societăţilor din trecut 93 . 

Revenind la evenimentul din 1693 relatat de Anonimul 
brâncovenesc dispunem de suficiente elemente ale textului care 
să ne permită să vorbim de un spectacol public. Primirea cu 
mare pompă organizată conspiratorilor, detaliile furnizate de 
cronicar în privinţa acestui eveniment, sprijină ideea unei puneri 
în scenă organizată de domnie. Primirea cu mare alai a lui 
Staico Bucşanu şi a tovarăşilor săi sugerează o parodie de 
tipul acelor „reprezentaţii" (quasi ludos ) amintite de un 
document polon pentru domnia lui Petru Rareş 94 . A fost un 


91 Umberto Eco, Interpretation and Overinterpretation, p. 48 definea 
acest tip de interpretare drept paranoică. 

92 Pentru medievistica românească un exemplu pe care îl voi cita de câte 
ori voi avea ocazia este studiul semnat de Maria Magdalena Szekely, Ştefan 
S. Gorovei, “Semne fi minuni" pentru Ştefan voievod. Note de mentalitate 
medievală, în „Studii şi Materiale de Istorie Medie“, XVI, 1998, pp. 49-64 
care a pus într-o lumină nouă acţiunile domnului Moldovei în 1484. 

93 Bernard S. Kohn, Toward an Rapprochement, pp. 242-243. 

94 Victor Eskenazy, Un nou izvor referitor la prima domnie a lui Petru 
Rareş, „Studii. Revistă de Istorie", XXVI, 1973, pp. 137-144 publică un 
document polon în care sunt amintite spectacole (“quasi ludos") organizate 
din porunca lui Petru Rareş în care erau ridiculizate disputele dintre regele 
Poloniei şi Dietă. 

triumf batjocoritor, procedeu cu numeroase precedente în istoria 
Bizanţului, menit să supună oprobriului mulţimii pe cei care 
cutezaseră să uneltească împotriva domnului. Toate elementele 
furnizate de text sugerează impresia unui spectacol menit să-i 
supună pe vinovaţi batjocurii şi să sublinieze caracterul 
nebunesc, „sminteala" tentativei lor. Pentru a obţine acest efect 
detaliile „scenariului" au trebuit traduse într-un limbaj cât mai 
accesibil mulţimii de privitori pe care vodă Brâncoveanu s-a 
îngrijit să o scoată în stradă. Din nou textul lasă să se înţeleagă 
că nu a fost o ceremonie extrem de complicată şi că măcar 
personajele principale - gâdele/postelnic, marele armaş, 
domnul, vinovaţii - au putut fi uşor recunoscute de către 
privitori. Amploarea spectacolului şi detaliile oferite de cronicar 
lasă impresia că, dincolo de mesajul pentru „ţară", domnul a 
ţinut să se adreseze în egală măsură şi duşmanilor din afară, 
în primul rând celor din Moldova care se aflaseră în spatele 
acestui complot. Ocara, atât de des pomenită de sursele vremii, 
pare să fi jucat în acest context un rol aparte şi ne putem 
întreba cât de eficientă a fost această armă în lupta politică din 
epocă. O istorie a acestei probleme rămâne a fi scrisă. 



Constanţa VINTILĂ-GHIŢULESCU 

La „scara Mitropoliei 44 : pedeapsa publică 
ca spectacol în societatea românească 
(1750-1834) 


„Ca să fie pildă şi altora “, în acest mod se încheie marea 
majoritate a sentinţelor judiciare. Pedeapsa trebuie să fie o lecţie 
pentru făptaş, ea trebuie să transmită un discurs încărcat de 
semnificaţii celor ce privesc, să se propage mai departe prin 
poveştile generate. Tematica nu este o noutate, de câteva decenii 
ea a fost îndelung cercetată, iar studiile franceze, engleze, 
germane, italiene, americane se aşează pe rafturi de biblioteci, 
oferă modele de analiză, idei, o panoramă întreagă de studii de 
caz, tablouri „imaginate" ale unor mentalităţi, reprezentări, 
discursuri exprimate de instituţii, judecători, teologi, actori so¬ 
ciali 1 . Sursele româneşti devin cu a doua jumătate a secolului 


1 Amintim aici numai o parte din cărţile şi articolele folosite în această 
cercetare: Norbert Elias, La civilisation des mceurs, Paris, Calmann-Levy, 
1973; Daniel Roche, Le peuple de Paris. Essai sur la culture populaire au 
XVI!Ie siecle, Paris, Aubier-Montaigne, 1981; Arlette Farge, La vie fragile. 
Violence, pouvoirs el solidarites ă Paris au XViile siecle, Hachette, Paris, 
1986; Martin Ingram, Church Courts, Sex and Marriage in England, 1570- 
1640, Cambridge University Press, Cambridge, 1987; Robert Muchembled, 
L’invention de l'homme moderne. Sensibilites, mceurs el comportements 
collectifs sous l’Ancien Regime, Paris, Flammarion, 1988; Idem, La violence 
au village. Sociabilite el comportements populaires en Arlois du XVe au 
XVHe siecle, Editions Brepols, 1989; Karl Wegert, Popular Culture, Crime, 
and Social Control in I8‘ h -Century Wiirttemberg, Franz Steiner Verlag, 
Stuttgart, 1994; Arlette Lebigre, La justice du roi. La vie judiciaire dans 
l'Ancienne France, Editions Complexe, Paris, 1995; Laura Gowing, Women, 
Words, and Sex in Early Modern London, Clarendon Press, Oxford, 1996; 
Michel Foucault, A supravegheaţi a pedepsi. Naşterea închisorii, Humanitas, 
Bucureşti, 1996; Marjorie Keniston Mcintosh, Controlling misbehavior in 
England, 1370-1600, Cambridge, Cambridge University Press, 1998; Simona 
Cerutti, Giustizia sonimaria. Pratiche e ideali di giustizia in una societă di 

XVIII mult mai bogate în informaţii; parcurgerea lor ne-a dat 
ideea alcătuirii acestui studiu. Arhivele judiciare, cronicile, 
relatările de călătorie, monografiile ne vor ajuta să observăm 
locul ocupat de violenţă într-o lume încă legată de obiceiuri şi 
de reguli interne de reglare a conflictelor, să analizăm pedeapsa 
şi formele ei de manifestare în public, să interpretăm, atât cât 
se poate, caracterul ei exemplar şi impactul asupra supuşilor. 
Cum sursele româneşti sunt limitate, uneori descrierea 
evenimentelor şi fenomenelor va fi privilegiată, alteori, atunci 
când ne va fi îngăduit, ne vom apleca analitic asupra acestor 
fapte şi acte sociale, propunând ipoteze şi modele de interpretare. 


Violenţa cotidiană: componentă a societăţii româneşti 
între evul mediu şi începuturile modernităţii 

Violenţa constituie un element esenţial şi des întâlnit în 
societatea românească din a doua jumătate a secolului XVIII 
şi începutul celui următor. O violenţă domestică, o violenţă 
publică, o violenţă instituţională prezentă în familie, pe uliţele 
mahalalelor sau satelor, utilizată de slujbaşii laici sau slujitorii 
ecleziastici, exprimată la cârciumă sau la drumul mare. Statul 
şi Biserica nu reuşesc încă să controleze această violenţă prin 
impunerea unui monopol, prin dezvoltarea unor instituţii 
puternice capabile să preia această agresivitate, s-o „domesti¬ 
cească", s-o transforme printr-o educaţie a toleranţei, să 
imprime un echilibru social astfel încât raporturile sociale să 
fie reglementate într-o altă manieră decât în mod violent. Cele 
două puteri răspund violenţei cu violenţă. O bătaie în mijlocul 
comunităţii şi-n miez de noapte va fi răsplătită cu pedepsirea 
făptaşilor tot cu o bătaie, tot în mijlocul uliţei dar în mijlocul 


Ancien Regime (Torino XVIII secolo), Feltrinelli, Milano, 2003; Bernard 
Capp, When Gossips Meet: tVomen, Family and Neighbourhood in Early 
Modern England, Oxford University Press, Oxford, 2003; Maria Pakucs, 
Behaviour control in Sibiu in the sixteenth-century between norm and 
practice, în Ionela Băluţă şi Constanţa Vintilă-Ghiţulescu, Bonnes et 
mauvaises mceurs dans la societe roumaine d’hier et d'aujourd'hui, NEC, 
EDR, Bucureşti, 2005, pp. 43-60; Fanny Cosandey (dir.), Dire et vivre 
l’ordre social en France sous I'Ancien Regime, EHESS, Paris, 2005. 

zilei şi sub privirile celor din jur. Norbert Elias consideră că 
mai ales în societăţile medievale „la rapine, la lutte, la chasse 
aux hommes et aux animaux faisaient pârtie des necessites de 
l’existence et etaitaient inscrites dans Ies structures memes de 
la societe. Et il est parfaitement normal de voir Ies forts et Ies 
puissants Ies compter aussi parmi Ies plaisirs de la vie“ 2 . 

Este societatea românească la începutul modernităţii încă 
o societate a violenţei? Cum se manifestă ea? Cine impune 
această violenţă? Care-i sunt formele de manifestare? Care 
sunt acţiunile şi reacţiile puterii, norodului în faţa acestor forme 
de manifestare? 

a) Violenţa din uliţă. După cum bine se ştie, de la 1710 şi 
până la 1834, Ţara Românească şi Moldova sunt teatrul unor 
războaie perpetue, cu invazii şi jafuri, cu ucideri şi violuri. 
Deveniţi peste noapte „volintiri", ţăranii şi mahalagii practică 
tâlhăria la drumul mare sau se răzbune prădând casa unui 
vechi duşman, omorându-1 sau torturându-i familia, „ascun- 
zându-se“ în spatele acestei meserii aparent „legale 1 * 3 . 

In perioadele de acalmie sau sub ocupaţie străină, 
agresivitatea face parte din comportamentele oamenilor. Ea se 
exprimă mult mai repede şi pentru că individul nu stăpâneşte 
încă o tehnică de autocontrol, de fapt nici nu-şi propune să 


2 Norbert Elias, La civilisation des meeurs, p. 281. 

3 O serie de exemple se regăsesc în Condica lui vodă Alexandru 
Ipsilanti. După încheierea războaielor, soţiile, de regulă, se îndreaptă către 
putere şi cer răscumpărarea uciderii soţului şi expun cu acest prilej 
„caznele" îndurate. La 18 februarie 1777, Maria din satul Lazuri, judeţul 
Gorj, se plânge de Nistor Lăzurescu din judeţul Mehedinţi care profită de 
băjenia familiei. Devenit „ostaş" şi „volintir", împreună cu alţi tovarăşi, 
Nistor se comportă ca la război, justifică actul prin împotrivirea bărbatului 
la supunerea ordinului căpitanului. Femeia însă se apără: „că nicidecum 
din vreo pornire ostăşască n-au mer.su la dânşii, ci hoţeşte, numindu-se 
mai mare al hoţilor au venit la casa lor şi după ce făcându-i tot felul dă 
caznă au pus şi foc pe dânsa şi i-au dat şi hanii ce i-au avut, cât şi alte 
lucruri din casă, în mâinile lui, iar pă hărhatâ-său l-au luat şi, ducându-l 
cătăva cale, acolo l-au omorât “ (Acte judiciare din Ţara Românescă, 
! 775 - 1781, ediţie întocmită de Gheorghe Croţ, Alexandru Constantinescu, 
Anicuţa Popescu, Theodora Rădulescu, Constantin Tegăneanu, Editura 
Academiei Române, Bucureşti, 1973, pp. 294-295. Pentru alte exemple 
vezi şi pp. 220-221, 223-224) 

controleze sau să tolereze ocara, afrontul, bătaia, pedeapsa 
nejustificată. La 1800, populaţia trăieşte după alte reguli, se 
conduce după alte norme, iar modul de a gândi, de a interpreta, 
de a vedea anumite gesturi o îndreptăţesc să reacţioneze violent 
nu neapărat pentru a-şi face dreptate, cât pentru a răzbuna 
onoarea atinsă, pentru a marca astfel locul său în comunitate. 
Furia ţâşneşte cu mult mai multă vigoare în urma unei injurii, 
ea nu poate fi trecută cu vederea, statutul persoanei în mijlocul 
comunităţii nu-i îngăduie să înghită „dispreţul" pentru că auto¬ 
ritatea sa ar fi ştirbită, cinstea, reputaţia ar avea de suferit 4 . 
Chiar dacă începe un lung proces de „criminalizare a omului 
modern", chiar dacă „desincronizarea culturală între reprezen¬ 
tanţii celor trei ordine" 5 se detaşează treptat, treptat, faliile nu 
sunt totuşi atât de nete, cel puţin pentru societatea românească, 
iar atitudinile aceleiaşi persoane adună elemente cât mai con¬ 
tradictorii. Mult mai aproape de aceste schimbări impuse de 
modernizare, progres, influenţe franceze sau ruse sunt boierul, 
„orăşeanul", cu precădere locuitorii celor două capitale, Iaşi şi 
Bucureşti, şi abia apoi ţăranul. Se observă, mai ales pentru 
elită şi prin imitaţie de „burghezia" în formare, preluarea acestor 
arhetipuri de civilitate - educaţie şi călătorii, haine şi gesturi, 
limbaj şi „aparenţă" - combinate totuşi cu vechile moduri de 
gândire, de reprezentare a privilegiilor sau a statutului social. 
Acest amestec păstrează încă violenţa ca mod de impunere a 
unui anumit rol social, în timp ce domnia luptă pentru 
recunoaşterea de către toţi supuşii a unei autorităţi, a unui 
sistem juridic care i-ar fi dat posibilitatea unui control 6 . 

b) Violenţa domestică devine un factor de instabilitate 
permanentă. Statul şi Biserica acordă puteri sporite şefului 


4 Pentru maniera de exprimare a violenţei în spaţiul public vezi Constanţa 
Vintilă-Ghiţulescu, Vecini, reputaţii si control social in societatea românească 
(sec. XVIII), „RIS“, nr. VIII-IX, 2003-2004, Iaşi, 2006, pp. 144-173. 

5 R. Muchembled, L’invention de l'homme moderne, pp. 135-140. 

6 Un caz de la 9 aprilie 1804 prezintă acest raport dintre privilegiaţi şi 
domn, voinţa puterii de extindere şi impunere a unui sistem de drept care 
să ducă la înscrierea violenţei în cadre bine delimitate şi supravegheate 
(V.A.URECHIA, Istoria românilor. Curs făcut la Facultatea de litere din 
Bucureşti, publicat sub direcţia..., Bucureşti, voi. I, 1891, pp. 570-573). 

familiei asupra membrilor familiei sale mergând până la a-i da 
dreptul de a-şi pedepsi soţia şi copiii pentru nesupunere. 
Justificarea necesităţii coerciţiei fizice pentru a impune ordinea 
în interiorul grupului domestic are drept rezultat dezvoltarea 
unei agresivităţi a şefului familiei, agresivitate intrată în obiceiul 
pământului şi folosită deseori cu pretext sau fără pretext 7 . 

c) Violenţa slujbaşilor şi dregătorilor. Intervenţia slujbaşilor 
domneşti se manifestă mai totdeauna cu agresivitate. înainte 
de a se fixa vina unei persoane, înainte de a fi judecată, aceasta 
suportă cel mai adesea bătaia sau/ şi temniţa. Ceauşi şi spătărei, 
armaşi şi ispravnici, căpitani şi lefegii pătrund în case, la miezul 
nopţii sau în zorii zilei, ridică din aşternut vinovaţi sau 
nevinovaţi, orice minimă opunere, orice răspuns, orice întrebare 
sunt „răsplătite" cu bătaie. Există, pe de altă parte, categorii 
sociale pentru care violenţa nu trebuie explicată sau justificată; 
amanţii şi amantele, prostituatele, hoţii, tâlharii sunt bătuţi 
atunci când sunt surprinşi asupra faptei, ridicaţi, în fiare sau 
butuci, şi duşi la cea mai apropiată temniţă. 

înştiinţat de vecini de faptele Măriei, ceauşul cel mare 
agiesc descinde într-o noapte la casa acesteia din mahalaua 
Gorganului şi-o găseşte în pat cu ibovnicul Ioniţă Braşoveanu, 
în timp ce soţul se afla plecat la Iaşi după chiverniseală. 
Intervenţia se manifestă agresiv prin corecţia fizică aplicată 
celor doi amanţi care, de astă dată, nu ajung la grosul Agiei 
pentru că reuşesc să scape şi să se ascundă, el în mănăstirea 
sfântul Gheorghe, ea în podul brutăriei 8 . 

Asemenea intervenţii sunt cotidiene şi provoacă deseori 
reacţii ale supuşilor. Ei se adresează domnului, cerându-i să 
stopeze această violenţă. Printr-o serie de pitace, domnii 
încearcă să controleze comportamentul slujbaşilor şi slujitorilor, 
să interzică folosirea violenţei, să stopeze abuzurile, să impună 
blândeţea. Unul dintre aceste pitace este cel al domnului 


7 Pentru amănunte cu privire la violenţa domestică vezi Constanţa 
Ghiţulescu, în .şalvari fi cu iflic. Biserică, sexualitate, căsătorie fi divorţ în 
Ţara Românească a secolului al XVIII-lea, Humanitas, Bucureşti, 2004; 
Mihai-Răzvan Ungureanu, Convertire fi integrare religioasă în Moldova la 
începutul epocii moderne. Editura Universităţii „Alexandru loan Cuza“, laşi, 
2004. 

8 BAR, mss. 638, ff. 169 r , 195 r v , 212 r , 3 mai şi 9 iulie 1784. 

Alexandru Moruzi din 5 decembrie 1795 şi îi priveşte pe 
protopopii din plase. El fixează un regulament (nizam) prin 
care elimină violenţa slujitorilor Bisericii - Jliară, bici, butuc, 
bătae, înjurături şi jafuri de gloabe să nu auzim domnia mea 
mai mult că le fac protopop<i>i“ - cerându-le o conduită 
mult mai aproape de misiunea spirituală avută - „că biciul 
preotului iaste cuvântul lui Dumnezeu în gura lui cu care 
trebuie să înveţe şi să îndrepteze pe norod“ 9 . Eficacitatea unor 
astfel de pitace este pusă însă sub semnul întrebării de repetarea 
lor aproape an de an, de jalbele norodului care continuă să se 
plângă, de abuzurile slujbaşilor înregistrate, sancţionate, dar 
iarăşi regăsite de putere' 0 . 

Se adaugă tortura, de astă dată o formă cât se poate de 
legală, folosită de judecători pentru aflarea adevărului în timpul 
unui proces. Deseori, ea este recomandată chiar de către 
cancelaria domnească atunci când se presupune că adevărul 
nu poate fi aflat decât prin coerciţie, întrucât împricinatul neagă 
faptele, se ascunde în spatele minciunii, înşală judecătorii 
povestind variante diferite de la o înfăţişare la alta". Torturii 
fizice îi corespunde tortura spirituală, căci ce poate fi o carte 
de blestem citită în mijlocul comunităţii decât o înfricoşare 
spirituală ce obligă creştinul să mărturisească de teama pedepsei 
divine?! 


9 DANIC, mss. 141, ff. 89 r -92 v , 5 şi 10 decembrie 1795. 

10 La 16 noiembrie 1794 sunt semnalate judecătorilor disputele dintre 
arnăuţii agiei, Gheorghe odobaşa, Anghel tufeciul şi Dumitru Iancu 
desfăşurate pe uliţele Bucureştiului cu săbii, pistoale şi bătăi. în urma acestora 
Anghel rămâne fără măna stângă. (Ligia Livadă-Cadeschi şi Laurenţiu Vlad, 
Departamentul de cremenalion. Din activitatea unei ins tanţe penale muntene 
(1794 - 1795), Nemira, Bucureşti, 2002, pp. 125-126). ' 

11 La recomandarea judecători lor, Alexandru Ipsilanti porunceşte marelui 
armaş „să pui pâ numita Manela la caznă ca să să pedepsească până va 
spune adevărul". Manda este acuzată c-a furat lucrurile uneia Catrina, 
disculparea nu se consideră suficientă întrucât se descoperă că, în trecut, 
acuzata fusese „gazdă de hoţi". 25 ianuarie 1779 (Acte judiciare din Ţara 
Românească, pp. 704-705). Mariţa, acuzată tot de hoţie, ,s-au pus [...] la 
bătaie, ca să arate ce au făcut". Din nou se recurge la tortură datorită unor 
circumstanţe agravante: în urmă cu un an, Mariţa primise carte de blestem 
şi jurase că nu este vinovată. 31 august 1795 (L. Livadă-Cadeschi şi L. 
Vlad, Departamentul de cremenalion, pp. 114-115). 

d) Violenţa cutumiară şi legislativă. Pravilele şi codurile 
de legi folosite de Biserică, de domnie, de departamentele de 
judecată, de Marele Divan conţin o serie de pedepse în care 
violenţa, bătaia, mutilarea, pedeapsa capitală constituie 
elementele de bază. îndreptarea legii (1652), Cartea româ¬ 
nească de învăţătură (1646), Codul penal (1783), Manualele 
lui Mihai Fotino (1765, 1766, 1777), Legiuirea Caragea 
(1818), Condica criminalicească a Moldovei (1820, 1826) 
manifestă o preferinţă pentru sancţionarea aspră a delictelor: 
pedeapsa cu moartea, spânzurătoarea, arderea pe rug, decapi¬ 
tarea, „aruncarea la fiare sălbatice", tăierea mâinilor, nasurilor, 
urechilor, „mădularului", tunderea şi corecţia în piaţa publică, 
surghiunul, defăimarea, ocna, temniţa 12 . Aceleaşi legislaţii 
acordă o mare libertate judecătorilor în cercetarea pricinilor. 
Glavele din Pravila cea Mare, de exemplu, se prezintă ca un 
„inventar" de soluţii propuse judecătorului, acesta are dreptul 
de a alege - „ atunce să se certe după voia judecătoriului “ l3 , 
de a micşora sau de a mări pedeapsa în funcţie de circumstanţe 

- „atunci se va certa puţin lucru, cât va fi voia judecătoriuluC 14 

- sau de a hotărâ ce ar trebui să facă - „un fel de pravile zic 
să se certe după voia judecătoriului; altele zic să-i trimiţă la 
ocnă, altele zic să li se facă moarte 11 ’' 5 . Arbitrariul judecătorilor 
nu este absolut, el se înscrie într-un cadru limitat, între o 
pedeapsă minimă şi o pedeapsă maximă, pedepse validate de 
utilizarea lor cotidiană, decise în raport cu prevederile pravilei, 
cu „obiceiul pământului", cu o practică judiciară. Judecătorii 
nu pot inventa pedepse, ci pot doar să interpreteze fapta şi 


12 Pentru un inventar complet al acestor pedepse vezi Gheorghe 
Ungureanu, Pedepsele în Moldova la sfârşitul secolului XVIII şi începutul 
secolului XIX, în întregiri. Buletinul Institutului de Istoria Vechiului Drept 
Românesc, Iaşi, 1938, pp. 41-74; Emanuela Popescu-Mihuţ, Remarques sur 
la place des textes de droit criminel byzantin dans la pratique judiciaire 
roumaine du XVIIIe siecle, în Etudes hyzantinex et post-byzantinex, II, studii 
adunate şi publicate de Emilian Popescu, Octavian Iliescu şi Tudor Teoteoi, 
Bucureşti, 1991, pp. 181-192; L. Livadă-Cadeschi şi L. Vlad, Departamentul 
de cremenalion, pp. 125-126, pp. 9-46. 

13 îndreptarea legii. Editura Academiei Române, Bucureşti, 1962, 
pp. 153, 253. Sau „atunci să se cearte după cum va socoti judecătorul “. 

14 Ibidem, p. 1 86. 

15 Ibidem, pp. 253-254. 

pedeapsa alocată, ţinând cont de circumstanţele comiterii - la 
beţie, la mânie - de motiv, de loc, de calitatea persoanelor - 
boier, ţăran, cleric, curvă, recăzut în greşeală -, de structura 
fizică - femeie, copil, bătrân, bolnav etc. „Le bon usage de 
l’arbitre" va face ca justiţia să devină „non seulement plus 
equitable mais aussi plus humaine“ 16 . De altfel, Emanuela 
Popescu-Mihuţ arată foarte clar că utilizarea pravilei bizantine 
„ne doit etre confondue avec l’aplication telle quelle des lois 
byzantines", judecătorii preferând pedepsele mai puţin severe 
şi promovând principiul compositio homicidii, adică acordul 
între părţi şi răscumpărarea vinei 17 . 


„Spectacolul public“ al pedepsei 

Este pedeapsa un „spectacol public"? Ne este îngăduit să 
folosim acest termen în condiţiile în care el nu apare în epocă? 
îl vom folosi cu precauţie şi îi vom circumscrie toate acele 
manifestări care adună norodul, un „public" în faţa unei „scene" 
aranjate ad-hoc sau cu grijă în locurile centrale ale comunităţii, 
„publice", încărcate de semnificaţii şi permanent traversate de 
o populaţie în mişcare. Nu toate pedepsele se circumscriu unei 
„scene", nu toate pedepsele necesită un „public" şi nu oricine 
poate deveni actor într-o astfel de punere în scenă. Care sunt 
aşadar pedepsele care primesc o conotaţie „publică"? Cum 
sunt ele puse în aplicare? Cum sunt alese locurile de exprimare 
a publicităţii? Cine sunt „victimele" acestei puneri în scene? 

„La peine la plus ordinaire est le bâton; une autre plus 
grave est d’etre condamne â travailler pendant quelques annees 
aux minnes, et la plus forte est d’avoir une oreille coupee, et 
d’etre condamne aux travaux â perpetuite". Stephan Ignat 
Raicevich înşiră aici numai câteva dintre pedepsele puse în 
aplicare în public, la care se adaugă pedeapsa cu moartea 18 . 


16 A. Lebigre, op. cit., pp. 214-222. 

17 E. Popescu-Mihuţ, art. cit., pp. 190-192. Vezi şi L. Livadă-Cadeschi 
şi L. Vlad, op. cit., pp. 29-45. 

18 Stephan Ignat Raicevich, Voyage en Moldavie et en Valachie, traducere 
de J.M. Leujeune, Paris, 1822, pp. 75-76 (Traducere după ediţia Osservazioni 

a) Bătaia este cea mai curentă pedeapsă. Se aplică, pentru 
vini mai uşoare sau pentru vini mai grele, bărbaţilor şi femeilor, 
ţăranilor şi orăşenilor, meşteşugarilor şi clericilor, uneori chiar 
şi boierilor. De la bun început trebuie făcută o precizare: 
pedepsele nu sunt singulare, ci compozite, cumulative, un delict 
adună la un loc mai multe tipuri de pedepse: bătaia şi darea 
prin târg, bătaia şi înfierarea, îmbourarea şi darea prin târg, 
bătaia şi închisoarea, mutilarea şi surghiunul etc. Judecătorii 
asociază, plecând de la gravitatea faptei, pedepsele aplicabile 
făptaşului. Fiind considerată cea mai uşoară, bătaia va fi 
întotdeauna asociată altor tipuri de sancţiuni. 

Ea este de mai multe tipuri: „bătaia la piatră", „bătaia la 
scară", „bătaia la scara Mitropoliei", „bătaia la falangă" sau 
„bătaia la tălpi", „bătaia pe uliţă", „bătaia cu biciul". Orice 
vinovat, dovedit sau nedovedit, poate primi „certare cu bătaie"; 
panorama personajelor este foarte largă şi include de la ţărani 
răzvrătiţi la soţii nesupuse, de la soţi rău platnici la prostituate, 
de la fii rebeli la preoţi „greşiţi", de la călugări desfrânaţi la 
negustori necinstiţi, de la mahalagii certăreţi la muieri limbute, 
de la hoţi mărunţi la tâlhari de drumul mare. Publicitatea 
pedepsei reiese din atributul asociat acesteia: „la scară", „la 
Mitropolie", la porţile divanului, „pe uliţă", „la poarta Curţii 
domneşti", în târg, „la uşile puşcăriei", la locul unde s-a 
desfăşurat fapta, în zi de iarmaroc etc. 

Bătaia la piatră sau la scară se foloseşte, de regulă, în 
timpul judecării unui proces ca pedeapsă imediată aplicată 
atât acuzatului, cât şi acuzatorului. Ea urmăreşte îndreptarea 
unor comportamente care au pus în pericol ordinea domestică 
şi ordinea socială din interiorul unei parohii sau înfricoşarea 
tuturor celor care nu vor să accepte un pact, un compromis, o 
învoială. Se poate spune că este o etapă în procesul juridic 
prin care se încearcă atingerea mai multor scopuri: fiind în 
public şi cu participarea membrilor familiei, vecinilor, sătenilor, 
mahalagiilor, se oferă ca „pildă", solicită priviri şi reacţii, presu¬ 
pune redresarea „greşiţilor" şi frica „spectatorilor". La 10 iunie 


Storiche, naturali e politiche intorno la Valachia e la Moldavia, Napoli, 
1788). Raicevich a locuit în Ţara Românească între 1775 şi 1786, fiind 
secretar şi preceptor al copiilor lui vodă Ipsilanti şi apoi agent al austriecilor. 

1781, Floarea este bătută în două rânduri în timpul înfăţişării 
de la Mitropolie unde soţul ei, Paraschiva, o acuză c-a fugit de 
cinci ani de acasă umblând prin cârciumile din Bucureşti. Pentru 
că refuză să se întoarcă la soţ şi ameninţă că-şi va pune capăt 
zilelor de va fi obligată, Floarea primeşte grea pedeapsă: „m-au 
pus la scara sfintei Mitropolii de m-au bătut şi eu tot m-am 
apărat a nu merge". în cele din urmă, femeia semnează un 
zapis de împăcare, după o nouă coerciţie, „bătându-mă foarte 
rău" 19 . 

Bătaia devine parte a sentinţei şi este executată în locuri 
publice sau în locurile unde s-a săvârşit fapta: Mihalache 
Mărginean, hoţ de boi, după două luni şi jumătate de ocnă, 
este slobozit pe chezăşie, dar nu înainte de a fi pedepsit: „să 
să triimată la dumnealor sărdarii de Orhei şi acolo la zi de 
tărgu, de unde au furat boii, să să bată cu 200 de toiege la 
tălpi ", porunceşte domnul Constantin Ipsilanti la 20 ianuarie 
1800 20 . Acelaşi domn porunceşte pedepsirea unor ţigani tâlhari 
de drumul mare: „să se poarte pe uliţele târgului şi să se bată 
la 3 răspântii la uliţă, ca să fie văzuţi spre înfrănarea şi altor 
asămine de potriva /or" 21 . 

Biciul şi toiagul sunt uneltele torturii. Toiagul îşi găseşte 
întrebuinţarea mai ales în cazul bătăii la tălpi şi se foloseşte, 
pentru a uşura munca agentului executiv, falanga: „un băţ gros, 
susţinut pe umeri de doi oameni, de care cu o sfoară era atârnat 
vinovatul cu tălpile în sus, ca să poată fi bătut de alţi doi 
oameni" 22 . Numărul lovituturilor diferă de la un împricinat la 
altul, determinat de vină, constituţie fizică, sexul acestuia şi 
merge de la 20 până la 300 de toiege sau bastoane. Popa 
Pârvul din mahalaua Oborului şi popa Gregorie din mahalaua 
Popa Nan, prinşi la un „pahar de vin" în grădina unui negustor 
din Bucureşti, sunt „arătaţi" mitropolitului şi „Sfinţia Sa, astăzi 
miercuri au trimis şi ne-au ridicat aici la închisoarea Sfintei 
Mitropolii, băgăndu-ne şi la auzul Prea Sfinţiei Sale. Deci 
Prea Sfinţia Sa au poruncit de ni s-au făcut certare cu falanga 


19 BAR, mss. 636, f. 53 r . 

20 Gh. Ungureanu, Pedepsele în Moldova, p. 68. 

21 Ibidem, p. 69, 14 iulie 1808. 

22 Instituţii feudale din ţările române. Dicţionar, coord. Ovid Sachelarie 
şi Nicolae Stoicescu, Editura Academiei Române, Bucureşti, 1988, p. 40. 

la tălpi câte beţe 40 şi ne-au slobozit de la închisoare" 22 . 
Preoteasa Rada este pedepsită tot cu bătaia la falangă pentru 
vorbele şi zvonurile necuviincioase răspândite prin satul 
Bucşani, judeţul Vâlcea, privitoare la presupusa curvie a soţului 
săvârşită cu soţia lui Tudor cătana, semănând zâzanie în 
parohie, necinstindu-şi propriul soţ şi mai ales pornindu-1 pe 
Tudor împotriva soţiei 24 . 

b) „Punerea în jug“, pedeapsă înfiinţată de Alexandru 
Ipsilanti, îndeosebi pentru cei care nu merg la biserică şi nu 
respectă sărbătorile religioase, ajunge să fie aplicată cu 
precădere bărbaţilor violenţi, beţivi şi risipitori. Jugul este 
amplasat în faţa bisericii şi există unul şi la Mitropolie. Persoana 
vinovată este imobilizată în jug duminica şi în zilele de 
sărbătoare pentru a fi văzută de cât mai mulţi enoriaşi. De 
pildă, la 19 noiembrie 1781, Calin din mahalaua Dichiului „a 
fost canonisit cu băgarea în jug“, întrucât apucându-se de 
băutură şi de „curvăsărie" îşi necinsteşte părinţii şi trăieşte rău 
cu soţia. Reclamaţia vine chiar din partea tatălui 25 . Sau Dragul 
din mahalaua Precupeţii Vechi este „băgat de gât în jug“ ca 
să-şi „vină în simţire", deoarece ameninţă că îşi va încuia 
nevasta în casă şi îi va da foc 26 . Instalat la poarta bisericii 
parohiale, jugul poate fi văzut ca un stâlp al infamiei. 

c) înfierarea, sau îmbourarea, revine hoţilor, tâlharilor, 
criminalilor pentru a fi astfel stigmatizaţi, individualizaţi în 
mijlocul norodului. Fierul înroşit cu însemnul domnesc, bourul, 
se pune pe fruntea vinovatului. Infamia devine astfel vizibilă 
pentru toţi, transmite un semnal, cere celor din jur să-l evite 
şi mai ales să-l dispreţuiască pe cel înfierat. Trebuie spus însă 
că, în secolul XVIII şi început de XIX, înfierarea se aplică rar 
şi în cazuri de recidivă, când vinovatul nu se sperie de celelalte 
pedepse continuând să fure şi să jefuiască, de exemplu. Mar- 


23 BAR, mss. 644, ff. 248 r , 29 iulie 1803. 

24 BAR, mss. 637, f. 202 r , 12 august 1785. 

25 BAR, mss. 636, f. 9l r . 

26 BAR, mss. 638, f. 220 r , 1 iulie 1784. Vezi şi mss. 637, ff. 5 V -6 V , 3 
octombrie 1 784. 

carea cu fierul încearcă să-l izoleze, avertizându-i pe ceilalţi 
asupra caracterului său şi oferindu-le posibilitatea de a se feri. 
De altfel, procesul de înfierare sau îmbourare are loc în public 
atât pentru a da un exemplu, cât şi pentru a prezenta specta¬ 
torilor figura vinovatului, tâlharului nesupus şi îndărătnic care 
nu s-a lăsat înfricoşat nici de bătaie, nici de temniţă, nici de 
gloabă şi de fiecare dată s-a reîntors la vechile păcate. Fierul 
înroşit şi chipul lui prezentate mulţimii au rostul de a o ajuta 
să-l identifice, atunci când ar fi scăpat din nou şi ar fi revenit 
la jafuri, să se apere şi să ceară ajutor slujbaşilor domneşti. 
Vasile Gălăţeanu, „vechi tâlharu, care în multe rânduri au fost 
la temniţă pentru furtişaguri de cai şi boi, îndestule pedepse 
au suferit la temniţă cu bătăi“, nu „se părăseşte" de vechiul 
nărav. Judecătorii departamentului de judecată din Iaşi cer grea 
pedeapsă, iar Vodă confirmă sentinţa lor: „să i se puie bour în 
frunte şi să să poarte pe uliţile târgului (în Iaşi - n.n.) ca să 
fie văzut spre pilda şi înfrănarea şi altora următori şi 
înrădăcinaţi în furtişaguri de potriva lui şi să să triimată la 
închisoarea ocnii şi acolo să stei în bună pază tăind sare* 21 

d) Mutilarea. Tăierea nasurilor, urechilor, mâinilor se aplică 
hoţilor şi tâlharilor, plastografilor şi calpuzanilor, preacurvarilor, 
amestecătorilor de sânge, recăzuţilor în vină 28 . Pedeapsa devine 
din ce în ce mai aspră pe măsură ce individul trece peste 
prima iertare, nu respectă angajamentele, trancrise în condica 
puşcăriei sau în „condica şireţilor" 29 pentru a fi regăsit, pentru 
a i se readuce aminte. Se trece la mutilare numai în circumstanţe 
agravante, în contextul încăpăţânării şi îndărătniciei unei 
persoane ce continuă să încalce toate regulile sociale 30 . Ce-i 


27 Gh. Ungureanu, Pedepsele în Moldova , pp. 63-64. 

28 Vezi pedepse de acest gen în Canoane dă Englimatică alese din 
pravilile împărăteşti pentru prălej, 1783 (BAR, mss. 1336, ff. 4 r -48 v ); 
Legiuirea Caragea, Editura Academiei Române, Bucureşti, 1955, p. 146. 

29 Condica Criminalicească cu procedura ei din 1820 şi 1826, seria II, 
Legi româneşti, publicată de Ştefan Gr. Berechet, Tipografia Dreptatea, 
Chişinău, 1928, art. 253, aliniatul 3, p. 50. 

30 Chiar şi în aceste cazuri, judecătorii se decid cu greu să treacă la 
punerea în aplicare a unor astfel de pedepse. Vasile sin Mişu] simigiul se 
„atinge de lucrurile stăpânirii domneşti... cum şi de cele bisericeşti". Sub 

mai poate face judecata lui Gheorghe din satul Moldoveni, 
judeţul Ialomiţa, hoţ deja „înfierat în frunte ", bătut şi închis 
de nenumărat ori? A încercat totul pentru a-1 „salva", dar 
Gheorghe, scăpat din temniţă, îşi reia obiceiurile anterioare: 
spargerea bisericilor. Prins, recunoaşte şi povesteşte cum a 
spart o biserică la Ploieşti de unde „au furat cărţile şi odăjdiile 
şi sfintele vase din altar“. Vodă hotărăşte „să să dea prin 
tărfţu, să i să taie urechile şi să să trimită la ocnă“ }1 . 

Pe vremea domnitorului Grigore Ghica, mutilarea încă face 
parte dintre pedepsele pentru tâlhărie. Reprezentantul Prusiei 
la Bucureşti, Kreuchely, scrie la 27 iulie 1825 că vodă Ghica 
poruncea să li se taie mâinile tâlharilor şi le expunea vederii 
mulţimii. Astfel, conchide Kreuchely, nefiind îngrijiţi şi asistaţi 
de doctori, „marea majoritate din ei mor din aceste operaţii 
făcute prost, iar cei care scapă, cad în sarcina publicului" şi 
credea că ar fi fost mult mai bine „să-i spânzure, căci s-ar da 
un exemplu mai grozav" 32 . 

Totuşi, pe tot parcursul epocii, mutilarea este evitată şi 
foarte rar folosită, ea fiind convertită în bătaie, amendă, închi¬ 
soare sau ameninţare. Renunţarea la o astfel de pedeapsă este 
însoţită de un sentiment umanitar prezent în această vreme, 
dar şi de o necesitate practică. Societatea românească pune 
accentul pe recuperarea pagubelor, or o persoană fără mâini 
sau fără vedere este scoasă din circuitul productivităţii, nu mai 


Alexandru Moruzi, fără să fie hirotonisit, pentru că se îmbracă în haine de 
diacon şi slujeşte liturghia în mahalaua Silvestru şi la Curtea Veche este 
bătut şi surghiunit; sub Alexandru Ipsilanti „făcând pecetea dumnealui biv 
vel armaş şi cu nume că e om al slujbei" lua bani de la ţigani, prins este 
trimis la ocnă. Iertat, Vasile umblă prin judeţul Ilfov, pretinzând că este 
slujbaş domnesc, cerând birul pe oi şi eliberând răvaşe false ţăranilor, înşală 
un preot credul căruia îi ia calul, păcăleşte un „cârciumar afumat" c-ar fi 
închiriat el cârciuma etc. Toate aceste fapte sunt regăsite în condica 
departamentului de cremenalion unde fuseseră consemnate cu grijă, iar Vasile 
revine la închisoare (BAR, mss. 3932, ff. 13 v — 14 r , 1 septembrie 1798). 

31 BAR, mss. 634, ff. 15 v -16 r , 9 noiembrie 1776. La această dată se 
afla deja la ocnă, iar judecătorii îl informau pe domn că pedeapsa fusese 
pusă în aplicare încă din septembrie. 

32 Eudoxiu de Hurmuzaki, Documente privitoare la istoria românilor, 
Bucureşti, 1 897, X, p. 325. Cf. Pompei Gh. Samarian, Medicina şi farmacia 
în trecutul românesc. Bucureşti, 1934, voi. II, pp. 418-419. 

poate fi utilă, dimpotrivă îi împovărează pe ceilalţi cu între¬ 
ţinerea sa. 

e) Darea prin târg este prezentă explicit în cazul anumitor 
fapte: proxenetism, bigamie, răpire, seducţie, preacurvie. în 
aceste cazuri, darea prin târg este însoţită de toate elementele 
unui ritual dezonorant, necesar pentru a atrage un public: 
purtarea pe măgari, trupuri goale, bătaia cu obiecte-simbol 
(işlice, furca de tors) pe uliţă sau prin târg 33 . Sau se asociază 
furtului, mărturiei mincinoase 34 , infanticidului 35 . Ioan din 
Vrăneşte judeţul Muscel acceptă să fie pedepsit cu darea prin 
târg dacă se va descoperi că soţia trăieşte şi el devine bigam 
printr-o a doua căsătorie pe care o cere acum 36 . Purtarea pe 
uliţă este componentă principală în celelalte pedepse, dar face 
parte şi din ritualurile dezonorante organizate de soţ sau de 
comunitate în pedepsirea simbolică a fetei care şi-a pierdut 
virginitatea înainte de vreme, a soţiei infidele sau a ibovnicului 
prins în patul ibovnicei măritate 37 . 

Punerea în scenă vizează dezonorarea vinovatului şi ca 
atare ritualul punctează acele elemente atingătoare de cinste, 
onoare, reputaţie. Acuzat că ar fi furat 2 pungi cu bani şi nişte 
catastihe de socoteli, logofeţelul Istrate este aspru pedepsit de 
ispravnicul Romanaţului, pitarul Costandin Ghiurgiu, care este 
în acelaşi timp şi acuzator: bătaie la falangă, puşcărie, palme 
şi pumni, culminând cu o grandioasă înscenare a unei dări 


33 îndreptarea legii, glava 130, zaceala 2, p. 152, glava 237, zaceala 3, 
p. 232, glava 253, zaceala 4, p. 255. Ritualul este în general acelaşi, doar 
punerea lui în scenă se schimbă în funcţie de vină pentru a da posibilitatea 
unui public-spectator să recunoască fapta şi răsplata. Soţul votru (proxenet) 
şi soţia curvă sunt purtaţi „pre toate uliţele târgului dăspuiuţi pre nuigariu 
şi să-fie cu J'aţa spre coada măgariului; iară muiarea lui să tragă măgariul 
de dălogul căpexlruliu cu mâinile ei, şi într-acesta chip să-i bată purtându-i 
pre in tot târgul “ (glava 131, zaceala 1, p. 153) 

34 Legiuirea Caragea, pp. 142 şi 146. 

35 Condica Criminalicească, p. 43. Articolul 43 prevede pentru mama 
ce-şi ucide pruncul următoarele: „mai întâi să i se tundă părul capului în 
publică, să să poarte pe uliţi bătându-să, şi apoi să se trimeată într-o 
mănăstire de călugărite unde în obezi să robească pentru toată viată ei". 

36 BAR, mss. 636, f. 59 v , 6 iulie 1781. 

37 Vezi descrierea acestora laC. Ghiţulescu, op. cil., pp. 223-224, 291. 

prin târg cât mai ruşinoase: „l-au dat prin tărgu Caracalului, 
puind zece slujitori să dea cu tină într-însul şi să-l poarte prin 
toate uliţele, silindu-l şi lovindu-l cu palmele să strige ceea 
ce-i zicea, iar pitaru din pridvor striga după dânsul cuvinte 
netrebnice “ 38 . 

f) Pedeapsa canonică. Delictele morale comportă întot¬ 
deauna şi o pedeapsă canonică. Ea este ispăşită uneori în 
surdină, alteori sub controlul preotului din parohie - mătănii, 
rugăciuni - şi devine publică în momentul în care individul 
este izolat de restul comunităţii prin afurisenie sau, dimpotrivă, 
se încearcă îndreptarea „păcătosului 11 prin obligativitatea 
respectării unui timp al Bisericii. Andrei din mahalaua Scaune, 
Bucureşti, este introdus cu forţa într-o „realitate" care nu fusese 
a lui până atunci: „şi să meargă la sfânta biserică în toate 
duminicile şi sărbătorile, să asculte sfintele slujbe, şi în posturi 
să să ispovidească după datoria creştinească, şi fiind vrednic 
să se şi precestuiască“. Supraveghetori asupra îndeplinirii po¬ 
runcii sunt preotul parohiei, soţia acuzatoare, mahalaua. „îl 
vom lepăda de la Biserică “ ameninţă mitropolitul în cazul în 
care „nu va păzi la sfânta biserică [...] şi <nu> să va părăsi 
de beţii şi răutăţile ce au avut “ 39 . 

g) Pedeapsa capitală. Raicevich oferă următoarele infor¬ 
maţii cu privire la pedeapsa capitală: „Dans le cas ou la 
sentence de mort, suivant Ies circonstances et la gravite du 
delit, etre absolument signeepar l’hospodar, l’armache retoume 
â trois reprises differentes, avec des intervalles de temps chez 
ce prince, pour lui demander s’il persiste dans la resolution de 
reprendre le sang humain. Si la troisieme fois, le prince repond 
affirmativement le coupable est de suite conduite au suplice, 
qui est ordinairement la potence. Cet usage m’a păru tres 
louable, et meriterait d’etre imite par Ies nations civilisees, ou 
la vie d’un homme depend de la volonte d’un seul ou d’un 
petit nombre d’autres". Aşadar, domnul cere să i se reamin¬ 
tească de trei ori înainte de a pronunţa sentinţa capitală. El 
acordă sentinţa în împrejurări diferite: un tâlhar de drumul 


38 Acte judiciare din Ţara Românească, 8 iunie 1781, p. 959. 

39 BAR, mss. 636, f. 2 V , 16 octombrie 1780. 

mare cunoscut pentru jafurile, schingiuirile sau asasinatele sale 
poate fi iertat, în timp ce un paricid sau o ucidere la mânie 
sunt răsplătite cu moartea. Ce-1 face să-l ierte pe primul şi să-i 
pedepsească atât de aspru pe ceilalţi? Pedeapsa cu moartea 
este hotărâtă mai ales atunci când crima comisă conţine 
elemente ale unei atrocităţi fără seamă astfel încât să cutremure 
sufletele tuturor celor care au asistat. Intervenţia este nu numai 
necesară, ci şi cerută de gravitatea actului, de cruzimea faptelor 
ce nu pot, ce n-ar trebui să rămână nepedepsite astfel încât să 
se restabilească raporturile sociale, iar actul de justiţie să redea 
încrederea în instituţii şi mai ales să arate că singurul care are 
drept de viaţă şi de moarte asupra supuşilor este domnul. Ilinca 
din târgul Focşanilor şi-a ucis soţul cu atrocitate, nu într-un 
acces de furie, ci premeditând actul - „ea îndată au pus gând 
să-l omoare" - sătulă fiind de bătăi şi înjurături. Scena povestită 
îi îngrozeşte pe judecători, apoi pe Vodă: „Şi viind bărbatul 
său din târg b<e>at s-au culcat pe prispă afară şi ea, luând 
toporul, cu mâna ei l-au lovit o dată în cap şi văzând că nu 
moare l-au mai lovit şi al doilea şi al treilea oară şi l-au 
omorât Pravilele împărăteşti o osândesc la moarte astfel încât 
se hotărăşte: „ducăndu-se la Podul Roşu întâi să se sugrume 
şi apoi puindu-se într-un sac şi cu o piatră legată de grumaji 
să să dei în apa Bahlui ca să fie spre pilda şi înfrânarea şi 
altor răii asămine de potriva e/'“ 40 . în acest caz domnul urmează 
punct cu punct litera pravilei şi nu-şi pogoară mila sa pentru 
a schimba pedeapsa cu moartea 41 . 

Pentru pedeapsa cu moartea se foloseşte, de obicei, 
spânzurătoarea ridicată în târg, la porţile oraşelor, pe drumurile 
principale, la locul unde s-a săvârşit fapta, în zile de sărbătoare 
sau de iarmaroc. Locul şi timpul sunt alese astfel încât să 
adune norodul invitat, prin bătăi de tobe, să privească şi să 
memoreze crima şi pedeapsa într-un proces de decodare, cum 
afirmă Michel Foucault. Mesajul este şi mai puternic atunci 


40 Gh. Ungurean u, Pedepsele în Moldova, pp. 63-64. 

41 Astfel de asasinate, blamate şi de Biserică, nu îngăduie milă sau 
iertare. La aceeaşi epocă, 23 martie 1795, Dumitru şi Uţa sunt spânzuraţi 
„la locul unde au săvârşit uciderea", adică în satul Soreni, judeţul Romanaţi. 
Amanţii sunt vinovaţi de uciderea soţului celei din urmă (L. Livadă-Cadeschi 
şi L. Vlad, Departamentul de cremenalion, pp. 54-57). 

când vinovatul îşi primeşte pedeapsa la locul faptei, întrucât 
comunitatea, vecinătăţile au dinaintea ochilor abominabila 
crimă ce tocmai s-a comis, la care unii dintre ei au fost martori, 
precum şi „răsplata" ei, ambele înscrise pe trupul condamna¬ 
tului, ambele la fel de cumplite. Uciderea Măriei botezata din 
târgul Iaşilor are loc în faţa slugilor din casă, „mulţi fimei din 
norod", „megieşi de prin pregiur". Urmărită prin casă şi apoi 
prin curte de către Dima Papazopulo, „la două ceasuri din 
noapte" într-o joi, 26 ianuarie 1800, femeia ridică mahalaua 
cu strigătele sale. Toţi asistă neputincioşi la sfârtecarea ei\ 
„arnăutul i-au tăet întâi mâna stângă, al doile rană în umărul 
obrazului şi patru răni în creştetul capului şi pe loc au căzut 
moartă, f iind multă vărsare de sânge la locul acela “. Crima 
este şi mai condamnabilă întrucât devine dublă prin moartea 
pruncului nenăscut (femeia era însărcinată în şapte luni), iar 
beţia, prezentată drept justificare, nu-1 poate ajuta 42 . Spânzura- 
rea vinovatului „la locul unde au făcut şi el uciderea “ oferă 
tuturor o lecţie despre justiţia şi puterea domnească, despre 
înfricoşătoarea pedeapsă - „preţul" fărădelegii comise. 

Drumurile de poştă sunt şi ele presărate până către 1834 cu 
astfel de spânzurători, loc preferat mai ales pentru pedepsirea 
tâlharilor. Amplasamentul ţinteşte să înfricoşeze celelalte cete 
de tâlhari, să transmită un mesaj de siguranţă negustorilor şi 
călătorilor arătându-le că domnul veghează 43 . Se adaugă rolul 
central al condamnatului şi obiceiul ultimei favori care îl 
transformă în „vestitorul" propriei tragedii. O nuntă pe eşafod, 
o beţie pe drumul spre ştreang, o revedere a familiei sau banalul 
şi eternul ultim fum dintr-o narghilea a morţii conferă osânditului 
trăsăturile (pozitive sau negative) ale unui erou de legendă intrat 
în folclorul colectiv ca Bujor, Jianu, Marco, Haita etc 44 . 


42 Gh. Ungureanu, Pedepsele în Moldova, pp. 56-57. 

43 Pentru exemple vezi C. Angelescu, Pedeapsa cu moartea la români 
în veacul al XlX-lea, Bucureşti, 1927 (extras), pp. 4-13. 

44 Pentru descrierea acestora vezi V.A. Urechia, op. cit., VIII, p. 53, X 
tom IA, p. 121 sau relatările lui Del Chiaro din Călători străini despre 
ţările române, voi. VIII, volum întocmit de Maria Holban, Maria Matilda 
Alexandrescu-Dersca Bulgaru, Paul Cernovodeanu, Editura Academiei 
Române, Bucureşti, 1983, pp. 385-386 si Dominico Sestini în voi. X, partea 
I, 2000, p. 351. ’ 

Boierii se bucură de privilegiul de a nu fi spânzuraţi, ci 
datorită rangului, atunci când greşesc, sunt pedepsiţi cu moartea 
prin decapitare 45 . Dacă acest obicei este încă actual în vremea 
lui Dimitrie Cantemir 46 , în perioada următoare nu se mai face 
aşa mare diferenţă între decapitare şi spânzurătoare, cele două 
procedee alternând în vremea aceluiaşi domn şi chiar în 
momentul condamnării unui grup de boieri cu aceeaşi vină 47 . 
Pentru hiclenie, de exemplu, dată fiind responsabilitatea mai 
mare , furcile boiarinului să fac mai înalte decât a celui mai 
mic" 48 ; astfel diferenţele de statut şi de îndatoriri sunt bine 
punctate. Ştefan Racoviţă îşi deschide domnia cu o execuţie 
publică la 26 aprilie 1764: „Ştefan Voevod, la intrarea lui în 
Bucureşti, ca să dea mai multă spaimă boierilor şi norodului, 
la poarta Curţii, de-o parte, a spânzurat pe Ştefănache - 
adevărul să zicem, el era un om foarte amestecător, nu numai 
Domniilor, şi boierilor, ci şi răpitor de moşiile săracilor -, iar 
de altă parte a tăiat capul lui Iordache Băjescu, om prea bun 
şi fără nici o vină, numai ca sădea groază ispravnicilor după 
la judeţe, fiind şi el unul din cei şeaptesprezece ispravnici “ 49 . 


45 îndreptarea tenii, glava 367, zaceala 1 şi Cartea românească de 
învăţătură, 1646, ediţie critică, Editura Academiei Române, 1961, glava 62, 
zaceala 1. 

46 Dimitrie Cantemir, Descrierea Moldovei, Minerva, Bucureşti, 1973, 
pp. 188-189. Autorul consemnează: „boierului care a făcut moarte de om 
îi taie capul" sau boierului „viclean" „nu poate să-i dea altă pedeapsă decât 
tăierea capului". 

47 Obiceiul decapitării, ca privilegiu al boierilor, este mult mai bine 
conservat în Moldova. La 1788, domnul Moldovei Constantin Moruzi îi 
decapitează pe boierii loan Cuza şi Emanuel Bogdan ( Călători străini, voi. 
X, partea 1, p. 468). Constantin Canta şi Ilie Catargiu, boieri-tâlhari sunt 
pedepsiţi cu decapitarea la Iaşi, la Copoii. Primul la 28 iunie 1810, cel de-al 
doilea la 20 septembrie 1810 (C. Angelescu, op. cit., p. 7). Despre o istorie 
a decapitării în Balcani vezi Paul H. Stahl, Histoire de la decapitation, 
PUF, Paris, 1986. 

48 îndreptarea legii, glava 366, zaceala 4-6 şi Cartea românească de învă¬ 
ţătură, glava 62, zaceala 4-6; Valentin Al. Georgescu şi Ovid Sachelarie, Jude¬ 
cata domnească în Ţara Românească fi Moldova 1611-1831. Partea a Il-a 
Procedura de judecată. Editura Academiei Române, Bucureşti, 1982, p. 63. 

49 Mihai banul Cantacuzino, Genealogia Cantacuzinilor, ediţie Nicolae 
lorga. Bucureşti, 1902, p. 140. 

Banul Mihai Cantacuzino, contemporan şi actor principal în 
desfăşurarea evenimentelor din acea perioadă, ne oferă exem¬ 
plul şi semnificaţia gestului: afirmarea autorităţii prin punerea 
în scenă a dreptului de viaţă şi de moarte pe care domnul îl 
are asupra supuşilor săi, indiferent de vinovăţie şi chiar de 
nevinovăţie. Gest necesar mai ales în contextul unei aristocraţii 
rebele, gata oricând să se revolte direct sau indirect, folosind 
calea Ţarigradului, plângerile pe lângă vizir şi sultan, inter¬ 
venţiile pe lângă consuli, împăraţi, ţari sau oricine ar fi putut 
să o sprijine în îndepărtarea unui domn, tactică reluată la fiecare 
nouă domnie de o altă grupare, de un alt clan. Acest exerciţiu 
de putere se manifestă aproape cu fiecare domn, făcând practic 
parte din maniera de valorificare a propriei identităţi, de 
impunere a propriului grup de interese, de afirmare perpetuă 
a unei autorităţi permanent contestate. Vizibilitatea devine în 
aceste condiţii necesară, obligatorie, ea însoţeşte gestul, îl 
circumscrie într-o strategie, îi sporeşte efectul. 


„Privilegiaţii 44 , „excluşii 44 , „graţiaţii 44 

Există două categorii de privilegiaţi: boierii şi femeile, 
„privilegiile" sunt însă diferite şi inegale. Boierii nu pot fi 
pedepsiţi cu bătaia, înfierarea, punerea în jug sau darea prin 
târg. Numai domnul are dreptul de a hotărâ astfel de pedepse 
şi sunt puse în aplicare numai după decăderea boierului din 
rang şi trecerea lui în rândul „prostimii". Ritualul dezonorant 
se desfăşoară în public şi cu participarea publicului, în acest 
caz în Divan sau la Curte în prezenţa celorlalţi boieri şi cuprinde 
o serie de simboluri: ,J se punea întâi pe umeri caftanul 
(boierului - n.n.), care era un fel de haină de onoare şi apoi 
i se smulgea cu violenţă exclamându-se: Nevrednic este! In 
loc de caftan osănditul era îmbrăcat cu un suman ţărănesc şi 
pe cap i se punea o căciulă ordinară de blană de oaie" 50 . 
Dezonoarea se mai practică încă la 6 august 1831. Atunci, 


50 Iacob Negruzzi, Amintiri de la Junimea, partea II, Din copilărie. 
Editura Viaţa Românească, Iaşi, f.a., p. 341. Apud Mihail Gălan, Organizarea 

căminăreasa Catinca Vlahuţă şi fiul ei Nicolae sunt supuşi 
unui astfel de ritual fiindcă participaseră la uciderea lui Nicolae 
Vlahuţă, soţ şi tată. Pentru a putea primi pedeapsa hotărâtă - 
căminăreasa fusese condamnată la 80 de lovituri de bici în 
piaţa Sf. Spiridon din Iaşi, apoi surghiunul la mănăstire unde 
urma a sta în fiare, iar fiul primea 60 de lovituri în aceeaşi 
piaţă şi întemniţarea într-o mănăstire până la majorat - cei doi 
boieri sunt degradaţi: „s-au urmat în fiinţa mădularilor 
Adunării degradarisirea numiţilor după urmarea ce s-au păzit 
până acum în pământul acesta, cu îmbrăcarea în sumane şi 
legarea cu birul cătră satul Pătrăşcanii de la ţinutul Tutovei, 
unde s-au făcut uciderea“ 5] . De asemenea, ritualul este 
consemnat de Condica criminalicească de la 1820 şi 1826 
unde articolul 189 specifică: „sau pentru evghenisi cu pierderea 
cinului şi a evgheniei; şi cu defăimare în faţa obştei prin 
îmbrăcare de sucman Abia ajuns în această etapă, boierul 
poate fi supus la pedeapsă; bătaia fiind aplicată doar de domn, 
cu topuzul (buzdugan domnesc) care „loveşte cel mai tare, dar 
nu vătamă onoarea" sau cu „vergi şi bice" care „este socotită 
bătaia cea mai de ocară" 52 . 

Pravila recomandă judecătorilor să se aplice femeii aflate 
în faţa instanţei un tratament mai blând datorită „neputinţii şi 
slăbiciunii fîrei", din acest motiv „mai puţin se vor certa muerile 
decât bărbaţii la greşalele ce vor face" şi, „de vreme ce iaste 
mai proastă şi mai lesne spre cădeare (în păcat) decât bărbatul", 
se recomandă o mai mare indulgenţă din partea judecătorilor 53 . 
Principiu folosit în practică unde numărul loviturilor este 
simţitor redus în comparaţie cu cel aplicat bărbaţilor. Totodată 
femeia însărcinată se bucură de clemenţa judecătorilor, 


justiţii moldovene în timpul ocupaţii ruseşti din anii 1828-1834, în întregiri. 
Buletinul Institutului de istoria dreptului vechi românesc. Iaşi, 1938, p. 
106, nota 2. Despre dezonorarea boierilor în Ţara Românească pentru a fi 
apoi supuşi pedepsei vezi Călători străini, X, partea I, pp. 468, 504. 

51 M. Gălan, Organizarea... art. cit., pp. 105-106. Observăm şi trecerea 
în rândul birnicilor, ştiiut fiind că scutirea de bir constituie unul dintre 
privilegiile boierilor. 

52 D. Cantemir, op. cit., p. 189. 

53 îndreptarea legii, glava 364, p. 343 şi glava 211, p. 217. 

pedeapsa este amânată până după trecerea sorocului facerii 54 , 
fie convertită, de obicei, în surghiun la mănăstire 55 . 

Şi în cazul bătrânilor sau persoanelor bolnave pedeapsa 
este micşorată sau amânată până la refacerea fizica necesară 
pentru a permite suportarea bătăii sau a unei alte pedepse ce 
implică folosirea trupului 56 . în aceeaşi categorie se aranjează 
minorii pentru care pedeapsa, în cazul uciderii, de pildă, este 
transformată în surghiun la mănăstire până la împăcarea părţilor 
ce aduce practic iertarea 57 . De asemenea, mânia, nebunia, beţia 
figurează ca circumstanţe atenuante în micşorarea vinei. 


Pedeapsa publică: interpretări şi efecte 

Am observat cum puterea atribuie vizibilitate anumitor 
pedepse prin punerea în scenă în locuri publice. Urmează 
fireasca întrebare: care sunt efectele acestei „publicităţi"? Se 
detaşează mai întâi o interpretare a puterii care vizează anumite 
aspecte atunci când alege să-şi exprime forţa, autoritatea în 
locuri publice şi apoi efectele acestei vizualizări asupra 
norodului. O analiză completă asupra pedepsei ca „spectacol 
public" face abia Condica Criminalicească din Moldova, tipă- 


54 „Am poruncit domnia mea de s-au ridicat trei zile la închisoare, cu 
hotărârea ca după ce va naşte să se pedepsească cu bătaia la trup de faţă 
în târg pentru pilda şi înfrânarea altor curve, iară acum s-au slobozit fiind 
îngreuiată “, aşa se decide în privinţa Niţei, dovedită că a făcut acuzaţii false 
şi mai ales că de patru ani se plimbă din tribunal în tribunal fără teamă 
(V.A. Urechia, op. cit., IV, pp. 107-108, 10 octombrie 1791 şi 2 noiembrie 
1791). 

55 Sofica din mahalaua Golescului, Bucureşti, este osândită cu bătaia la 
piatră pentru că şi-a lovit soţul, dar „arătându-ne că e îngrecală, dă bătaie 
au scăpat şi s-au trimis la popreală în schitul maicilor “, anunţă mitropolitul 
Dositei şi propune trimiterea ei la un schit „la ţară“ (BAR, mss. 3932, ff. 
87 rv , 19 septembrie 1800). 

56 Condica criminalicească, art. 152, p. 28. Pentru Stan uncheşul din 
judeţul Muscel, acuzat că a dat jalbă mincinoasă, judecătorii divanului 
hotărăsc a primi „certare cu bataie". Vodă îl iartă însă „pentru bătrâneţile 
lui“ ( Acte judiciare din Ţara Românească, 28 martie 1778, pp. 585-589 ). 

57 L. Livadă-Cadeschi şi L. Vlad, Departamentul de cremenalion, pp. 
57-58. Documentele din 13 iulie şi 20 august 1795. 

rită la 1820 şi retipărită la 1826 şi are ca model codul austriac 58 . 
Scopul pedepsei nu este altul decât „ca să se păzească liniştita 
petrecere şi politiceasca siguranţă a obştei". Pentru prima dată 
se încearcă o eliminare a arbitrariului judecătorului, atât de 
prezent în vechile legislaţii, stabilindu-se că faptei trebuie să-i 
corespundă pedeapsa „neapărat potrivită după fapta crimina- 
licească"; un sigur rabat de la „glăsuirea cuvintelor “ se operează, 
„gingăşia “ unei persoane îi dă dreptul judecătorului să micşoreze 
o pedeapsă prea aspră. Iată aşadar fixarea într-un cadru bine 
definit a delictului şi a pedepsei alocate. Un alt punct important 
îl reprezintă înscrierea sentinţei într-un timp, într-un spaţiu, într-o 
vizualitate; punerea în aplicare să se facă neîntârziat, de îndată 
ce hotărârea a fost pronunţată, ,, prelungirea “ nefiind benefică, 
deoarece îngrozirea pedepsei “ constă în aplicarea ei şi nu în 
iertare. Ea devine astfel „ frâul cel tare, şi pilda spre înţelepţirea 
tuturor celor făcători de rele “. Dar numai „ pedeapsa în publică “ 
asigură eficacitatea ei, puterea necesară de a prelucra sufletele, 
de a atrage atenţia posibililor vinovaţi, de a avea un impact 
puternic în minţile oamenilor, de a semăna spaimă pentru a 
culege roadele supunerii, de a oferi un exemplu pentru a avea 
rezultatele dorite, de a transmite un mesaj tuturor, vinovaţilor şi 
nevinovaţilor, „făcătorilor de rele“ şi celor care ar avea în minte 
doar intenţia, „spectatorilor" inocenţi şi trecătorilor curioşi: 
„Pedepsile ceale mai neapărat trebuincioase pot fi acelea, care 
vor face cea mai puternică lucrare în sufletele oamenilor, încât 
fieştecare înspăimăntăndu-să, să se ferească de urmările ceale 
reale, cum şi acelea care ar putea fi mai puţin aspre la trupurile 
vinovaţilor, adică prin zăstămpuri, şi în deosebite rânduri căci 
sfârşitul osănduirii pedepsei, nu easte numai ca să se muncească 
trupul vinovatului, dar ca să se înţelepţească şi să se înfrăneaze 
de a face asemenea urmări şi a să da pildă şi altora" 59 . 

Argumentaţia de inspiraţie iluministă adună principiile lui 
Becarria şi a întregii gândiri franceze din epocă, naturală dacă 
ne reamintim că sursa de inspiraţie este codul austriac. 
„Tehnologia reprezentării" reuneşte principiile regăsite de Fou- 
cault: micşorarea arbitrariului, „eficacitatea pedepselor infa- 


58 Condica Criminalicească, p. XXXIII. 

59 Ibidem, art. 173-176, 180-181, pp. 34-36. 

mante", utilitatea, publicitatea astfel organizată încât pedeapsa 
să devină „ceremonia recoditicării nemijlocite" 60 . 

Puterea exemplului se regăseşte aproape în toate sentinţele 
- „să fie pildă şi altora “ sau „ca să fie văzut şi cunoscut 
(vinovatul - n.n.j şi de alţii câţi să vor ispiti la asăminea fapte 
şi urmări “, fraze introduse în documente de la o judecată la 
alta. Dimitrie Cantemir domn al Moldovei între 1710-1711 
notează câteva aspecte ale reprezentării pedepsei: primul ar fi 
ca Vodă „să arate dreptatea judecăţii sale", al doilea înfri¬ 
coşarea, „înspăimântarea" celor mulţi, celor ce privesc, celor 
ce ascultă, celor ce iau contact într-un fel sau altul cu naraţiunea 
crimei, al treilea înlăturarea „ucigaşilor" şi „ticăloşilor" care 
molipsesc cu „stricăciunea lor mădularele cele sănătoase ale 
ţării ", cu alte cuvinte o „curăţire" a societăţii necesară prin 
îndepărtarea părţii bolnave pentru a proteja unitatea şi sănătatea 
întregului 61 . 

Pentru unii dintre actorii sociali, pedeapsa are un caracter 
infamant, ea le afectează cinstea, reputaţia, prestigiul, îi 
degradează în primul rând faţă de ei înşişi şi apoi în ochii 
celorlalţi membri ai grupului social în care îşi duc existenţa. 
Ajunşi în faţa instanţei se roagă, se lamentează, promit, se 
angajează numai să nu fie „aruncaţi" ochiului public, batjo¬ 
coritor, incriminator, neiertător. Popa Barbu, popa Iane, 
diaconul Fotie din mahalaua Biserica Albă, Bucureşti, iubitori 
de „băuturi beţive", uită să ţină slujba în Sfânta Săptămână 
Luminată. Zvonul, purtat de mahalagii, ajunge la urechile 
mitropolitului care-i ridică pe sus şi îi aduce la judecată unde 
„hotărându-se de Prea Sfinţia Sa părintele mitropolit ca să 
stăm la popreală şi să ne necinstim şi cu bătaie în falangă 
(- s.n.) am căzut cu rugăciune ca să fim iertaţi de astă dată" 62 . 


60 M. Foucault, op. cit., pp. 165-176. 

61 D. Cantemir, op. cit., pp. 188-189. 

62 BAR, mss. 637, f. I20 r , 3 aprilie 1787. în aceiaşi termeni îşi 
construieşte şi preoteasa Maria din mahalaua Scaunelor, Bucureşti, cererea 
de iertare pentru limbuţia şi prostul comportament, răsfrânte asupra activităţii 
soţului, popa Petre: „ne-au adus la sobor şi eu cunoscându-mă că am greşit, 
am căzut cu rugăciune la părinţii clerici de au făcut mijlocire şi m-au iertat 
de necinstea ce era să ia soţul mieu pentru mine căci nu mă stăpâneşte 
(- .v.«.)“ (BAR, mss. 640, f. 23 r , 5 august 1791). 

Preotul are nevoie de prestigiu şi reputaţie, o „publicitate" 
negativă nu-i poate aduce decât scăderea autorităţii sale, 
pierderea clienţilor, îndepărtarea enoriaşilor. Aşa o interpretează 
Manole, preot la biserica sfântul Dimitrie din Târgovişte, bătut 
în public la porunca protopopului plasei: „au pus om lângă 
mine până m-am dezbrăcat şi m-au dus dinaintea Bisericii 
Domneşti pe unde era trecerea norodului de la mort, zicând 
că ce să puiu epetrahiru la gât fără blagoslovenie. Şi norodul 
înţelegea aşa cum că nu sunt vrednic preoţiii. Şi poruncind 
Barbului Vrajbă, care nu este nici diiacon, nici preot, şi m-au 
luat dă păr şi m-au şi bătut purcăreşte cu un ciomag de corn 
al Barbului cât i-au fost chieful. într-acea întâmplare unii 
plângeau mortul, eu tânjeam de ciomege şi de necinste, alţii 
râdeau de batjocoră “. Batjocora, iată efectul pedepsei care 
„de acum înainte şi până în 20 de ani nu să şterge acest râs 
de co<m>prămis“, plus „dacă nu am preoţia cu cinste, nici 
pâine nu am să dau la copii “ 63 . Manole reuşeşte să deseneze 
foarte bine efectele unei sancţiuni publice, creionând pe rând 
trăirile şi ruşinea celui pedepsit, participarea norodului, 
rezultatele imediate - privirile maliţioase şi zeflemitoare ale 
trecătorilor - şi pe termen lung - dezonoarea. „Scăderea de 
cinste “ îl coboară în ochii celorlalţi asimilându-1 cu „o curvă" 
sau „cârciumăreasă" Sau, în cazul lui Mihai Uriianu pedepsit 
cu bătaia în public de ispravnicul judeţului Olt, ca un „tâlhar" 64 , 


63 DANIC, mss. 141, ff. 149 r -150 v , 25 septembrie, 3 octombrie 1798. 
Manole este pedepsit pentru că participase la o înmormântare fără să ceară 
voie. Ancheta va descoperi ulterior că era beţiv, gâlcevitor şi în relaţii foarte 
proaste cu ceilalţi preoţi din oraş. 

64 Aceeaşi interpretare a pedepsei publice ca dezonoare o are şi Mihai 
Uriianu acuzat de defăimare de către ceauşul Alexie, ispravnicul judeţului 
Olt. Bătaia merită menţionată fiindcă se concentrează mai întâi de toate pe 
batjocorirea personajului: „necercetându-l nimic, l-au .suduit cu înjurături 
de părinţi, au poruncit lui loan, ceauşu de .slujitori, de l-au apucat, împreună 
cu zece slujitori, ca pe un tâlhar, rupându-i hainele dupe dânsul şi 
dăzhrăcăndu-l, lăsăndu-l cu trupul gol până la brâu, au poruncit de i-au 
pus încap o burtă de oae şi, asupra capului lui spărgându-i-o, l-au mânjit 
spurcăciunile dintr-ânsa pe cap, pe ochi şi peste tot trupul, l-au bătut 
foarte rău şi, dăndu-l pe mâna slujitorilor dăspuiat şi mân jit, l-au scos pă 
poartă în vileag dăndu-i drumu prin satu şi bătăndu-l slu jitorii cu palmele “ 
(Acte judiciare din Ţara Românească, 8 iunie 1781, pp. 958-959) 

categorii sociale marginale pentru care bătaia sau defăimarea 
publică nu mai reprezintă o problemă de conştiinţă. 

Trupurile expuse, plimbate, stigmatizate, însemnate, 
mutilate, biciuite, lovite transmit un mesaj cât mai clar tuturor, 
spectatori şi nespectatori, vinovaţi şi nevinovaţi despre 
gravitatea crimei săvârşite, despre cruzimea pedepsei, despre 
forţa şi autoritatea puterii. Chiar dacă spectatorii nu reperează 
imediat delictul, publicitatea din jurul pedepsei îi va ajuta să 
afle şi să ducă mai departea povestea unui trup supliciat în 
târg sau la porţile oraşului. Tobele, strigătele vestitorilor, roţile 
căruţelor trecând alene pe podurile târgurilor, zornăitul 
lanţurilor, gemetele vinovaţilor îi trezesc din somn, le întrerupe 
munca, îi adună pe la garduri şi-i grăbeşte către locul supli¬ 
ciului. Chiar dacă puterea nu-şi propune să transforme o anu¬ 
mită pedeapsă în spectacol public, ea devine datorită „deco- 
rului“ creat, datorită unei „recuzite" menite să atragă privirile. 
Punerea în fiare sau trimiterea la temniţă/ mănăstire nu se face 
întotdeauna cu „trâmbiţe" şi în piaţa publică. Cu toate acestea, 
cele două pedepse induc un mesaj subliminal publicului prezent 
pe uliţi şi trezit de zornăitului fiarelor sau de scrâşnetul roţilor 
căruţei. Se adaugă alte elemene care-1 ajută să descifreze scena: 
poziţia condamnatului în căruţă, trupul imobilizat în fiare sau 
butuci, hainele, capul descoperit, picioarele goale, cohorte de 
soldaţi şi lefegii ce încadrează cortegiul, defilarea înceată a 
vinovatului prins în lanţuri. Puterea mizează pe curiozitatea 
norodului şi ştie că un atare spectacol îl adună, îl incită la 
discuţie, îl înfricoşează. Moment propice pentru ca legea să 
fie scrisă pe trupul condamnatului, el devine parte dintr-o 
„maşinărie" ce trasformă „trupurile individuale într-un corp 
social" 65 . Domnul restaurează, prin spectacolul pedepsei, 
echilibrul social şi încrederea în justeţea unei legi oferite acum 
privirilor invitate s-o „citească". 

Că „spectacolul" impresionează şi înfricoşează norodul o 
spun şi relatările diferiţilor actori din epocă. Spectacolul 
pedepsei pus în scenă de domnul Mavrogheni nu poate trece 
neobservat. Dionisie Eclisiarhul îl înregistrează imediat în a sa 


65 Michel de Certeau, L’invention du quotidien. 1. Arls de f 'aire, Union 
Generale d’Editions, Paris, 1980, pp. 242-246. 

istorie, nu numai ca un fenomen demn de reţinut, ci şi pentru 
urmările imediate ce produc modificări pe toate planurile. 
Bineînţeles că motorul acestor modificări este frica, o spune 
foarte limpede Dionisie, dar această spaimă generează 
securitate, stabilitate, iar domnului îi asigură prestigiul. Nu 
blândeţea şi iertarea îi îndepărtează pe criminali, ci pedeapsa 
aspră şi supravegherea continuă. Astfel, prin sate şi „în toată 
ţara“ au fost ridicate „ţapi de doi stănjin<i>“ aşezate în locuri 
publice - „puindu-le la toate besericile dinnainte “ -, 
inscripţionate cu ceea ce trebuiau să audă şi să vadă supuşii, 
adică „ca pe oamenii furi şi pe tâlhari şi pre cei ce îş fură 
părinţii şi-i va bate, şi pre cei ce va înjura preoţii şi legea şi 
biserica, să-i înţape fără nici o judecată''''. Nu este lucru de 
glumă, ne asigură Dionisie Eclisiarhul din moment ce cu ochii 
lui le-a văzut; ba mai mult, Vodă trece la acţiune şi începe cu 
furii (hoţii) pentru care „porunciia gelaţilor (fiind gelaţii după 
el) de-i spânzura în uliţă de o prăjină în furci, şi-i lăsa de sta 
spânzuraţi câte o zi [■ ■ ■] şi să făcea mare frică tuturor “. Iată, 
deci primul rezultat: frica. Ea antrenează altele: casele sunt 
deschise zi şi noapte, pe drumuri se circulă fără teamă, băcanii 
nu mai îndrăznesc să înşele, gâlceava încetează, hoţii şi ucigaşii 
se potolesc, preoţii păzesc bisericile, iar enoriaşii participă la 
slujbe „nu pentru dragostea lui Dumnezeu" , ci „de frica 
poruncii “ 66 . 

Consemnările unor asemenea evenimente revin sub pana 
lui Manolache Drăghici, Teodor Vârnav, Gheorghe Sion şi 
colonelului Ioan Solomon. Consulul Prusiei la Iaşi şi Bucureşti, 
Kreuchely, consideră că sunt lucruri demne de a fi povestite 
într-o scrisoare. La 28 august 1819 scrie de la Iaşi: „on vint 
me dire que trois tetes etaient exposees sur des piques, devant 
le chăteau. Parmi ces trois tetes, etait celle d’un pretre" 61 . Iar 
la 8 iunie 1822 scrie de la Bucureşti: „trois brigands pendus, 
en trois differents endroits de la viile; une tete montee sur une 
perche, sur un pont de la riviere “ 68 . Expunerea capetelor 


66 Dionisie Eclisiarhu, Scrieri Alese. Hronoi>raf, Predoslovii, ediţie 
critică, Natalia Trandafirescu, Editura Academiei Române, Bucureşti, 2004, 
pp. 24-26. 

67 Hurmuzaki, op. cit., X, p. 68, doc. LXXIV, Kreuchely către Marco. 

68 Ibidem, p. 163, doc. CCXXII, Kreuchely către von Miltitz. 

tâlharilor ucişi în luptă este o procedură des folosită de domnii 
români, ei mizează tocmai pe fascinaţia etern umană în faţa 
violenţei şi a morţii, pe dorinţa de a vedea, de a şti, de a afla. 

Pedeapsa „scrisă" pe trupul condamnatului îl marchează 
pentru totdeauna. Pielea scrisă, pielea marcată dă seamă despre 
o anumită greşeală, despre o anumită faptă. Bourul din frunte 
este imediat asociat cu infamia, cu hoţia şi tâlhăria la drumul 
mare. Boierii departamentului de creminal din Iaşi îl identifică 
imediat pe Niţu ca fiind mare tâlhar din moment „ce are şi 
bour în frunte “ 69 . La rândul lor, bărbaţii ascund semnul care 
ar fi putut să-i trădeze. Gheorghe din Moldoveni, „înfierat în 
frunte" îşi ascunde amprenta defăimătoare atunci când o cere 
de soţie pe Neaga. Abia după căsătorie aceasta află despre 
adevăratul „renume" al soţului şi, văzând că nu se potoleşte, 
aleargă la Mitropolie pentru a cere separarea 70 . Puterea însăşi 
izolează astfel de trupuri, nu numai atunci când îşi arată 
atotputernicia luându-le în stăpânire prin marcarea lor cu 
însemnele domneşti, ci şi prin simplu fapt că nu le acordă şi 
nu crede în şansa lor de redresare din moment ce dă dreptul 
soţiilor să se despartă de asemenea infami 71 . Trupurile mutilate 
vestesc de departe o anumită problemă şi cer atenţie din partea 
celorlalţi. Dacă, în această epocă, schilodirea se încadrează 
într-un peisaj cotidian, totuşi pedeapsa poate fi citită atunci 
când spectatorul descoperă un nas tăiat, ochi scoşi sau ambele 
mâini retezate de la încheieturi. Lipsa nasului din mijlocul 
feţei nu are cum să nu atragă atenţia, o spun judecătorii din 
Iaşi atunci când hotărăsc ca lui Damian Tricolici din satul 
Voronteţele, ţinutul Orheiului „să i să tai nasul ca să fie văzut 
şi cunoscut şi de alţii după fapta ce au lucrat, şi să se poarte 
şi pe uliţele oraşului Eşi ca să să bată la 3 locuri şi apoi să 
se trimiiată la închisoarea ocnii“ pentru că şi-a violat fiica 
vitregă, făcându-se vinovat de amestecare de sânge. Domnia 
intervine îmblânzind întrucâtva pedeapsa; după ce renunţase 
la moartea prevăzută în pravilă, exclude acum din propunerea 
judecătorilor şi ocna, dar îi imprimă un mai mare grad de 
dezonoare şi de ruşine prin derularea întregului supliciu în 


69 Gh. Ungureanu, Pedepsele în Moldova , pp. 63-64. 

70 BAR, mss. 634, ff. I5 v -16 r . 

71 îndreptarea legii, glava 221, p. 226. 


216 




mijlocul comunităţii: „şi să i să taie nasul la locul unde au 
făcut fapta 11 , adică în interiorul grupului din care ieşise 
vinovatul şi în care şi-ar fi dus pe mai departe traiul 72 . Stigmatul 
social este încărcat de semnificaţii astfel încât descifrarea lui 
să fie cât mai exactă, cât mai rapidă, pentru cât mai mulţi. 

Poziţii şi discursuri asemănătoare, ale puterii şi ale 
supusului, dar oare verbalizarea unui fenomen duce la stăvilirea 
lui? Oare această politică de expunere publică a victimei are 
şi efect asupra celor ce se arată înfricoşaţi? După 200 de toiege 
la tălpi şi darea prin târg hoţul nu va mai fura, soţul nu-şi va 
mai bate soţia, aceasta nu va mai încerca să-l otrăvească? 
Oare mesajul pătrunde în conştiinţa supusului şi-i prelucrează 
gândul, intenţia, astfel încât să oprească gestul înainte de a fi 
înfăptuit? Unii cercetători sunt de părere că aceste pedepse 
publice şi dure, unele dintre ele, nu au efectul scontat şi că 
nici măcar pedeapsa cu moartea n-a reuşit să-i înspăimânte pe 
oamenii trecutului 73 . Căretaşul german Dobel povesteşte că în 
Bucureştiul anului 1830 era obiceiul ca „brutarii care fac 
pâinea prea mică şi proastă să fie ţintuiţi de o ureche de uşa 
prăvăliei sau casei <lor>“ şi întreaga marfă să fie împărţită 
săracilor. Pedeapsa, dureroasă şi mai ales dădătoare de semne, 
nu-i sperie pe brutari din moment ce Dobel este martorul a 
numeroase execuţii, iar în uliţă se ciocneşte zi de zi de o 
mulţime de asemenea „greşiţi" pe care îi recunoaşte „după 
lobul urechii sfârtecate’'''. Nici bătaia pare să nu-i mai 
înfricoşeze pe tâlhari. Aceştia au primit-o de atâtea ori că 
trupurile lor s-au obişnuit şi 250 de toiege nu mai înseamnă 
mare lucru. Căpitanul unei bande de tâlhari, voinic şi zdravăn, 
participă la propria bătaie ca la o „sărbătoare", îşi primeşte 
loviturile „fără să scoată un sunet", mulţumeşte curtenitor şi-şi 
caută de drum, „ca şi cum nimic nu s-ar fi întâmplat" redă 
acelaşi Dobel o scenă la care asistase 74 . 


72 Gh. Ungureanu, Pedepsele in Moldova, pp. 67-68. 

73 C. Angelescu, op. cit., pp. 5-10; Georg Rusche şi Otto Kirchheimer, 
Peine et structure sociale. Histoire et „tlieorie critique" du regime penal, 
Les Editions du Cerf, Paris, 1994. 

74 Călători străni despre ţările române în secolul al XlX-lea, coordona¬ 
tori Paul Cernovodeanu şi Daniela Buşe, Editura Academiei Române, 
Bucureşti, 2005, serie nouă, voi. II (1822-1830), pp. 467-468. 

Alţii, cum ar fi Michel Foucault sau Arlette Lebigre, susţin 
dimpotrivă că tocmai publicitatea supliciului îi asigură deplina 
eficacitate. De fapt, opiniile nu sunt contradictorii, ci mai 
degrabă complementare am putea spune: în unele cazuri dă 
rezultate, în altele nu, pe unii îi sensibilizează şi le impune un 
anume autocontrol, pe alţii mai puţin, pe unii îi lecuieşte pentru 
totdeauna, pe alţii îi învaţă cum să fure, de exemplu, mai puţin 
pentru a primi pedepse mai mici şi, deci, mai uşor de suportat 75 . 
Dacă pedeapsa publică nu şi-ar fi atins scopul atunci puterea 
n-ar fi persistat în folosirea ci timp îndelungat şi ar fi 
experimentat alte metode, alte maniere de a-şi impune forţa, 
de a trasa limita dintre permis şi nepermis, dintre lege şi fără¬ 
delege. Supliciul este, aşadar „un ritual politic", „o ceremonie 
prin care puterea se manifestă" 76 . Se alătură discursul supusului 
impresionat de atare puneri în scenă, de trupurile întâlnite la 
răspântii de drumuri, de capetele expuse în suliţe, de pădurile 
de spânzurători ridicate la intrările în târguri sau în mijlocul 
târgurilor. Victimele, unele dintre ele, interpretează pedeapsa 
publică ca pe o dezonoare, care le-ar putea ştirbi reputaţia, 
i-ar îndepărta din slujbe sau de posibilii clienţi. Tot acest 
spectacol va fi avut efecte, doar un studiu aprofundat asupra 
condamnărilor ar putea da seamă asupra acestei eficacităţi. 
Impactul imediat avut cu sursele ne dezvăluie o ritmicitate a 
punerii în scenă a supliciului şi a pedepsei cu moartea suprapusă 
peste perioade de dezvoltare şi erupţie a tâlhăriei şi haiduciei, 
când, practic, domnii sunt obligaţi să revină asupra deciziei de 
abolire a pedepsei cu moartea pentru a stopa sau măcar a 
atenua fenomenul, prin puterea exemplului, prin spectacolul 
înspăimântător oferit. Pedeapsa capitală nu este totuşi un 
spectacol de fiecare zi, poate din acest motiv strârneşte şi 
adună spectatorii, impresionează şi lasă amintiri de neuitat. 


75 Francesco Griselini povesteşte că „românii se obişnuiesc aşa de uşor 
cu acest fel de viaţă, încât de îndată ce şi-au terminat pedeapsa încep din 
nou să fure, păsându-le foarte puţin că se vor reîntoarce iarăşi la vechile 
lor cătuşe; în acest scop ei fură întotdeauna în tovărăşie, pentru ca împărţind 
prada între ei, valoarea ei să fie mai mică şi să nu fie supuşi pedepsei cu 
moartea “ (Călători străini, X, partea I, p. 390). 

76 M. Foucault, op. cit. p. 90. 

Pedeapsa publică: clemenţă, îmblânzire, convertire 

Documentele studiate arată că între 1750 şi 1834 se produc 
mai multe fenomene care duc spre o îmblânzire a pedepsei. în 
primul rând are loc o schimbare la nivel legislativ, între Codul 
penal de la 1783 şi Legiuirea Caragea (1818) sau Condica 
Criminalicească (1820, 1826) fiind clar o diferenţă. Dacă, de 
pildă, Codul penal prevede încă pedepse de o duritate atroce, 
deja celelalte două coduri elimină mutilarea sau moartea în 
foarte multe pricini. De exemplu, dacă în Codul penal, hoţul 
recedivist este pedepsit cu tăierea mâinilor, deja în Legiuirea 
Caragea pedeapsa se transformă în bătaie prin târg şi ocnă pe 
timp de cinci ani 77 . Tăierea nasurile, pedeapsă aplicată 
persoanelor adulterine, răpitorilor, amestecătorilor de sânge - 
atât de prezentă în Codul penal 78 - este cu totul eliminată din 
Legiuirea Caragea. în timp ce în Condica Criminalicească a 
Moldovei, pedepsele se concentrează în jurul a două principale 
componente: bătaia în public şi închisoarea sub diferitele sale 
forme, ocna temniţa, mănăstirea 79 . 

La 3 august 1799, Andronache Donici descrie domnului 
toate nelegiuirile comise de ceata de tâlhari a lui Niţu: jafuri 
la drumul mare, torturarea locuitorilor, uciderea unui preot, 
rănirea unor săteni, prădarea unui evreu, evadarea repetată din 
temniţă, spargerea unei mănăstiri, apoi a unei biserici etc. 
Analiza asupra tâlharilor este însă diferită, iar Donici ţine cont 
de trecutul fiecăruia, de gradul de participare la ultima acţiune 
- spargerea bisericii Pantelimon din Iaşi - de posibilitatea de 
îndreptare. Astfel pentru doi dintre tâlhari, Donici arată că 
după pravilă 80 ar trebui să li se ia vederea ochilor, dar 
„luându-se vederea ochilor li iaste o pedeapsă prea grea" şi 
invocă mila domnească care ar trebui să convertească mutilarea 
în plimbarea prin târg, bătaia în trei locuri şi închisoarea ocnei. 
Un alt complice, Gheorghe căpitanul, ce a cumpărat argintăria 
bisericii, a fărâmat-o pentru a putea fi topită şi astfel i s-ar fi 


77 BAR, mss. 1336, f. 40 r ; Legiuirea Caramea, p. 142. 

78 BAR, mss. 1336, ff. ll' \ 24'-27 v , 33 rV , 

79 Condica Criminalicească, pp. 34-53. 

80 Se face trimitere la Armenopol cartea 6, titlul 6, fila 379. 

pierdut urma, este iertat de pedeapsă întrucât se angajează că 
va restitui întreaga pagubă şi va reface toate argintăria. Pentru 
Niţu însă nu poate arăta clemenţă, nu se poate apleca asupra 
sa, el este deja pierdut pentru societate, nu mai este supusul 
util, nu mai există speranţe de îndreptare şi integrare într-un 
grup, într-o comunitate. Din contră, el reprezintă marele pericol, 
răul ce trebuie tăiat de la rădăcină pentru a nu produce alt rău, 
pentru a nu molipsi, pentru a-1 proteja pe el de el însuşi: „iar 
pe Niţul ucigaşul vrednic iaste morţii după anaforalile de mai 
înainte ca unul ce nu s-au părăsit şi nici nădejde pentru dânsul 
de părăsire, fiind înrădăcinat în furtişaguri, în ucideri şi cum 
ieşea de la temniţă alt gând de părăsire nu avea şi îndată 
după furtişaguri pornea Citind anaforaua boierului, vodă 
Ipsilanti aprobă sentinţele propuse în cazul primilor trei şi îl 
iartă pe Niţu de pedeapsa capitală, hotărând ocna pe viaţă. 
Revine însă şi scrie în josul deciziei iniţiale: „însă s-au găsit 
cu cale pentru Niţul şi s-au hotărât ca să i să tae mâna dreaptă 
şi degetul mare de la mâna stângă şi apoi să să triimată la 
ocnă“ il . Ce l-a făcut pe Vodă să se răzgândească? Poate 
intervenţia lui Andronache Donici care i-ar fi readus aminte că 
Niţu evadase de nenumărate ori şi că ocna nu mai reprezenta 
de mult timp o piedică în faţa fărădelegilor lui? Imposibilitatea 
îndreptării unei persoane duce aşadar la luarea unor asemenea 
decizii. Neputinţa în faţa fiinţei umane transformate în monstru 
datorită fărădelegilor sale care-i marchează existenţa, paşii, 
gesturile, comportamentul justifică până la urmă necesitatea 
încrustării în carne a crimei. 

Cazul adună trei principii prezente în epocă şi practicate 
de judecători, reconfirmate de domn: îmblânzirea pedepsei în 
raport cu prevederile pravilei, recuperarea pagubelor, evitarea, 
pe cât posibil, a pedepsei cu moartea. Să le luăm pe rând. Atât 
în pricinile civile cât şi în cele penale, clemenţa judecătorilor 
- clerici sau laici - este manifestă 82 . Analiza faptei se face în 
funcţie de gravitatea acesteia, dar dacă vinovatul este la prima 
abatere, el se bucură de indulgenţa judecătorilor. în această 


81 Gh. Ungureanu, Pedepsele în Moldova, pp. 64-66. 

82 Despre clemenţa judecătorilor şi a domnului vezi şi E. Popescu 
Mihuţ, art. cit., p. 191; L. Livadă-Cadeschi şi L. Vlad, op. cit., pp. 32-46. 

primă etapă, în pricinile civile mai ales, acuzatul este doar 
ameninţat, în zapis sau în anafora se trece pedeapsa prevăzută, 
dar anulată fie datorită împăcării părţilor, fie promisiunilor 
date de schimbare şi îndreptare. Cum tocmai acest lucru 
urmăresc - restabilirea ordinii şi echilibrului social - judecătorii 
se mulţumesc să transcrie în condică numele împricinatului, 
fapta, termenii angajamentului, informaţii utile în caz de 
recidivă. 

„Blândeţea" este generată de nevoia de a adapta prevederile 
pravilei la realităţile epocii, de manifestarea valorilor creştine 
- promovate atât de Biserică, cât şi de domnie - prin care se 
acordă supusului şansa de a-şi cunoaşte şi recunoaşte greşeala, 
i se oferă posibilitatea de a se pocăi şi de a rămâne în interiorul 
comunităţii. Iertarea, clemenţa, indulgenţa se manifestăm acord 
cu parcurgerea unui „proces dc recuperare", de „redresare" în 
care condamnatul este personaj principal, dar trebuie să aibă 
dc partea lui „victima", preotul, vecinii, membrii comunităţii, 
slujbaşii locali. Beneficiază astfel de o indulgenţă sub 
supraveghere, iar îndepărtarea de la promisiunile făcute, şi ele 
tot cu martori şi uneori cu chezaşi, poate duce la pronunţarea 
şi punerea în practică a pedepsei de care tocmai fusese iertat. 
Tocmai de aceea, la judecată i se citeşte litera pravilei, nu 
numai pentru a-1 speria, ci şi pentru a pune în evidenţă raportul 
dintre cruzimea pedepselor şi indulgenţa judecătorilor, pentru 
a i se întipări în minte că o nouă recădere în vină va fi însoţită 
inevitabil de pedeapsă. 

Al doilea principiu are în vedere recuperarea pagubelor ce 
induce fără îndoială o oarecare indulgenţă şi inevitabila 
interpretare a pravilei. Urmărind acest principiu, judecătorii 
sunt „constrânşi" să nu pronunţe anumite pedepse; de pildă, 
mutilarea ar fi limitat capacităţile fizice ale unui împricinat 
sau ocna ar fi blocat posibilitatea dc a munci şi a reface 
pagubele pricinuite. împăcarea părţilor şi angajarea vinovatului 
că va da înapoi paguba au drept rezultat o micşorare sau chiar 
o anulare a pedepsei 83 . Am văzut mai sus cazul lui Gheorghe, 


83 La 28 iunie 1779, Ene Săraru din Bucureşti se află închis la ocnă 
pentru o datorie de 2555 taleri. Sărac fiind, creditorii nu au c e să vândă 
pentru a-şi recupera banii. Dar nici soluţia ocnei nu reprezintă o variantă 

devenit complice la furtul de obiecte sfinte şi care după pravilă 
ar fi trebuit să se pedepsească ca şi hoţii, dar pentru că promite 
să refacă toate vasele şi alte lucruri ale bisericii este iertat şi 
eliberat: „s-au învinovăţit pă căpitanul Gheorghe ca să facă 
toată argintăriile bisericei la loc după cum au fost şi el să 
plătească atât plata meşterilor la cuimgiu cât şi lipsa argintului 
ce poate să scadă la zăci dramuri unul, după ce va băga 
argintul în foc. Că de a rămâne biserica săracă iaste împotriva 
dreptăţii, fiindcă astăzi iaste biserica lipsită de toate acestea, 
cari trebuiesc deapururea“ u . Discursul judecătorului punctează 
această preocupare a puterii pentru binele supusului său într-o 
societate a sărăciei predominante şi în care fiecare lucru, oricât 
de neînsemnat ar părea, îşi are valoarea lui. 

Al treilea principiu se alătură celorlalte. Dacă privim cu 
atenţie, ele se înlănţuie determinându-se unul pe altul. Dreptul 
cutumiar rămâne actual până târziu în secolul XIX: răscum¬ 
părarea capului îl poate absolvi pe ucigaş de vină. Plata capului 
se regăseşte frecvent în practica judiciară, dar ea trebuie să 
aibă, pe lângă acceptul părţii lezate, acordul domnului. în legis¬ 
laţia vremii şi alte vini pot fi răscumpărate, de regulă, de către 
boier. în vechile pravili, „certarea cea trupească" poate fi 
răscumpărată cu „bani" 85 , iar Condica criminalicească detaliază 
toate aceste posibilităţi oferite boierului pentru a evita bătaia 
dezonorantă şi analizează vina din două perspective, „adică 
de va fi vinovat din cei proşti “ sau „din cei mai de ispravă ", 
„evghenis“* b . 

Cât priveşte „răscumpărarea gâtului", vinovatul obţine 
iertarea din partea rudelor mortului şi îşi răscumpără vina cu 


mai bună astfel încât judecătorii, la cererea datornicului, îl eliberează sub 
cuvânt că va munci şi în soroc de doi ani va da înapoi banii (Acte judiciare 
din Ţara Românească, p. 785 ). 

84 Gh. Ungureanu, Pedepsele în Moldova, pp. 64-66. Vezi şi 
L. Livadă-Cadeschi şi L. Vlad, op. cit., pp. 14, 31-33. 

85 îndreptarea legii, glava 367, zaceala 3; Cartea românească de 
învăţătură, glava 62, zaceala 3. 

86 Condica Criminalicească, pp. 39-53. De exemplu, pentru clevetire 
boierul se pedepseşte cu: „globirea la cutia milelor, sau cu închiderea la o 
mănăstire pe o hotărâtă vreme", iar „de va fi din proşti, cu bătăi la poarta 

o anumită sumă de bani. Prin acest procedeu se ajunge la 
anularea crimei care-i redă libertatea. In toamna anului 1801, 
certurile dintre familia lui Gheorghe mazilu şi familia lui Preda 
din Săcele, judeţul Gorj, se sfârşesc cu doi morţi şi cu doi fii 
fugari pentru a scăpa de pedeapsă. Iertarea reciprocă şi zapisul 
încheiat cu acordul dregătorilor locali urmăresc reîntoarcerea 
fiilor - braţe de muncă esenţiale într-o gopodărie rurală 
anularea vendetei care ar fi putut extermina nu numai membrii 
familiilor, ci şi rudele sau apropiaţii, în fine reinstaurarea păcii 
pentru a-şi plânge şi a-şi „căuta" cum se cuvine „de sufletele 
celor morţi" 87 . Domnul poate interveni şi anula astfel de 
înţelegeri, considerând că ucigaşul merită pedeapsă mult mai 
aspră. La 20 ianuarie 1805, Iacob Rotarul îşi răscumpără capul 
de la văduva şi fratele evreului ucis, învoindu-se „cu cât s-au 
mulţumit ei“. Judecătorul recomandă domnului, date fiind 
circumstanţele, ucigaşul se afla în stare de beţie şi după pravilă 
nu se pedepseşte cu moartea, plata capului, dar mai ales sărăcia 
şi familia numeroasă, opt copii, să-l ierte şi să-l lase slobod 
sub chezaş „că nu se va mai abate la cât de puţină faptă rea". 
Vodă Moruzi intervine şi, deşi îi redă libertatea, nu-1 poate 
lăsa nepedepsit; „spre pilda lui şi înfrânarea altora" îl ceartă 
cu „100 de toiege acolo la locul unde au săvârşit fapta 
uciderei" 88 . Peste toate acestea se suprapun indulgenţa şi 
filantropia, atribute ale puterii domneşti regăsite în dreptul de 
a ierta, preluate din doctrina bizantină şi susţinute de ideile 
iluministe ale epocii 89 . Şi totuşi „îmblânzirea" pedepsei este 


87 Al. Ştefulescu, Gorjul istoric fi pitoresc, Târgu Jiu, 1904, p. XLII- 
X LIII, 20 novembre 1801. Alte două omucideri desfăşurate tot în judeţul 
Gorj sfârşesc cu împăcarea părţilor şi, aşadar, anularea pedepselor prevăzute 
de pravilă. Vezi documentele din 4 ianuarie 1756, 15 şi 21 aprilie 1824 în 
Nicolae Iorga, Documente din Muzeul Gorjului, în Stuclii şi documente, tom 
VI, Bucureşti, 1904, pp. 307, 495, 520. Sau popa Cârstea şi diaconul Stan 
din satul Recea, judeţul Teleorman, la beţie, îl ucid pe pârcălabul Barbu. 
Nevasta mortului îi iartă, iar ei îşi răscumpără capul cu 150 de taleri. Slujitori 
ai Bisericii, ei se aleg totuşi cu caterisirea si trecerea lor la condica Mitropoliei 
(DANIC, mss. 140, ff. 122 v , 11 noiembrie 1793). 

88 Gh. Ungureanu, Pedepsele în Moldova, pp. 69-70. 

89 Valentin Al. Georgescu şi Petre Strihan, Judecata domnească în Ţara 
Românească şi Moldova 1611-1R31. Partea I Organizarea judecătorească, 
Editura Academiei Române, Bucureşti, 1981, voi. II, p. 37. 

un proces lung şi anevoios. El nu depinde numai de bunăvoinţa 
domnilor sau de latura „umanistă" a unor judecători, ci şi de 
necesităţile societăţii, de contextul social; uneori, acesta din 
urmă nu permite manifestarea unei dorinţe fireşti de 
preschimbare a pedepsei, dimpotrivă incită la măsuri drastice 
utile în stăvilirea unui fenomen cum ar fi, de exemplu, tâlhăriile 
la drumul mare cotidiene şi cu rezultate catastrofale asupra 
siguranţei populaţiei sau stabilităţii politice. 

între discurs, normă şi practică diferenţele sunt evidente. 
Pravilniceasca Condică (1780) păstrează încă violenţa în 
pedepsele sale, iar Micul cod penal (1783) nu ne-ar lăsa să 
credem că ar fi avut loc o convertire „umanistă" a pedepselor. 
Pedeapsa cu moartea, mutilarea, tortura sunt încă prezente în 
Legiuirea Caragea şi Codul Criminalicesc, abia acesta din 
urmă va elimina mutilarea. Desfiinţarea pedepsei cu moartea 
o va pronunţa, pentru prima dată, Pavel Kisselef la 10 martie 
1831, în discursul de deschidere a sesiunii Adunării Extraor¬ 
dinare de Revizuire: „am socotit ca o datorie de a opri osânda 
de moarte şi în locul acesteia a se pune munca pe toată viaţa; 
în aceeaşi vreme am ridicat casnele, a căror întrebuinţare, în 
loc de a ajunge la sfârşitul ce priveşte judecata, prin acest 
grozav mijloc batjocorea şi micşora omenirea' 190 . La 11 martie 
1832 revine şi, în faţa aceleiaşi Adunări Obşteşti, cere 
reintroducerea pedepsei cu moartea 91 astfel încât articolul 298 
din Regulamentul Organic va desfiinţa doar mutilarea şi tortura, 
şi-i va oferi domnitorului libertatea de a „micşora pedeapsa 
vinovaţilor şi încă a-i ierta la unele întâmplări" 92 . în schimb, 
Regulamentul Organic din Moldova menţine pedeapsa cu 
moartea, aboleşte doar tortura şi reînnoieşte dreptul domnito¬ 
rului de a ierta sau micşora pedepsele 93 . 


9() C. Angelescu, op. cit., pp. 19-20. 

91 Ibidem, p. 20. 

92 Regulamentul Organic, întrupat cu legiuirele din anii 1831, 1832 şi 
adăogat la sfârşit cu legiuirile de la anul 1834 până acum, împărţite pe 
fiecare an, precum şi cu o scară desluşită a materiilor. Acum a doa oară 
tipărit cu slobozenia înaltei stăpâniri, în zilele Prea înălţatului prinţ şi 
domn stăpănitor a toată Ţara Românească Gheorghie D. Bibescu vv.. 
Bucureşti, 1847, p. 244. 

93 C. Angelescu, op. cit. p. 23. 

în practică, domnii se străduiesc să pună în aplicare ideile 
lor iluministe şi să se ferească pe cât posibil de aplicarea 
pedepsei capitale, dar cetele de tâlhari, uciderile şi instabilitatea 
drumurilor îi obligă să revină asupra primei decizii. Condam¬ 
nările la moarte sunt din ce în ce mai rare, dar există totuşi 
sub Alexandru Ipsilanti, Ioan Cargea, Alexandru Suţu, Mihai 
Suţu. Acelaşi Raicevich intervine constatând că: „La peine de 
la mort a ete presque totalment abolie par Ies derniers princes 
auxquels ii est juste d’accorder Ies luages qu’ils meritent 
d’avoir ete en general humains, d’avoir eu horreur des 
cruautes, particulierement le prince Ypsilanti qui s ’etudiait ă 
faire le bonheur des Valaques “ 94 . Alexandru Ipsilanti este 
cunoscut pentru reformele sale şi mai ales pentru dorinţa de a 
fi considerat drept un „despot luminat". Sub impulsul ideilor 
luministe, el încearcă să acorde importanţă vieţii şi să pre¬ 
schimbe pedepsele nuprintr-un cod de legi, ci printr-o politică 
a indulgenţei şi a iertării. Abia Scarlat Callimachi a hotărât 
încă din primii ani de domnie să nu se folosească de pedeapsa 
cu moartea şi nimeni n-a fost condamnat între 18 1 2—18 1 9 95 . 
Măsura este criticată de Manolache Drăghici; el susţine că 
indulgenţa domnului nu face decât să-i încurajeze pe tâlhari, 
să ducă la apariţia unor „căpetenii mai vărsători de sânge 
decât Bujor'''' , să crească numărul „potlogăriilor" prin târguri 
şi sate „până ajunsesă de tăia pungile oamenilor de la brâu 
ziua mare pe uliţă" 97 . La fel de criticat este şi Grigore Ghica 
de astă dată de către consulul Prusiei la Bucureşti. Kreuchely 
crede că domnul este mult prea blând, hoţii şi tâlharii împânzesc 
pădurile şi drumurile, siguranţa locuitorilor este greu pusă la 
încercare: „La clemence du prince, qui l'engagea ă faire le 
voeu de ne condamner personne ă mort, en encourageant Ies 
malfaiteurs, couta la vie ă un nombre considerable d’individus 


94 Stephan Ignat Raicevich, Voyage en Moldav ie et en Valachie, 
pp. 75-76. 

95 C. Angelescu, op. cit., p. II. 

96 Referire la haiducul Ştefan Bujor, spânzurat la Iaşi în 1811, la 
Frumoasa unde se ţinea iarmaroc. (Manolache Drăghici, Istoria Moldovei 
pe timp de 500 ani, II, Iaşi, 1857, p. 85). 

97 Manolache Drăghici, op. cit., II, pp. 105-106. Vezi şi C. Angelescu, 
op. cit., p. 11. 

honnetes et rendit malheureuses tant de familles, qui perdirent 
leur soutient, ou bien furent pillees et ruinnees“ 9S . Cu alte 
cuvinte, renunţarea la pedeapsa cu moarte nu este un proces 
tocmai uşor, iar domnul are de luptat şi împotriva acestor 
opinii exprimate cu voce tare sau şoptit, spuse în divan sau în 
uliţă. Unele susţinute de nesiguranţa drumurilor sau nopţilor, 
de raidurile haiducilor sau tâlharilor, de frica endemică. 

La tortură ca mijloc de intimidare a inculpaţilor, la bătaie 
sau la mutilare se renunţă foarte greu. Interzise sau desfiinţate 
prin pitace, ofisuri sau diferite decrete", ele sunt practicate 
până târziu în a doua jumătate a secolului XIX. Cât priveşte 
pedeapsa cu moartea, aceasta va fi înlocuită cu întemniţarea 
„temelia şi aproape întreg edificiul“ al noii „scări penale" din 
secolul XIX, după cum afirmă un contemporan 100 . De altmin¬ 
teri, nu numai pentru omucidere se preferă întemniţatea, ci 
multor delicte le corespunde privarea de libertate, într-o epocă 
a libertăţii 101 . Ocna, puşcăria, grosul, temniţa, mănăstirea sunt 
departe de fi întru totul pregătite pentru a-şi primi candidaţii. 
Preferinţa pentru această ultimă soluţie este evidentă şi aşa 
cum s-a văzut în cazurile prezentate, ea predomină. Numai că 
eficacitatea ei depinde de existenţa unor închisori bune, de 
paznici oneşti, de o poteră abilă şi incoruptibilă. „Spargerea 
puşcăriei" şi evadarea întemniţaţilor, colaborarea acestora cu 
paznicii şi cu potera sunt întâmplări cotidiene. întemniţarea 
devine o pedeapsă cvasigenerală este adevărat, totuşi domnii, 
„juriştii", slujbaşii nu se arată la fel de preocupaţi de pregătirea 
„cadrului". Abia la 1 decembrie 1827 Costantin Popa Dumitru 
Moroiu, „profesor obştesc de legi la şcoala rumânească de la 
Sf. Sava" alcătuieşte prima „Disertaţie pentru îndreptarea 
puşcării din Bucureşti “ dedicată „simţitorilor săi patrioţi boeri u . 


98 Hurmuzaki, op. cit., X, p. 325. 

99 La 16 martie 1840 se decide ca înfierarea să nu se mai facă pe frunte, 
ci pe spinare, pentru ca la 1862 să fie desfiinţată. Bătaia este desfiinţată de 
Revoluţia de la 1848, dar pentru că încă se practică Comisia centrală de la 
Focşani o interzice din nou în 1860. Tortura este şi ea interzisă prin 
Regulamentul Organic (Instituţii feudale din ţările române, pp. 40, 245, 
470). 

100 M. Foucault, op. cit., p. 344. 

101 Ibidem, pp. 344-345. 


226 



cei care l-au însărcinat cu o astfel de cercetare 102 . în timp ce 
Regulamentele Organice vor conţine prevederi şi reglementări 
cu privire la organizarea închisorilor: îndatoririle „vornicului 11 , 
„cinovnicilor", „paznicilor", „îngrijirea arestaţilor", „îmbună¬ 
tăţirea stării ocnelor" „temniţelor", „caselor de închisoare du 
prin judeţe" 103 . 

Unii contemporani consideră această schimbare ca un semn 
al „europenizării" comportamentelor, modificările fiind impuse 
de noul context socio-istoric. Grigore Andronescu se arată uimit 
de faptul că uciderea nu se mai pedepseşte cu moartea, aşa cum 
era obiceiul ţării, ci doar cu expunerea în public a vinovatului. 
Atât de impresionat este de noua metodă că o notează cu grijă 
la 16 octombrie 1832 când o soţie ce şi-a ucis soţul este adusă 
în Bucureşti şi „în loc de moarte s-au pus în vileag în 
spănjurătoare stând vie trei zile, la poartea puşcării [...]. Adică 
s’au făcut de tâmplar pat cu cinci trepte şi stâlp cu pisanie de 
vină, văpsit negru, slovele albe şi de stâlp zgardă de fier, de 
care zgardă era legată la gât, stând în picere, cu capul ras şi 
cu anteriu alb de dimie bărbătească îmbrăcată şi cu doi militari 
de pază, unul la o parte şi altul la alta“. „Punerea în vileag “ 
devine esenţială în acest nou procedeu în care scoaterea în 
evidenţă a vinei se accentuează, iar „înscenarea morţii" are 
aspectul clar al unui adevărat spectacol: scena cu cinci trepte, 
stâlpul cu pisania, slovele albe pe fondul negru, zgarda şi capul 
ras, anteriul alb şi militarii sporesc efectul unei imagini care 
altfel s-ar fi pierdut în cenuşiul oraşului. „Ţeremonia“ culpa- 
bilizării publice a condamnatului devine mai importantă decât 
aplicarea pedepsei prevăzute de pravilă. „Lucru evropiianesc “ 
conchide Grigore Andronescu, neîntâlnit prin pământurile 
Valahiei. în timp ce bătrânii îşi amintesc că „acestfel de vedere “ 
mai încercase şi vodă Ipsilanti în urmă cu 50 de ani 104 . 


102 Ovid Stănciulescu, Cercetări asupra regimului penitenciar român 
din veacul al XlX-lea. Cu un studiu necunoscut al lui Constantin Moroiu, 
Cluj, 1933. 

103 Pentru regimul închisorilor vezi Regulamentul Organic, pp. 278- 
315. C. Ghiţulescu, op. cit., pp. 366-376. 

104 însemnările Androneştilor, publicate cu un studiu introductiv de Ilie 
Corfus, Bucureşti, 1947, p. 65. 

La mijlocul secolul XIX, cu un an înaintea revoluţiei de la 
1848, moartea oferă moldovenilor poate un ultim spectacol. 
Fraţii Cuciuc sunt condamnaţi la moarte pentru paricid. Punerea 
în scenă este un adevărat eveniment monden organizat pentru 
privirile celorlalţi. Iată întreaga desfăşurare aşa cum a fost ea 
văzută de G. Sion: „în prima septămână din postul mare se 
face mare iarmaroc la Iaşi, pe lunca unde este monastirea 
numită Frumoasa. în ziua de sântul Teodor a anului 1847, un 
convoi lugubru ieşea din curea Criminalului. înainte venea 
urmaşul cel mare. După dânsul urmau mai întâi 12 soldaţi 
cari băteau tobele, apoi ca o sută de soldaţi cu pustele la 
umăr, formând două garduri mişcătoare, iar între aceştia ambii 
fraţi Cuciuc, unul lângă altul, mergând în urma unui preot cu 
crucea în mână şi urmat de Gavril Buzatu îmbrăcat în uniformă 
de postav roşu şi ţinând peste umeri două ştreanguri. Era 
tină, fiindcă noaptea precedentă plouase; aceasta însă nu 
împiedicase pe publicul curios de a ieşi din toate părţile spre 
a vedea şi a acompania cortegiul până la locul execuţiei. 
Fraţii Cuciuc, îmbrăcaţi în haine negre, purtând pe cap nişte 
caschete de plisă neagră, cu pantalonii sumeşi ca să nu-i 
umple de noroi, ţinăndu-se de braţ unul de altul, mergeau 
veseli ca la o paradă, salutând în dreapta şi în stânga pe cei 
ce cunoşteau. Urmai şi eu cortegiul, urcat într-o birjă alături 
de amicul meu Lascăr Rosetti. Când cortegiul a ajuns la 
iarmaroc, el s-a despărţit în două: fraţii şi-au zis adio 
îmbrăţişăndu-se, apoi a apucat unul spre o spânzurătoare, 
altul spre alta. Ambele spânzurători erau aşezate pe două 
moviliţe, cari se văd şi astăzi. După cererea lor, cel mai mic 
a suferit mai întâi supliciul. Din trăsură am privit pe 
Dumitrache urcăndu-se pe un scaun, iar pe Gavril Buzatul 
punăndu-i ştreangul de gât şi apoi dăndu-i un pumn după cap 
în momentul când i se lua scaunul de sub picioare. Când am 
văzut că corpul se lăsa în jos şi am auz.it mai multe ţipete de 
la femeile ce priveau, un fel de ameţeală am simţit că mă 
cuprinde şi apoi n-am mai putut vedea nimica, fiindcă 
leşinasem “ 105 . 


105 Gheorghe Sion, Proză. Suvenire contimpurane, EPLA, Bucureşti 
1956, pp. 190-191. 

Spectacolul pedepsei este bine regizat de domn şi slujbaşii 
săi ca element important în susţinerea imaginii atotputerniciei 
puterii. Judecător, călău, victime, privitori, fiecare primeşte un 
rol în această punere în scenă astfel încât fiecare să fie parte. 
Despre participarea norodului, cel pentru care se organizează 
întregul spectacol, se ştiu destul de puţine. Reacţiile lui nu 
sunt înregistrate decât rareori şi ca lucruri colaterale. 
Presupunem însă că nu poate asista pasiv la astfel de mani¬ 
festări. Sion arată că poporul se emoţionează, ţipă, îl cuprinde 
ameţeala, cei slabi de înger leşină. Norodul trăieşte alături de 
condamnat drama sau comedia regizată de putere, îl suduie 
şi-i aruncă ocări, îl compătimeşte şi-l căinează, îl încurajează 
şi-l îmbărbătează, stări provocate de vină, de istoria fiecăruia, 
de reacţia judecătorilor, de statutul social etc. 

Plăcerea morbidă de a privi spectacolul este însă de 
netăgăduit. Judecători şi logofeţi, boieri şi călugări, consuli şi 
călători, preoţi şi meşteşugari notează cu deliciu şi scrupulo- 
zitate toate aceste imagini ale trupurilor sfârtecate de bici sau 
baston, ţipetele şi urletele condamnatului, sângele ce se prelinge 
pe spinare, urechile ţintuite de uşi şi urmele lăsate de cuie, 
nasurile tăiate şi capetele ce se rostogolesc pe podea sau 
capetele tâlharilor ridicate în suliţe, trofee ale puterii şi exemple 
ale fărădelegilor, pădurile de spânzurători de la marginea 
oraşului sau din jurul puşcăriei, coarnele de pe pălăriile 
hoţilor 106 . „La rue est un spectacle" 107 , o mare scenă pe care 


l0fi Obicei consemnat, mai întâi, de William Wilkinson, consul al Angliei 
la Bucureşti şi Iaşi (1814-1818) şi care constă „în a băga capul vinovatului 
(ţiganul rob - n.n.) într-un fel de coif de fier cu două coarne imense din 
acelaşi metal şi de a-l închide pe sub bărbie în aşa fel încât să fie foarte 
supărător pentru cel care îl poartă, împiedicându-l pe acesta să mănânce sau 
să bea, atâta timp cât îl poartă" (Călători străini, serie nouă voi. I, p. 654). 
Şi apoi de Dobel care povesteşte cum ţiganilor, dacă erau hoţi, stăpânul Ie 
punea o pereche de coarne de berbec pe pălărie pentru a-i avertiza pe ceilalţi 
de obiceiul robului său; prin această „însemnare", boierul se proteja şi nu 
mai era obligat să plătească daunele provocate de robul său ( Ibidem , voi. II, 
p. 467). 

107 Arlette Farge, Vivre dans la rue ă Paris au XVM e siecle, Gallimard, 
Paris, 1992, p. 15. 

se perindă fără încetare actori cât mai diverşi - tâlhari condam¬ 
naţi la moarte, amestecători de sânge cu nasuri tăiate, boieri 
hicleni în ştreag, adulterini şi adulterine loviţi cu bastonul, 
brutari cu urechi sfârtecate, plastografi şi calpuzani fără mâini, 
hoţi îmbouraţi, limbute biciuite, amanţi trecuţi prin catran şi 
fulgi, ţigani cu „coarne" -, iar publicul priveşte fără să se 
plictisească niciodată. Un spectacol ce va apune odată cu noile 
modificări mentale ale tranziţiei spre modernitate când „trupului 
încarcerat" va deţine un loc primordial în economia pedepsei. 

Pregătirea 

pentru ieşirea din „scenă” 
moartea 




Liviu PILAT 


Pelerinaje si penitenţi în Moldova secolelor 
XIV-XV 


Pelerinajul, un fenomen qvasi universal al antropologiei 
religioase, reprezintă o călătorie făcută de un credincios într-un 
loc sacru pentru religia sa, spaţiu în care pelerinul întâlneşte 
sacrul, participând la o altă realitate decât cea profană. El 
propune o altă formă a antagonismului dintre sacru şi profan 1 , 
iar pe de altă parte, etimologia termenului exprimă avatarul 
desprinderii omului medieval de spaţiul său natal. Chiar dacă 
în spaţiul creştinătăţii occidentale această practică este mult 
mai bine cunoscută, mai ales datorită asocierii cu ideea de 
cruciadă (crux peregrinatio) 2 , creştinismul oriental s-a dovedit 
la fel de sensibil faţă de acest act de pietate 3 . Ţara Sfântă 
exercită o atracţie la fel de mare şi pentru creştinii de rit 
oriental, la aceasta adaugându-se o sumedenie de alte locuri 
considerate sfinte. 

Dacă pentru spaţiul occidental şi cel bizantin dispunem de 
o seamă de relatări de călătorie şi ghiduri pentru pelerini, 
pentru Moldova secolelor XIV-XV nu avem atestat pelerinajul 
nici unui moldovean la Ierusalim sau măcar la Chersones, 
spaţiul sacru cel mai apropiat din punct de vedere geografic. 
Insă, pelerinajul nu se rezumă doar la acest aspect, el devine 
şi mai interesant din perspectiva interferenţei cu politicul, din 
dorinţa Puterii de a se apropia tot mai mult de sacru. Este 


1 Mircea Eliade, Sacrul şi profanul , trad. Brânduşa Prelipceanu, 
Bucureşti, 1995. 

2 M. Villey, L'idee de la croisade chez Ies juristes du Moyen-Age, în 
Storia del Medioevo, III, Florenţa, 1955, p. 568. 

3 Garz Vikan, Byzantine pilgrimage art, Dumbarton Oaks, Washington, 
1982, pp. 3-46. 

vorba de acele pelerinaje cu caracter local sau regional, care 
s-au bucurat de o largă popularitate şi în Occident. Spre sfârşitul 
Evului Mediu, o călătorie la Ierusalim sau Roma tinde să devină 
privilegiul exclusiv al oamenilor bogaţi. De aceea, pelerinajele 
care au loc în graniţele regatului se bucură de o popularitate 
mult mai mare. Este, în primul rând, cazul marilor pelerinaje 
„naţionale 14 , care au drept ţintă locuri foarte vechi, dar şi unele 
care s-au remarcat prin producerea unor minuni 4 . 

Pentru Moldova, primul spaţiu în care îşi fac apariţia 
miracole, rezultând de aici un prim loc de pelerinaj atestat 
documentar, este oraşul Şiret. De numele acestei aşezări se 
leagă prima formă de organizare ecleziastică a Moldovei, în 
1370, papa dispunând ridicarea acestui târg la rang de civitas 
şi înfiinţarea unei episcopii aflată sub directa subordonare a 
Sfântului Scaun 5 . Noua structură ecleziastică legitima stăpânirea 
ducelui Laţcu, ce primeşte astfel recunoaşterea internaţională 6 7 , 
însă, în 1387, la Liov, Petru I depunea jurământ de vasalitate 
regelui polon Vladislav Iagiello iuxta ritum et consuetudinem 
orientalis Ecclesie 1 , la ceremonie asistând mitropolitul Ciprian. 
Este meritul lui Ştefan Andreescu de a fi pus în evidenţă rostul 
prezenţei mitropolitului Ciprian la Liov, în condiţiile în care, 
în 1387, Vladislav abia recuperase provincia Haliciului, ea 
„nu a putut avea alt rost decât obţinerea confirmării autorităţii 
lui spirituale pentru aceste teritorii ortodoxe", în calitate de 
„mitropolit al Rusiei Mici şi al Lituanienilor" 8 . 

Cum Sfântul Scaun, confruntat cu Marea Schismă, nu a 
avut nici o reacţie faţă de schimbările survenite în Moldova, 


4 Istoria vieţii private, V, coordonatori Philipe Aries şi Georgcs Duby, 
trad. Constanţa Tănăsescu, Meridiane, Bucureşti, 1995, pp. 114-115. 

5 Şerban Papacostea, Domni români şi regi angevini: înfruntarea finală 
(1370-1382), în Idem, Geneza statului în Evul Mediu românesc. Dacia, 
Bucureşti, p. 128. 

6 Jan Sykora, Poziţia internaţională a Moldovei în timpul lui Latcu, în 
Rdl, 29 (1976), nr. 8, pp. 1139-1140. 

7 Documente moldoveneşti înainte de Ştefan cel Mare, II, publicate de 
Mihai Costăchescu, Iaşi, 1932, p. 599. 

8 Ştefan Andreescu, Mitropolia de Halici şi episcopia de Asprokastron. 
Câteva observaţii, în Naţional şi universal în istoria românilor. Studii oferite 
pro/', dr. Şerban Papacostea cu ocazia împlinirii a 70 de ani. Bucureşti, 
1998, pp. 134-135. 

singurii care par să resimtă situaţia creată după 1387 sunt 
franciscanii şi dominicanii ce activează în Moldova şi pe care 
reorientarea confesională a voievozilor îi afectează în mod 
direct. în acest context îşi fac apariţia miracolele de la Şiret. 
Pe la 1390, un vicar general al dominicanilor din Podolia şi 
Valahia Minor, Ioannes Ianitor a făcut un pelerinaj la Ierusalim, 
unde a atins cu o bucată de pânză toate locurile sfinte. Din 
această pânză s-au făcut, ulterior, trei corporalii, dintre care 
unul a fost reţinut pentru mănăstirea lui. Luni, 23 ianuarie 
1391, s-a descoperit că respectivul corporaliu, ca urmare a 
spălării, era presărat cu picături de sânge, Ioannes Ianitor şi 
inchizitorul Nicolae Goldberg declarând fenomenul miracol. 
Pe 27 ianuarie, cu mare solemnitate, corporalul a fost depus 
în biserica parohială din Şiret, care devine astfel loc de 
pelerinaj, unde nu veneau doar catolici, ci şi ortodocşi 9 , pentru 
a simţi puterea miraculoasă a Sfântului Sânge. 

Nu intenţionez să înşir aici minunile înfăptuite de Sfântul 
Sânge descrise în actul notarial din 1402. Mă rezum doar la 
a constata implicarea a două personaje: primul, de confesiune 
catolică, menţionat sub forma „scriptori ac seruitor famosi 
viri lohannis, Petri Weyvodi procur atoris“ i0 , joacă un rol 
important în apariţia fenomenului miraculos, al doilea, de 
confesiune ortodoxă, un oarecare „Ruthenicus, cancelarius 
Stephani vayvode“ u , se converteşte la catolicism după ce 
Sfântul Sânge îl salvase de la decapitare. în ceea ce îl priveşte 
pe Ioan, slujitorul lui Petru I, el are un rol determinant, fiind 
cel care încredinţează corporalul spre spălare, tot el istorisind 
şi cazul unui copil înecat în Bistriţa, readus la viaţă în momentul 
în care tatăl său invocă puterea Sfântului Sânge. Spre deosebire 
de el, diacul rutean, al cărui nume nu este menţionat, joacă un 
cu totul alt rol, ce pare să exprime că reorientarea confesională 
a voievozilor Moldovei a fost o greşeală ce trebuie îndreptată. 
Cazul său este relatat de Lorenz Springer, un locuitor din 


9 C. Auner, Cei din urmă episcopi de Şiret, în „Revista Catolică", 1914, 
nr. 4, pp. 570-571. 

10 Renale Mohlenkamp, Ex Czeretensi civitateRandnotizen zu einem 
in Vergessenheit geratenen Dokument, în AIIAI, XIX, 1982, p. 128. 

11 Ibidem, p. 1 29. 

Şiret, potrivit căruia cancelarul lui Ştefan I fusese osândit la 
moarte şi urma să fie decapitat. încredinţându-se puterii 
Sfântului Sânge securea nu-1 putea decapita, pricinuindu-i doar 
cinci răni. Ca urmare a aceastui fapt miraculos, Ştefan I îl va 
graţia pe condamnat, care se converteşte pe loc la catolicism. 

Apariţia centrului de pelerinaj de la Şiret trebuie, aşadar, 
legată de contextul politic al vremii. Pierzând teren pe plan 
instituţional, prin adoptarea de către Putere a ortodoxiei şi 
după transferarea episcopului Andrei de Şiret la proaspăt 
înfiinţata episcopie de Vilnius 12 , catolicismul încerca o ripostă 
prin intermediul elementelor sale cele mai dinamice: domini¬ 
canii şi franciscanii. în lipsa unor relicve autentice, de mare 
importanţă pentru toată creştinătatea, apare acest substitut, care 
are darul de a crea o legătură simbolică cu Ierusalimul, cel 
mai important loc de pelerinaj pentru lumea creştină. Nu cred 
că este întâmplător faptul că Sfântul Sânge îşi face apariţia în 
momentul în care episcopul de Şiret se intitula Joannes divina 
providencia Episcopus Cerethensis nec non suffraganeus 
Cracoviensis et vicarius super totam Iherusalem et in văile 
loasaphat, penitenciarius domini papae et confessor domini 
regis et reginae Poloniae" 13 . în noile condiţii, dominicanii 
solicitau prezenţa în Moldova a „vicarului întregului Ierusalim", 
acesta fiind înştiinţat despre minunile petrecute în dioceza sa, 
ce au ca efect numeroase convertiri. Episcopul de Şiret s-a 
rezumat doar la o simplă vizită, fapt pe care îl deducem dintr-o 
copie a uneia dintre scrisorile sale, adresată lui Ioannes Ianitor. 
Episcopul le mulţumeşte dominicanilor pentru primirea căldu¬ 
roasă de la Şiret ( regraciamur vobis quia nos bene honorastis 
et honore quantum potuistis impendistis dum apud vos eramus), 
îi îndeamnă să se roage lui Dumnezeu pentru ca minunile să 
conducă la şi mai multe convertiri şi concede 40 de zile de 
indulgenţă tuturor celor ce vor vizita biserica Sf. Ioan din 
Şiret ( Idcirca universis visitantibus ecclesiam vestram Cereten- 
sem et Sancti lohannis Baptiste, ubi Deus voluit hec miracula 
vobis ostendere et manifestare, de veris indulgenciis damus 


12 Joannes Dlugossi, Historiae Polonicae, I, Lipsiae, 1711, Liber 
decimus, col. II2. 

13 Nicolae lorga, Studii şi documente cu privire la istoria românilor. 
Bucureşti, 1901, I—II, p. XLVII. 

XL dies, donec nos plenius et magis, ymmo melius informatibis, 
vel oretenus vel in scriptis). Mai promitea să se adreseze Curiei 
romane şi papei „et tune maiores indulgenciam obtinebimus“ 14 . 

Nu ştim dacă episcopul Ioan s-a mai adresat papei sau dacă 
a mai avut timpul necesar să o facă. Cert este că la urechile 
noului papă, Bonifaciu al IX-lea, au ajuns veşti despre neregulile 
existente în Moldova. Aşa se explică prevederea neobişnuită 15 
introdusă în bula de numire a noului episcop de Şiret, din 8 
iunie 1394, ca acesta să nu poată exercita atribuţii episcopale 
decât în dioceza sa ( Volumus autem ut quam primum presentes 
literas habueris expeditas, ad ecclesiam ipsam accedas et 
resideas personaliter in eadem quodque pontijicalia officia extra 
tuam Civitatem et diocesim Cerethensem nequeas exercere) ]b . 
Dar, în pofida acestei precizări, situaţia catolicismului în Moldova 
devenea tot mai critică şi mai confuză. In acest context, nici 
centrul de pelerinaj de la Şiret nu putea avea o situaţie mai 
bună. Chiar dacă la jumătatea secolului XVII încă se mai păstra 
amintirea miracolelor săvârşite aici şi a afluxului de pelerini 17 , 
doar ruinele erau cele care o mai puteau împrospăta. 

Apariţia fenomenului miraculos de la Şiret, la sfârşitul 
secolului XIV, a venit să umple un gol pe care creştinismul îl 
resimţea în acest spaţiu: lipsa unor relicve importante şi a 
unor centre în care prezenţa sacrului să fie imediat resimţită, 
capitol la care ambele Biserici erau deficitare. Prezenţa 
ortodocşilor, alături de catolici, în pelerinaj la Şiret, arată acest 
lucru. Aflată la începutul procesului de organizare ecleziastică, 
Biserica ortodoxă din Moldova se confruntă, la sfârşitul 
secolului XIV cu o problemă serioasă de legitimitate, legată 
de conflictul cu Patriarhia ecumenică, ce adusese anatemizarea 
voievodului, a ierarhilor şi a întregului popor 18 . Or, dacă privim 


14 Ibidem, p. XLVII. 

15 Auner, Cei din urmă episcopi de Şiret, p. 572. 

16 I. C. Filitti, Din arhivele Vaticanului, I, Bucureşti, 1913, p. 17. 

17 Mohlenkamp, Ex Czeretensi civitate, p. 126. 

18 Ştefan S. Gorovei, La începutul relaţiilor moldo-bizantine: contextul 
întemeierii Mitropoliei Moldovei, în Românii în istoria universală, IIIj, 
coord. Ioan Agrigoroaiei, Gheorge Buzatu, Vasile Cristian, Iaşi, 1988, pp. 
861-867. 

cu atenţie, observăm că miracolele de la Şiret se află 
concentrate tocmai pe acest interval cronologic, după 1402, 
odată cu aplanarea conflictului cu Patriarhia ecumenică, 
interesul pentru Şiret se dimunuează, deoarece la 1420 
episcopul Ioan de Ryza solicita papei acordarea de indulgenţe 
pentru biserica Sfinţii Petru şi Pavel din Baia 19 . 

în ceea ce priveşte relicvele, ele constituie o formă 
importantă de funcţionare al Puterii, aducerea unei relicve 
constituind în ochii societăţii relaţia explicită şi manifestă a 
suveranului cu sfântul 20 şi, implicit, cu divinitatea. Pentru 
Biserica ortodoxă din Moldova, momentul marcant a fost 
constituit de aducerea moaştelor Sfântului Ioan cel Nou, fapt 
ce a consfinţit fuziunea dintre Biserică şi Putere, dar a dat şi 
noi dimensiuni cultului acestui sfânt, care nu se bucurase, 
până atunci, de o hagiografie. însă, acest text, foarte puţin 
exploatat de către istorici, ne oferă o imagine sugestivă asupra 
acestui proces. Vestea minunilor sfântului a ajuns „la cel ce cu 
cucernicie domnea atunci peste toată Moldovlahia, şi pe ţărmul 
mării, iubitorul de Hristos şi marele voievod Ioan Alexandru, 
carele era bărbat înfrumuseţat şi cu alte bunătăţi dar şi iubitoriu 
de mucenici" 21 . Aducerea moaştelor s-a făcut „cu sfatul celui 
care atunci cârmuia cele bisericeşti, a preasfmţitului arhiepiscop 
Iosif". Odată ajuns în ţară trupul sfântului, domnul „îl întâmpină 
cu toţi cei slăviţi ai săi, şi cu foarte mult popor din oamenii 
lui Dumnezeu, încă şi cu arhierei şi cu tot clerul bisericesc, cu 
făclii şi cu tămâie". Ajuns în Moldova, sfântul îşi intră imediat 
în rol, iar minunile săvârşite de el sunt atât de numeroase încât 
hagiograful nici nu mai consideră necesar să le menţioneze. 

Atunci când s-a reprezentat viaţa sfântului în pictura 
bisericească, ca scenă de final a fost aleasă tocmai aceasta a 
întâmpinării. Nici aici minunile săvârşite de sfânt nu îşi găsesc 


19 Radu Rosetti, Despre unguri şi episcopiile catolice din Moldova, în 
AARMSI, s. II, t. XXVII, Bucureşti, 1905, p. 61. 

20 Petre Guran, La legitimation du pouvoir princier dans Ies 
hagiographies slavo-byzantines (XL - XVI e siecles), în „Archteus", IV (2000), 
fasc. 1-2, pp. 271 şi 277. 

21 Viata Sfântului Ioan cel Nou, publicată de Melchisedec, în BOR, 
VIII (1884), 9, p. 682. 

locul. însă, această scenă exprimă cel mai bine fuziunea de 
care pomeneam mai sus. Aici este reprezentată Biserica 
Moldovei, văzută ca ansamblu al tuturor credincioşilor, cu 
monarhul, clerul, boierii şi poporul de rând, ce-şi întâmpină 
patronul spiritual, cel care devine astfel intercesorul între 
această Biserică terestră şi Biserica cerească. Sfârşitul 
hagiografiei exprimă foarte bine acest lucru, Sfântul Ioan „a 
lăsat trupul ca pe o sarcină şi a năzuit la Ierusalimul cel de 
Sus, în ceata mucenicilor ca un mucenic" 22 . 

Chiar şi pentru urmaşi, momentul aducerii moaştelor acestui 
sfânt a fost unul deosebit de important. Pentru Misail Călugărul 
el este primordial, precedând întemeierii mitropoliei şi având 
un rol semnificativ în consolidarea şi legitimarea Puterii: „Iar 
în doi ai domniei lui, fiindu şi mai întreg şi mai cu minte decât 
cei trecuţi înaintea domnii lui şi multu trăgând şi râvnindu 
spre folosul sufletului său, adus-au cu mare cheltuiala sa, den 
ţară păgână, sfintele moaştii a marelui mucenic Ioan Novii şi 
li-au pus într-a sa svântă cetate, ce ieste în oraşul Sucevii, cu 
mare cinste şi pohvală, de a ferirea domnii sale şi paza 
scaunului său" 23 . 

Rolul de intercesor al sfântului este exprimat cât se poate 
de limpede. Moaştele sale nu sunt aşezate într-o mănăstire 
importantă, ci la Suceava, cetatea de scaun a voievozilor 
Moldovei şi reşedinţa mitropolitului ţării. Prezenţa sa aici 
sacralizează acest spaţiu, ce devine „svânta cetate", „preaslăvita 
cetate" 24 , de aceea pătrunderea turcilor, în 1538, este 
considerată un act profanator şi echivalată cu pângărirea unei 
fecioare: „ ... şi preafrumoasa cetate a Sucevii s-a supus turcilor 
şi ca o mireasă preaîmpodobită, ca o roabă au ruşinat-o şi ca 
o curvă de pe drumuri" 25 . Pomenirea sfântului a devenit o 
adevărată „sărbătoare naţională" a Moldovei. Data prăznuirii 
sale a fost aleasă cu grijă, ea fiind plasată în a 53-a şi a 54-a 


22 Ibidem. 

23 Grigore Ureche, Letopiseţul Tării Moldovei, ed. P.P. Panaitescu, ediţia 
a Il-a, Bucureşti, 1958, pp. 75-76'. 

24 Cronicile slavo-romăne din sec. XV-XV!, ed. P. P. Panaitescu, 
Bucureşti, 1959, p. 105. 

25 Ibidem, p. 101. 

zi după Paşti 26 , aşadar, într-un anotimp călduros şi în depen¬ 
denţă de ciclul pascal. 

Din păcate, nu avem informaţii despre numărul de pelerini 
prezenţi la Suceava în aceste zile, nici despre minunile întâm¬ 
plate cu această ocazie. Singurele menţiuni sunt din secolul 
XVII şi se datorează mitropolitului de Kiev, Petru Movilă. 
Aflăm că „în joia de după Pogorârea Sfântului Duh, când la 
Mitropolia Sucevei se serbează pomenirea sfântului mare 
mucenic Ioan cel Nou (căci în această zi se sărbătoreşte negreşit 
pomenirea lui), oamenii, care vin de obicei din câte ţinuturi 
îndepărtate, aduc multe daruri şi dau bani mulţi când sărută 
moaştele sfântului" 27 . într-o altă relatare este semnalată pre¬ 
zenţa domnului la această sărbătoare, apoi „mulţimea de oameni 
adunaţi din multe ţări sărută trupul neputrezicios şi dă multe 
daruri" şi mai aflăm că minunile sfântului erau scrise în „cărţile 
Mitropoliei Sucevei" 28 . In pofida acestei lipse de informaţii, 
se poate considera că pelerinajele legate de prăznuirea Sfântului 
Ioan cel Nou erau cele mai importante din Moldova, abia după 
aducerea moaştelor Sfintei Paraschiva, putem vorbi de o uşoară 
diminuare a importanţei acestei sărbători. Chiar dacă, aşa cum 
am văzut, la sărbătoare participau pelerini din „multe ţări", 
sărbătoarea Sfântului Ioan cel Nou şi-a păstrat caracterul 
regional, fiind strâns legată de Moldova, cultul acestui sfânt 
nefiind răspândit şi în celelate ţări ortodoxe. 

A existat, în a doua jumătate a secolului XV, tentativa de 
a transforma Moldova într-un important centru temporar de 
pelerinaj pentru Europa de Est, iniţiativă venită din partea 
Romei şi strâns legată de lupta antiotomană dusă de Ştefan cel 
Mare. Prin bula Pastoris aeterni, emisă la 9 aprilie 1476, papa 
concede iertarea Anului Jubiliar al întrupării Domnului tuturor 
celor care vor vizita biserica mare a Moldovei 29 . La o primă 


26 Ştefan S. Gorovei, Mucenicia Sfântului Ioan cel Nou. Noi puncte ele 
vedere, în închinare lui Petre Ş. Năsturel la 80 de ani, voi. îngrijit de Ionel 
Cândea, Paul Cernovodeanu şi Gheorghe Lazăr, Istros, Brăila, 2003, p. 567. 

27 Petru Movilă, împăcarea Bisericii ortodoxe, trad. Ştefan Lupan, Iaşi, 
2002, pp. 50-5 1. 

28 Ihidem, pp. 51-53. 

29 Aloisie Tăutu, Spirit „ecumenic " între Papalitate şi români pe vremea 
lui Ştefan cel Mare (1476), în Ştefan cel Mare şi Sfânt. Portret în istorie. 
Sfânta Mănăstire Putna, 2004, pp. 409-414. 

vedere, acest document pare a fi datat greşit. Oricine ştie că 
jubileul este un multiplu de cinci, deci Anul Jubiliar nu putea 
fi sărbătorit în 1476. Dar, indicarea anului de pontificat ne 
arată că data documentului este corectă. în această situaţie 
apare întrebarea: ce rost mai avea această bulă dacă Anul 
Jubiliar deja trecuse? 

Răspunsul vine din lectura atentă a documentului, ce 
conţine şi o expunere asupra regulilor după care este sărbătorit 
Jubileul, precum şi din analiza unor aspecte legate de această 
sărbătoare. Anul Jubiliar a fost introdus în 1300 de Bonifaciu 
al VlII-lea, urmând să fie sărbătorit odată la o sută de ani. 
Ulterior, papa Clement al Vl-lea, l-a redus la 50 de ani, 
corespunzând, astfel, anului sabatic din tradiţia iudaică. Numă¬ 
rul anilor a fost apoi redus la 30, pentru ca în 1450, Paul al 
II-lea să decreteze celebrarea odată la 25 de ani 30 . 

Sărbătoarea Jubileului are o mare importanţă pentru istoria 
religiozităţii europene, de aceea prezenţa ei în spaţiul moldav 
nu trebuie să treacă neobservată. Sărbătoarea îşi are originea 
în Jubileul ebraic, care era o reîntoarcere, în urmă cu 50 de 
ani, la condiţia originară, ca o reînnoire şi o purificare perio¬ 
dică 31 . Jubileul creştin reconsidera recomandarea vetero-testa- 
mentară de a scuti oamenii de datorii, predicatorii cruciadei 
comparând indulgenţa pentru cruciadă cu Jubileul ebraic: 
într-una erau şterse datoriile cereşti, în cealaltă datoriile lu¬ 
meşti 32 . Până la 1300 indulgenţa plenară era acordată doar în 
cazul cruciaţilor, de la aceasta fiind excluşi toţi cei care, din 
diverse motive, nu au putut lua armele pentru a pleca în cru¬ 
ciadă. Dar, căderea Accrei, în 1291, ultima fortificaţie cruciată, 
a făcut dificilă vizitarea Ţării Sfinte, ceea ce a făcut ca Roma 
să apară ca un centru unic, incomparabil, al Creştinătăţii şi al 
civilizaţiei umane. Cum Ierusalimul era în mâinile necre- 


30 Ibidem, pp. 409-410. 

31 Raffaelo Morghen, II Giubileo di 1300, în Idem, Medioevo cristiano, 
terzio edizione, Bari, 1962, p. 306. 

32 Desmond O’Grady, Roma remodelală. O istorie a Jubileelor (1300- 
2000), trad. Tatiana Petrache si Ileana Neţoiu-Achim, Anastasia, Bucureşti, 
2000, p. 73. 

dincioşilor Roma apare ca Noul Ierusalim, scaun al vicarului 
lui Hristos, locul în care putea fi primită iertarea 33 . 

Prin bula din 26 martie 1472, Sixtus al IV-lea confirma 
decretul predecesorului său, iar printr-o a doua bulă, din 29 
august 1473, suspendă orice altă indulgenţă în afara Anului 
Sfânt 34 . Sărbătoarea Jubileului era foarte aşteptată pentru faptul 
că ea aducea credincioşilor beneficiile spirituale pe care anterior 
le aducea doar participarea la cruciadă. Nu întâmplător, în 
mediile populare, cruciada ajunge să fie numită Jubileu, „timpul 
indulgenţei 11 , „al iertării 1 * 35 . Asocierea între cele două elemente 
era făcută şi de papi care foloseau veniturile obţinute cu acest 
prilej pentru susţinerea cruciadei. 

Debutând cu ocazia Crăciunului din 1474, Jubileul nu a 
corespuns în prima fază cu marile aşteptări. In pofida sumelor 
mari alocate pentru înfrumuseţarea Romei, vizitatorii s-au lăsat 
aşteptaţi. După aprecierea unui cronicar contemporan, 
războaiele din Europa au reprezentat cauza numărului mic de 
pelerini sosiţi în Cetatea Eternă. însă, numărul acestora a 
crescut în a doua jumătate a anului, la sărbătoarea înălţării 
Fecioarei fiind prezenţi 200.000 de pelerini, printre aceştia 
numărându-se şi câteva personalităţi princiare 36 . Cu toate aces¬ 
tea, Jubileul din 1475 nu a fost un succes, sărbătoarea fiind 
umbrită de veştile proaste sosite la Roma. Dacă la începutul 
anului solii moldoveni aduceau, împreună cu steagurile turceşti, 
vestea victoriei de la Vaslui, vara a fost sezonul veştilor proaste. 
Căderea Caffei şi ştirile referitoare la tratamentele barbare 
aplicate prizonierilor, răspândite prin intermediul cavalerilor 
din Rhodos, au creat o emoţie puternică. Profitând de acest 
moment, papa cere tuturor principilor creştini să se alieze 
împotriva necredincioşilor 37 , fără a se feri să recurgă la măsuri 
extreme. încă din februarie 1475, Sixtus IV, invocând pericolul 


33 Morghen, // Giuhileo, p. 310. 

34 Ludwig Pastor, Storia dei Papi dale fine del Medio Evo, II, trad. 
Clemente Benatti, Trento, 1891, p. 440. 

35 M. Villey, L'idee de la croisade, p. 587. 

36 Pastor, Storia dei Papi, II, p. 445. 

37 Paul Ourliac, Le concordat de 1472. Etude sur Ies rapports de Louis 
XI et de Sixte IV, în Idem, Etudes d'histoire du droit medieval. Paris, Picard, 
1979, I, p. 428. 

reprezentat de turci, obţine impunerea unei decime asupra 
clerului 38 . De asemenea, va încuviinţa o a doua ungere pentru 
regele Franţei 39 , fapt fără precedent, doar pentru a-1 determina 
pe acesta să lupte împotriva turcilor. în fine, în noiembrie, a 
izbucnit la Roma o epidemie de ciumă, care a dus la oprirea 
afluxului de pelerini veniţi să primească indulgenţa Jubileului. 
Pentru a atenua situaţia, papa a dispus ca pelerinii să poată 
primi indulgenţa la Bologna în perioada pascală a anului 1476, 
dacă vor vizita anumite biserici din acest oraş. De asemenea, 
papa a mai conferit indulgenţa plenară şi în cazul altor ţări cu 
condiţia ca elemosina jubiliară să fie folosită pentru apărarea 
Creştinătăţii faţă de turci, aşa cum este cazul Ungariei şi 
Spaniei 40 . 

în aceste condiţii, în martie 1476, soseau la Roma solii lui 
Ştefan cel Mare, veniţi să ceară sprijin financiar în vederea 
luptei cu turcii şi numirea unui episcop catolic pentru Moldova. 
Camera Apostolică a luat în discuţie acest ultim aspect la 29 
martie, dată la care observăm că la Roma nu se ştiau prea multe 
lucruri despre Moldova, deoarece se vorbeşte despre „ecclesie 
Moldaviensi in Amonea seu Bulgaria" 41 . într-o scrisoare din 3 
aprilie, adresată lui Ştefan, papa îl informează că l-a numit pe 
Petru episcop al Moldovei, dar că nu-i poate oferi ajutorul 
financiar solicitat. Totuşi, pentru a oferi o compensaţie, papa 
promitea ca pe viitor o sumă aparte să fie destinată domnului 
Moldovei, dar şi un ajutor imediat. „Iar ca să înţelegi că dorim 
să-ţi venim în ajutor, pe orice cale putem, chiar acum concedem 
indulgenţele Jubileului în ţara ta tuturor acelora care vor achita 
jumătate din suma pe care, potrivit cu starea lor, ar fi putut să 
o cheltuiască venind în cetatea noastră mamă“ 42 . 


38 Pastor, Storia dei Papi , II, p. 445. 

39 : Ourliac, Le concordat, p. 459. 

40 Pastor, Storia dei Papi, II, p. 447. 

41 Polonica exlibris „ obligationem et solutionem “ Camerae Apostolicae 
ab a. 1373, ed. Joannes Lisowski, Roma, 1960, p. 206, nr. 530 si p. 215, 
nr. 571. 

42 Războieni. Cinci sute de ani de la campania din 1476. Monografie 
şi culegere de texte, coord. Manole Neagoe, Bucureşti, 1977, p. 160, nr. 19; 
Hurmuzaki, Documente privitoare la istoria românilor. Bucureşti, 1891, 
II,, pp 14-15, nr. XVII. 

Astfel, la 9 aprilie era emisă bula Pastoris aeterni, prin 
care Jubileul era prelungit cu încă un an, doritorii de indulgenţe 
trebuind să ia drumul Moldovei. Astfel, biserica episcopală 
din Baia devenea, vreme de un an, începând cu sărbătoarea 
Sfinţilor Petru şi Pavel din 1476, cel mai important spaţiu 
temporar de pelerinaj al creştinătăţii catolice, pelerinii dobân¬ 
dind „aceeaşi dezlegare generală a Anului Jubiliar şi iertarea 
păcatelor şi împăcare cu Cel de Sus care ar fi dobândit-o dacă 
în Anul Jubiliar trecut ar fi venit la Roma şi ar fi vizitat în curs 
de cinsprezece zile basilicile Sfinţilor Apostoli, biserica din 
Lateran şi pe cea a Maicii Domnului numită Majoră din numita 
Cetate" 43 . De asemenea, regimul penitenţial era mult mai 
accesibil pentru cei care urmau să viziteze catedrala din Baia 
şi anume „dacă sunt cetăţeni ai oraşului Moldovei, în trei zile 
consecutive sau despărţite, iar dacă sunt din afară cel puţin o 
zi“ 44 . Aceeaşi situaţie şi pentru elemosina ce urma să fie plătită. 
„Şi vor da pentru Sfânta Cruciadă [...] fiecare după a sa vred¬ 
nicie şi putere [...] şi anume: a căror avere ajunge la valoarea 
de trei sute de florini ungureşti, cinci, cei cu o avere de două 
sute de florini, trei, cei cu o avere de cinzeci de florini, unu, 
iar acei a căror avere nu ajunge la valoarea de cincizeci, o 
jumătate de florin, iar cei ce nu vor putea da nici una dintre 
sumele înşirate, fiecare după putinţa averii sale şi a glasului 
conştiinţei" 45 . în plus, episcopul Moldovei era împuternicit să 
poată concede dezlegarea jubiliară şi pentru alte biserici din 
Moldova şi să trimită copii ale bulei subscrise de doi notari 
publici, în aşa fel încât numărul celor care vor primi indulgenţa 
să fie cât mai mare 46 . 

Trebuie observat că indulgenţele papale nu puteau prezenta 
un prea mare interes pentru credincioşii din Moldova, cu 
excepţia celor de confesiune catolică. Asta pentru că indulgenţa 
era legată de doctrina Purgatoriului şi de cea a Pocăinţei. 
Potrivit acestei doctrine sacramentale omul nu urma să dea 


43 Tăutu, Spirit „ecumenic", p. 412. 

44 Ibidem, p. 411. 

45 Ibidem. 

46 Ibidem, pp. 412-413. 

seama de păcatele săvârşite în viaţa aceasta, ci în cea viitoare, 
ceea ce a condus la creşterea cererii de indulgenţe pentru 
uşurarea suferinţelor din Purgatoriu. în a doua jumătate a 
secolului XV această concepţie era clar formulată. în 1476, 
Sixtus al IV-lea acorda o indulgenţă pentru biserica din Saintes, 
din vestul Franţei, textul ei garantând anularea suferinţelor din 
Purgatoriu pentru toate rudele şi toţi prietenii aflaţi acolo 47 . 
Cum Biserica răsăriteană nu accepta doctrina Purgatoriului, 
fiindu-i străină noţiunea de răscumpărare prin „satisfacţie" ce 
exprima conceptul juridic de „suferinţe în Purgatoriu" 48 , este 
uşor de înţeles de ce indulgenţele papale nu-i puteau atrage pe 
ortodocşii moldoveni. însă, vecinătatea regatului Ungariei şi a 
celui polon putea pune la dispoziţie suficienţi pelerini, de toate 
categoriile sociale. 

Chiar dacă solii Moldovei, în faţa Senatului veneţian, au 
afirmat că „n-au căpătat nimic de la Supremul Pontif în afară 
de vorbe" 49 , ceea ce oferise papa depăşea în importanţă un 
simplu ajutor financiar, fie şi doar din acest punct de vedere. 
Dacă estimăm o cifră de doar 50.000 de pelerini, în decursul 
unui an, ar rezulta o sumă medie de 120.000 de florini 
ungureşti. Din nefericire, situaţia era una presantă, iar Moldova 
a fost vizitată în vara anului 1476 mai ales de credincioşi 
pentru care singurul pelerinaj obligatoriu era cel de la Mecca. 
în luna octombrie a aceluiaşi an, după retragerea sultanului „şi 
după ce ieşi voievodul neînfricat cu călărimea sa prin toată 
Moldova", Senatul veneţian dădea instrucţiuni solului Emanuele 
Gerardo să-l vestească pe Ştefan că papa şi regele Ungariei au 
convenit „ca o parte convenită de bani să se dea din acea 
colectă sus-scrisului voievod" 50 . în ianuarie 1477, acelaşi sol 
era însărcinat să-i comunice domnului următorul mesaj: „însă 


47 John Bossy, Creştinismul în Occident (1400-1700), trad. Dorin 
Oancea, Humanitas, Bucureşti, 1998, pp. 79-80. 

48 John Meyendorff, Teoloj-ia bizantină, trad. Alexandru I. Stan, 
IBMBOR, Bucureşti, 1996, p. 130. 

49 Războieni, p. 162, nr. 20. 

50 Ibidem, pp. 200-201, nr. 38 

de cruciadă ortodoxă ne apare ca o misiune religioasă şi politică 
pe care Dumnezeu o încredinţează monarhului. Altfel spus, 
avem de-a face cu o formă de mesianism politic 60 , care întreţine 
şi nuanţează un anume optimism escatologic. 


6t) Liviu Pilat, Mesianism şi escatologic în imaginarul epocii lui Ştefan 
cel Mare, în SMIM, XXII (2004), pp. 101 — 116; Ştefan S. Gorovei, Gesta 
Dei per Stephanum Voievodam, în Ştefan cel Mare şi Sfânt. Atlet al credinţei 
creştine. Sfânta Mănăstire Putna, 2004, pp. 389-414. 

Gheorghe LAZĂR 


Moartea ca spectacol. 

Cazul negustorului Ioan Băluţă din Craiova 


Sentimentul morţii, cu toate implicaţiile de ordin moral pe 
care le presupunea, alături de pietate, filantropie, respectul 
datorat canoanelor religioase şi credinţei în Dumnezeu, a consti¬ 
tuit şi în societatea românească un reper fundamental, care a 
influenţat într-o anumită măsură - ce-i drept, greu de cuantificat 
- activitatea şi gesturile indivizilor, indiferent de preocupări 
sau mediul lor de provenienţă. Cercetarea trăirilor afective şi 
religioase ale indivizilor din Vechiul Regim românesc, atitudinii 
în faţa morţii, raporturile pe care aceştia le-au avut cu Biserica, 
precum şi rolul pe care valorile cultivate de această instituţie 
l-au jucat la nivelul mentalităţii lor constituie un capitol care 
trebuie recuperat de istoriografia română, deşi fără îndoială în 
ultimii ani s-au înregistrat progrese incontestabile în această 
direcţie 1 . Importanţa abordării într-o manieră coerentă a acestei 
problematici pentru înţelegerea mentalităţii epocii este cu atât 
mai necesară dacă avem în vedere faptul că societatea româ¬ 
nească este una tradiţională, dominată de valorile religioase, 
în care sentimentul morţii a jucat un rol preponderent în 
economia existenţei cotidiene şi care, inevitabil, şi-a pus 
amprenta şi asupra modului de a gândi şi acţiona al indivizilor, 
asupra trăirilor, sentimentelor şi pasiunilor lor. 

Studiul de faţă, are la bază un document de excepţie şi 
probabil unic în felul său - testamentul lui „Pantelimon Ioanu 


1 O trecere în revistă a principalelor contribuţii istoriografice româneşti 
pe această temă la Toader Nicoară, Istoricul şi moartea. Un itinerar, în 
„Caiete de antropologie istorică", anul III, nr. 1-2 (5-6), 2004, pp. 20-23; 
a se vedea, de asemenea, şi studiile incluse în acest număr al revistei ce are 
ca temă Oamenii şi moartea în societatea românească. 

Preda ce m-au chemat pre râzgăciune Băluţă Ioanu, dă aici 
din Craiova ot mahalaua Petru Boji“, unul dintre importanţii 
negustori craioveni redactat spre sfârşitul celui de-al treilea 
deceniu al secolului al XlX-lea. Preţiosul document, în cea 
mai mare parte a lui necunoscut încă cercetătorilor 2 , se 
păstrează în bogata colecţie de manuscrise româneşti de la 
Biblioteca Academiei Române sub nr. 5 535, fiind redactat 
într-un stil îngrijit şi ordonat, cuprinzând nu mai puţin de 100 
de codicile, precum si o «.scară pentru cele cuprinzătoare» 
(f. 44 r - 48 r ). 

Caracterul excepţional al acestui testament rezidă nu numai 
din dimensiunile sale - 52 file de manuscris, deşi trebuie să 
recunoaştem faptul că rareori cercetătorului român i se oferă 
şansa de a întâlni un document de o asemenea amploare -, sau 
din faptul că ne oferă detalii importante despre activitatea 
comercială şi familia testatorului (depăşind din această 
perspectivă caracterul unui simplu testament), ci şi din felul în 
care acesta îşi regizează cu scrupulozitate şi măiestrie propria 
înmormântare. Astfel, tristul eveniment, circumscris mai 
degrabă spaţiului familial, este transformat de către Ioan Băluţă 
într-o „afacere publică", prin intermediul căreia el îşi etalează 
post mortem bunăstarea economică, îşi construieşte şi îşi asumă 
totodată o anume individualitate 3 . 

Având în vedere tematica volumului, în cele ce urmează 
ne vom ocupa numai de acest ultim aspect, cel referitor la 
modul în care bogatul negustor îşi ordonează în cel mai mic 
detaliu momentul ceremonialului funerar şi cel al comemo¬ 
rărilor, urmând ca asupra celorlalte detalii oferite de testament 


2 Un fragment din acest testament a fost publicat de Nicolae Iorga în 
voi. XXII din seria Studii xi documente cu privire la istoria românilor, 
Bucureşti, 191 3, pp. 45-49. In ciuda acestei introduceri timpurii în circuitul 
istoriografie, documentul a fost folosit destul de rar de către specialişti, 
dintre care amintim pe Violeta Barbu, „ Sic moriemur": discours upon death 
in Wallachia during the Ancien Regime, în RRH, t. XXXIII, 1994, nr. 1-2, 
p. 120) şi Nicolae Mihai, Sensibilitatea faţă de moarte în testamentele din 
Oltenia premodernă si modernă (1700-1870), în „Caiete de antropologie 
istorică", an III, 2004, nr. 1-2, pp. 131-132. 

3 Violeta Barbu, De bono coniugali. O istorie a familiei din Ţara 
Românească în secolul al XVII-lea, Editura Meridiane, Bucureşti, 2003, 

p. 166. 

să revenim în momentul în care vom publica integral acest 
izvor, deja transcris de noi 4 , lucru care sperăm că se va întâmpla 
în viitorul cât mai apropiat. 

Mai întâi însă câteva cuvinte despre negustorul Ioan Băluţă, 
căruia îi datorăm cu siguranţă existenţa unuia dintre cele mai 
importante şi interesante documente ce au ajuns până la noi, 
şi familia sa. Despre înaintaşii săi ştim, aşa cum reiese dintr-un 
document din anul 1802, doar că erau originari din sudul 
Dunării, aşezaţi în Ţara Românească pentru a face negoţ, ca 
mulţi alţi sud-dunăreni. în acest an, Ioan Băluţă cerea să devină 
membru al Companiei greceşti din Sibiu, considerând că este 
îndreptăţit să obţină acest statut deoarece „deşi este născut la 
Craiova, străbunii lui sunt din Turcia, de unde au venit la 
Craiova “ 5 . Informaţiile nu sunt mai generoase nici în ceea ce 
îi priveşte pe părinţii săi; ştim doar că tatăl său, fapt amintit 
adeseori de Ioan Băluţă în testamentul său, se număra printre 
ctitorii bisericii Sf. Ioan Botezătorul din Caracal şi că îşi găsise 
odihna veşnică în incinta bisericii Pătru Boji din Craiova, 
detaliu ce ne îndreptăţeşte să-l considerăm unul din fruntaşii 
vieţii economice din Oltenia. Despre testator ştim că a avut 
două surori - Linţa şi Tuţa - şi că a fost căsătorit de două ori, 
în ambele cazuri fiind vorba de alianţe matrimoniale cu 
descendente ale unor negustori de renume din zona Olteniei. 
Mai întâi, a fost căsătorit cu fiica negustorului Ioan Stoenescu, 
având o singură fată, Zinca (f. 13 r , nr. 49), apoi cu nepoata 
negustorului Hagi Gheorghe Ioan, nimeni altul decât ctitorul 
bisericii Madona Dudu din Craiova 6 . 

Fără îndoială, cele două căsătorii au contribuit la 
consolidarea şi amplificarea activităţilor comerciale pe care 
Ioan Băluţă le derula - ştim, de exemplu, că se număra printre 


4 Drept urmare, trimiterile noastre se vor face la paginaţia manuscrisului 
original conservat la BAR. 

5 Catalogul documentelor referitoare la viaţa economică a ţărilor 
române în sec. XVII - XlX-lea. Documente din Arhivele Statului din Sibiu, 
întocmit de Dumitm Limona, voi. I, Bucureşti, 1966, p. 419, nr. 2108. 

6 N. lorga, Opere economice, ediţie Georgeta Penelea, Editura Ştiinţifică 
şi Enciclopedică, Bucureşti, 1982, p. 725; D. Z. Furnică, Din istoria 
comerţului la români, mai ales băcănia. Publicatiune de documente inedite. 
1593-1855, Bucureşti, 1908, p. 71. 

negustorii din zona Olteniei ce întreceau strânse relaţii comer¬ 
ciale cu casa de afaceri a familiei Manicati din Transilvania 7 
devenind în scurt timp unul dintre cei mai importanţi şi bogaţi 
negustori din zonă ce se bucura de un bun renume. Informaţii 
indirecte despre prestigiul de care Ioan Băluţă se bucura în 
ochii contemporanilor şi confraţilor săi ne sunt oferite de un 
document din 1813; este vorba de un schimb de scrisori între 
negustorii N. A. Papazoglu din Bucureşti şi N. D. Paciurea din 
Sibiu, prin care primul îi cerea celui de-al doilea atât sfatul cât 
şi ajutorul pentru a-şi trimite fiul, în vederea efectuării unui 
stagiu de ucenicie, în prăvăliile vreunui comerciant din 
importantele centre transilvane. După mai multe încercări eşuate 
de a-i plasa fiul în custodia negustorilor greci sau saşi de la 
Braşov şi Sibiu, într-un final Paciurea îl sfătuia pe Papazoglu 
să-l trimită în una din prăvăliile negustorului Ioan Băluţă, a 
cărui activitate era, în opinia sa, mai potrivită cu viitoarele 
preocupări ale tânărului, respingând ideea unui stagiu la Pesta 
sau Viena, aşa cum grijuliul părinte fusese sfătuit de către alţi 
negustori 8 . Numele lui Ioan Băluţă mai este invocat şi într-un 
document din 1827, confirmând încă o dată prestigiul de care 
se bucura în ochii contemporanilor. La această dată, Pavel 
abagiul, ajuns la sărăcie «din întâmplarea vremilor», cerea 
caimacamului Craiovei să fie iertat de datoria de 500 taleri pe 
care ginerele Saftei postelniceasa din Drăgăşani o revendica 
de la el; pentru a da o mai mare credibilitate cererii sale, Pavel 
abagiul amintea în cererea sa atât numele lui Ioan Băluţă, cât 
şi cel al starostelui de negustori din Craiova, amândoi fiind în 
măsură să dea «pliroforie» despre «scăpătăciunea» în care el 
se găsea, încât «şi hrana cea de toate zilele o ţin cu mila 
unora din neguţători ce mă miluiesc» 9 . 


7 D. Limona, Les relations commerciales du Sud-Est de l'Europe ă la 
Jin XVIII e siecle el au debut du XIX‘ xiecle refletees dans les documents 
archivistiques de Bucarest. Sibiu, Braşov, în voi. Symposium. L’epoque 
phanariote. 21-25 octobre 1970. Â la memoire de Cleobule Tsourkas, 
Thessaloniki, 1974, p. 386. 

8 Catalogul documentelor Sibiu, p. 483, nr. 2378. 

9 Meşteşugari şi neguţători din trecutul Craiovei. Documente (1666- 
1865), voi. întocmit de AI. Balintescu si Ioan Popescu - Cilieni, Bucureşti, 
1957, pp. 156-157, nr. 109. 

Revenind la conţinutul testamentului lui Ioan Băluţă 
amintim şi faptul că din punct de vedere formal acesta respectă 
în linii generale modelul stabilit încă de la începutul secolului 
al XVIII-lea de către mitropolitul Antim Ivireanul 10 , ceea ce 
dovedeşte încă odată popularitatea de care acest formular s-a 
bucurat în epocă, cu precizarea că nu întotdeauna ordinea 
inserării secţiunilor este conformă cu acesta. 

Ca şi în alte cazuri, în preambulul actului regăsim tema 
incertitudinii momentului morţii („întâmplarea cea viitoare 
easte nevăzută şi ...numai la Dumnezeu toată sunt cunoscute “), 
cea a afirmării deplinătăţii facultăţilor mentale în timpul 
întocmirii diatei („până îmi sunt toate minţile întregi şi 
sănătoase “), precum şi cea a concilierii cu Dumnezeu şi cu 
„toţi pravoslavnicii creştini, cum şi către alţii", cerând iertare 
„pentru câte le voi fi greşit ca un om mult păcătos " (f.l r ' v- 
nr. 1-2). 

Tot în această secţiune, în speranţa că dispoziţiile 
testamentului vor fi urmate întocmai de către descendenţii săi, 
Ioan Băluţă face referinţă la dreptul său de a decide asupra 
sumelor de bani şi a bunurilor ce urmau să fie folosite pentru 
momentul înmormântării şi al pomenirilor post inortem , căci 
„după dreptate s-ar fi cuvenit ca cu al treilea parte din tot 
avutul miieu să împărtăşesc sufletul miieu în cazul în care 
dorinţele nu-i erau respectate, toţi cei care se făceau vinovaţi 
de acest lucru erau ameninţaţi cu judecata divină şi „vor 
rămânea să-şi dea cuvântul acolea unde vor fi întrebaţi “ (f. 2 r , 
nr. 3). Această preocupare a testatorului pentru îndeplinirea 
celor stabilite „până la cel mai mic lucru “ explica şi gestul 
său de a-1 numi pe episcopul Neofit al Râmnicului, alături de 
un alt negustor, ca epitrop al „casei" lui, urmaşii săi fiind 
sfătuiţi „să fie următori poruncii preasfinţii sale...întocmai ca 
când aşi fi eu de faţă..., să fie supuşi la câte li să vor porunci" 
(f. l v , nr. 2). De altfel, dintr-o însemnare de la f. 28 v aflăm că 
înaltul ierarh, la cererea lui Ioan Băluţă, nu numai că a citit 
respectiva diată „cu luare aminte la toate câte să coprind...din 
cuvânt în cuvânt, de la început până la sfârşit “, dar şi că 
„după orănduiale aflănd-o “ a întărit-o cu semnătura şi sigiliul 
său inelar. 


10 Violeta Barbu, De bono comunali, pp. 147-150. 

Dacă preambulul este unul obişnuit, el regăsindu-se în linii 
generale şi în cazul altor diate din această epocă, individua¬ 
litatea acestui testament reiese din modul în care Ioan Băluţă 
a consemnat, cu o „pasionantă minuţiozitate", pentru a folosi 
expresia lui Philippe Aries 11 , principalele «activităţi» ce urmau 
să se desfăşoare din momentul «pristăvirii» sale - pregătirea 
trupului, ordonarea cortegiului funerar, anunţul public al morţii 
sale - şi terminând cu cel al pomenirilor şi parastaselor, al 
daniilor în favoarea diverselor locaşuri de cult şi a săracilor, 
precum şi fixarea sumele de bani ce erau destinate pentru 
buna desfăşurare a fiecărui episod în parte. După cum însuşi 
Ioan Băluţă mărturiseşte - dovedind fără îndoială că avem 
de-a face nu numai cu o persoană ordonată, ci şi cu una 
precaută -, întocmirea testamentului a fost rezultatul unui înde¬ 
lungat efort de reflecţie şi cântărire a tuturor aspectelor, 
beneficiind în acelaşi timp şi de sfatul autorizai al episcopului 
Neofit al Râmnicului: 

„această diiată-mi într-un an şi mai bine m-am tot socotit 
cum mai bine să-mi împart tot avutul miieu către clironomi<i> 
miiei, cum şî pentru sufletu miieu, adică mişcători şi 
nemişcători cu totul că-mi avusasem făcută diiată mai dănainte, 
dar acea diiată am spart-o, dă unde am şi chibzuit într-un an 
şi mai bine, după cum arăt, făcând mai întâi copie, care copii 
dă diiată le-am dat mai întâi preasfinţii sale dă le-au cercetat, 
apoi mi s-au dat copiile arătăndu-mi preasfinţiia sa că este 
urmată întocmai după porunca marelui Dumnezeu şi este 
plăcută si la toată omenirea, fiind urmată după ale dreptăţi “ 
(f. 28 r )- 


Angoasa trupului 

Mai întâi, este de remarcat atenţia cu care testatorul 
stabileşte modul în care urma a se proceda cu trupul său, 
preocupare ce are o lungă tradiţie, după cum studiile au 


11 Omul în faţa morţii, I, Vremea fţixanţilor, trad. şi note de Andrei 
Niculescu, Editura Meridiane, Bucureşti, 1996, p. 185. 

dovedit-o, şi în spaţiul românesc 12 . Din această perspectivă, 
este de subliniat grija deosebită în ceea ce priveşte aspectul 
exterior al trupului, supus privirilor, trădând fără îndoială nu 
numai dorinţa nemărturisită de a perpetua în ochii contempo¬ 
ranilor o anume imagine, dar şi un anume gust şi rafinament. 
Astfel, Ioan Băluţă cerea să fie înmormântat în haine noi, de 
bună calitate şi nu în cele vechi, purtate, aşa cum pare a fi 
obiceiul în epocă 13 : 

„adică un antăriu de citarie dă Lipţca, citarie dă cele albe 
fără de căptuşală şi o pereche dă ceahciri dă şal, iarăşi 
descăptuşiţi cu papuci şi brâu dă tulpan şi un biniş dă stofă. 
Aceste haine mă rofţ a mi să face după cum eu le orânduiesc 
să nu care cumvaşi să mă îmbrace cu vreo haină dintr-acelea 
care eu le-am purtat în viiaţă “ (f. 2', nr. 4). 

Judecând lucrurile în mod lucid, în funcţie de utilitatea 
lor, dar în acelaşi timp dovedind şPo subtilă ironie, el renunţa 
la obişnuitul işlic, accesoriu vestimentar ce simboliza 
apartenenţa la o anume categoric socio-economică, cerând în 
schimb să i se pună pe cap un fes nou, „pentru că n-am 
trebuinţă ... acolo unde voi merge'X f. 2 r , nr. 4). 

Interesante şi, în acelaşi timp, mai puţin întâlnite în acest 
tip de documente, sunt şi instrucţiunile testatorului referitoare 
la sicriul în care urma să fie depus corpul său, confirmând 
încă o dată atenţia de care se bucura trupul neînsufleţit la 
nivelul mentalului epocii. Potrivit dorinţei sale, sicriul nu trebuia 
să fie confecţionat dintr-un material prea solid, astfel încât 
corpul să intre în contact cât mai repede cu pământul, precizare 
ce ne duce cu gândul la una din temele importante ale gândirii 
medievale, cea a creaţiei divine şi a reîntoarcerii trupului în 
ţărână; în plus, Ioan Băluţă mai cerea ca în capacul coşciugului, 


12 Violeta Barbu, De bono comunali, p. 159. 

13 Vezi, de exemplu, catastiful împărţirii averii lui Pană vătaf, fiul 
negustorului Pană Pepano, din care reiese că acesta a fost înmormântat cu 
haine purtate, Gheorghe Lazăr, Documente privitoare la negustorii Pepano 
şi ctitoria lor de la Codreni „pe Mostiste" (I), în SMIM, t. XVIII, 2000, 
pp. 152-158. 

să fie realizate cât mai multe orificii, astfel încât procesul de 
dezintegrare fizică să fie unul cât mai rapid: 

„Şi coşciugul mă rog să să poruncească dă a nu-i pune 
blane dă dă jos, ci numai să puie patru spăteză ca să să aşeză 
mult păcătosul trupul miieu pă pământ dintru care este alcătuit. 
Aseminea şi capacul coşciugului să i să facă găuri multe ca 
să tragă umăzală şi dă a să scobori pământ mai în grabă pă 
acele găuri pă mult păcătosu trupul miieu, unde şi scândurile 
capacului să să poruncească dă a le lăsa subţiri, asemenea şi 
ale coşciugului'X f. 2 V , nr. 4). 

Fixarea locului unde corpul urma să fie înmormântat 
constituie un alt aspect ce este stabilit cu mare precizie în 
testament. Şi de această dată, Ioan Băluţă se dovedeşte a fi un 
caz mai puţin obişnuit întrucât el nu se rezumă, aşa cum se 
întâmplă în cele mai multe situaţii de acest gen, a menţiona 
doar locaşul unde urma să fie depus trupul său - „îngropă- 
mintea trupului miieu să să îngroape la Maica Precesta ot 
Dudu“ -, ci stabileşte cu mare exactitate şi coordonatele locului 
de înhumare în interiorul respectivului aşezământ religios: „ dă 
la deal dă mormântul răposatului popi Foti<e>, adică lângă 
sfântul altar dăspre amiazănoapte “ (f. 2 V , nr. 5) 14 . 

Dacă în ceea ce priveşte dorinţa de stabilire a locului de 
înhumare în proximitatea altarului, explicaţia este de domeniul 
evidenţei - era zona cea mai sacră cu putinţă, locul oficierii 
jertfei euharistice 15 -, alegerea bisericii Madona Dudu ca loc 
al înmormântării nu a fost nici ea întâmplătoare. Astfel, după 
cum însuşi testatorul mărturiseşte, faptul că s-a «însărcinat cu 
epistasia aceştii sfintei biserici...apucăndu-mă dă loc dă 
zidiri...făcăndu-i-se sfintei biserici şi cele trebuincioase» 
(f. 16 V , nr. 63) şi s-a aflat şi «slujitor câţiva ani acestui sfânt 


14 Printre puţine cazuri de negustori în care regăsim aceeaşi precizie în 
ceea ce priveşte coordonatele locului de înhumare amintim pe cel al lui Mihai 
postăvarul care prin testament cerea ca după ce îşi va „da sufletul în măna lui 
Dumnezeu" să fie îngropat în biserica Sf. Gheorghe „înlăuntru în... dreapta", 
vezi Gh. Lazăr, Testamente negustoreşti din Ţara Românească (sec. XVII— 
XVIII), în RIS, t VIII—IX, 2003-2004, pp. 421-425. în ceea ce priveşte această 
practică în Europa Occidentală, vezi Ph. Aries, op. cit., I, pp. 109-114. 

15 Ph. Aries, op. cit., I, p. 101. 

lăcaş» (f. 2 V , nr. 5), au constituit motivele ce l-au determinat 
să aleagă acest aşezământ religios ca prim loc de odihnă pentru 
trupul său (f. 6 r , nr. 29) 16 . 

După „ patru ani până la cinci după trecerea a îngropă- 
minte-mi“ şi sperând că se va „găsi trupul ... dăzlegat 11 , Ioan 
Băluţă dorea, rugându-se în acest sens atât episcopului, cât şi 
clironomilor săi, ca trupul să-i fie deshumat, iar oasele strânse 
şi transferate în incinta bisericii din mahalaua Pătru Boji, unde 
se găseau înmormântaţi părinţii, cele două soţii ale sale, precum 
şi una dintre surori, mutându-se şi lespedea de piatră ce urma 
să fie aşezată peste mormântul părintesc 17 . 

Prevăzător din fire şi dominat de ideea păcatului originar, 
Ioan Băluţă ia în calcul şi posibilitatea ca în momentul 
deshumării, „pentru mulţimea păcatelor “, trupul lui să fie 
„nedăz.legat“, situaţie în care „părintele episcopu“ şi clironomii 
săi erau rugaţi „cu obidă “ să facă „acele canonisite rugăciuni 
ce să poruncesc dă sfânta noastră biserică a Răsăritului “, 
dorind ca la eveniment să participe şi „toţi părinţi<i> câţi să 
vor afla în politie...dă a-mi citi molitflle cele de iertăciune, 
rugând pă milostivul Dumnezeu ca să mă ierte 11 . Rămăşiţele 
trupeşti urmau să rămână în continuare în biserica Madona 
Dudu şi numai dacă „să va găsi cu cale de către preasfinţiia 
sa părintele episcopu“, ele puteau fi mutate în alt loc. în 
această ultimă eventualitate, dorinţa testatorului era ca trupul 
să-i fie înfăşurat într-o simplă pânză iar în timpul acestui 


16 Nu trebuie să eliminăm însă nici existenţa unor motivaţii de ordin 
familial, deşi testatorul omite să amintească acest lucru, dacă luăm în calcul 
faptul că bunicul celei de a doua soţii a sa, negustorul Hagi Gheorghe Ioan, 
se număra printre ctitorii principali ai bisericii; asupra acestui important 
locaş de cult craiovean, vezi I. Constantinescu, Istoricul bisericei Maica 
Precista de la Dudu, Neamul Românesc, 1914. 

17 Această cerinţă are la bază concepţia potrivit căreia întreaga familie 
se va regăsi în lumea de dincolo şi care evidenţiază în mod clar o formă de 
solidaritate familială; vezi în acest sens Paul H. Stahl, L'Autre monde. Les 
signes de reconnaissance, în „Buletinul Bibliotecii Române", Freiburg, 
t. XIV, 1983, pp. 87-106; idem. Le depart des morts. Quelques exemples 
roumains el balkaniques, în „Etudes Rurales", 1988, nr. 105-106, pp. 215- 
241. Pentru spaţiul occidental, vezi Jacques ChifToleau, La comptabilite de 
Pau-delă. Les hommes, la mort et la religion dans la region d'Avignon â 
la fin du Moyen Âge (vers 1320- vers 1480), Ecole franţaisc de Rome, 
1980, pp. 147-149. 

transfer „să nu se înceteze dă a să face rugăciunile cele 
poruncite de sfânta biserică Sperând că după toate rugăciunile 
trupul îi va fi dezlegat, el cerea ca după trei ani să se facă o 
nouă deshumare, lăsând pentru „ aceste dezgropăciuni şi 
căutările sufletului “ suma de 1 500 taleri. Banii urmau să fie 
folosiţi atât pentru răsplata episcopului şi a tuturor „blagosloviţii 
părinţi şi diiaconi “ participanţi, cât şi pentru danii „pă la case 
scăpătate “ şi oficierea a „doosprezece sărindare la bisericile 
ce să va socoti ale politii Craiovii“ (f. 6 r , nr. 29). 

Indicaţiile testatorului nu se opresc însă aici, ele vizând şi 
groapa în care urma să fie astrucat trupul său: ea trebuia să 
aibă adâncimea de 3 coţi şi să fie acoperită cu o lespede de 
piatră pe care să-i fie inscripţionat numele: „dar groapa mă 
rog a să săpa mai adânc, dă trei coţi să-i fie adâncimea şi să 
poruncească dă a să aduce şi o lespede de piiatră, porun- 
cindu-se dă a se şi scrie " (f. 2 r , nr. 5). 


„Petrecerea îngropării 44 

Instrucţiuni detaliate lăsa testatorul şi în ceea ce priveşte 
cortegiul funerar, pentru a cărui desfăşurare lăsa de asemenea 
suma de 1 500 lei. Astfel, la acest eveniment Ioan Băluţă îşi 
exprima dorinţa de a fi prezent atât episcopul Râmnicului, acesta 
primind pentru „ osteneală “ suma de 500 lei, cât şi un număr cât 
mai mare de preoţi; în acest sens, epitropii săi erau rugaţi „cu 
obidă “ să dea de ştire de „pristăvirea" sa nu numai preoţilor de 
la toate bisericile din Craiova, ci „şi altor părinţi câţi să vor 
afla în politie “, sperând că în felul acesta numărul participanţilor 
va fi pe măsura prestigiului de care el se bucurase în timpul 
vieţii. Pentru ca numărul slujitorilor Bisericii participanţi la 
această „petrecere a îngropării “ să fie cât mai mare, Ioan Băluţă 
hotăra ca fiecare preot să primească câte o basma - neapărat 
împachetată în hârtie! - în valoare „dă taleri doi şi jumătate şi 
câte un leu dempreună cu basmaoa “, dar în acelaşi timp, ca să-i 
cointereseze, urma să li se arate „că au a li să da câte un 
sărindar “ (f. 2 V , nr. 7). Nu erau uitaţi nici părintele protosinghel, 
arhimandriţii, „dă vor fi u şi cântăreţii, care primeau şi ei, tot 
pentru „ osteneală “, câte un dodecar şi o basma. 

“Făcliile dă ceară" purtate de preoţi - semn al unei 
puternice credinţe - aveau şi ele rolul de a amplifica acest 
spectacol al morţii pe care Ioan Băluţă îl regizează ca un 
adevărat maestru. Astfel, din momentul „ardicării“ din casă şi 
până la biserică, trupul său neânsufleţit urma să fie „petrecut" 
cu „ făclii dă ceară “ - ce nu trebuiau totuşi să depăşească 
„dooăzeci ocă, iar nu mai mult ‘! -, purtate însă numai de 
către preoţi. Atent până la cele mai mici amănunte, dar şi din 
dorinţa de a elimina posibilele incidente şi momente neplăcute 
ocazionate nu de puţine ori de numărul mare al celor prezenţi, 
în special al celor săraci ce vedeau în asemenea procesiuni un 
bun prilej de a obţine ceva foloase, Ioan Băluţă dorea ca în 
biserică să nu se facă nici un fel de pomeni, motivul fiind 
acela că ...„se face zgomot “. Pentru a compensa această 
„abatere" de la cutumă, el hotăra ca atunci „când să vor împărţi 
hainite...pă la case scăpătate ", să fie distribuite si „făclii" 
(f. 3 r , nr. 9). 

Şi cum aceste dispoziţii nu erau probabil în măsură să 
vorbească despre prestigiul pe care considera că îl merită, 
întregul ceremonial urma să se desfăşoare, potrivit dorinţei 
testatorului, în sunetul clopotelor bisericilor atât al celor din 
„politiia“ Craiovei, cât şi al celor din împrejurimi, mai apropiate 
sau mai îndepărtate. Pentru această operaţiune - ce trădează 
din partea testatorului conştiinţa că reprezintă un personaj de 
excepţie a cărui „pristăvire" merită să fie făcută publică pentru 
că, după cum el însuşi mărturiseşte, „am avut dă a face cu 
mulţi şi le sântu ştiut “ -, erau destinate anumite sume de bani: 
câte 40 de lei pentru tragerea clopotelor bisericilor din cele 
patru judeţe învecinate Craiovei - Romanaţi, Vâlcea, Gorj şi 
Mehedinţi - şi ale celor din Bucureşti, în timp ce pentru cele 
din „ politiia Piteşti ot sud Arges“ era stabilită suma de 10 lei 
(f. 4 r , nr. 15-17). 

Recunoştinţa testatorului se îndrepta de asemenea şi spre 
cei opt „iubiţi fraţi ", aleşi din rândul prietenilor sau al 
confraţilor de afaceri, „care se vor osteni....cu petrecerea “ 
sicriului în timpul procesiunii funerare; pentru efortul lor, ei 
erau răsplătiţi cu câte o basma de mătase „dă Lipţca dă cele 
mari .sau dă cele negre sau feţe din cele care vor fi mai mari 
şi mai bune“. în plus, dorind să nu le provoace vreo „supărare" 


259 




ca urmare a mirosului pe care trupul său l-ar fi putut emana 
- „vreun miros, pot zice că şi obidă“ (f. 3 r , nr. 10) Ioan 
Băluţă cerea ca sicriul să fie închis şi acoperit cu un „taciitu 
dă Lipţca...ca de preţu să fie pane la zece dodăcari", 
respectivul acoperământ urmând să fie dăruit unei copile „care 
să va socoti că are mai multă trebuinţă “ (f. 3 V , nr. 11). 


„Spre mângâierea sufletului mieu“ 

Secţiunea referitoare la pomenirile, donaţiile şi comemo¬ 
rări, atât de necesare pentru obţinerea mizericordiei divine, 
precum şi la sumele de bani destinate pentru îndeplinirea 
acestora, se înscrie în aceeaşi notă de scrupulozitate, dar şi de 
etalare a unei prosperităţi economice, cu care testamentul lui 
Ioan Băluţă ne-a obişnuit deja. Totodată, ea demonstrează că, 
în ciuda scurgerii timpului, nu s-au produs mutaţii sesizabile 
în ceea ce priveşte concepţia potrivit căreia soarta sufletului 
după moarte este influenţată de numărul rugăciunilor şi cel al 
pomenirilor. 

Astfel, pentru „soroacile cele trebuincioase până la trei 
ani, după orânduiala bisericii “, pe care le dorea „spre 
mângâierea sufletului “ oficiate de către episcop sau, în lipsa 
acestuia, de către vechilul său, lăsa suma de 1 500 lei. Pentru 
cele o sută de sărindare, ce urmau să fie săvârşite „cu împărţitu 
în rugăciuni “ pe o perioadă de trei ani şi le dorea repartizate 
atât în bisericile Craiovei - „să nu rămăie nici o biserică fără 
dă sărindar “, cerea el în mod imperios -, cât şi în cele patru 
judeţe ale Olteniei amintite mai sus, lăsa suma de 1 200 lei 18 . 


18 Pentru o posibilă comparaţie, amintim cazul negustorului Mihai 
postăvarul care pentru pomenirile de 3, 9, 20, 40 de zile lăsa suma de 150 
taleri. Aceeaşi sumă era stabilită şi pentru cele de la o jumătate de an, un 
an şi doi ani, iar pentru cel de-al treilea an, când dorea să fie dezgropat şi 
să i să facă o liturghie de către un patriarh „dă să va întâmpla, au vlădica 
al locului" lăsa 100 taleri, dintre care 50 urmau să revină ierarhului care îi 
va face rugăciunea la mormânt. Mai lăsa şi suma de 250 taleri pentru 25 
sărindare, dintre care două urmau să fie efectuate la biserica Sf. Gheorghe, 
două la biserica de la Argeş şi două la biserica de la Sârbeni (Gh. Lazăr, 
Testamente negustoreşti, pp. 421-425). 

Diverse alte sume de bani erau lăsate în favoarea altor 
aşezăminte religioase în scopul oficierii de sărindare. Pentru 
12 sărindare ce trebuiau oficiate la toate „mănăstirile cele 
mari care sunt într-aceste cinci judeţe “, inclusiv cele „ce sunt 
cu depărtare dă politie dă pă suptu munte şi în munţi pă la 
schituri “ lăsa 144 de lei (f. 3 V , nr. 14), iar pentru bisericile din 
judeţul Argeş lăsa banii pentru zece sărindare, cu precizarea 
că unul dintre acestea să fie efectuat la episcopia Argeşului, 
iar un altul „la biserica oraşului dă lângă sfânta episcopie ce 
să află şi moaştele sfintei Filofteia “ (f. 4 r , nr. 17). 

Fiicei Victoriţa, ca una ce urma să moştenească casele 
părinteşti din Craiova cu toate dichisele lor, îi revenea „întocmai 
ca o datorie “ obligaţia de a plăti anual suma de 36 lei pentru 
oficierea a trei sărindare: unul la biserica Pătru Boji (“ unde 
este şi maică-sa îngropată “), unul la biserica Sf. Ioan 
Botezătorul din Caracal şi unul la biserica unde era el îngropat; 
pentru a fi sigur că această dorinţă îi va fi respectată, testatorul 
decidea că „au voie şi alţii a priveghe că dă nu le va plăti să 
o silească ca să le plătească “ (f. 5 r , nr. 27). Alte 5 sărindare, 
tot anuale - câte unul la biserica unde va fi înmormântat, la 
biserica din mahalaua Pătru Boji, (“unde îmi sunt şi părinţii 
îngropaţi “), la biserica Sf. Ioan Botezătorul din Caracal 
(„ unde-mi sunt părinţii titori“) şi bisericile de pe moşiile Goeşti 
şi Spineni, ctitorite de el - urmau să fie plătite din veniturile 
obţinute de la bolta cumpărată de la „răposatu clucer 
Haralambie“ (f. 5 r , nr. 26). 

Din a cincea parte din ,p risosul“ casei, după ce se scădeau 
„zestrile, legaturile i milosteniile, cu un cuvânt până la cel 
mai mic lucru 11 , Ioan Băluţă voia să i se mai oficieze în fiecare 
an încă patru parastase, de această dată cerând să fie prezenţi 
„câte cinci, şase preoţi a să sluji sfânta liturghie “. In 
eventualitatea în care în oraş se afla patriarhul Sfântului 
Mormânt, „după cum au mai şi venit“, dorea ca înaltului ierarh 
„să i să dea rugăciune să liturghisească şi să iasă la 
mormăntu-mi... spre a-mi ceti molitfele de iertăciune “ (f. 37\ 
nr. 92). 

De munificenţa sa urmau să beneficieze şi unele locaşuri 
de cult cărora le dona importante sume de bani. Astfel, bisericii 
Sfântului Mormânt de la Ierusalim îi lăsa suma de 400 de lei 

(f. 4 V , nr. 22), iar celei din Caracal cu hramul Sf. Ioan 
Botezătorul, unde îi erau părinţii ctitori şi la a cărei refacere 
şi întreţinere contribuise în mai multe rânduri, îi dona suma de 
250 de lei (f. 5 V , nr. 28). La biserica Maica Precista din Craiova, 
aleasă ca loc de înmormântare, îi lăsa suma de 1 200 lei, iar 
celei din mahalaua Pătru Boji, unde se găseau înmormântaţi o 
parte din membrii familie sale şi unde dorea de asemenea să 
fie şi el reînhumat, îi lăsa 2 500 taleri. în ambele cazuri, 
întrucât banii se aflau „mai dănainte duşi la boltă “ unde „să 
urmează cu dobânda lor“, testatorul preciza că respectivelor 
aşezăminte religioase urma să le revină anual o parte din 
dobândă - în primul caz, 24 de lei, iar în cel de-al doilea, 
36 lei -, banii fiind folosiţi pentru a se oficia un anumit număr 
de sărindare, „iar ceialaltă dobândă şi cu capetile rămân pă 
sama sfintei biserici “ (f. 6 V , nr. 30). 

Importantele donaţiile în favoarea săracilor pe care Ioan 
Băluţă le face se înscriu şi ele în aceeaşi logică a obţinerii 
iertării divine, săracul fiind considerat din totdeauna un 
„intercesor â mbolic“ ce garanta „buna trecere în lumea de 
dincolo 1 * 19 . Gestul său trebuie cu atât mai mult apreciat dacă 
luăm în calcul nu numai valoarea acestor donaţii 20 , aşa cum 
vom vedea mai jos, cât şi faptul că practica ajutorării celor 
nevoiaşi, deşi considerată o virtute fundamentală a creştinis¬ 
mului, nu era una foarte răspândită. Astfel, pentru 20 de case 
«ce să vor cunoaşte că au trebuinţă de ajutor» lăsa suma de 
1 000 lei (f. 4 r , nr. 19), cerând în mod expres ca un sfert din 
aceşti bani să fie distribuiţi însă «la văduvi şi la oameni 
scăpătaţi în mahalaoa lui Petru Boji » (f. 4 V , nr. 24), iar pentru 


19 J. Chiffoleau, op. cit., p. 305. 

20 De exemplu, prin testamentul său întocmit la 1735, negustorul 
Constantin, ctitorul bisericii Sf. Elefterie, lăsa numai 30 de taleri în favoarea 
săracilor: 12 taleri pentru haine şi 18 taleri pentru cumpărarea de alimente; 
vezi George Potra, Documente privitoare la istoria oraşului Bucureşti (1594 
- 1821), Editura Academiei Române, Bucureşti, 1961, pp. 340-344. Un 
altul, Chirică negustorul, tot prin testament, lăsa suma de 25 taleri pentru 
ajutorarea unor tinere fete, cerând în acelaşi timp executorilor săi testamentari 
să cumpere o vacă cu lapte pentru Andrei stuparu, ajuns la vreme de sărăcie, 
precum şi un cal pentru un anume Stan ce-l slujise cu vrednicie (Gh. Lazăr, 
Testamente negustoreşti, pp. 427-429). 

achiziţionarea de «vaci cu viţăi lor», care de asemenea trebuiau 
«să să împartă pă la case scăpătate», era lăsată suma de 600 
lei (f. 4 V , nr. 20). Tot în favoarea săracilor lăsa să se distribuie 
anual suma de 120 lei, bani ce urmau să provină tot din 
veniturile bolţii cumpărată de la clucerul Haralambie; în cazul 
în care « să va întâmpla să şază alţi streini într-această boltă» 
şi nu moştenitorii săi, Ioan Băluţă dorea ca întreaga chirie 
obţinută de pe urma acestei prăvălii «să să împartă milostenie 
pă la săraci » (f. 5 r , nr. 26). 

Unor „ipochimeni cinstiţi şi scăpătaţi “ dorea să le fie oferite 
şi hainele sale - „adică binişe, ţţiubele dezblănite şi îmblănite, 
antărie i brâie şi ceahciri...asemănea şi cămăşi i alte 
mărunţişuri “ -, cerând însă în mod expres ca acestea, dovadă 
clară a unei preocupări pentru igiena corporală, să fie spălate 
înaintea de a fi distribuite (f. 4 V , nr. 21). 

Printre cei care se bucurau de generozitatea sa se numărau 
şi unele rude mai îndepărtate: nepoatele răposatului Dumitrache 
Mavrodin, fost tovarăş de afaceri, ce se găseau la Sibiu şi Cluj 
primeau suma de 750 lei, „dă nepoată câte taleri o sută 
cincizăci“ (f. 4 V , nr. 23), în timp ce fetelor nepoatei sale, Manda, 
le lăsa suma de 840 lei, precum şi „creşterea ce să va mai 
adăofţa a dobânzii “, întrucât banii se găseau depuşi „în matca 
bolti<i> dă la leat ‘826, iulie 15 ... ca să umble cu dobândă “ 
(f. 7 r , nr. 31). 


în încheierea materialului nostru putem considera că aceste 
detalii, ce reprezintă însă numai o parte din totalitatea clauzelor 
testamentare stabilite de negustorul Ioan Băluţă, ne oferă indicii 
nu numai asupra trăirilor sale religioase, ci şi ale unei părţi a 
grupului social căruia îi aparţinea. Este drept, a unei părţi ce 
sc situa în zona cea mai rarefiată a acestei categorii, ce dispunea 
nu numai de posibilităţi financiare, ci şi de dorinţa de a etala 
şi revendica în acelaşi timp - iar momentul morţii se dovedea 
a fi un bun prilej în acest sens -, un prestigiu social şi o 
bunăstare economică ce nu erau la îndemâna oricui. Minuţio¬ 
zitatea cu care bogatul negustor craiovean îşi ordonează şi 
descrie fiecare detaliu în parte, începând cu cel al „pristăvirii“ 

şi terminând cu cel al pomenirilor, dovedesc fără tăgadă faptul 
că momentul dureros al morţii devine o formă de spectacol 
public, din care răzbate mai degrabă preocuparea de a lăsă în 
memoria contemporanilor o anume „imagine 1 * 21 . Din această 
perspectivă, testamentul lui Ioan Băluţă, în ciuda caracterului 
său singular, este în măsură să ne ofere amănunte despre un 
fenomen, sesizat de altfel şi în spaţiul Europei Occidentale, ce 
începe să fie prezent, destul de modest, şi în spaţiul românesc 
începând cu secolul al XVIII-lea: dorinţa de construire şi 
afirmare a unei identităţi 22 , dar şi preocupare de a rămâne în 
memoria 23 celorlalţi, fapt de altfel exprimat cu toată claritatea 
de către testator: « ca după vremi să mă pomenească şi pă 
mine, după cum şi eu am pomenit pă alţii » (f. 2 V , nr.5). 


21 Amintim în acest sens cazul Ini Iordache Botezatul, care cerea ca 
deasupra mormântului din incinta catedralei mitropolitane din Bucureşti să 
i să facă „candilă de argint dă oca pol şi făclia de ceară de oca 15 şi piatră 
şi covor deasupra'' (G. Potra, op. cit., pp. 313-315, no. 222), sau cel al 
jupâneselor Ilinca şi Adriana, în ambele situaţii fiind vorba de soţii ale unor 
negustori, care doreau să li se pună pe mormânt „ piatră “ (în primul caz) 
sau „piatră săpată pe numele meu“ (în cel de-al doilea caz); vezi Gh. 
Lazăr, Testamente negustoreşti , pp. 425-426, 432-433. 

22 Violeta Barbu, De bono coniugali, p. 166. 

23 Ph. Aries, op. cit., voi. I, p. 290. 

Andreea-Roxana IANCU 


Iertarea în actul de ultimă voinţă: 
între discurs şi practică socială 
(Ţara Românească, jumătatea secolului 
al XVIII-Iea - începutul secolului al XTX-lea)* 


Spre sfârşitul secolului al XVIII-lea, testamentul devine 
tot mai vizibil în practica juridică şi datorită politicii de reforme 
juridice şi administrative iniţiată de Constantin Mavrocordat 
la mijlocul secolului şi continuată de alţi domni fanarioţi, dar 
mai ales de către Alexandru Ipsilanti (1774-1782). Unul dintre 
principiile de bază ale acestor reforme era forma scrisă a 
procedurii. Nu se mai permitea în consecinţă practica jalbelor 
şi a hotărârilor verbale. Se legifera de asemenea păstrarea unor 
condici la toate instanţele judecătoreşti în care erau trecute 
atât hotărârile judecătoreşti luate în divan şi în departamente, 
cât şi actele juridice care puteau servi ca dovezi: acte de 
vânzare, testamente, foi de zestre etc. 1 Mărturiile scrise căpătau 
astfel tot mai multă greutate în justiţie, testamentul devenind 
piesa de rezistenţă în conflictele iscate în jurul unei moşteniri 
şi o asigurare pentru cei care nu doreau ca averea lor să ajungă 
un măr al discordiei. 

Pe de altă parte, testamentul - o sursă importantă de venituri 
pentru Biserică - se impunea fiecărui om cu „frica lui 
Dumnezeu 11 ca o „datorie creştină" sau „orânduială creştină". 


♦Fragment publicat parţial în studiul nostru Se preparer ă la mort: un 
devoir de chaque chretien. Le testament entre successinn et remission des 
peches (Bucarest, fin de XVIIIe - debut de XIXe siecles), în volumul New 
Europe Coliere Yearbook 2004-2005, în curs de apariţie. 

1 Valentin Al. Georgescu, Judecata domnească în Ţara Românească şi 
Moldova (1611-1831), Partea I: Organizarea judecătorească, voi. 2 (1730- 
1831), Editura Academiei RSR, Bucureşti, 1981, pp. 15-16, 172-174 etc. 
Vezi şi Şerban Papacostea, Florin Constantinii!, Les reformes des premiers 
phanariotes en Moldavie et en Valachie. Essai d’interpretation, în „Balkan 
Studies", XIII, nr. 1, 1972, pp. 89-118. 

în acea perioadă, Biserica deţinea încă monopolul asupra 
actelor de drept civil. Ei i se datorează omogenizarea discursului 
testamentar. Tot Biserica este cea care pune accent pe dimen¬ 
siunea spirituală a testamentului, imaginat ca o ultimă şansă 
de împăcare cu ceilalţi şi de răscumpărare a păcatelor prin 
„orânduirea" bunurilor pentru „părtinirea sufletului". Astfel 
încât, acesta apărea la sfârşitul secolului al XVIII-lea atât ca 
un act juridic, cât şi ca o etapă indispensabilă pregătirii bunului 
creştin pentru moarte. 


întocmirea testamentului: între public şi privat 

La mijlocul secolului al XVII-lea, îndreptarea legii 
recunoştea două tipuri de testament: oral şi scris. Tradus prin 
sintagma „cartea cea nescrisă, fără scrisoare" sau prin expresia 
populară „limba de moarte", testamentul oral era spus înaintea 
a şapte sau, în mod excepţional, a cinci martori. Prin „tocmeală" 
se înţelegea numai forma publică a testamentului scris, adică 
acesta era dictat unui preot, dascăl sau unui mic dregător 
înaintea a cel puţin trei martori (dintre care unul putea fi chiar 
redactorul documentului) care confirmau că testatorul era în 
deplinătatea facultăţilor mentale şi avea mai mult de 14 ani, în 
cazul băieţilor, respectiv 12 ani, în cazul fetelor 2 . 

Aproape un secol mai târziu, Legiuirea Caragea (1818) 
nu făcea nici o referire la testamentul oral. Se recunoşteau în 
schimb trei tipuri de testamente (diate) scrise: 1) public, semnat 
de către testator, de martori „care să fi văzut sau să fi auzit dă 
la cel ce au făcut di iată, că este a sa“ şi confirmat de ierarhii 
Bisericii şi de către domn; 2) mistic (secret) - dacă testatorul 
nu doreşte să facă public conţinutul diatei, el are dreptul de a 
o încredinţa, „strângând-o şi pecetluind-o“, martorilor „să o 
iscălească pe dinafară", asigurându-i verbal că documentul îi 
aparţine; 3) olograf este cel scris în întregime de mâna testa¬ 
torului, fără să mai fie nevoie de semnăturile martorilor 3 . 


2 îndreptarea legii 1652 (în continuare IL), ed. crit. coord. de Andrei 
Rădulescu, Editura Academiei RSR, Bucureşti, 1962, gl. 285, p. 276-277. 

3 Legiuirea Caragea (în continuare LC), ed. crit. coord. de Andrei 
Rădulescu, Editura Academiei RSR, Bucureşti, 1955, IV, 3 § 26, p. 126. 

Se poate observa în consecinţă că schimbările de la un cod 
de legi la altul nu sunt deloc neglijabile. Absenţa reglementărilor 
privind forma orală a testamentului este compensată în 
Legiuirea Caragea prin afirmarea autorităţii celui scris şi prin 
adoptarea tipologiei acestuia din dreptul roman 4 . 

în practica juridică, testamentul public, mult mai des întâlnit 
decât cel olograf - privat - datorită numărului foarte redus al 
celor care ştiau să scrie, oferă informaţii despre „curgerea 
vieţii 11 , aşa cum înşişi autorii documentelor îşi numeau istoriile 
personale. De ce alegeau aceştia să-şi imortalizeze trecutul? 
Este aceasta expresia unei nevoi interioare de a face un bilanţ 
al vieţii sau un răspuns la exigenţele formulate în dreptul scris? 
în Pravilniceasca condică şi Legiuirea Caragea era permis 
ca, prin actul de ultimă voinţă, moştenitorii desemnaţi prin 
lege ( ab intestat) să poată fi înlăturaţi de la succesiune în 
favoarea altei sau altor persoane numai cu condiţia unei 
justificări convingătoare 5 . Prin urmare, istoriile personale au o 
destinaţie precisă - autorităţile juridice, aspect care ne poate 
da o idee despre felul în care individul ştia să-şi susţină 
interesele într-un cadru legal. Din această perspectivă, 
testamentul reprezintă în egală măsură un instrument al voinţei 
individuale şi unul prin care Biserica şi statul îşi exercitau 
autoritatea asupra individului. 

Spre deosebire de actele olografe 6 , în cele publice amprenta 
legii este mai vizibilă datorită redactorului, a martorilor şi, nu 
în ultimul rând, prin introducerea unui formular ( izvod ). 
Conceput ca o sinteză a celor mai importante condiţii legale 
şi morale pe care fiecare testator era dator să le respecte, acest 
izvod venea să uşureze munca de redactare a testamentului 
printr-o omogenizare a discursului 7 * . Tocmai acest discurs 


4 Vezi şi Ioan Ceterchi (coord.), Istoria dreptului românesc, voi. II, 
partea I, Editura Academiei RSR, Bucureşti 1984, pp. 296-297. 

5 Pravilniceasca Condică 1780 (în continuare PC), ed. crit. coord. de 
Andrei Rădulescu, Editura Academiei RSR, Bucureşti, 1957, XXII, 1, p. 
106; LC, IV, 3, 37, p. 128. 

6 Nu am întâlnit deocamdată testamente mistice. 

7 Vezi Picrre Chaunu, La mort ă Paris au XV!e, XVlIe, XVIIIe siecles, 

Fayard, Paris, 1978, passim. 

cvasistereotip, care defineşte în special testamentul public, face 
obiectul analizei noastre. Ceea ce ne-a motivat această alegere 
a fost, pe de-o parte, punerea în scenă a discursului - spus şi 
scris în faţa unui public, iar pe de alta, felul în care individul 
ştie să-şi facă vocea auzită folosindu-se de limbajul care i se 
pune la dispoziţie. 


Testamentul public sau punerea în scenă a unui discurs 

De cele mai multe ori testamentul este făcut sub amenin¬ 
ţarea unor epidemii sau a războaielor, a bolii îndelungate sau 
a bătrâneţii. Precedat fiind de ultima confesiune a bolnavului, 
acesta devine parte dintr-un ceremonial 8 ce se desfăşoară în 
spaţiul privat al locuinţei, dar întotdeauna în faţa unui public 9 : 
„Aflându-mă la starea bătrâneţilor şi neputincios fiind, am 
chemat pă duhovnic şi ispovedindu-mă, m-au grijit. După aceia, 
vrând ca să fi ie lucrurile mele mişcătoare i nemişcătoare la 
bună orânduială, am făcut diiata aceasta" 10 . Scenariul este sim¬ 
plu, iar actorii se presupune că-şi cunosc bine rolurile: testa¬ 
torul îşi dictează ultima voinţă; duhovnicul, apropiaţii, martorii 
ascultă şi nu intervin decât la sfârşit, confirmându-şi prezenţa 
prin semnături; iar redactorul transpune în scris ceea ce testa¬ 
torul dispune prin viu grai, citind în final cu voce tare docu¬ 
mentul pentru a se confirma dacă textul a respectat întocmai 
cele spuse. Epilogul acestei proceduri vine odată cu validarea 
actului de către mitropolit în aceeaşi zi, fie câteva zile mai 
târziu, la mitropolie. Dacă bolnavul nu se poate deplasa, un 
reprezentant al autorităţilor ecleziastice era trimis la domiciliul 
acestuia pentru a se asigura că cele scrise în testament erau 
expresia voinţei unei persoane lucide. în acest caz, decizia era 


8 Richard C. Trexler, Public life in Renaissance Florence, Academic 
Press, New York, 1980, p. 129-130; Peter Burke, The historical anthropology 
of early modern Italy. Essays on perception and comrnunication, Cambridge 
University Press, 1994, p. 3-5. 

9 Jacques Chiffoleau, La Comptabilite de l'au-delă. Les hommes, la 
mort et la religion dans la region d'Avignon ă la fin du Moyen Âge (vers 
1320- vers1480), Ecole Franţaise de Rome, 1980, p.84. 

10 BAR, ms. rom. 615, f. 31v (31 mai 1829). 


268 




luată pe baza constatării trimisului mitropoliei: „Din stăpâ¬ 
neasca porunca Preosfinţi<i>i Sale părintelui mitropolitului, 
această diiată am mersu la dumnealui stolnic Grigoriie Topli- 
ceanul pe care l-am găsit cu toate minţile întregi, şezându pre 
scaun, iar nu în aşternut şi făcându-i cunoscut atât jalba ce au 
dat către Măriia Sa Vodă, cât şi această diiată. Apoi, după 
orânduială, i-am făcut şi cuviincioasă întrebare de sunt urmate 
şi făcute [...]. Cu viiul dumni<i>i sale graiu mărturisi că sunt 
făcute întocma<i> după învăţătura şi bunăvoinţă a dumnealui, 
prin cea mai nainte chibzuire ce au făcut pentru orânduiala 
sufletului său, rugându-mă şi pe mine ca să arăt Preosfinţiei 
Aale a i să adeveri diiata aceasta spre odihna sufletului 
dumnealui" 11 . 

Cel puţin două persoane participă efectiv la redactarea 
actului de ultimă voinţă: testatorul, care-şi face cunoscute verbal 
dispoziţiile privind averea sa şi redactorul actului, care 
transpune „zisa şi învăţătura" testatorului într-un limbaj mai 
mult sau mai puţin standardizat şi care trebuie să pună totul 
într-o formă care să răspundă exigenţelor formulate în textul 
de lege, dar şi „obiceiului creştin" privind înmormântarea şi 
slujbele de pomenire. Chiar dacă la acea vreme profesia de 
notar nu era cunoscută încă, redactorul îndeplinea în bună 
măsură funcţia acestuia, obligat fiind să se asigure că testatorul 
are vârsta legală (de 20 de ani) 12 şi că este în deplinătatea 
facultăţilor mentale. Pentru a întări ideea că actul este conceput 
de către o persoană capabilă să-şi exprime voinţa fără nici un 
amestec din exterior, se folosesc formule de tipul: „am zis cu 
limba mea" sau „am scris eu, dascăl... cu zisa şi învăţătura 
dumnealui...", „am scris eu, logofăt... cele ce-am auzit din 
gura dumneaei..." etc. De asemenea, dispoziţiile pioase şi pro¬ 
fane sunt redactate la persoana întâi singular. Cu toate acestea, 
stilul impersonal al înşiruirii legatelor şi formulările rigide 
domină adesea documentul, ascunzând de fapt vocea indivi¬ 
dului. într-o asemena perspectivă deloc promiţătoare nuanţele 
nu lipsesc totuşi, căci omogenizarea şi standardizarea 


11 BAR, ms. rom. 615, f. 5-6v (16 februarie 1827). 

12 LC, IV, 3 § 27-28, p. 126. 

discursului nu afectează întru totul micile istorii de familie sau 
autobiografiile („curgerea vieţii 11 ) . 

Cei mai mulţi testatori nu ştiau să citească, nici să scrie, 
câteodată nici să semneze. De aceea este greu de crezut că, 
dictându-şi povestea vieţii sau episoade din istoria familiei, 
trecerea de la expunerea orală la cea scrisă le era accesibilă. 
Transpunerea în scris a frazelor spuse presupune modificări 
esenţiale de formă 13 . Stilul şi structura unui discurs oral trebuie 
adaptate, reformulate şi reinterpretate în scris. în acest fel se 
face economic de timp, de spaţiu şi de bani. Gânduri, amintiri 
fragmentare, sentimente contradictorii se regăsesc transformate 
într-un discurs relativ coerent prin care trecutul cuiva se 
construieşte ca o justificare capabilă să legitimeze ultima voinţă 
înaintea autorităţilor juridice. Atunci intervine redactorul. Mic 
dregător (logofăt), dascăl, preot sau călugăr, el are o anumită 
experienţă 14 în întocmirea unor astfel de documente, dar şi un 
izvod ca instrument de lucru, ceea ce-i înlesneşte manipularea 
discursului testamentar. 

însă intervenţia redactorului se reduce numai la nivelul 
limbajului, al formulării? Putea ti convins să introducă în act 
„un mic detaliu 11 pe care testatorul „îl uitase 11 , dar la care cei 
prezenţi, rudele mai ales, ţineau foarte mult? Dacă martorii - 
clerici şi laici - erau adesea mituiţi, ar fi putut el, un modest 
dascăl, preot sau dregător, să ţină piept celor dispuşi să facă 
aproape orice pentru a pune mâna pe moştenire? Dacă ar fi să 
dăm crezare unor mărturii, se parc că nu reuşeşte întotdeauna: 

„Adeverez, după aceasta a mea mărturie, pentru că m-am 
aflat la moartea vărului Gheorghe Dedu ot Voiaccni, întâm- 
plându-i-să moarte la Focşani, în casa Radului Chiriţoiului, fiind 
eu de faţă când au făcut diiata. Şi întâi cu gura lui au poruncit 
să să scrie în diiată, închinându mănăstirii Focşani din moşiia 
lui din Voiaceni stânjeni 1000. Şi au dat şi neamului lui danie 
stânjeni 400 şi au dat şi mănăstirii Dediuleşti stânjeni 300. 


13 Jack Goody, The interface between the written and the oral, 
Cambridge University Press, 1987, pp. 262-264. 

14 Giorgio Raimondo Cardona, II sapere dello scriba, în La memoria 
del sapere. Forme di conservazione el strutture organizzativa dall ’antichită 
a oggi, Pietro Rossi (coord.), Laterza, Roma-Bari, 1988, pp. 3-28; M. T. 
Clanchy, From Memory Io Written Record, England 1066-1307, Blackwell, 
Oxford-UK. & Cambridge-USA, 1993, p. 126. 

Până aici au vorbit Gheorghc cu gura lui, iar dc-aici încolo 
n-au mai putut să vorbească, ci numai Radu Chiriţoiul învăţa 
de să scria diiata de un călugăr din mănăstirea Focşanilor, 
pentru că Gheorghe era rătăcit şi ei au pus în diată ca, de vor 
vinde rudele lui Gheorghe den moşiia ce le-au dăruit, să nu l'ie 
altcineva volnec să cumpere fără numai mănăstirea Focşani. 
Dar aceste cuvinte n-au eşit din gura mortului nicidecum, ci 
numai muma lui Gheorghe şi Radul Chiriţoiu au pus în diiată 
aceste cuvinte cu un vicleşug, pentru că au fost pus Gheorghe 
mai denainte vreme zălog la Iordache Ncculcscul o parte de 
moşie den Voiaccni. Şi împlinindu-să [...] zapisului, au fost 
rămas moşiia sub stăpânirea Ncculcscului. Dar muma lui 
Gheorghe şi cu Chiriţoiul ştiu că au pus aceste cuvinte în 
diiata aceasta cu vicleşug, pentru ca, prin mijlocirea de la 
Neculescul, să rămâe supt a ei stăpânire. Şi cu această mijlocire 
au scos moşiia. 

Mai adeverez pentru viile Radului Chiriţoiului că au fost 
puse zălog la Gheorghe drept taleri 100, dar până la moartea 
lui s-au făcut cu dobândă 150. Şi ştiu că i-au ertat Gheorghe 
taleri 50, iar taleri 100 i-au zis Gheorghe să-i dea mume-si. Iar 
Radul Chiriţoiul au pus în diiată cu vicleşug precum că le-ar 
fi dăruit unii copile a lui. Şi aceste sunt vicleşuguri. 

Aceasta mărturisescu cu sufletul mieu înaintea lui 
Dumnezeu şi înaintea judecăţii. 

Şi m-am iscălit mai jos înaintea mai multor boieri. 

[...] Şi eu, Ioniţă snă Chiriţă ceauş, mărturisescu cu sufletul 
mieu că încă diiata lui Gheorghe nu vrea Constandin Stoian 
[...] să o iscălească ştiind-o că iaste vicleană, dar m-au trimis 
mama Safta la Constandin, zicând că, după moartea ei, ce va 
rămânea a lor va fi. Şi aşa zicându-o, au iscălit Constandin 
diiata" 15 . 

în mod paradoxal, testamentul întocmit pe patul de moarte 
poate traduce în egală măsură solemnitatea unei ceremonii, 
dar şi momentul în care unii dintre cei prezenţi încearcă să 
profite cu orice preţ de pe urma unui muribund. Găsindu-şi 
locul într-un scenariu mai amplu, din care face parte şi ultima 


15 DANIC, Fond Achiziţii Noi (în continuare AN), MMDCCLVI/15 (18 
februarie 1756). 

confesiune, voinţa de pe urmă capătă în principiu o autoritate 
ce nu-şi avea sursa numai în dreptul succesoral. Preotul (duhov¬ 
nicul) este un personaj nelipsit din această punere în scenă, 
beneficiind atât de încrederea testatorului, cât şi de cea a Bise¬ 
ricii sau a justiţiei 16 . Simpla lui prezenţă ar fi trebuit să impună 
o atitutdine evlavioasă şi mai ales respect pentru cel care-şi 
trăia sau credea că-şi trăieşte ultimele clipe. Insă, în realitate, 
lucrurile nu stau întotdeauna aşa, pentru că tocmai duhovnicul 
e cel care nu numai că încearcă să-şi convingă fiii spirituali să 
doneze cât mai mult Bisericii, dar uneori el renunţă la scrupule 
găsind potenţial pentru un posibil câştig într-o dispoziţie 
testamentară lipsită de toate precizările necesare: „Cu luminat 
pitac al Mărei<i>i Tale aduse înaintea noastră zapciu vătaf de 
copii za divan pe Safta i Mariia sin Şărban Fusea ot Târgovişte 
care făcea defăimare împotriva dieţii Maricăi, sora lor, că nu 
i-am scris după cum au învăţat moarta. Şi după poruncă, ca să 
cercetăm pe duhovnicul ce iaste iscălit într-însa, cum ştie zisa 
Maricăi pentru Biserică şi altile. Arătăm Mări<i>i Tale că, 
cercetând pă duhovnic, unde faţă fiind atât Safta i Mariia 
Fusoaice, cât şi Negoiţă, fratele lor şi orânduitul zapciu, dete 
credinţă înaintea noastră, puindu-1 supt blestem, cum că toate 
celelalte din diiată sunt scrise tocmai după cum au învăţat 
răposata Marica cu gura ei. Iar unde scrise de biserică, ca să 
să dea taleri 400 pentru ajutat la o biserică, zise duhovnicul că 
aceasta n-au auzit, fără de numai au auzit ca să să facă o 
biserică în satul Brăneşti, fără de a nu să pomeni cu sumă de 
bani" 17 . 

Prezenţa unui public, ca şi pronunţarea solemnă a ultimei 
voinţe, este menită să-i dea redactării actului anvergura unui 
spectacol. Dar, prin influenţa pe care o poate exercita fie asupra 
bolnavului, fie asupra redactorului, mituindu-1, publicul devine 
o sursă permanentă de suspiciune. Este momentul în care spec¬ 
tatorii - duhovnici, martori, epitropi şi rude - devin actori. Iar 


16 Vezi si Constanţa Ghitulescu, Preoţi şi enoriaşi. Exemplul Tării 
Româneşti în secolul al XVÎII-lea, în RI, tom XIII, nr. 1-2, 2002, p. 128; 
Eadem, în şalvari şi cu işlic. Biserică, sexualitate, căsătorie şi divorţ în 
Ţara Românească a secolului al XVIlI-lea, Humanitas, Bucureşti, 2004, 
pp. 31 şi urm. 

17 DANIC, Fond AN, MMDCCLXIII/49 (4 decembrie 1776). 

dacă testamentul îi surprinde arareori într-o altă ipostază decât 
cea de martori, vocea lor se dezvăluie sau, după caz, este 
deconspirată în actele judiciare. Epitropii (executorii testa¬ 
mentari) erau cel mai des suspectaţi de abuzuri, fie pentru că 
ar fi intrat în posesia unor bunuri care nu le aparţineau de 
drept, fie pentru că ar fi tăinuit o parte dintre ele: „însă, nefiind 
faţă şi ei la sfârşitul vieţii au bănuială, una, că s-ar fi sfederisit 
multe lucruri, cum şi pentru diiata că s-ar fi făcut cu îndemnarea 
dumnealui paharnicului Grigorie Hrisoscoleos, [...] din 
îndemnarea dumnealui paharnicului, răposata lăsând pomenirile 
sufletului de a i să face dă către dumnealui, să vede că se 
isterisesc nemişcătoare lucruri în vremile când aceste toate 
pomeniri şi legate se pot face din alte roduri şi toate cele 
nemişcătoare să rămâie spitalului spre mai bun folos [...]“ 18 . 

Documentele aduc în discuţie şi o altă problemă: fragilitatea 
voinţei de pe urmă, ca şi autoritatea ei asupra celor dragi, îşi 
are originea în apropierea morţii, în alternanţa momentelor de 
luciditate cu cele în care bolnavul îşi pierde cunoştinţa. Este 
un interval descoperit din punct de vedere juridic, în care 
voinţa testatorului poate deveni, cu acordul cumpărat al 
martorilor, una „vegheată" de către cei interesaţi de averea lui. 
De aceea, legea impune măsuri menite să preîntâmpine 
asemenea situaţii: elaborarea actului numai atunci când 
testatorul se află „cu minţile întregi, statornice" şi validarea 
lui de către ierarhii Bisericii, de mitropolit în special, dar şi de 
către domn. Cuvântul martorilor nu mai avea nici o putere în 
lipsa confirmării celor scrise de către testator însuşi în faţa 
mitropolitului sau a trimisului mitropoliei. Iar dacă moartea ar 
fi survenit în intervalul dintre redactare şi confirmare, actul 
risca să fie anulat: „După luminată porunca [...] ce ni se dă 
la jalba Argirii sărdăresii i Stancăi pităresii şi Elenco 
vămeşoaiei, mătuşile lui Iordache nevârstnicul sin răposatului 
Hristefi, nu lipsim a înştiinţa Mări<i>i Tale pricina ce au fost 
de nu am adeverit diiata numitului răposat. Că în ziua ce fusese 
răposat ne-au adus diiata Nicolae Andronescu biv vel căpitan 
za lefegii şi [...] epitropul ot cutiia obştii, aflându-să vecini cu 


18 DANIC, ms. 143, f. 137v (3 aprilie 1793). 

răposatul, ca să o adeverim [...]. întrebându-1 de trăieşte 
răposatul să trimitem om credincios al mitropoliei spre a cerceta 
după orânduială de este la ştire această diiată şi să-l vază de 
este cu minţile întregi şi aşa să o adeverim, ne-au arătat că mai 
nainte de venirea la noi cu patru-cinci ceasuri fusese murit. Şi 
neavând pliroforie curată nu am adeverit. Atâta numai de ţinem 
minte. Dar ni să pare că atunci să fi făcut şi o oareşcare 
cercetare de la epitropiia obştii, însă bine nu ştim. Ci cu 
luminată porunca Mări<i>i Tale să va cerceta şi epitropiia. 
Dosithei al Ungrovlahiei" 19 , 

însă aşa cum martorii puteau fi mituiţi, fie că erau feţe 
bisericeşti, fie dregători mari şi mici sau oameni obişnuiţi, nici 
trimişii însărcinaţi cu autentificarea celor spuse de muribund 
nu pot rămâne în afara oricărei suspiciuni. 

In concluzie, întocmirea testamentului poate oferi în egală 
măsură un spectacol derizoriu în care, profitând de slăbiciunea 
muribundului, unii încearcă să apuce cât şi ce pot, dar şi unul 
solemn, atunci când fiecare îşi respectă rolul care-i fusese 
atribuit în virtutea legii şi respectă mai ales autoritatea morală 
pe care o au cuvintele spuse pe patul de moarte. 


De la punerea în scenă la forma 
şi conţinutul discursului 

întocmit „înaintea lui Dumnezeu" şi a „mărturiilor vrednice 
de credinţă", testamentul devine înainte de toate o datorie 
creştinească. Conceput nu numai după „gândul omenesc ci, 
mult mai mult, după dumnezeiască poruncă", el înseamnă 
manifestarea voinţei proprii ca răspuns la voinţa divină şi deci 
împăcarea cu ideea morţii inevitabile. în viziunea Bisericii, 
voinţa individuală putea fi o sursă a ordinii atâta vreme cât ea 
devenea expresie a poruncii divine, aşa cum, la sfârşitul seco¬ 
lului al XVII-lea, Dionisie, patriarhul Ierusalimului, arăta în 
declaraţia privitoare la testamentul Elinei Cantacuzino (iulie 
1695): „Ceia ce e neorânduit e pretutindeni supărător, a spus 
glasul dumnezeiesc. Şi ce zic eu: supărător când neorânduiala 

19 BAR, ms. rom. 642, f. 143v (21 martie 1797). 

e în toate lucrurile pricina a toată pieirea căci, prin neorânduială 
nu numai casele şi oraşele, dar şi popoare şi neamuri au pierit; 
de unde se şi spune că prin orânduială s-au şi alcătuit toate. 
Nu numai atât, că până şi cereştile cercuri şi puteri duhovniceşti 
pornesc prin orânduială. De aici legile, canoanele şi rândurile 
aşează rânduiala cea de viaţă dătătoare şi înlătură neorânduiala 
cea pricinuitoare a pieirii. Ce am de gând cu această orânduială 
însă decât că răposata întru fericire doamna Ilina, cunoscând 
ce este neorânduiala aceasta, şi-a aşezat lucrurile în orânduială 
şi nu numai după gândul omenesc ci, mai mult, după dum¬ 
nezeiască poruncă, a făcut diată pentru toate moşiile ei şi ale 
soţului ei, pentru ca după moartea ei copiii ce avea să împartă 
toate acestea deopotrivă" 20 . 

Pentru a rezuma am putea spune că „orânduială creştină" 
a testamentului este cea prin care se realizează armonia între 
„gândul omenesc" şi „porunca dumnezeiască". Aceeaşi definiţie 
îşi va găsi expresia mai târziu într-un preambul de testament 
care circula la sfârşitul secolului XVIII şi începutul secolului 
XIX, prin referinţa la regele vetero-testamentar Iezechia (4 
Regi 20, 1): „Pune la orânduială cele pentru casa ta că vei 
muri şi nu vei trăi şi din vreme să orândueşti toate lucrările 
tale cele din lume atât spre părtinirea sufletului tău, cât şi spre 
orânduială celor ce rămân aici în lume" 21 . 

Fără a glosa prea mult asupra naturii ordinii, patriarhul 
Ierusalimului sugerează, inspirat de ierarhia cerească a lui 
Dionisie pseudo-Areopagitul, trei niveluri unde ordinea se 
manifestă: 1) asupra cerului şi puterilor cereşti; 2) legilor şi 
canoanelor; 3) testamentului. Orânduială înfăptuită prin 
testament trimite la ideea de ordine în cadrul mai larg al 
economiei divine: viaţa îşi are sursa în ordine, la fel cerul şi 
puterile cereşti. 

Economia actului de ultimă voinţă constă în organizarea 
bunurilor pentru două lumi: pentru lumea celor vii, asigu- 
rându-se armonia în familie printr-o împărţire echitabilă între 
moştenitori şi pentru lumea de dincolo, prin milostenii, sărin- 


20 Nicolae lorga (ed.). Documente privitoare la familia Cantacuzino, 
Bucureşti, 1902, pp. 158-159. 

2i BAR, ms. rom. 4025, f. 46 (6 februarie 1813). 

dare, pomeniri etc. - epilog al pregătirii pentru moarte. Prin 
urmare, înainte de a fi un act juridic, testamentul era conceput 
ca un gest profund religios, prin care se urmărea o strategie de 
absolvire a păcatelor. Această interpretare traduce nu atât 
definiţiile formulate în codurile de legi 22 , cât pe cele puse în 
circulaţie de reprezentanţii Bisericii la sfârşitul secolului al 
XVIII-lea şi începutul secolului al XlX-lea prin izvoadele de 
diată, adoptate cu fidelitate în practica juridică. Iată numai 
câteva exemple: „Dă vreme ce după călcarea poruncii lui 
Dumnezeu, înstreinându-se neamul omenesc din moştenirea 
Raiului, ca să nu rămâe răul nemuritor, s-au hotărât dă 
Dumnezeu şi mutarea dintr-această lume vremelnică şi 
trecătoare către viiaţa cea veciniei şi către moştenirea iarăşi a 
Raiului care o am fost pierdut. Şi aceasta fiind datorie 
creştinească de obşte, de vreme ce zioa aceia şi ceasul ei 
neştiut la toţi, creştinească datorie avem oricare a ne griji ca 
să fim gata spre acea călătorie şi a orăndui lucrurile din 
lumea aceasta cu iconomie bună, atât spre partea sufletului, 
cât a celorlalte ce se orânduesc în urmă (s.n.)“ 23 . 

„Fiindcă, din neascultarea strămoşului nostru Adam, s-au 
dat moarte firii omeneşti, de nu să poate cel început a nu afla 
şi sfârşit, a căruia sfârşit în ceas când va să fie nefiind omului 24 
ştiut, fără numai Ziditorului, a toate Dumnezeu. Pentru aceeia 
dar şi eu, ca un om morţii supus fiind şi eu, temându-mă de 
acel ceas, aflându-mă bolnav de atâta diastimă, de vreme până 
sunt cu minţile şi simţirile întregi şi nezmintite, făcui această 
diiată după netăgăduita creştinească datoriie şi orânduesc ale 
mele lucruri căte mi să află în zioa de astăzi şi câte voi mai 
căpăta (s.n.), vrând milostivul Dumnezeu a mă [scoate] din 
această îndelungată boală în carea mă aflu“ 25 . 


22 Vezi articolul nostru Moştenirea prin testament: intre voinţa 
individuală şi solidaritatea de familie, în De la comunitate la societate, 
coord. de Violeta Barbu, ICR, Bucureşti, 2006 (în curs de apariţie). 

23 DANIC, Fond Schit Cheia III/2 (2 iunie 1792), diata lui loniţă căpitan 
Nenişor. 

24 In document: omolui. 

25 BAR, ms. rom. 615, f. 14-15 (1 aprilie 1827), diata lui Petrache 
Popescu logofăt al treilea. 

Preambulul din izvodul mitropolitului Antim Ivireanu 
(1714) 26 , care deţinuse monopolul asupra discursului testamentar 
de-a lungul secolului al XVIII-lea, rămâne încă foarte popular 
şi la începutul secolului al XlX-lea: „De vreme ce întâmplarea 
cea viitoare iaste nevăzută şi însăşi îngerilor necunoscută pentru 
că numai la Dumnezeu toate sunt cunoscute, drept aceia eu, 
(cutarele), feciorul (cutăruia din cutare loc), am socotit mai 
nainte până a nu mă cuprinde sfârşitul vieţii mele şi până îmi 
sunt minţile întregi şi sănătoase să-mi fac diată şi să dovedesc 
gândul mieu cătră moştenitorii miei cei aleşi cu care voesc să 
chiverniseasc averea mea mutătoare şi nemutătoare după 
petrecerea mea din viaţă" 27 . Acesta se încheia cu iertarea cerută 
şi oferită aproapelui: „Ci întâi mă rog lui Dumnezeu, ca unui 
milostiv, să-mi erte mulţimea păcatelor cele ce am greşit ca un 
om într-această lume. Aşijderea, mă rog şi tuturor creştinilor cui 
ce voi fi greşit să mă erte şi de mine să fie ertaţi toţi câţi îmi 
vor fi greşii şi verice rău mi-au făcut". 

Apare aici o problemă esenţială şi anume dacă interpretarea 
formulărilor standard are vreo o relevanţă. Au ele vreo rezo¬ 
nanţă în conştiinţa omului de rând sau nu este decât o formă 
golită de conţinut? Repetitivitatea pe care un tipic o presupune 
are drept consecinţă opacizarea mesajului sau, dimpotrivă, 
ritualizarea şi investirea lui cu o semnificaţie spirituală aparte? 
Fără îndoială că prin formalizarea iertării se pierde din 
spontaneitatea ei ca răspuns adus unei ofense, dar se câştigă 
în schimb prin alegerea momentului limită. 


Preambulul testamentului şi punerea în practică 
a unui discurs 

Mesajul transmis în noile formule de preambul ar putea fi 
descris astfel. Prin moarte doar adevăraţii fii ai Bisericii câştigă 


26 Antim Ivireanul, Opere (ed. Gabriel Strempel), Minerva, Bucureşti, 
1997, pp. 352-353. 

27 Ibidem, p.352. Vezi şi Violeta Barbu, De bono comunali.O istorie a 
familiei clin Tara Românească în secolul al XVII-lea, Meridiane, Bucureşti, 
2003, pp. 147-150. 

viaţa veşnică. Intrarea prin botez în comunitatea creştinilor nu 
este suficientă pentru ca cineva să fie considerat demn de 
moştenirea cerească. Astfel încât, identitatea pe care creştinul 
o primeşte prin botez constituie doar fundamentul pe care 
fiecare îşi construieşte condiţia de moştenitor şi pe care şi-o 
desăvârşeşte prin moarte. Botezul şi moartea sunt cele două 
momente esenţiale care-i hotărnicesc viaţa, iar intervalul cuprins 
între ele, o pregătire neîntruplă, căci moştenirea lui Dumnezeu 
deşi le este accesibilă tuturor, ea nu le revine automat, ci 
trebuie câştigată. Aşadar, „naşterea mântuitoare" 28 prin moarte 
nu este implicită condiţiei de creştin, ci vine ca desăvârşire a 
unei călătorii pentru care fiecare trebuie să-şi pregătească „cinci 
lucruri ca să ne fie merinde la vreme de primejdie, care lucruri 
să fie aceştia: ispovedania, rugăciunea, postul, milostenia şi 
dragostea" 29 . 

La începutul secolului al XVIII-lea, Antim Ivireanul descria, 
pe urmele tradiţiei omiletice, modul în care fiecare dintre aceste 
„merinde" spirituale hrăneau sufletul credinciosului: cu 
milostenia „să îmblânzim pre Dumnezeu", căci cei care oferă 
milă săracilor, străinilor, bolnavilor sau celor închişi vor fi 
miluiţi la rândul lor de Dumnezeu. Darul nu se face oricum, 
ci cu „lacrămi, cu inimă frântă şi cu gând ca acela ca să nu 
mai facă strâmbătate nimănui". Cu spovedania „ne spălăm 
păcatele, mărturisindu-ne înaintea duhovnicilor noştri, [...] 
pârându-ne înşine pre noi, iar nu să dăm pricina la alţii", cu 
rugăciunea „să cerem de la Dumnezeu mântuire sufletelor 
noastre că ni-o va da", iar cu postul „să ne uşurăm trupul, să 
ne limpezim mintea şi să ne bucurăm cu sufletul, ca să vie 
darul lui Dumnezeu asupra noastră" 30 . 

Aceleaşi condiţii, indispensabile mântuirii individuale, apar 
încă din timpul lui Mircea cel Bătrân, în preambulul actelor de 
danie: „ [...] apostolii, sfinţii purtători de Dumnezeu părinţi, 
ne-au îndemnat spre ajutorarea şi binefacerea sufletelor noastre 
şi ne-au lăsat nouă moştenire, celor din urmă copii ai lor, ca 


28 Antim Ivireanul, op.cit., p. 195: «Cuvânt de învăţătură la pogrebania 
omului prestăvit». 

29 Ibidem, p. 33: «Cuvânt de învăţătură la Dumineca lăsatului de brânză». 

30 Ibidem, pp.33-35. Vezi şi BAR, ras. rom. 3110, f. 24. 

unii prin rugăciune şi prin veghere şi post, alţii prin milostenie 
şi pocăinţă, să ne ferim de toate relele 1 * 31 (cca. 1400); „prin 
rugăciune şi post şi milostenie să ne curăţăm de păcatele nostre“ 
(1398). 32 Mai târziu, învăţăturile lui Neagoe Basarab către 
fiul său Theodosie aveau să explice prin pilde locul rugăciunii, 
al postului şi al milosteniei în lupta împotriva răului şi deci în 
salvarea individuală: „[...] cum grăiaşte şi pro<o>rocul de 
zice: «începătura înţelepciuni-i frica lui Dumnezeu». Că frica 
lui Dumnezeu iaste muma tuturor bunătăţilor, frica lui 
Dumnezeu curăţeşte mintea şi o înalţă cătră Dumnezeu şi dă 
la Dumnezeu să pogoară mila şi mila întăreşte pre om şi 
întărirea lui Dumnezeu iaste rădăcina bucuriei şi din rădăcina 
dumnezeirii să naşte postul. Postul naşte ruga, ruga naşte 
smerenie, smerenia naşte curăţie, curăţiia naşte milostenie, iar 
mila lui Dumnezeu va sfărâma şi va zdrobi capul satanii** 33 . 

Dragostea 34 , ca primă condiţie a mântuirii, îşi găseşte 
expresia în iertare. Lipsa ei compromite orice alt efort de 
răscumpărare a păcatelor, implicit şansa de a muri cum se 
cuvine, căci: „până nu vom avea pace şi dragoste cu fraţii 
noştri, până atunci nu ne va fi primită nice rugăciunea, nici 
postul, nici jertva, nice moarte** 35 . Dobândirea unui loc în tabăra 
celor drepţi la Judecata finală depindea în mod esenţial de 
relaţia cu aproapele. Lăsând loc mâniei, nimeni nu poate 
pătrunde într-o nouă viaţă a cărei raţiune de a fi este iubirea. 
Pentru a vorbi cu Dumnezeu prin rugăciune nu se putea folosi 


31 învăţăturile lui Neagoe Basarab către Jiul său Theodosie, text ales 
şi stabilit de Florica Moisil şi Dan Zamfirescu, tr. din slavonă de Gheorghe 
Mihăilă, studiu introductiv şi note de Dan Zamfirescu şi Gheorghe Mihăilă, 
Minerva, Bucureşti, 1970, p. 88 (studiu introductiv). 

32 Ibidem, p. 87. 

33 Ibidem, p. 247. 

34 Pentru semnificaţia teologică a filantropiei în lumea bizantină vezi 
Demetrios J. Constantelos, Byzantine plulanthropy and social welfare, 
Rutgers University Press, 1968, pp. 3-29 (Predominant în creştinismul 
timpuriu, termenul de agape - fusese înlocuit în secolul al III-lea cu cel de 
filantropie, care se va instala definitiv în gândirea teologică bizantină). Vezi 
şi Ligia Livadă-Cadeschi, De la milă la filantropie. Instituţii de asistare a 
săracilor din Ţara Românească şi Moldova în secolul al XVIII-lea, Nemira, 
Bucureşti, 2001, p. 111. Mulţumesc pe această cale doamnei Emanuela 
Popescu-Mihuţ pentru sugestii. 

un alt limbaj decât pe cel al dragostei, căci rugăcinea este 
„pază curăţeniei, oprelişte mâniei, ţinere mândriei, curăţenie 
zavistiei 1 * 36 . Nici postul nu poate purifica atâta timp cât nu 
vine pe fondul păcii interioare, deci al împăcării cu aproapele: 
„Ce folos iaste a fi galben şi ofilit de post, iar de pizmă şi de 
urâciune a fi aprins; ce folos iaste a nu bea vin şi a fi beat de 
veninul mâniei?** 37 . Mânia e incompatibilă cu natura divină şi 
îl face pe om nevrednic de moştenirea împărăţiei cereşti: „să 
nu ne apuce moartea întru mâniia noastră că, în ce ne va găsi 
moartea, într-aceia ne va judeca Dumnezeu** 38 . 

Conceput pe patul de moarte „ca orânduială pentru părtinirea 
sufletului**, testamentul reprezintă epilogul pregătirii pentru 
moarte 39 , fiind făcut după ce bolnavul se spovedise 40 şi se 
împărtăşise. Era momentul în care pregătirea ajungea la punctul 
ei culminant, pentru că ceea ce muribundul nu reuşise să facă 
în timpul vieţii încerca să recupereze prin milostenie. în acelaşi 
timp, actul de ultimă voinţă este şi mărturia unei eliberări. Prin 
iertarea oferită în pragul morţii, el se elibera de mânie pentru a 
putea intra în armonia care defineşte „naşterea mântuitoare**. în 
consecinţă, pentru a nu fi luat de moarte pe neaşteptate, fiecare 
trebuie să urmeze mai întâi de toate ritualul împăcării a cărui 
formulă, reactualizată în izvodul de testament pus în circulaţie 
de Antim, este nelipsită în pr actica testamentară. 

încercarea mitropolitului de a introduce formula iertării 
într-un act juridic 41 nu poate fi privită separat de efortul său 


35 BAR, ms. rom. 3110 , f. 24v-25: «Iertăciuni la oamen<i>i morţi». 

36 Antim Ivireanul, op.cit., p. 34. 

37 Ibidem, p. 36. 

38 BAR, ms. rom 3110, f. 24v-25. 

39 Pentru spaţiul Europei occidentale vezi lucrările clasice: Philippc Aries, 
L'homme devantla mort, Editiondu Seuil, Paris, 1977; Pierre Chaunu, op.cit.-, 
J. Chiffoleau, op. cit. -, Jean Delumeau, Le peche el la peur. La culpabilisation 
en Occident (Xllle-XVIIle siecles), voi. I-II, Fayard, Paris, 1983. 

40 Pentru semnificaţia iertării în confesiunea din spaţiul occidental vezi 
Idem, L'aveu et le pardon. Les difficultes de la confession. Xllle-XVIIle 
siecles, Fayard, Paris, 1990. 

41 Trebuie spus că formula iertării nu era străină testamentelor greceşti 
din secolele anterioare. Mulţumesc Lidiei Cotovanu pentru această informaţie 

constant de a predica iubirea faţă de aproapele. Dragostea este 
deschiderea esenţială a omului spre divinitate 42 : „Că dragostea 
iaste singur Dumnezeu 43 şi cela ce rămâne în dragoste, în 
Dumnezeu rămâne şi Dumnezeu într-însul“ 44 . Gravitând în 
jurul triadei pauliniene credinţă - nădejde - iubire (1 Corintieni 
13, 13), el reiterează legătura între iubirea faţă de aproapele şi 
iubirea faţă de Dumnezeu: „Dragostea încă iaste o unire a 
mulţi într-una şi cale cătră Dumnezeu" 45 . Dar pentru ca o 
definiţie să fie pe înţelesul creştinului obişnuit, se impunea şi 


şi mai ales pentru bunăvoinţa cu care mi-a oferit exemplele care vin să o 
susţină, punându-ne la dispoziţie şi traducerea din greacă: 1) testamentul lui 
Maxim Margounios, episcop de Cerigo (Kythira), redactat la Veneţia, 1 iulie 
1602 -„Lasso la caritâ a tutti li christiani, domandando sempre perdono se 
havessi offeso alcuno", în E. Legrand, Bibliographie hellenique ou 
description raisonnee des ouvrages publies en grec par des grecs aux XV* 
et XVI‘ siecles, II, p. 391; 2) testamentul mitropolitului de Filadelfia (cu 
reşedinţa la Veneţia), Gavril Seviros, redactat la Veneţia, 5 octombrie 1616: 
„AeuxEpov cruyxcopcb xdmv avOpcoxoK, ouxco avSpctm Kat yuvatcji kcu xat5iotţ, 
ouxar xotţ KaxaXaXf|aaaiv r|pdţ, ouxco xoiţ Exatvcoaatv, kcu Eyco auxouţ 
axăvxaţ croyxcopr|p£vouţ kcu EuXoytipevouţ ev xe xco vuv aicbvi Kat ev xgj 
gEXXovxt, ^rţxchv Kat Eyco nap’ auxcirv xt|v ev Xptaxcb auyxcbpiţaiv (în al 
doilea rând, îi iert pe toţi oamenii, atât bărbaţi, femei şi copii, atât pe cei 
care au clevetit împotriva mea, cât şi pe cei care m-au lăudat, îi iert pe toţi 
aceştia şi-i binecuvântez acum şi în veci, cerând şi eu de la ei iertare întru 
Hristos)", A. Sterchellis, H dtadljKq tov rafipiqX XePqpov (1616) Kai q 
pvQpiaq t cav xpetbv tov (1617-1647), „0T|craupia|iaxa“, nr. 6, 1969, pp. 
189-190; 3) testamentul lui Nicolaos Saros, fiul lui Athanasios din Delvino 
(Epir), redactat la Veneţia, 3 noiembrie 1697: „Kcu xpcbxov xapaSiSco xiţv 
apapxcoXf|v pou \|ruxf|v Eiq xaţ xcipaţ xou auOevxoţ xou 0eou, xov onoiov 
xapaKa/.co va ouyxcopf|Oiţ xaţ apapxiaţ pou, KaOcbţ Kat Eyco auy'/copco 
oXouvcijv ekeîvojv xou pou EpXayav Kat xapaKaX.cn Kat Eyci) KaOcva oxou va 
eXoPe ^Xcuţnpov axo Xoyov pou va pE auyxcoprţarţ. (Şi mai întâi îmi predau 
sufletul păcătos în mâinile stăpânului Dumnezeu, pe care îl rog să-mi ierte 
păcatele, precum şi eu le iert pe ale tuturor celor ce mi-au dăunat şi rog şi 
eu pe oricine a fost jignit de cuvântul meu să mă ierte)", K.D. Mertzios, 
AvEKâora qxapătură pvtjprio., „HxEipwxucd xpovuca", 13, 1938, p. 104 etc. 

însă chiar dacă demersul lui Antim Ivireanu nu era original, credem că 
însemnătatea pe care acesta îl are în spaţiul Ţării Româneşti nu poate fi 
trecută cu vederea. 

42 Jean Meyendorff, Initiation ă la theologie byzantine, Les Editions du 
CERF, Paris, 1975, p.186. 

43 Ibidem. 

44 Antim Ivireanul op.cit., p. 35. 

45 Ibidem, pp.22, 43. 

o tipologie a ei 46 , pentru a se înlătura astfel orice ambiguitate: 
„una dumnezeiască, alta firească şi alta pătimitoare şi rea“. 
Intre cele două extreme - dragostea de natură divină şi dra¬ 
gostea interzisă, care nu poate fi numită „ca să nu ne spurcăm 
auzul", dar pe care „fieştecare înţelept şi temătoriu de 
Dumnezeu o cunoaşte" - există cea care traduce legătura de 
sânge dintre părinţi şi copii sau pe cea de prietenie. 

Dacă dragostea faţă de semeni este răspunsul unui bun 
creştin dat milostivirii lui Dumnezeu, „dragostea firească" se 
întemeiază pe un schimb de îndatoriri ce-şi au sursa în legătura 
de rudenie sau de prietenie, pe o evaluare a meritelor celui 
apropiat 47 . Natura umană a iubirii vine din imprevizibil, din 
lipsa gratuităţii pentru că, dacă nevoia de reciprocitate 48 nu 
este satisfăcută, dacă darului de sine nu i se răspunde cu un 
contra-dar pe măsură, echilibrul schimbului se rupe, provocând 
dezamăgirea şi chiar mânia. Atunci, testamentul putea deveni 
expresia acestei dezamăgiri, oferindu-i celui care se simţea 
nedreptăţit puterea de a sancţiona, de a-şi atribui rolul unui 
justiţiar. De aceea, mitropolitul atrăgea atenţia asupra 
pericolului pe care îl reprezenta „obiceiul cel rău ce au unii şi 
nu vor să lase nimica rudelor puind pricina cum că nu i-au 
căutat la vreme de nevoie sau la vreme de boală sau pentru 
căci au avut între dânşii vrajbă şi lasă în pizmă averile lor la 
alţii şi pre rude îi lasă fără de moştenire" 49 . 

Spre sfârşitul secolului al XVIII-lea, acelaşi avertisment 
era reluat într-un text de lege (Pravilniceasca condică ): „să nu 
lase cea mai mare parte din averea lui la vreunul din rudele 
lui, pentru multa dragoste ce va fi având pentru acela, 
năpăstuind pe ceilalţi care sunt tot de o treaptă împreună 
moştenitori, din care aceasta lasă greotate sufletului şi prigoniri 
între rudele lui" 50 . Prin urmare, voinţa individuală putea fi 
atât o sursă a ordinii, câtă vreme ea devenea expresie a voinţei 
divine, dar şi una a dezordinii, atunci când testatorul se lăsa 


46 Ibiilem, p. 22. 

47 Luc Boltanski, L ’amour el la justice conime competences. Trois essais 
de sociologie de l’aclion, Edition Metailie, Paris, 1990, pp. 161-163. 

48 Ibidem, pp. 161 şi urm. 

48 Antim Ivireanul, op. cit., p. 351. 

50 PC, XXII, „Pentru diiată", §1, p. 106. 

în voia propriilor sentimente. Această dezordine se traducea 
de cele mai multe ori prin numeroase şi interminabile conflicte 
în justiţie. 

In faţa unei realităţi din ce în ce mai îngrijorătoare, 
mitropolitul trebuia să găsească o soluţie practică. Probabil 
conştient că predica sa nu putea avea o influenţă prea mare 
dincolo de zidurile bisericii, el adoptă, în dubla sa postură de 
predicator şi de autoritate juridică, o strategie zidită pe două 
principii: 1) persuasiunea şi 2) coerciţia. 

1) Prin persuasiune ne referim în primul rând la felul în 
care el transpune ideea creştină a iubirii într-un act juridic. 
Astfel, în schimbul de iertare pe care îl pune la începutul 
izvodului există o dublă finalitate: eliberarea de mânie, 
indispensabilă pregătirii individuale pentru moarte, o condiţie 
pe care fiecare creştin trebuia s-o îndeplinească pentru salvarea 
sufletului, dar şi rezolvarea paşnică a conflictelor ce izbucneau 
mai tot timpul în jurul moştenirii. Ieşind din paradigma unei 
iubiri care-1 pune pe celălalt la încercare, bunul creştin trebuie 
să-l iubească „din porunca lui Dumnezeu" 51 , altfel efortul 
răscumpărării păcatelor avea să fie compromis. Soluţia era 
prin urmare de a transfera amprenta divină a iertării - izvorâtă 
din filantropie - asupra iubirii „fireşti", capricioasă şi fragilă. 

Pe de altă parte, „a predica" - prin intermediul izvodului 

- celui care-şi punea viaţa în ordine putea fi o modalitate mult 
mai eficace decât predica în biserică. 

2) însă cum puteau fi oamenii convinşi să urmeze 
învăţăturile sale dacă nu printr-o serie de interdicţii şi printr-o 
supraveghere constantă a redactării testamentelor? Este poate 
unul din motivele pentru care imaginează două tipuri de 
sancţiuni pentru cei care-şi întocmesc testamentul: una 
spirituală - nu vor primi răsplata lui Dumnezeu, iar blestemul 
proferat la adresa celorlaţi se va întoarce împotriva lor înşişi 

- şi o alta, practică, prin invalidarea actului. 

Pentru ca mesajul să ajungă la destinaţie era necesar un 
regulament pentru preoţii sau dascălii însărcinaţi cu scrierea 


51 Demetrios J. Constantelos, op. cit., p. 3: „Philantropia as a Byzantine 
concept is identified with agape and implies an active feeling of benevolence 
toward any person, independent of that person identity or actions“. 

testamentelor. în broşura, cu titlu de îndrumar, publicată la 
Târgovişte, în 1714, sub titlul Capetele de poruncă, Antim le 
cerea să descurajeze „răul obicei 11 al testatorilor de a-şi înlătura 
ruele de la moştenire, fie încercând să-i convingă cu vorba 
bună, fie refuzând să redacteze documentul. în caz contrar, 
aceştia aveau să suporte consecinţele: „Vericarele din preoţi 
va fi chemat să scrie diata cuiva şi va vedea cum că cel ce 
rânduieşte să poartă cu pizmă asupra rudelor lui, au să-l 
îndemne să facă ceia ce iaste dreptul au să nu-i scrie diata, că 
apoi va cădea în pedeapsă" 52 . 

însă, pentru a înţelege miza demersurilor mitropolitului, 
aceste reguli ar trebui plasate într-un context istoric. în 1714, 
după ce Constantin Brâncoveanu (1688-1714) fusese decapitat 
la Constantinopol, locul lui pe tronul Ţării Româneşti era luat 
de Ştefan Cantacuzino, fiul stolnicului Constantin Cantacuzino. 
încă de la începutul domniei, el va lua decizia scutirii clerului 
de bir. Atunci, mitropolitul Antim Ivireanul care, ca apropiat 
al familiei Cantacuzino, îşi păstrase poziţia în fruntea Bisericii 
muntene chiar şi după schimbarea puterii politice, va încerca 
să valorifice cât de curând acest privilegiu prin elaborarea 
unei serii de reguli destinate preoţilor 53 , reguli prin care el 
reformula mai ales atribuţiile lor juridico-administrative, 
întărind autoritatea Bisericii în gestiunea dreptului civil. Acestea 
vor fi publicate în amintitele Capete de poruncă, ce conţineau 
printre altele şi izvodul testamentului. 

Şaizeci şi cinci de ani mai târziu, în perioada în care 
Alexandru Ipsilanti îşi punea în aplicare politica de reforme, 
reafirmând obligativitatea actului scris, mitropolitul Grigore 
scotea o a doua ediţie a Capetelor de poruncă 54 . De atunci, 
izvodul de testament a circulat în copii manuscrise mai mult 
sau mai puţin complete până la începutul secolului al XlX-lea. 
Cele mai multe dintre ele se află în miscelanee religioase la 


52 Antim Ivireanul, op. cit., pp. 351-352. 

53 tbidem, ed. crit. 1972, p. XXXVII, nota. 91. 

54 loan Bianu, Nerva Hodoş, Bibliografia românească veche. I50N 
IH30, II, Bucureşti, 1910, pp. 210-211. Vezi şi Aurelian Sacerdoţeanu, 
«Capete de poruncă » de Antim Ivireanul , în GB, XXV, nr. 9-10, 1966, pp. 
831-839; Emilian Em. Săvoiu, « Capetele de poruncă» ale lui Antim 
Ivireanul, în BOR, LXXXIV, nr. 9-10, 1966, pp. 997-1006. 

Biblioteca Academiei Române, ms. rom. 2158, f. 25; ms. rom. 
3404: „învăţătura cum să cade să să facă dieţile sau foile de 
zestre, scoase de preasfinţiia sa mitropolitul kiriu kir Grigorii, 
la leat 1780, în zilele luminatului domnului nostru Alexandru 
Ipsilant voevod“, f. 5-7, izvod semnalat de Ilie Corfus în descri¬ 
erea manuscrisului 55 ; ms. rom. 3774, f. 12-13; ms. rom. 3275, 
f. lllr-v; ms. rom. 4765, f. 55r-v; ms. rom 5579, f. 18v etc 56 . 

La începutul secolului XIX, preambulul izvodului se 
schimba de la un testament la altul, uneori chiar şi structura, 
în schimb, formula iertării lansată de Antim a rămas aceeaşi, 
ceea ce dă măsura importanţei ei în pregătirea pentru moarte. 


Testamentul şi „rugăciunile de iertăciune 44 

Ceea ce face din iertarea prin testament parte dintr-un 
spectacol solemn nu este numai momentul derulării sale în 
faţa unui public, ci şi analogia cu un episod din ceremonia 
înmormântării. „Rugăciunile de iertăciune" 57 sunt citite de trei 
preoţi în biserică, înainte ca trupul să fie condus la groapă. Ele 
pun în scenă un schimb de iertare între defunct şi cei care 
participă la funeralii, un dialog imaginar al cărui interpreţi 
sunt preoţii oficianţi. Ca intermediar între cele două lumi, pre¬ 
otul este singurul care are acces la invizibil. El traduce celor¬ 
lalţi, în calitate de martor şi garant al adevărului, ceea ce vede 
şi ceea ce aude din gura mortului: „Acum, prin închisă gura 
sa, să roagă şi zice: «O, dragi fi<i>i miei cei iubiţi sau fiice, 
adunaţi-vă acum împrejurul părintelui (sau maic<i>i ) vostru 
de mă sărutaţi cu sărutarea cea mai de pre urmă. Veniţi de 


' Ilie Cort'us, Cronica meşteşugarului loan Dobrescu (1802-1830), în 
„Studii si articole de istorie", voi. VIII, 1966, p.311; Gabriel Ştrempel, 
Catalogul manuscriselor româneşti din Biblioteca Academiei Romane voi 
III, p. 117. 

56 Una dintre copiile manuscrise ale acestui formular a fost publicat de 
Nicolae lorga în Cărţi şi scriitori români din veacurile XVII-XIX în 
AARMSL, tom XXIX, 1906, pp. 21-22. 

57 Vezi articolul nostru Binecuvântarea şi blestemul părinţilor în 
discursul testamentar (Buc ureşti, sfârşit de secol XVIII - început de secol 
XIX), în SMIM, voi.XXI, 2003, pp. 70-71 

vedeţi bucuriia şi mângâerea v<o>astră apusă în mormânt. Că 
de astăzi înainte faţa mea nu o veţi mai vedea, nici glasul 
mieu nu-1 veţi mai auzi, că lungă călătorie am a face, pre care 
niciodată n-am călătorit. Ştiu, fiilor, că de multe ori, învă¬ 
ţând u-vă şi dojănindu-vă vă voiu fi supărat, iară nu spre răul 
vostru, <ci> ca părintele pre fii. Iar acum, la ceasul despărţirii 
mele de cătră voi, vă rog să mă ertaţi, că n-am gândit, nici am 
aşteptat într-această vreme să mă înstreinez de cătră voi»“ 58 . 

In testament, locul preotului oficiant este luat de redactorul 
actului, cleric sau laic, care traduce în scris voinţa testatorului 
de a se reconcilia cu semenii săi pentru ca sufletul să-i fie 
primit de Dumnezeu. Deplasată spre registul cuvântului scris, 
iertarea nu mai este pusă în scenă printr-un dialog. Dacă în 
slujba de înmormântare poate exista o cerere de iertare 
formulată de preot în numele defunctului şi un răspuns al 
asistenţei - „Dumnezeu să-l ierte" -, în textul testamentului, 
redactorul este intermediarul cererii testatorului, adresată nu 
numai publicului (mai puţin numeros), ci tuturor „cărora le 
greşise", însă al căror răspuns nu este consemnat. 

Testatorul propune un schimb profitabil atât pentru el, cât 
şi pentru cei cărora li se adresează; acesta îi absolvă de greşeli 
aşteptându-le la rându-i iertarea pentru ca toţi să primească 
astfel ca răsplată iertarea lui Dumnezeu. Chiar dacă, la prima 
vedere, se intră într-o logică a schimbului, cererea şi oferta 
iertării nu sunt două acte de discurs care se confruntă 59 , ci 
merg în aceeaşi direcţie, ascendentă, către răscumpărarea 
păcatelor. Iertarea nu este răspunsul adus unei ofense 69 , ci un 
ritual, parte a pregătirii pentru moarte. Asumându-şi în egală 
măsură postura vinovatului şi a victimei, testatorul cere iertare 
fără să aştepte un răspuns şi iartă fără să i se fi cerut. Iertarea 
nu se înscrie într-un plan al reciprocităţii 61 pentru că 
reconcilierea nu este un obiectiv în sine, ci condiţia esenţială 
a călătoriei în lumea de dincolo, spre o judecată individuală al 


58 BAR, ms. rom. 3110, f. 50v-51. 

59 Paul Ricccur, Memoria, istoria, uitarea (tr. rom.), Amarcord, 
Timişoara, 2001, p. 578. 

60 Pentru distincţiaîntre iertarea morală şi cea psihologică vezi Vladimir 
Jankelevitch, Iertarea (tr. rom.), Polirom, Iaşi, 1998, pp. 19-20. 

61 Ibiclem, p. 554. 

cărei Judecător este iertător aşa cum a fost fiecare faţă de 
aproapele său. Ceea ce se înfăţişează într-o primă instanţă ca 
schimb pe orizontală se construieşte în fapt pe verticală, cu 
atât mai mult cu cât aproapele îl întruchipează pe Iisus Hristos. 
Fiecare este un simplu intermediar în relaţia celuilalt cu 
Dumnezeu, iar legătura dintre vinovat şi victimă sau dintre 
greşeală şi absolvirea ei este împinsă pe un plan secundar. 
Mai mult, iertarea nu este precedată de o mărturisire, iar 
greşelile nu sunt numite şi în consecinţă determinate în timp. 
Făcute cu voie sau fără voie, ele sunt rezultatul firesc al unei 
vieţi născute în păcat. Cu alte cuvinte, greşeala, ca şi păcatul, 
descrie mai degrabă o condiţie, cea a muritorului. 


Iertarea: între justiţie şi testament 

însă iertările rituale au ele vreun ecou într-o realitate socială 
în care oamenii caută rezolvarea conflictelor în justiţie? Sânt 
ei pregătiţi să renunţe la mânie şi să ierte pentru binele 
sufletului lor sau preferă calea mai simplă a răscumpărării 
păcatelor prin milostenii, danii şi plata slujbelor de pomenire? 

Majoritatea documentelor păstrează cu Fidelitate formula 
iertării consacrată de Antim, destinatar^ fiind „tot creştinul 11 
sau „toţi aceia cărora le voi fi greşit". Insă, uneori testatorii 
simt nevoia unor precizări, adresându-se în primul rând rudelor, 
apoi prietenilor şi oricărei alte persoane „care-i va fi greşit": 
„Şi întâiu fac rugăciune la toţi de obşte, fraţi şi surori, rude şi 
prietini, la mari şi la mici, vă rog pă toţi ca să mă ertaţi din 
toată inima şi oricât v-am greşit, să le treceţi cu vederea. Şi 
iarăşi vă rog să mă ertaţi pă mine, păcătoasa, că şi eu vă ertu 
pă toţi din toată inima mea şi din tot cugetul, fiindcă ca un om 
fiind eu în lume, multe greşale voi fi făcut cu ştiinţă sau fără 
ştiinţă [...]“ 62 . 

Unii dintre ei nu se rezumă la o simplă invocaţie, ci vor să 
demonstreze că ştiuseră cum să-şi însuşească preceptele 
Bisericii. Este şi cazul Cârstinei băcăneasa care-şi iartă primul 


62 BAR, ms. rom. 612, f. 13()v, „Diiata Mari<i>i Filipeascăi 
(8 august 1805). 

soţ, convinsă fiind că fără împăcarea cu ceilalţi nu erau posibile 
penitenţa, spovedania, daniile şi pomenirile pentru mântuirea 
sufletului. Conştiinţa păcatului este una aparte, hrănită, fără 
îndoială, de sfaturile şi învăţămintele duhovnicului său, 
Gheorghe 63 , discipol al lui Paisie Velicikovski şi egumen al 
mănăstirii Cernica. In timp ce, în faţa unui necaz sau a bolii, 
mulţi se considerau loviţi de soartă, plătind încă din timpul 
vieţii pentru păcatele lor, Cârstina preferă pedeapsa înainte de 
venirea morţii: „Căci pentru păcatele mele mil<o>st<i>vul 
Dumnezeu să mă pedepsească în lumea aceasta ori cu boale, 
ori cu pagube din negoţul ce fac, ori din alte peristasăi a 
vremilor să ajung la o mare lipsă şi sărăcie sau să-mi dea o 
viaţă îndelungată sau să mănânc tot ce am şi încă să nu-mi 
ajungă 1 * 64 . 

Numai că puţini sunt cei care au puterea să ierte. Chiar 
dacă adoptă fără rezerve formula-tip, ei nu ezită totuşi să-şi 
folosească puterea pe care actul de ultimă voinţă le-o dădea de 
a pedepsi ingratitudinea unui membru al familiei prin anularea 
oricărui drept al acestuia asupra bunurilor patrimoniale. 
Testamentul lui Radu Filipescu 65 adună toată furia şi frustrarea 
unui soţ părăsit pentru un ofiţer „neamţ" (austriac): „După ce, 
în treisprezece ani ce am trăit amândoi, au fost cu firea foarte 
aspră şi, nesocotindu-mi cinstea casii şi a copiilor, de-am 
iconomisit cum s-au putut, socotind că ale tinereţilor vor trece, 
iar la leat 1789, întâmplându-să de au venit nemţii în ţară, 
se-au fost îndrăgit cu un neamţ căpitan ofiţer. Şi eu fiind cu 
chiverniseală-mi pentru a lor şi a mea agoniseală, unde 
dumneaei nicicum n-au voit să vie, înşălându-mă că iaste 
bolnavă. Aşadar, s-au vorbit cu neamţul şi au luat tot avutul 
mieu şi al casii şi al copiilor, argintării şi bani, gata taleri 3500 
[...] Ci după faptele dumneaei ce arăt mai sus, las ca să nu 
aibă nici o treabă cu casa mea si cu copi<i>i miei [...]“ 66 . 


63 Beneficiar si el al testamentului Cârstinei, BAR, ms. rom. 612, f. 

82v. 

64 BAR, ms. rom. 612, f. 83. 

65 DAN1C, ms. 143, f. 139—141. Document publicat parţial în V.A. 
Urechia, Istoria românilor, voi. VI, Bucureşti, pp. 427 -430. Vezi şi articolul 
nostru Moştenirea prin testament... 

66 DANIC, ms. 143, f,139r-v. 

Pentru el nu există nicio contradicţie între iertarea „tuturor 
oamenilor" şi satisfacţia pe care i-o poate da pedepsirea soţiei 
adulterine prin înlăturarea ei de la moştenire şi prin refuzul 
tutelei asupra copiilor. Aparent pentru el nu există nici o 
contradicţie între iertarea „tuturor oamenilor" şi satisfacţia pe 
care i-o poate da pedepsirea soţiei adulterine prin reţinerea 
zestrei şi prin interdicţia de a-şi mai vedea copiii. Să fie această 
contradicţie o dovadă că formularea tip era în fapt golită de 
conţinut? Răspunsul vine indirect tot din partea stolnicului 
care, la puţin timp după aceea, aflîndu-se pe patul de moarte, 
îşi iartă soţia, eliberând-o de povara greşelii şi eliberându-se 
el însuşi de păcatul mâniei: „răposatul au trimis şi au chemat-o 
şi, ca fiecare om ce la sfârşitul vieţei sale se iartă cu toţi, aşa 
şi răposatul au urmat" 67 . Spectrul morţii dezvăluie astfel cât 
de important era pentru bunul creştin să se despartă împăcat 
de lumea aceasta. Iar dacă în testament, conştiinţa propriului 
sfârşit este în primul rând un act de discurs, pe patul de moarte, 
ea traduce o realitate pe cale de a fi trăită. 

Iertarea in extremis are ca efect juridic dreptul soţiei de 
a-şi cere zestrea 68 , ceea ce ridică mai multe întrebări. Avea 
această iertare autoritatea voinţei de pe urmă, a unui testament 
oral? Dacă da, atunci nu-şi disputa autoritatea cu testamentul 
scris şi, mai ales, nu punea sub semnul întrebării validitatea 
acestuia 69 ? Aceeaşi problemă şi-au pus-o şi care cei care 
cercetaseră cazul, căutând un răspuns în textul legii: „Şi căutând 
la pravilă pentru acest fel de ertăciune să vedem ce hotărăşte 
şi de poate a anerisi diata răposatului ce, cu puţin înaintea 
morţii, sau mai bine să zicem înaintea ertăciunii, au fost făcut, 


67 V. A. Urechia, Istoria românilor, voi. VI, Bucureşti, 1893, p. 427- 
428. Mulţumesc Constanţei Vintilă-Ghiţulescu pentru că mi-a semnalat acest 
document. 

' ,8 Ibiclem , p. 429: „Deci zice că mai nainte de a dobândi eităciune de 
la soţul dumneaei, fiind vrednică de toată pedeapsa, niciodată nu ar fi 
îndrăznit să ceară câtuşi de puţin din zestrile dumnealui. Iar acum, în vreme 
ce acela cătră carele au greşit au ertat-o, cere a i să da zestre, fiindcă 
ertându-i răposatul vina, rămâne anerisită diata, ce cu puţin mai înainte 
făcuse prin care o osândea a-şi pierde zestrea după vina dumneaei". 

99 Testamentul era revocabil; întocmirea unui al doilea îl anula automat 
pe cel anetrior. Numai ultimul era luat în considerare. 

ilu am găsii nimic» 70 . în lipsa unor reglementări clare se 
propune o soluţie de mijloc: jeluitoarea câştigă dreptul la 
„venitul şi rodul" zestrei în condiţiile în care nu se va recăsători 
şi-şi va lăsa zestrea moştenire copiilor aşa cum soţul ei 
dispusese prin diată. Hotărârea domnului nu venea decât să 
confirme rezultatul anchetei, pornită la jalba Măriei Filipescu 
şi să reafirme supremaţia actului scris: „Deci, fiindcă răsposatul 
n-a apucat a pune în scris altă hotărâre a sa, de au avut în 
gândul său, spre a-şi anerisi adică diata ce mai nainte făcuse, 
care este sinet în scris şi fiindcă orânduiala judecăţii şi a pravilei 
celei înscrise au mai multă putere decât cele nescrise, de aceea 
dar ca diata să nu se strice, dar nici stolniceasa [...] să nu 
rămâe isterisită cu totul de al său [...]“ 71 . Prin urmare, chiar 
dacă i s-ar fi conferit iertării autoritatea „limbii de moarte", ea 
nu s-ar fi putut impune în faţa testamentului, anulându-1, aşa 
cum ceruse jeluitoarea. 

Testamentul nu este prin urmare o formă de katharsis, o 
mărturisire a propriilor păcate, ci spaţiul unei culpabilizări 
care legitimează sancţiunea, un spaţiu al povestirii suferinţelor 
pe care „celălalt" le-a provocat. Acest travaliu al memoriei nu 
se împlineşte întotdeauna prin iertare. Dacă în preambul 
testatorul îşi asumă în egală măsură ipostaza de vinovat şi cea 
de victimă, în textul propriu-zis o păstrează mai degrabă pe 
cea de victimă, calitate în care fie invocă justiţia divină, fie se 
adresează printr-o plângere autorităţilor judiciare, fie îşi asumă 
el însuşi rolul judecătorului, în virtutea puterii pe care testa¬ 
mentul i-o conferă. Părinţii, de exemplu, conform îndreptării 
legii, îşi puteau exercita această putere asupra copiilor în mai 
multe situaţii: dacă fuseseră loviţi sau ameninţaţi, dacă fuseseră 
târâţi prin judecăţii de copiii care ar fi trebuit să-i susţină, 
dacă nu fuseseră îngrijiţi la boală şi la bătrâneţe, dacă aceştia 
se căsătoriseră fără consimţământul lor etc. 72 în Legiuirea 


70 V.A. Urechia, op.cit, p. 429 

71 Ibidem, p. 428. 

72 IL, gl. 284, 1-8, p. 276. Vezi şi George P. Nedelcu, Puterea părin¬ 
tească în vechiul drept românesc. Ploieşti, 1933, pp. 158-164; Emilian Em. 
Săvoiu, Contributiuni la studiul succesiunei testamentare în vechiul drept 
românesc Craiova, 1942, pp. 114-116; Ioan Ceterchi (coord.), Istoria dreptu¬ 
lui românesc, voi. I, Editura Academiei RSR, Bucureşti, 1980, p. 525. 

Caragea, motivele dezmoştenirii descendenţilor se reduc la 
patru: a pune viaţa părinţilor în pericol, lipsa sprijinului la 
bătrâneţe, a-i lovi sau a-i da în judecată, la care se adaugă şi 
cazul în care aceştia nu ar fi încercat să-şi răscumpere părinţii 
vânduţi ca robi 73 . 

Ivancea delibaşa este unul dintre părinţii care consideră că 
a făcut tot ce era omeneşte posibil pentru a-şi ajuta fiul risipitor, 
adulterin şi delicvent să o ia pe calea cea bună. în loc să-l 
pedepsească pentru toate nelegiuirile comise, el continuase 
să-l ajute riscându-şi chiar şi viaţa: „[...] şi am făcut un copil, 
anume Dumitrache, pă care l-am născut şi l-am hrănit şi l-am 
căsătorit, fiindu cu soţia sa în casă cu toate cele trebuincioase. 
Dar având netrebnice fapte, risipitor, mi-au adus pagube peste 
taleri treizeci de mii. întâi că la fuga răposatului Mihai vodă 
Suţu în Braşov, l-am avut împreună şi pă dânsul cu soţiia lui. 
Şi nemaivoind a şădea până la întoarcerea mea, au venit cu 
soţiia sa aici, în Bucureşti. Dându-i de cheltuială, au luat 
împreună cu dânşii şi o ladă cu hainele soţi<i>i sale şi cu multe 
lucruri de-ale mele i doi cai preţu ca de taleri 3500. Şi furând 
doi olani 74 [...], pă care găsindu-i şi dovedind luarea lor de 
către dânsul, au trimis de mi-au călcat casa şi au luat atât lada, 
cât şi ca<i>i, din care pricină am umblat şi eu fugar peste doi 
ani, căci avusese poruncă dată: unde mă va găsi să mă omoare. 

După aceasta l-am lăsat la o povarnă de rachiu unde, 
înclinindu-se cu o fămeie şi-au lăsat soţiia sa şi au venit aici, 
cheltuind peste taleri 2500 [...]. Când am plecat în Ţara 
Turcească i-am lăsat zapis de taleri 5500, o prăvălie [...]. 
Toate acestea le-au vândut şi le-au prăpădit, afară de alte ce 
nu le poci ţine minte. 

Acum iarăşi, viind eu de la Ţarigrad, am mijlocit de l-am 
pus în chiverniseală [...], socotind că-şi va fi venit în cunoş¬ 
tinţă" 75 . 

Numai că în loc de mulţumire tatăl primeşte doar dispreţul 
fiului său. Este momentul în care legătura tată-fiu este 
compromisă definitiv, iar victima devine judecător. Verdictul 


73 LG IV, 3, §34, p. 128. 

74 Olan = monedă de aur olandeză care a circulat în ţările române în 
secolul al XVIII-lea si la începutul secolului al XlX-lea. 

75 BAR, ms. rom. 4025, f. 46r-47v (6 februarie 1813). 

nu este unul raţional, prin care, pe baza dovezilor, să-l declare 
pe fiul rispitor incapabil să gestioneze nişte bunuri, solicitând 
punerea lui sub tutelă (curatelă), ci unul emoţional, prin care 
el ţine să-şi pedepsească prin dezmoştenire succesorul pentru 
toată suferinţa pe care i-o provocase: „Şi în loc de mulţumit, 
apururea mă necinsteşte cu <ne>trebnice vorbe, fără de a mă 
socoti ca pre un părinte. Să [laudă] că vrea să-mi rădice şi 
viiaţa şi să mă tragă cu cârlig din casă. De aceia dar şi eu 
văzându-i prea necurmatele sale rele urmări şi netrebnicii, după 
necazurile şi pagubile ce mi-au făcut cu tot l-am îndepărtat de 
la rămasurile mele a nu să împărtăşi întru nimic". 

Există şi cazuri în care judecata la rece, soluţia pragmatică 
a protejării patrimoniului vine ca o alternativă la dezmoştenire, 
împingând pe un plan secund încărcătura emotivă a dezamă¬ 
girii. Stoica postelnic are două fiice şi trei fii. Când îşi împarte 
bunurile prin testament, doi dintre fii - Nicu et Ralea - vor 
beneficia de partea cea mai importantă a patrimoniului a cărei 
valoare totaliza 17 000 taleri. Fiicele primesc şi ele sume relativ 
modeste în raport cu fraţii lor: 400 taleri pentru Uţa, respectiv 
1400 pentru Ilinca, diferenţa de o mie de taleri fiind justificată 
prin obligaţia de a înapoia Ilincăi banii pe care ea îi lăsase în 
casa tatălui său, închişi într-o ladă şi pe care-i furase Dinul, 
oaia neagră a familiei, fiul risipitor: „Iar pentru partea de bani 
ce va cădea în partea fiului meu Dinul, ca să nu să dea în 
mâna lui pentru că este blestemat, beţiv şi jucător de cărţi, 
prăpădind mult avut al meu [...]. Şi pentru ca să nu să 
prăpădească şi această parte de clironomie de la mine, să nu 
aibă cu ce să-şi mărite copilele ce le are, de aceea zic să să 
iconomisească parte-mi de bani de către epitropii ce-i 
orânduesc, dându-i cu dobândă la locuri sigure şi dobânda să 
o ia el spre a-şi hrăni copi<i>i“. 76 

Chiar dacă primeşte, asemenea fraţilor săi, o parte din 
moştenire, el nu are dreptul să intre în posesia ei sau să o 
administreze, fiind pus sub curatelă; un curator (epitrop) avea 
să-i administreze banii până la măritişul fiicelor sale, 


76 BAR, ms. rom. 4025, f. 62-63 (14 iulie 1814). 

moştenitoare de facto ale bunicului lor. Astfel, fiul este înlăturat 
de la moştenire fără să fie dezmoştenit, ci pus ca persoană fără 
discernământ în incapacitatea juridică de a-şi exercita unele 
drepturi, în speţă cel de proprietate. Prin urmare, aici nu avem 
un caz de pedepsire a moştenitorului, ci o măsură de protecţie 
a patrimoniului şi a familiei. De altfel, din punct de vedere 
legal, dezmoştenirea nici n-ar fi fost posibilă fără invocarea 
unuia dintre motivele menţionate mai sus, iar cheltuiala fără 
măsură nu era una dintre ele. 

însă nu întotdeauna măsurile pragmatice de tipul punerii 
fiului risipitor în incapacitate juridică erau o alternativă la 
dezmoştenire, ci o consecinţă a ei. După ce-şi făcuse 
testamentul, împărţindu-şi averea între cei doi fii ai săi, stolnicul 
Stroe avea să revină mai târziu asupra deciziei 77 . Din cauza 
nenumăratelor supărări pe care fiul cel mare, Constantin, i le 
provocase în ultimul timp, acesta îl dezmoştenise şi-l legase 
sub blestem părintesc. Incapabil să se descurce fără ajutorul 
material al tatălui său, fiul dezmoştenit îi cere să renunţe la 
blestem, în ochii lui, cauza sărăciei în care se zbătea şi obstacol 
în derularea normală a vieţii: „Dar cunoscând pă taică-mieu, 
pentru multele necazuri ce i-am făcut, că mă are urgisit şi supt 
blestem părintesc legat, din care pricină a blestemului părintesc 
neputând nici da înainte şi a mă chivernisi în lume, am 
catandisit în proastă stare şi desăvârşită sărăcie, prăpădind şi 
căscioara de zestre a soţi<i>i mele, rămâind cu patru copii pe 
drumuri" 78 . El îşi întăreşte rugămintea prin promisiunea - 
confirmată şi de martori - de a nu-1 mai dezamăgi. Tatăl îşi 
retrage în cele din urmă blestemul, lăsând loc iertării şi chiar 
binecuvântării. 

La prima vedere limbajul documentului trimite la o relaţie 
părinte-copil ritualizată. Numai că, în spatele formulelor se 
ascunde o realitate mult mai pragmatică, în care nevoia de 
iertare nu este consecinţa unei analize a conştiinţei. Neputând 


77 Caz luat în discuţie si în articolul nostru Binecuvântarea..., 
pp. 78-79. 

78 George Potra, Documente privitoare la istoria oraşului Bucureşti 
(1594-1821), Bucureşti, 1961, pp. 706-709. 

să-şi întreţină familia, Constantin avea nevoie de sprijin 
material. De aceea e nevoit să-şi ceară iertare. Tatăl său nu era 
atât de naiv încât să-şi închipuie că lucrurile mergeau rău 
pentru fiul său datorită blestemului şi că, în urma promisiunii, 
el se va schimba. în cele din urmă Stroe îi acordă iertarea, dar 
nu pentru că ar fi fost înduplecat de căinţa fiului alungat, ci 
pentru ca nepoţii lui să nu aibă de suferit de pe urma greşelilor 
unui tată iresponsabil. Aşa că se apelează la o formulă de 
compromis: fiul este pus sub curatelă. Fără posibilitatea de a 
dispune de partea lui de moştenire, acesta putea în schimb să 
retragă periodic o sumă pentru întreţinerea copiilor. 

Dimensiunea rituală a blestemului nu poate fi totuşi izolată 
de cea judiciară. Blestemul capătă semnificaţia unei dezmoş- 
teniri spirituale care însoţea anularea drepturilor pe care fiul 
cel mare le avusese la succesiune. Sau, inversând termenii 
intrepretării, dezmoştenirea fusese consecinţa materială a 
blestemului. Rolul iertării este acela de a elibera vinovatul de 
povara unei greşeli care-i paraliza puterea de a acţiona 79 şi de 
a introduce binecuvântarea, refăcându-se astfel echilibrul pe 
care blestemul îl distrusese. 

Ca răspuns adus ofensei, iertarea părintelui pune în func¬ 
ţiune un mecanism diferit de cel al iertării morale a aproapelui, 
anume: culpabilizare, blestem şi pedeapsă (dezmoştenire) - 
mărturisire şi promisiune - iertare şi binecuvântare. 

Promisiunea este elementul care face diferenţa între iertarea 
gratuită ce-şi are sursa în filantropie şi cea condiţionată, privată 
de capacitatea de a elibera individul complet şi irevocabil de 
actul său. Preluând tema dialectică iertare-promisiune pe care 
Hannah Arendt o interpretează prin punerea în valoare a 
„legării" şi a „dezlegării" 80 , am putea spune că gratuitatea 
darului eliberării pe care iertarea de natură divină o reprezintă 
se estompează în faţa necesităţii unei interacţiuni fondate pe 
o legătură de dependenţă. Ce semnifică acest lucru? Legat de 
greşeală prin blestem şi/sau sancţiunea materială, individul nu 
se poate dezlega de povara actului său decât acceptând o altă 


79 P. Ricocur, op. cit., p. 553. 

80 Hannah Arendt, The Human Condition, University of Chicago Press, 
1989, pp. 237 şi urm., apud. P. Ricceur, op. cit., pp. 588 şi urm. 

legătură, a promisiunii, ce-1 supune celui faţă de care este 
vinovat şi care nu-i dă libertatea de a acţiona imprevizibil. El 
schimbă astfel o legătură ce-1 bloca în trecut cu o alta care-i 
controla viitorul. Dacă iertarea îl eliberează pe vinovat de 
greşeala sa, promisiunea, ca o consecinţă a pedepsei şi a 
mărturisirii, reface relaţia - orientată în viitor - dintre victimă 
şi vinovat. Iată, pentru exemplificare, actul de căinţă al unui 
fiu nerecunoscător: „Adeverez cu zapisul acesta, la mâna 
dumnealui tată-mieu, hagi Panait, precum să să ştie că la 
căsătoria mea mi-au dat o prăvălie [...]. Şi văzându-mă 
tătă-mieu că nu umblu înţelepţeşte, ci tot în beţii şi în fapte 
rele şi cu ocări asupra dumnealui, pentru care ocări şi 
neascultări au şi jăluit mări<i>i sale Neculae vodă Mavrogheni 
pentru toate faptele şi nesupunerea mea, cu care jalbă au fost 
orânduit la dumnealui vel agă. Şi cercetând jalba prin multe 
mărturii şi dovedindu-să faptele mele cele rele prin anafura 
[...], lipsidu-mă din prăvălie şi din moştenirea părintească şi 
nici cu aceia neviindu-mi în minte şi-n simţire şi umblând 
iarăşi în beţii şi în fapte rele, am dat eu acum jalbă la cinstitul 
divan pentru tată-mieu. Ne-au orânduit la judecata departa¬ 
mentului şi văzându-să anaforaua cea mai sus arătată de toate 
pricinile cele rele ce am făcut, m-au şi hotărât de la judecată 
să mă ducă la ocnă să şez 3 ani. 

Deci eu, cunoscându-mi greşalele, iarăşi am căzut la 
tată-mieu, căzând cu mare rugăciune ca să mă erte şi să nu mă 
lipsească din moştenirea părintească, puind şi pe alte obraze 
mijlocitori. Dintru care dumnealui, milostivindu-să asupra mea, 
m-a şi ertat, dându-mi numita prăvălie supt stăpânirea mea. 

Deci şi eu, de acum înainte, să am a fi supt învăţături<le> 
părinteşti şi a mă părăsi de beţii şi de fapte rele, să nu 
îndrăznesc a-1 mai ocărâ şi a-1 mai necinsti cu cuvinte proaste 
pe tată-mieu şi să lucrez meşteşugul şălării, care m-au învăţat 
tată-mieu. Iar când nu mă voi părăsi de aceste mai sus-zise 
fapte rele, atuncea cu acest zapis să fiu hotărât ca întâi de 
moştenirea părintească cu totul să fiu lipsit şi la orice judecată 
voiu merge să fiu gonit afară şi orânduit la pedeapsă după 
canoanele pravilii, luând de la mâna mea şi această prăvălie ce 
arată mai sus că mi-au dat-o acum. Pentru că, încă cunoscând 
şi văzând că după faptele mele cele rele ce am urmat până 

acum, de la judecăţi am fost orânduit pedepsei. Şi iarăşi 
dumnealui, milostivindu-să, m-au ertat de acele pedepse ce 
am fost orânduit" 8I . 

Respectând în linii mari aceeaşi schemă pe care am putut-o 
identifica în cazul precedent, successiunea etapelor devine totuşi 
mai complexă prin intervenţia unui al treilea actor - justiţia. 
Astfel încât calea de la culpabilizare la pedeapsă, îmbrăcând 
forma procedurii judiciare, cunoaşte mai multe etape: plângerea 
- ancheta - sentinţa - executarea sentinţei (pedeapsă civilă 
sau penală). Fără să fi suportat o schimbare de fond, schema 
permite variaţii care să-i asigure o aplicabilitate mai largă. 

Astfel, denunţului şi sancţiunii nu le urmează mărturisirea 
şi promisiunea, ci reluarea conflictului printr-o plângere, venită 
de data aceasta din partea fiului care urmărea redobândirea 
moştenirii. Insă plângerea se întoarce, prin autoritatea dovezilor, 
împotriva lui. Jucând la început rolul victimei, el va reveni la 
atitudinea vinovatului pasibil de pedeapsă. De-abia atunci când 
se vede constrâns de ameninţarea pedepsei penale, fiul îşi 
mărturiseşte (asistat de martori) vinovăţia şi promite, apelând 
la martori ca garanţie a cuvântului său. Mărturisirea nu trebuie 
privită deci ca rezultat al unui proces de conştiinţă, ci un act 
de capitulare şi un apel la clemenţă, ca un ultim mijloc de 
apărare împotriva sancţiunii. Abandonându-şi poziţia de 
victimă, fiul vinovat - ca parte învinsă - se pune la dispoziţia 82 
tatălui, recunoscându-i acestuia puterea de a ierta a învingă¬ 
torului. Urmarea este reconcilierea şi repunearea condiţionată 
în drepturile filiale. Rolul justiţiei în asemenea cazuri era unul 
de mediere. Un proces între rudele apropiate nu se termină 
întotdeauna printr-o sentinţă şi cu atât mai puţin prin executarea 
ei. In schimb, se preferă negocierea unei înţelegeri între cele 
două părţi, încurajată şi de posibilitatea anulării pedepsei, la 


81 DANIC, Fond M-rea Cotroceni, XXIX/17, „Zapisul lui Dimitrie către 
tată-său hagi Panait prin care se obligă a se îndrepta din faptele lui" (6 
februarie 1790). 

82 Vezi Yan Thomas, „Confessus pro iuclicatio". L’aveu civil el l’aveu 
penal ă Rome, în L'Aveu. Anliquite el Moyen Age, l’Ecole franţaise de 
Rome, Palais Farnese, 1986, pp. 103 şi urm. 

intervenţia jăluitorului, chiar după pronunţarea hotărârii 
judecătoreşti. 

Moştenirea putea stârni patimi pe care nimeni şi nimic nu 
aveau puterea să le potolească, cu atât mai puţin justiţia. Iar 
atunci când evenimenetele iau o turnură dramatică, testamentul 
pare singura armă cu care cel ameninţat crede că se mai poate 
apăra. In acele momente nimeni nu se mai gândeşte la iertare. 

Povestea ultimilor ani de viaţă ai Păunei Ostroveanca poate 
fi rezumată în câteva cuvinte: soţul ei, Mihai Ostroveanu, 
adoptase un nepot, pe Laţcu, pe care-1 lăsase moştenitor prin 
testament cu condiţia de a nu-i risipi patrimoniul: „Nefăcând 
fii cu soţiia mea, eu las stăpânitor peste toate, oricât va rămânea 
de<n> ale mele, împlinindu câte cele am zis mai sus, pe Laţco 
care l-am crescut şi-l fac fecior peste toată casa mea orice ar 
fi. Şi el să răspunză la toată datoriia. Şi las pe nepotul mieu 
Ioniţă Fărcăşan epitrop pe<ste> nepotul mieu, Laţco, văzând 
că nu urmează cele bune şi dupe cum las eu şi va prăpădi 
casa, să nu-1 îngăduiască" 83 . Curând după moartea lui Mihai 
Ostroveanu încep procesele între fiul adoptiv şi soţia 
defunctului, care par să piardă adevăratul motiv al disputei, 
moştenirea. în mai puţin de o lună, conflictul se transformă 
într-un adevărat război în care femeia se înfăţişează ca victimă. 
Dar înainte să se plângă mitropolitului că Laţcu o ameninţase 
cu moartea şi o sechestrase în casă, Păuna îşi face testamentul, 
lăsându-şi zestrea bisericii pe care o ctitorise şi o închinase 
mitropoliei, după care şi-l ascunde la loc sigur: „Cu plecăciune 
jăluescu Prea Sfinţii Tale, cinstite părinte, dă Laţcu, ci s-au 
numitu eă este nepotu boerului <şi> nu să supune judecăţii, ci 
mi-au luatu doi cai şi grâu [...]. El vine în casa mea de mă 
înjură şi zice că să mă împuşte şi umblă cu patru pistoale şi 
cu puşcă şi zice că au el [...]. o să mă omoare, că este întinatu 
în sânge de creştin, că au omorâtu un popă şi u<n> călugăr 
[...]. Ci vei ştii Pre Sfinţiia Ta că mi-am făcutu diiată şi am 
dat-o la popa Radu, care este priotul sfintei biserici, daca m-o 
găsi sfârşitu şi oi muri, să trimiţi Pre Sfinţiia Ta să o ei diiata 


83 DANIC, Fond Mitropolia Ţării Româneşti, CCCLIV/26 (12 septembrie 
1764). 

dă la priotul bisericii aceştia ce s-au rânduitu dă le dau sfintei 
mitropolii sântu zestrile mele. Cu aceştia n-are triabă cu dânsele 
nici rudele despre bărbatu mieu, nici rudele despre neamul 
mieu, că eu mi-am făcut sfânta biserică [...] şi mi-am datu 
toate zestrile danie şi sfânta biserică am închinat-o mitropolii. 
Ci să n-aibă rudele mele treabă nici despre bărbatu-mieu, nici 
despre neamul mieu, că am lăsat cu blestem ca să stăpânească 
sfânta mitropolie. 

Ci cu lacrămi jăluescu Pre Sfinţi<i>iTale [...] pentru Laţcu, 
ucigaşul de oameni, ca să scrii la dumnealui ispravnicul ca 
să-l prinză să să pedepsească că m-au scos din casa 
bărbatu-mieu şi acum mi-am făcut o fărâmă de căscioară şi 
zice că o să mă încuie în casă şi să-mi dea focu să mă arză 
şi zice că o să-mi dea foc morilor să arză. Şi el au umblatu ca 
să-şi aducă adeverinţă şi n-are dă unde-şi aduce ţiganii care i 
s-au dat. Mai bine să-i fie luatu sfânta biserică. Că acum el 
zice că o să dea al doilea jalbă la Măriia Sa Vodă. Prea Sfinţiia 
Ta să-mi porţi grija cându va veni el“ 84 . 

Cât adevăr era în spusele Păunei nu putem şti. Nu ne-am 
propus să stabilim de partea cui era dreptatea. Cert este că 
după moartea femeii, moştenirea lui Mihai Ostroveanu era 
recunoscută de domn ca fiind a lui Laţco, inclusiv daniile, 
adică zestrea mamei sale adoptive lăsată de aceasta prin diată 
mitropoliei 85 . Altfel spus, testamentul nu fusese luat în seamă. 
Războiul fusese câştigat de cel care-şi alesese aliaţii cei mai 
puternici. Chiar dacă instanţele ecleziastice au susţinut cauza 
victimei (de vreme ce au primit donaţia prin testament), ele au 
fost nevoite să cedeze în faţa hotărârii judecătorului absolut: 
domnul. 

In concluzie, oricât de importantă era iertarea în economia 
pregătirii pentru moarte, testamentul nu apare întotdeauna ca 
expresie a împăcării cu ceilalţi, ci mai degrabă ca un act de 
justiţie prin care victima se vedea investită cu puterea unui 
judecător. în ce limite se putea face uz de această putere? 


84 DANIC, Fond Mitropolia Tării Româneşti, CCCLIV/27 (18 octombrie 
1764). 

Pe de-o parte se conturează constrângerile formulate de 
Biserică ce-şi au fundamentul în predica iubirii faţă de 
aproapele - filantropia - ca o primă condiţie în drumul spre 
iertarea Judecătorului suprem şi spre mântuirea individuală. 
Pe de altă parte, dreptul scris îi permitea testatorului ca, în 
anumite circumstanţe, să-şi sancţioneze moştenitorii prin înlătu¬ 
rarea lor de la succesiune. în al treilea rând, individul putea 
lăsa această putere pe seama justiţiei. Ca parte vătămată în 
proces, acesta nu era absolvit cu totul de rolul său de justiţiar, 
căci prin iertarea vinovatului, el putea anula executarea unei 
sentinţe judecătoreşti. 

în cazul părinţilor, puterea ultimei voinţe era dublată de 
autoritatea părintească. La sfârşitul secolului al XVII-lea, 
îndreptarea legii reformula doctrina pietăţii filiale conform 
căreia părinţii erau pentru copiii lor reprezentanţii lui Dumnezeu 
pe pământ. în această calitate, ei puteau acţiona în virtutea 
puterii pe care Dumnezeu le-o delegase. Asemenea Tatălui 
tuturor creştinilor, părintele decide care dintre copiii săi îi 
merită şi care nu-i merită moştenirea. Cei care se supun voinţei 
divine, şi deci voinţei părinteşti, sunt binecuvântaţi şi răsplătiţi, 
iar cei care i-au părăsit la bătrâneţe, i-au necinstit şi i-au 
batjocorit sunt blestemaţi şi dezmoşteniţi. Judecata părinţilor 
este pecetluită prin judecata divină, căci Dumnezeu „îi ascultă 
pe tată şi pe mamă şi le respectă voia şi le satisface cererea" 86 . 
Astfel încât, aceştia aveau libertatea de a nu-şi ierta copii şi de 
a-i pedepsi fără să-şi compromită destinul propriului suflet 
după moarte, căci gestul lor era legitimat de porunca lui 
Dumnezeu. 

în consecinţă, alegerea între salvarea propriului suflet prin 
iertare şi pedepsirea vinovatului e departe de a fi una simplă, 
fără ambiguităţi. 

Calea iertării de la discurs la acţiune este una complexă, 
traducând interferenţa mai multor realităţi - religioasă, juridică 
şi socială - care funcţionează după reguli proprii şi care nu 
rareori intră în conflict. Poate de aceea nu trebuie să surprindă 


85 DANIC, Fond Mitropolia Tării Româneşti, CCCLIV/26. 

86 IL, gl. 283, p. 275. 

faptul că un testator este dispus să-i ierte, apelând la 
formularea-tip din preambulul documentului, pe toţi creştinii 
care se făceau vinovaţi faţă de el şi să-i pedepsească pe cei 
mai apropiaţi lor. Ca act de discurs iertarea era indispensabilă 
ritualului de separare pe care testamentul public îl punea în 
scenă, iar ritualul rămânea legătura cea mai trainică între viaţa 
spirituală şi cea cotidiană a individului. 

MO = Mitropolia Olteniei 

RESEE = Revue des Etudes Sud-Est Europeennes 
Rdl = Revista de Istorie 
RI = Revista Istorică 

RIAF = Revista pentru Istorie, Arheologie şi Filologie 

RIS = Revista de Istorie Socială 

RRH = Revue Roumaine d’Histoire 

SECE = Sud-Estul şi contextul european 

SMIM = Studii şi Materiale de Istorie Medie 

Listă de autori: 


Ovidiu CRISTEA, cercetător, Institutul de Istorie „Nicolae Iorga“, 
Bucureşti. Cercetările sale focalizează asupra istoriei politice 
româneşti şi europene, istoriei cruciadelor, istoriei Mării 
Negre. Este autorul lucrărilor: Acest domn de la miază¬ 
noapte. Ştefan cel Mare în documente inedite veneţiene 
(2004); Veneţia .şi Marea Neagră în secolele XI1I-XIV. 
Contribuţii la studiul politicii orientale veneţiene (2004). 

Andreea-Roxana IANCU, cercetător, Institutul de Istorie „Nicolae 
Iorga“, Bucureşti. Este preocupată de antropologia juridică 
şi istoria socială şi a publicat o serie de articole referitoare 
la moarte şi testamente. Teza sa de doctorat se numeşte 
Heriter selon la Promesse, Heriter selon le droit (Valachie, 
Jin du XVIile siecle - debut du XIXe siecle). 

Sorin IFTIMI, cercetător, Centrul de Istorie şi Civilizaţiei 
Europeană, Iaşi. Este interesat de ideologia medievală a 
puterii, istoria femeii şi istoria oraşului Iaşi. A publicat 
numeroase articole referitoare la Iaşiul medieval. Teza sa 
de doctorat are ca subiect Curtea doamnei în Moldova şi 
Ţara Românească. 

Gheorghe LAZĂR, cercetător, Institutul de Istorie „Nicolae Iorga”, 
Bucureşti. Cartea Les marchands en Valachie (XVIIe-XVIIIe 
siecles) este în curs de apariţie la Editura Institutului 
Cultural Român. Domeniile de interes sunt editarea 
izvoarelor medievale, istoria socială, genealogia, ideologia 
politică, având contribuţii numeroase în acest sens. 

Măria PAKUCS WILLCOCKS, cercetător, Institutul de Istorie 
„Nicolae Iorga“, Bucureşti. Interesele ei vizează istoria 
economică şi socială a Transilvaniei în epoca modernă 
timpurie. Teza de doctorat va fi publicată sub titlul Sibiu- 
Hermannstadt. The Oriental Trude in the Transylvanian 

Sixteenth Century în seria „Stădteforschung" a Institutului 
de Istorie Comparată a Oraşelor, Universitatea din Miinster. 

Radu PĂUN, cercetător, Institutul de Studii Sud-Est Europene, 
Bucureşti. Domeniile sale de interes sunt studiile şi 
cercetările de istorie şi teologie politică comparată, istoria 
ceremoniilor şi ritualurilor puterii, istoria vocabularului 
politic, istoria familiei şi instituţiilor în secolele XVI-XVIII. 
Este doctor în istorie la EHESS, Paris (2003) cu teza 
Pouvoir, offices et patronaje dans la Principaute de 
Moldavie au XVIle siecle: l’aristocraţie roumaine et la 
penetration greco-levantine. 

Liviu PILAT, membru al Programului de Cercetări privind 
Ideologia Puterii Medievale, Facultatea de istorie, Universi¬ 
tatea „Al.I. Cuza“, Iaşi. Are preocupări legate de istoria 
socială şi ideologia puterii medievale şi este autorul cărţii 
Comunităţi tăcute. Satele din parohia Săhăoani (secolele 
XV/I-XVIII) (2002). A colaborat la volumele Ştefan cel 
Mare şi Sfânt. Atlet al credinţei creştine (2004); Confesiune 
şi cultură în Evul Mediu , (2004); Adaptăcio es modernizăcio 
a moldvai csăngo falvakhan (2005). 

Mihai-Răzvan UNGUREANU, conferenţiar, Facultatea de Istorie, 
Universitatea „Al.I. Cuza“, Iaşi. Studiile sale se 
concentrează asupra istoriei sociale şi culturale în societatea 
moldovenească a secolului XIX. A publicat printre altele: 
Convertire şi integrare religioasă în Moldova la începutul 
epocii moderne (2004). 

Constanţa VINTILĂ-GHIŢULESCU, cercetător, Institutul de 
Istorie „Nicolae Iorga“, Bucureşti, profesor asociat, 
Facultatea de Litere, Universitatea Bucureşti. Domeniile 
sale de interes sunt familia şi raporturile ei cu puterea 
politică şi religioasă în societatea românească la început de 
epocă modernă. A publicat: In şalvari şi cu işlic. Biserică, 
sexualitate, căsătorie şi divorţ în Ţara Românească a 
secolului al XVIII-lea (2004); Focul Amorului: Despre 
dragoste si sexualitate în societatea românească, 1750- 
1X30 (2006). 

Studiile din acest volum încearcă să identifice „punerea în 
scenă” a diferitelor evenimente „ordinare” şi „extraordinare” din 
viaţa cotidiană, acordând termenului de „spectacol public” o 
definiţie destul de largă: tot ceea ce la un moment dat reuneşte un 
public fie ca actor activ şi implicat în desfăşurarea acestora, fie 
doar ca spectator care comentează, ia aminte, se sperie, se amuză, 
propagă un exemplu, o experienţă individuală, dar trăită alături de 
ceilalţi. Lansând invitaţia autorilor de a participa la realizarea 
acestui volum, am evitat să le limităm perspectivele printr-o 
definiţie strictă a expresiei. Provocarea indirectă, dar incitantă, a 
avut drept rezultat o serie de analize care oferă răspunsuri şi 
unghiuri de abordare diferite. Studiile de faţă deschid alte piste de 
cercetare şi stârnesc mult mai multe întrebări decât răspunsurile 
oferite. Autorii au punctat câteva dintre ele, iar cititorul este 
provocat să găsească altele. 

CONSTANŢA VINTILĂ-GHIŢULESCU 
MĂRIA PAKUCS WILLCOCKS 


Ilustraţia copertei: 

Carul alegoric al Căilor Ferate Române, 1881 










